
Introducere

Cu toată existenţa încă larg determinantă a statelor, comunitatea internaţională contemporană s-a dotat cu instituţii inter- sau suprastatale, ce par (cel puţin în aparenţă) ca cele mai perfecţionate mijloace de a trata problemele interdependenţei iscate de grupările umane.

Acordurile internaţionale creatoare de organizaţii permanente se limitau, până în secolul al XIX-lea, să asigure relaţii pacifice minime între state, fiind înţeles că doar interesele statale erau cu adevărat apărate.

Nu dorim să ne întoarcem la Confederaţiile greceşti şi nici la Comunitatea Creştină din Evul Mediu, dar Sfânta Alianţă (1815) şi Comisia Centrală a Rinului (1815) par a fi fost primele organizaţii internaţionale moderne.

Cea dintâi cuprindea Rusia, Austria, Prusia şi UK, plus Franţa, din 1818, şi părea un adevărat sindicat permanent al monarhiilor, al căror scop declarat era acela de a menţine ordinea legitimistă în Europa .

Cea de a doua îşi propunea elaborarea de norme uniforme de navigaţie pe Rin, valabile pentru diverşii utilizatori ai acestei căi de transport.

Gândirea economică împingea înainte nevoia dezvoltării comerţului internaţional, dar omitea statele. Clasicii englezi şi francezi luau apărarea unei comunităţi internaţionale bazate pe proprietatea privată, statul-jandarm şi liber-schimbism. Totuşi, regulile pe care ei le susţineau nu implicau obligatoriu crearea de instituţii internaţionale, contrar concepţiilor celor ca Saint-Simon, Fourier, sau mai târziu, Proudhon.

Cu toate că de-a lungul întregului secol al XIX-lea asociaţiile religioase şi private s-au dezvoltat liber, organizaţiile internaţionale nu au fost create decât pe fundamente de normalitate, de schimburi sau de cooperare inter-statale. Şi au început să apară: Convenţia Sanitară Internaţională (1853), Uniunea Telegrafică Internaţională (1865), Biroul Internaţional de Măsuri şi Greutăţi (1875), Uniunea Poştală Universală (1878), Uniunea pentru Protecţia Proprietăţii Industriale (1884), Uniunea Căilor Ferate (1890), Oficiul Internaţional al Sănătăţii Publice (1904), Oficiul Internaţional al Agriculturii (1905), Oficiul Internaţional de Higienă (1907)…

Toate aceste organizaţii au instituit o adevărată administraţie internaţională, creând încetul cu încetul obişnuinţa negocierilor permanente.

Concepută în plin război – de preşedintele Wilson al S.U.A. – Societatea Naţiunilor a fost prima organizaţie internaţională însărcinată cu menţinerea păcii. Era o societate permanentă, cu vocaţie universală, care grupa state suverane. Pretindea că asigură securitatea colectivă, dar dispunând de mijloace insuficiente, nu a putut împiedica izbucnirea celui de al doilea Război Mondial. 

Cu toate eşecurile, a avut meritul de a fi dezvoltat spiritul „internaţionalist” şi a scos în evidenţă necesitatea unei organizaţii politice internaţionale adevărate.

Instituţii financiare internaţionale s-au dezvoltat cu adevărat doar după război.

General Agreement of Tariffs and Trade (GATT) a fost semnat în anul 1947, pentru a lupta contra protecţionismului din zona capitalistă şi pentru a favoriza liberalizarea schimburilor internaţionale.

Fondul Monetar Internaţional (F.M.I.) a fost instituit pentru a rezolva problemele convertibilităţii monetare şi a devalorizărilor în cascadă şi pentru a garanta funcţionarea sistemului monetar internaţional.

Banca Internaţională pentru Reconstrucţie şi Dezvoltare (B.I.R.D) a fost înfiinţată pentru a lupta contra insuficienţei creditelor necesare reconstrucţiei Europei.

Pentru menţinerea solidaritatea ţărilor capitaliste dezvoltate, a fost creată Organizaţia Europeană pentru Cooperare Economică (O.E.C.D.), care a primit ca sarcină să se ocupe de ajutorul direct şi indirect pentru programele de reconstrucţie.

Foarte curând ambele lagăre şi-au constituit organisme interstatale care urmau să fie gestionate, în modalităţi diferite, problemele comune ale participanţilor.

Prezentăm sumar câteva idei pentru a explica proliferarea organizaţiilor internaţionale:

· urmare progreselor considerabile în domeniul mijloacelor de comunicare în masă, lumea s-a micşorat. Popoarele nu mai sunt separate de distanţe. Pe de altă parte, universalismul s-a extins, în ciuda îngrădirilor (cloisonnements*) politice şi intelectuale.

· motivele de conflicte sunt încă numeroase, iar pericolul atomic subzistă. Organizaţiile internaţionale care întreţin negocieri permanente duc şi la reducerea tensiunilor.

· dezechilibrele economice nu mai pot fi rezolvate la nivel naţional. Dependenţa tot mai crescută a ţărilor dezvoltate faţă de alte economii, persistenţa sub-dezvoltării, crizele economice tot mai dese, solicită dialogul internaţional. Interdependenţa, efectele de dominare sau efectele asimetrice, şomajul, reconstrucţia, inflaţia, plăţi sau schimburi internaţionale, sunt teme ce nu-şi pot găsi soluţiile decât prin negocieri internaţionale, dacă se doreşte evitarea conflictelor armate sau ne-armate.

· decolonizarea a dus la înmulţirea statelor. Acest fenomen a sporit complexitatea relaţiilor internaţionale, favorizând astfel crearea de organizaţii specifice.

· evoluţiile tehnicii (bouleversements techniques*) duc la creşterea cooperării, fie pentru că noile tehnologii măresc viteza şi capacitatea informaţiilor, fie pentru că preţul de cost al acestor noi tehnici este atât de ridicat, încât implică relaţii inter-statale, sau pentru că industrializarea modernă pune probleme importante ce nu pot fi rezolvate fără o cooperare internaţională (cazul mediului înconjurător şi al conversiei complexelor militaro-industriale la activităţi civile).

· multinaţionalele duc la o percepere mondială a economiei. Dacă sectorul privat, prin logica sistemului capitalist de concertare a firmelor, se va deschide definitiv spre economia mondială, guvernele ce au în sarcină dezvoltarea statelor lor nu pot rămâne indiferente la acţiunile acestui segment important al pieţei mondiale. De aceea devin necesare negocierile internaţionale între ţările interesate. 

Doctrinele dreptului internaţional sunt pozitive: statul apare ca celula de bază a societăţii internaţionale, singurele reguli ce-l pot lega, prin însăşi suveranitatea sa, sunt faptul voinţei sale.

Dreptul internaţional este un drept al coordonării, în timp ce dreptul naţional este un drept al subordonării.

O organizaţie internaţională este definită ca o asociaţie de state suverane ce au un scop/ţel comun, şi care dispune de organisme permanente. Are voinţă proprie şi ia decizii în domeniul său de competenţă, care îi este recunoscut prin Statute sale, Constituţia sa sau prin Tratatul de înfiinţare. Are personalitate morală/juridică, aderenţii săi sunt state (ceea ce o distinge de ONG-uri, organizaţii neguvernamentale), iar organismele sale includ reprezentanţi ai guvernelor statelor membre.

Ideea unei organizaţii universale care să aibă un caracter universal rămâne dragă omenirii, dar ONU nu a putut îndeplini acest rol, deşi are scopuri ambiţioase: menţinerea păcii, protecţia drepturilor omului, dezvoltarea economică şi socială, promovarea politică a popoarelor dependente, contacte între state, printr-o diplomaţie multilaterală. 

Consiliul Economic şi Social al ONU (ECOSOC) este un organism consultativ care studiază problemele economice şi protecţia drepturilor omului şi are legături cu toate instituţiile specializate, care sunt dotate cu personalitate juridică diferită de cea a ONU, dar Charta ONU a organizat un sistem de acorduri care permit o informare reciprocă şi un control (destul de fictiv, în practică) al Consiliului Economic şi Social asupra acestor instituţii. 

Pentru creşterea eficienţei ONU au fost făcute mai multe propuneri, din care menţionăm:

· o mai bună coordonare a sistemului,

· o armonizare a punctelor de vedere ale ţărilor membre asupra problemelor şi a modului de a le aborda,

· o contribuţie la îmbunătăţirea transferului de resurse reale şi de tehnologie către ţările în curs de dezvoltare,

· o promovare a cooperării economice între state, inclusiv cele având sisteme sociale diferite,

· o îmbunătăţire a serviciilor esenţiale furnizate,

· o îmbunătăţire a gestiunii resurselor de care dispune Organizaţia pentru ajutorarea ţărilor în curs de dezvoltare,

· o acţiune pentru rezolvarea dificultăţilor în cooperarea economică internaţională,

· o utilizare mai eficientă a mijloacelor de asistenţă mutuală, şi uneori 

· o contribuţie eficientă la instaurare unei noi ordini economice internaţionale.

Din cele expuse rezultă clar importanţa pe care factorii economici îi au în cadrul negocierilor internaţionale, ceea ce face tot mai greu de distins organizaţiile internaţionale care au scopuri politice de cele care au scopuri economice. 

Dacă diferenţierea dintre politic şi economic nu este întotdeauna oportună, ne vom ocupa totuşi doar de acele organizaţii care pun accentul pe factorii economici.

Organizaţiile internaţionale pot fi clasificate după mai mute criterii:

În funcţie de obiectul de activitate: organizaţiile internaţionale pot fi tehnice (de meteorologie), comerciale (GATT), militate (NATO), politice (ONU), monetare (F.M.I.), sociale, (OIM). Această clasificare nu poate fi perfectă, deoarece Uniunea Poştală Universală este totodată atât o organizaţie tehnică, cât şi una economică, prin impactul pe care îl are asupra economiei reţelelor poştale; la fel şi OMS, care deşi se prezintă ca o organizaţie cu scop social, joacă un rol de loc de neglijat în domeniul economic; Banca Mondială, luând apărarea liberalismului şi a regulilor pe care le sugerează, poate fi considerată poate fi considerată doar o simplă organizaţie economică şi financiară ?

În funcţie de întinderea geografică, organizaţiile internaţionale au vocaţie universală sau regională, dar, deşi comodă, distincţia este ambiguă. Astfel, F.M.I., care a funcţionat iniţial doar în spaţiul capitalista fost dintotdeauna considerată ca o organizaţie mondială, în vreme ce Banca Internaţională de Cooperare Economică, cu activitate numai în spaţiul socialist, era mereu considerată ca o organizaţie regională.

În funcţie de putere. Organizaţiile internaţionale dau informaţii (FAO), propun obiective federale (CEE), sau au puterea de a gestiona (F.M.I.), sau de a controla (GATT). Totuşi, este foarte greu de a cuantifica puterea exactă a unei instituţii internaţionale, căci între intenţiile declarate şi realizările concrete de multe ori diferenţele sunt foarte mari.

După funcţii. Organizaţiile internaţionale pot fi însărcinate cu reglementarea, armonizarea (concertation*) sau cu gestiunea. De la sfârşitul celui de al Doilea Război Mondial, organizaţiile economice internaţionale au fost create numai pentru a îndeplini funcţii specifice: F.M.I. pentru a controla sistemul monetar internaţional, Banca Mondială pentru a face faţă problemelor dezvoltării, GATT pentru a defini regulile comerţului internaţional, CEE pentru favorizarea creerii unei pieţe comune şi realizării unui proces de integrare, OCDE pentru armonizarea politicilor economice a principalelor ţări industrializate, etc.

Organizaţiile economice internaţionale au ca obiective esenţiale fie definirea Ordinii Economice Internaţionale (F.M.I., GATT), fie promovarea dezvoltării ţărilor subdezvoltate (CNUD, Băncile continentale), fie favorizarea concertărilor economice (OCDE sau Comisiile ONU), fie de a promova cooperarea comercială sau monetară (zone monetare), fie de a crea economii naţionale complementare (CEE, ALENA). 

Organizaţiile economice internaţionale îndeplinesc trei funcţii esenţiale în sistemul economic internaţional:

· Organizează producţia şi schimburile internaţionale;

· Definesc sistemul internaţional de plăţi şi finanţarea dezvoltării;

· Stabilesc structuri de concertare, cooperare şi de integrare.

Actuala ordine economică este fondată, în parte, pe principiile definite de organismele internaţionale, dar trebuie notat că principalii promotori ai Noii Ordini Economice Internaţionale, propovăduită în anii '70 şi-au pierdut din influenţă şi au lăsat locul liber instituţiilor care apără economia liberală de piaţă. Cu toate acestea, organizatoare a ordinii economice internaţionale şi instigatoare permanente de noi structuri a relaţiilor interstatale, organizaţiile economice internaţionale au o evoluţie ce este revelatoare de conflicte, acorduri, crize, dezechilibre, solidarizări care zguduie lumea contemporană. Ele participă foarte activ la făurirea viitorului umanităţii.

ORGANIZAREA MONDIALĂ A PRODUCŢIEI ŞI A SCHIMBURILOR

Organizarea mondială a producţiei şi a schimburilor implică, pe de o parte, definirea principiilor directoare ale comerţului internaţional, şi pe de altă parte, organizarea sectorială a pieţelor. Astfel, principiul liber-schimbului, pentru a putea fi pus în aplicare, implică anumite norme specifice în domeniu (legislaţii sociale armonizate), o reglementare în anumite sectoare mai deosebite (energie atomică), greu de manevrat doar de regulile pieţei, o protecţie a invenţiilor sau a brevetelor, etc. În domeniul agricol, legile pieţei se aplică cu greutate iar sectorul petrolier a dobândit o putere mult prea concentrată pentru a nu da naştere unei organizaţii economice specifice (OPEP).

Diviziunea I

Dezbaterea asupra principiilor directoare ale comerţului internaţional

Dacă pentru clasici liber-schimbul reprezintă o condiţie a bunei-stări şi a păcii, istoria economică a capitalismului este marcată de o dezvoltare considerabilă a comerţului mondial şi de persistenţa protecţionismului. 

După cel de-al Doilea Război Mondial, comerţul internaţional decăzuse, datorită deficitelor balanţelor de plăţi şi reconversiei economiilor dezvoltate. Totuşi, S.U.A. doreau să restabilească relaţiile comerciale normale, bazate pe liberul-schimb. 

La Conferinţa internaţională de la Havana s-a adoptat o declaraţie prin care se enunţau principiile nediscriminării, de suprimare a restricţiilor cantitative, de reducere a tarifelor vamale şi chiar de condamnare a cartelurilor internaţionale private. Cu excepţia acestuia din urmă, repede uitată, GATT a răspuns nevoii de constituire a unui spaţiu comercial necesar dezvoltării economiei americane, în primul rând, precum şi ideii clasice, conform căreia liber-schimbul şi dezvoltarea comerţului internaţional favorizează dezvoltarea economică a tuturor ţărilor implicate. 

GATT a reuşit, în mod progresiv, să impună ideile Noii Ordini Economice Internaţionale (NOEI), susţinute de CNUCED.

 

 

 

+Capitolul 1

Ordinea liberală: de la GATT la OMC

Declaraţia din 1948 de la Havana asupra schimburilor economice şi a relaţiilor comerciale între semnatari prevedea crearea unei Organizaţii Internaţionale a Comerţului (OIC). Accentul a fost pus atunci pe liberalizarea comerţului internaţional, reducerea tarifelor vamale, suprimarea restricţiilor cantitative şi mai ales pe ideea nediscriminării. 

Eşecul OIC (datorită poziţiei S.U.A., care nu admiteau derogarea de la principiul general al liberalizării schimburilor pentru ţările cu balanţele de plăţi foarte dezechilibrate), a însemnat succesul GATT.

Iniţial format din 23 de ţări, acum cuprinde 111 „părţi contractante”, reprezentând 90% din comerţul mondial, numeroase alte ţări aplicându-l de facto, fără a fi obligate să-i respecte în totalitate condiţiile, sau beneficiind de un statul ceva mai lax, de observator. 

Organizarea GATT s-a tot mărit:

Adunarea Părţilor Contractante (Anuală) este organul suprem: deciziile sunt luate în general prin consens, rareori prin vot formal (fiecare ţară are un vot); se votează efectiv doar pentru admiterea de noi membri, derogări, uniuni vamale şi revizuirea Statutelor.

Consiliul Reprezentanţilor statuează între sesiuni asupra tuturor problemelor urgente, coordonează activităţile grupurilor de lucru, pregăteşte Conferinţele părţilor contractante, şi prin mecanismul examinării politicilor comerciale, instituit în 1989, contribuie la o mai mare transparenţă a politicilor comerciale a statelor.

Comitetele elaborează materiale asupra negocierilor comerciale, produse agricole sau asupra dezvoltării economice.

Directorul general exercită un rol important în medierea şi concilierea între părţi. Secretariatul GATT cuprinde circa 500 de persoane, având sediul la Geneva.

GATT apără mai multe principii de inspiraţie clasică sau neo-clasică. Se consideră că (excepţie cazuri deosebite) dezvoltarea comerţului internaţional va duce în mod inexorabil la dezvoltare economică. GATT se ocupă de respectarea principiilor Acordului General şi conduce negocierile comerciale multilaterale NCM, sau „runde”, cu scopul liberalizării comerţului internaţional.

Din 1995 GATT va fi înlocuit de OMC, ale cărei atribuţii definite sunt încă în curs de negociere§ .

Secţiunea I

Bazele Acordului

Principiul fundamental este tratament comercial egal între naţiuni. Concurenţa, reducerea tarifelor vamale, deschiderea frontierelor, sunt considerate garanţii ale unei dezvoltări economice generale.

I. Principiul nediscriminării

Excepţiile confirmă regula.

A. Regula

„Orice avantaje, favoruri, privilegii sau imunităţi acordate de una din Părţile contractante unui produs originar sau destinat oricărei alte ţări vor fi imediat şi fără nici o condiţie, extinse oricărui produs similar originar sau având ca destinaţie teritoriul tuturor celorlalte Părţi contractante.”

Acest prim articol al GATT stabileşte clauza naţiunii cele mai favorizate, consfinţind trecerea de la bilateralism la multilateralism. Comerţul internaţional este strict organizat, în sensul unei egalităţi de tratament între producătorii naţionali şi importatori (art. III), refuzului dumping-ului (art. VI), al reglementării subvenţiilor (art. XVI) şi prohibirii contingentărilor (art. XI).

Această egalitate de tratamente are efecte pozitive: favorizează ţările dezvoltate (relaţii asimetrice), frânează acordarea de concesiuni pe care o naţiunea le-ar putea acorda unui partener privilegiat şi poate pune în pericol noile industrii din ţările în curs de dezvoltare, supuse concurenţei firmelor multinaţionale.

B. Derogările

Încă de la crearea GATT, au fost prevăzute mai multe excepţii: recunoaşterea acordurilor preferenţiale din cadrul uniunilor vamale şi a zonelor de liber-schimb, acceptarea restricţiilor cantitative pentru anumite produse agricole, existenţa unei clauze de salvgardare pentru protejarea industriilor naţionale.

· Art. XXIV permite regimuri preferenţiale, aplicabile iniţial regimurilor de origine colonială, apoi utilizate în cadrul uniunilor vamale şi al zonelor de liber-schimb. În teorie, atitudinea GATT faţă de uniunile regionale nu este foarte pozitivă, temându-se de fragmentarea pieţei mondiale; ele sunt totuşi admise, în schimbul unor condiţii imperative, ca interzicerea majorării tarifelor vamale aplicate ţărilor terţe. Acceptarea regimurilor preferenţiale trebuie făcută plecând de la un program complet, bine definit în timp şi spaţiu, cară să indice avantajele în domeniul liberalizării schimburilor sau, pentru ţările în curs de dezvoltare, influenţa uniunilor regionale asupra dezvoltării economice a fiecăreia din ţările interesate.

· Produsele agricole au avut parte de un tratament special, având la origine (în 1949) o prevedere a Congresului S.U.A., care introducea o restricţie la importuri. Comerţul agricol mondial (15% din schimburi), foarte puternic subvenţionat, este inclus în negocieri.

· Din 1961, sectorul textil are parte de dispoziţii speciale, pentru protejarea industriilor naţionale ale ţărilor dezvoltate, prin sistemul de contingentări. Acordurile multifibre (AMF) sunt renegociate.

· Ţările afectate de sistemul AMF beneficiază de dispoziţiuni derogatorii de la principiile GATT. Principiile liberale acţionează în defavoarea ţărilor în curs de dezvoltare, care doresc să beneficieze de „protecţionism educator”. Sub influenţa CNUCED/UNCTAD Conférence des Nations Unies sur le Commerce et le Développement – United Nations Conference on Trade and Development, partea IV a Acordului General, adăugată în 1964, scuteşte ţările în curs de dezvoltare de regulile de reciprocitate. Sistemul Generalizat de Preferinţe (SGP) este în contradicţie cu clauza naţiunii cele mai favorizate, dar această procedură a fost acceptată începând cu 1971. Runda Tokyo a marcat o turnură istorică în relaţiile comerciale internaţionale, căci a făcut din tratamentul preferenţial în domeniul tarifar şi netarifar, în favoarea ţărilor în curs de dezvoltare o regulă permanentă şi legală.

· Excepţia de securitate prevede posibilitatea pentru Părţile contractante de a luat toate măsurile necesare securităţii lor esenţiale, fie în timp de război, fie în caz de crize internaţionale grave.

II. Liberalizarea schimburilor

Liberalizarea schimburilor începe cu diminuarea tarifelor vamale, eliminarea restricţiilor cantitative şi refuzul dumping-ului.

A. Scăderea tarifelor vamale

Industriile naţionale nu ar trebui să fie protejate decât prin tarife vamale, de preferat oricărei alte măsuri comerciale. Scăderea tarifelor vamale este completată de consolidarea lor negociată. Poziţiile consolidate sunt reluate în listele tarifare din Acordul General, orice majorare trebuind să dea loc unei compensaţii pentru a reduce tentaţia de a recurge în mod sistematic la tarife vamale pentru protejarea industriilor naţionale. Chiar dacă GATT s-a dovedit eficace în acest domeniu, totuşi o taxă mică poate limita serios posibilităţile de import. 

Sunt folosite trei tehnici pentru diminuarea tarifelor vamale:

· Rezultatele obţinute prin negocieri bilaterale simultane, produs cu produs, sunt extinse la toate ţările membre. Fiecare ţară stabileşte lista concesiilor pe care le solicită şi a celor pe care le poate oferi principalilor săi furnizori şi clienţi.

· Reducerea liniară se prezintă ca o reducere a unui procentaj fix al tuturor taxelor vamale, oricare ar fi fost nivelul lor iniţial. Acest procedeu simplu nu pune în cauză inegalităţile ce subzistă între structurile tarifelor vamale.

· Armonizarea taxelor vamale aplicate în ţări diferite este o procedură eficace, dar greu de aplicat în practică.

Măsurile para-tarifare sau netarifare devin din ce în ce mia importante, pe măsură ce nivelul protecţiei tarifare scade. Începând cu Runda Tokyo, valoarea în vamă ce serveşte la calculul tarifelor vamale este definită într-un Cod de Normalizare, pentru a evita ca normele să constituie noi bariere în dezvoltarea comerţului internaţional. GATT a solicitat Părţilor Contractante să notifice obstacolele netarifare de care acestea se lovesc. 

Aceste obstacole sunt de mai multe feluri: formalităţi administrative şi vamale la import, norme privind produsele importate (norme sanitare, de exemplu), participarea statului la comerţul exterior, regimul licenţelor de export-import, drepturile compensatorii.

B. Măsurile cantitative

Contingentarea elimină parţial importurile şi reduce importanţa volumului comerţului internaţional.

·  Articolul XI stabileşte principiul prohibirii restricţiilor cantitative, dar impune numeroase excepţii, în special pentru pieţele agricole, cu condiţia menţinerii unui echilibru raţional între importuri şi producţia naţională.

·  Este admisă excepţia din raţiuni de balanţă de plăţi, pentru evitarea unei reduceri semnificative a rezervelor monetare sau pentru a ridica nivelul acestora. În privinţa aspectelor monetare, F.M.I. este cel care apreciază posibilitatea utilizării contingentării, în acest caz, restricţiile sunt limitate în timp şi trebuie să fie reduse în mod progresiv. Sub egida GATT se examinează situaţia între ţările care impun contingentarea şi cele care sunt prejudiciate.

·  Excepţia în favoarea ţărilor în curs de dezvoltare permite acestora să instaureze restricţii cantitative pentru a le da posibilitatea să-şi creeze o ramură a producţiei destinată să ridice nivelul de trai general al populaţiei, cu condiţia ca aceste măsuri să nu fie discriminatorii şi să fie autorizate de GATT. Începând cu Runda Tokyo, dispoziţiile nu se mai aplică doar pentru crearea unei anume ramuri de producţie, ci şi pentru obiective economice mai largi, cum ar fi dezvoltarea structurilor naţionale de producţie.

·  Pieţele publice trebuie să se deschidă concurenţei internaţionale, dar este greu ca acest principiu să fie aplicat în practică.

Deşi GATT luptă cu tărie contra restricţiilor cantitative, aceste nu au fost definitiv eliminate în cursul ultimelor negocieri. 

C. Dumping-ul şi subvenţiile pentru exporturi

GATT condamnă dumping-ul: oricare din Părţile Contractante poate percepe o taxă anti-dumping pentru orice produs ce face obiectul unui dumping, dar nu mai mare decât marja de dumping aferentă acelui produs. Cu toate acestea, dumping-ul rezultă adesea din politica de vânzări a întreprinderii, în vreme ce acordurile GATT angajează doar statele. Este deci necesar ca legislaţiile naţionale să intervină în viaţa economică a întreprinderilor. Se întâmplă adesea ca statele să ducă o politică industrială bazată pe dezvoltarea anumitor sectoare, pe cucerirea de noi pieţe externe, şi chiar pe monopol la scară mondială. Conflictul dintre Boeing şi Airbus este concludent pentru această situaţie ambiguă.

D. Investiţiile internaţionale

Prezenţa firmelor străine pe o piaţă naţională face ca statul respectiv să introducă reglementări deosebite, pentru a reduce efectele neplăcute ale implantării străinilor. Măsurile comerciale legate de investitorii străini (TRIM Trade Related Investment Measures) privesc în general:

· conţinutul local: incluzând o obligaţie de a cumpăra un minim de componenţi de origine naţională pentru ca un bun să fie scutit de taxe de vamă,

· echilibrul comerţului exterior, impunând o acoperire cu importuri a firmei în raport cu exporturile sale, sau

· performanţe minime la export.

Aceste forme de protecţionism sunt ambigue şi adesea duc la poziţii contradictorii ale statelor.

E. GATT, organ de concertare, armonizare şi de informare

Dacă o ţară se consideră lezată de politica comercială agresivă, neconformă cu regulile GATT, ea poate cere începerea de consultări cu părţile interesate; dacă nu se ajunge la un acord, un grup de lucru studiază problema pe baza regulilor GATT şi formulează recomandări părţilor în litigiu, pentru a le ajuta să ia o decizie. 

GATT autorizează Părţile lezate să ia măsurile adecvate (art. XXIII). Procedura grupului de lucru este foarte eficace (90% din plângeri şi-au găsit rezolvarea prin negocieri). În plus, ţările în curs de dezvoltare pot apela la binele oficii ale Directorului General al GATT.

GATT a înfiinţat un Comitet al Comerţului şi al Dezvoltării, organ permanent, însărcinat cu problemele relative la ţările în curs de dezvoltare. A fost creat, împreună cu CNUCED/UNCTAD Conférence des Nations Unies sur le Commerce et le Développement – United Nations Conference on Trade and Development, un Centru al Comerţului Internaţional care ajută ţările sub-dezvoltate să-şi sporească vânzările în străinătate. 

În fiecare an, GATT organizează la Geneva stagii de politică comercială iar un Birou de Asistenţă Tehnică ajută ţările lumii a treia în cadrul negocierilor multilaterale.

Secţiunea II

Negocierile comerciale multilaterale

Negocierile comerciale multilaterale constituie însăşi esenţa rolului GATT. Nu mai puţin de şapte „Runde” au fost necesare înainte ca „Runda Uruguay” să ajungă la o liberalizare importantă a comerţului internaţional.

I. Liberalizarea şi criza comerţului internaţional (1947-1986)

Liberalizarea comerţului internaţional a devenit un fapt de necontestat, după 1945. Cu toate acestea, anii ’80 au fost caracterizaţi de polarizarea balanţelor comerciale între ţări deficitare şi ţări excedentare. Statele Unite au acumulat un deficit comercial de 1 000 miliarde US$, din care peste 40% în comerţul cu Japonia, deficit ce reprezenta excedentele cumulate ale Japoniei şi ale Germaniei. De aceea negocierile Rundei Uruguay au fost aşa de furtunoase.

A. Negocierile comerciale multilaterale între 1947 – 1986

Căutarea unei modalităţi de a reduce considerabil piedicile în schimburile internaţionale a dus la încercarea GATT de a organiza numeroase negocieri (Geneva, 1947, Annecy, 1949, Torquay, 1951, Geneva 1956, Negocierile Dillon 1961, Runda Kennedy 19678, Runda Nixon, 1979, Runda Uruguay, 1986-1993) Negocierile Dillon şi Runda Kennedy au stabilit reducerea medie cu 7 şi respectiv 36% a taxelor vamale. Imediat după terminarea Rundei Kennedy, S.U.A. au propus o nouă negociere (Runda Tokyo). 

Administraţia de la Washington se întreba de cauzele degradării constante ale balanţei sale comerciale, era îngrijorată de scăderea puterii sale economice, constata reducerea competitivităţii unor sectoare ale economiei americane. 

Americanii considerau că vina este a Comunităţii Economice Europene (acuzată de reducerea comerţului internaţional prin aplicarea politicii sale agricole, prin reţeaua sa de acorduri preferenţiale şi prin restricţiile sectoriale ale importurilor) şi a Japoniei (prezentată ca un extraordinar constructor de obstacole tarifare şi ne-tarifare pentru exporturi) şi că aceşti parteneri aveau o atitudine incorectă faţă de S.U.A.

Negocierile (1973-1979) au dus la o ameliorarea a cadrului juridic al schimburilor, cel puţin în trei puncte:

· tratamentul diferenţiat şi mai favorabil pentru o ţară în curs de dezvoltare,

· măsuri comerciale şi de salvgardare luate pentru echilibrarea balanţei,

· îmbunătăţirea dispoziţiilor Acordului General privind procedurile şi reglementările diferend-urilor în cadrul GATT.

Runda Tokyo a avut un rol foarte mare, prin numărul de participanţi, prin recunoaşterea implicită a inadaptabilităţii ideologiei liberale la dezvoltarea economică a ţărilor sărace, prin conştientizarea nevoii de adaptări şi prin reducerea cu 30% a taxelor vamale.

B. Apariţia unui comerţ internaţional dezechilibrat

În anul 1986, s-au ivit mai multe probleme:

· Dezechilibrul comerţului internaţional nu se mai poate menţine mult timp. S-a trecut de la o situaţie de o relativă omogenitate la o situaţie tensionată atât în rândul ţărilor dezvoltate cât şi a celor în curs de dezvoltare.

· Ne-universalitatea sectorială a GATT (agricultură, servicii, textile) este o formă de protecţionism din ce în ce mai puţin acceptată de S.U.A.

· Ne-universalitatea regională a GATT, dar a fost pusă în termeni pe care evoluţiile anilor ’90 au făcut-o să fie demodată. Ţările fostului CAEM(COMECOM)/CAER îşi propun să colaboreze cu GATT şi să facă parte din OMC.

II. Runda Uruguay şi naşterea Organizaţiei Mondiale a Comerţului

Runda Uruguay, a cărei iniţiativă a avut-o S.U.A., a cunoscut aceleaşi dificultăţi în negocieri, aceleaşi argumente şi adesea aceeaşi rea-credinţă a participanţilor la Acord. Aceste negocieri comerciale multilaterale (NCM), prevăzute pentru patru ani (1986-1990) au fost în realitate încheiate în decembrie 1993: astfel au fost puse în evidenţă atât antagonismele dintre marile puteri economice şi complexitatea dosarelor.

A. Subiectele

· Pentru mărfuri, obiectivul este status-quo privind măsurile protecţioniste şi suprimarea măsurilor luate prin violarea Acordului General, în special aranjamentele bilaterale. Au fost angajate şi noi teme, TRIM Trade Related Investment Measures privind investiţiile internaţionale şi proprietatea industrială (piraterie, contrafacere).

· Serviciile nu erau considerate în continuare – de facto – ca produse schimbate pe pieţele internaţionale. Totuşi, asigurările, transporturile, vânzările de brevete, turismul, constituiau activităţi economice în continuă creştere, ce erau din ce în ce mai imposibil de a nu fi integrate în Acordul General.

· Politicile comerciale agricole bazate pe subvenţii creează inegalităţi de nesuportat în competiţia economică, mai ales în detrimentul ţărilor în curs de dezvoltare.

Funcţionarea GATT în sine este contestată. Clauza de salvgardare nu a fost respectată în constrângerile ei, şi acorduri bilaterale de auto-limitare a exporturilor au fost astfel semnate, prin violarea Acordului General. Coborârea barierelor vamale a fost înlocuită de măsuri netarifare necinstite, mai puţin controlabile. Statele nu-şi respectă toate în mod egal obligaţia de deschidere a pieţelor pentru produsele străine (acuzaţie adusă în special Japoniei). În fine, clauza naţiunii cele mai favorizate este pusă în cauză, iar aplicarea i este propusă numai de ţările care aplică aceleaşi reguli.

B. Negocierile în sine

A fost adoptată abordarea globală a negocierilor, interdependenţele negocierile sectoriale au dus la o derivă strategică, la blocaje ce au favorizat discuţii lungi şi aprige. S.U.A. au dat dovadă de încăpăţânare în privinţa serviciilor şi a produselor agricole. Pentru servicii, S.U.A. s-au aliat cu Ccomunitatea Economică Europeană, în opoziţie cu ţările în curs de dezvoltare. În privinţa produselor agricole, S.U.A. s-au confruntat dur cu CEE (reprezentată de Comisie). Acordul de la Blair House, din noiembrie 1992, deşi semnat de Uniunea Europeană, a fost denunţat de Franţa. Negocierile s-au desfăşurat sub puternice presiuni directe, mai ales din partea S.U.A., prin instituirea de drepturi compensatorii (în siderurgie) sau de măsuri de retorsiune contra a ceea ce a fost calificat drept concurenţă neloială, în totală contradicţie cu angajamentele de la Punta del Este.

În privinţa agriculturii, Uniunea Europeană dorea menţinerea specificităţii agriculturii, cu o reglementare mai exactă a ajutoarelor pentru export. 

Japonia a reamintit necesitatea aprovizionării naţionale cu produse alimentare de bază pentru securitatea alimentară a popoarelor.

Administraţia de la Washington voia funcţionarea prioritară a pieţei, cu un control al regulilor sanitare; toate obstacolele din calea importurilor trebuiau să fie sintetizate în taxe vamale diminuate în mod progresiv, pe o perioadă de 10 ani. De fapt, pieţele agricole de mare importanţă economică sunt puţine şi foarte bine protejate de Uniunea Europeană şi de S.U.A. (subvenţie per locuitor identică în 1993) contra grupului de la Cairns (creat în 1986 de 14 ţări, printre care Australia, Argentina, Canada şi Brazilia).

· Absenţa taxelor vamale în Europa pentru plantele oleaginoase, din 1962, a dus la subvenţionarea de către Comunitatea Economică Europeană a rapiţei şi a florii-soarelui, concurând astfel soia americană, ea însăşi ameninţată de Brazilia şi de Argentina. În 1990 GATT a dat satisfacţie S.U.A. Atunci Comunitatea Economică Europeană a modificat noul său regim de sprijin (ajutor pentru veniturile legate de scăderea producţiei), modificare acceptată de GATT în iunie 1992.

· Faimosul acord de la Blair House anunţa în acelaşi timp o limitare de 21% a exporturilor subvenţionate ale celor două părţi şi reducerea suprafeţelor plantate cu oleaginoase în Comunitatea Economică Europeană. Franţa nu a acceptat această propunere.

· Negocierile privind serviciile, dorite de S.U.A., au fost, încă de la început, refuzate de 10 ţări în curs de dezvoltare, în special India şi Brazilia, activităţile privind servicii foarte reglementate (în scopul obţinerii independenţei economice şi politice) şi slab competitive. La Montréal s-au reţinut opt principii generale: transparenţa, liberalizarea progresivă, aplicarea Acordului General pentru aplicare naţională, reglementarea, clauza naţiunii cele mai favorizate şi accesul la pieţe, participarea crescândă a ţărilor în curs de dezvoltare, existenţa salvgardărilor şi a excepţiilor (securitate, cultură şi balanţă de plăţi). Atunci s-a pus problema a şti dacă trebuia propusă o liberalizare progresivă, începând cu ţările dezvoltate (propunere a numeroase ţări în curs de dezvoltare), sau dacă principiul era liberalizarea, cu excepţii (poziţia S.U.A.).

C. Rezultatele pozitive

În luna decembrie 1993, a fost, în fine, încheiat un acord. 

Rezultatele sunt cele mai importante obţinute vreodată în domeniul liberalizării comerţului mondial de mărfuri. Taxele vamale au fost scăzute global cu 40%, lăsându-le la o medie de 5% din valoarea bunurilor şi a serviciilor. Opt sectoare nu vor avea nici un fel de taxe vamale (berea, spirtoasele, materialele de construcţie, materialele medicale, produsele farmaceutice, mobilierul, oţelul, echipamentele agricole). Reducerea poate fi etalată pe 10 ani pentru sectoarele mai sensibile, cum ar fi lemnul sau hârtia. Va fi creat un Comitet pentru Comerţul Serviciilor, în vederea unei negocieri pentru o liberalizare abia schiţată de Runda Uruguay.

Acordurile agricole, privesc produsele ce fac obiectul unui sprijin public prin preţuri sau prin subvenţii la export. Taxe vamale fixe, numite „echivalenţi tarifari”, vor fi instituite şi micşorate cu 36% între 1995 şi 2000 şi o creştere a contingentelor preferenţiale de la 3 la 5% a fost acceptată, în special pentru Uniunea Europeană (ale cărui exporturi subvenţionate şi cheltuieli bugetare corespunzătoare ar trebui să fie reduse în mod corespunzător, cu 21% şi cu 36% în aceeaşi perioadă).

Domeniul textil, gestionat de AMF trebuie să se integreze în etape în cadrul general al comerţului internaţional, cu o desfiinţare a cotelor în anul 2005. Trebuie deschise pentru textile atât pieţele ţărilor dezvoltate cât şi cele ale ţărilor în curs de dezvoltare.

Secţiunea III

Organizaţia Mondială a Comerţului şi dosarele nerezolvate

Acordurile Rundei Uruguay au dus la crearea Organizaţiei Mondiale a Comerţului. Aceasta va trebui să reglementeze mai multe dosare spinoase.

A. Crearea Organizaţiei Mondiale a Comerţului

La 15 aprilie 1995, la Marrakech, Actul final al Rundei Uruguay a fost semnat de 109 ţări din cele 122 prezente. El definea crearea unei Organizaţii Mondiale a Comerţului, după ratificarea sa de Parlamentele naţionale, între 1 ianuarie 1995 şi 1 iulie 1995. După ratificare, OMC va avea sediul la Geneva şi se va folosi de personalul GATT§ .

Prima problemă va fi cea a ratificării. 

Acordul de la Marrakech însemnă şi o reducere a reţetei fiscale cu peste 3 miliarde US$ în următorii cinci ani, ceea ce presupune fie căutarea unui nou impozit, fie reducerea cheltuielilor, ceea ce va da naştere la noi probleme politice.

Problema cea mai importantă este aceea de a şti care va fi puterea OMC, mai ales atunci când marile puteri economice nu vor respecta regulile multilaterale.

 

B. Dosarele nerezolvate

Mai multe dosare au rămas nerezolvate:

· Transporturile maritime sunt excluse din Acorduri, căci S.U.A. şi statele asiatice industrializate nu au vrut să-şi ia angajamentul de liberalizare într-un sector pe care-l protejează puternic. Un grup de negociere are ca sarcină să găsească o soluţie până în iunie 1996§ .

· Dosarul serviciilor financiare va fi deschis după crearea Organizaţiei Mondiale a Comerţului, ţinându-se cont de blocajul existent în majoritatea ţărilor. S.U.A. şi Uniunea Europeană refuză deschiderea de bănci străine aparţinând unor ţări cu pieţe insuficient deschise.

· Vor continua discuţiile privind industria aeronautică, dar S.U.A. şi Uniunea Europeană nu au găsit încă o soluţie comună.

· Discuţiile asupra oţelului sunt la un punct mort, datorită poziţiei foarte protectoare a S.U.A.

· Deschiderea pieţelor publice de telecomunicaţii face obiectul dezbaterilor, între preferinţa comunitară a Uniunii Europene şi absenţa transparenţei apelurilor de ofertă americane. Părţile s-au angajat să deschidă până cel târziu la 30 aprilie 1996 negocieri pe această temă.

· În fine, domeniul audiovizualului a fost lăsat în afara liberalizării economice. Oare pentru cât timp ?

C. Contestarea Organizaţiei Mondiale a Comerţului

Mai întâi a apărut o nouă contestare a multilateralismului, bazată în special pe concurenţa neloială şi pe politica socială. Excluderea clauzei sociale riscă să pună în cauză cuceririle sociale ale clasei muncitoare. Teoriile avantajelor comparative (Hechkler-Ohlin) sunt adesea inaplicabile într-un univers oliogopolic. Cel puţin pe termen scurt, căutarea bunei-stări a naţiunilor implică uneori recurgerea la protecţionism, chiar dacă politicile de intervenţie sunt de multe ori dificile, încât este preferabil, conform spuselor lui Krugman, să fie lăsată piaţa să funcţioneze, chiar dacă nu este cea mai optimă soluţie. S.U.A. se plâng de practici neloiale, fiind pe cale să instituie o politică industrială şi să pună în aplicare «Omnibus Trade and competitiveness Act», care va duce la măsuri de retorsiune contra «trişorului» (clauză de salvgardare, drepturi compensatorii, intervenţie anti-dumping). Aplicarea secţiunilor 301 şi super 301 (creată în 1988) permite acuzarea statelor şi aplicarea de măsuri discriminatorii. Această atitudine a americanilor este în contradicţie cu multilateralismul.

Printre altele, dezvoltarea de zone marchează de asemenea o fracţionare şi o deturnare a schimburilor internaţionale. Cu ALENA, S.U.A. vor putea beneficia de mâna de lucru mexicană, punând din nou în cauză relaţiile pe care le au cu Asia. 

Blocurile regionale dezvoltă comerţul dirijat (managed trade), ceea ce le permite fixarea de obiective cantitative cu partenerii, aşa cum a fost de altfel cazul industriei automobilului , pe relaţia Japonia - Comunitatea Economică Europeană, până în anul 1999.

A rămas neatinsă problema legăturii dintre fluctuaţiile ratelor de schimb şi comerţul internaţional, problema - cu adevărat crucială - a dezordinii monetare, nefiind atinsă la Runda Uruguay. Este de la sine înţeles că sub-evaluarea yen-ului reduce interesul pentru liberul-schimb al partenerilor Japoniei.

Pentru evitarea acestor efecte corupte, Maurice Allais propune, de altfel pe drept, o fuziune între F.M.I. şi GATT.

Există de asemenea, din anul 1950, Consiliul de Cooperare Vamală (Conseil de Coopération Douaničre - CCD), cu sediul la Bruxelles. Acest Consiliu elaborează Convenţii (privind de exemplu importul de ambalaje sau de material profesional) şi elaborează nomenclatoarele tarifare (Convenţia asupra Sistemului armonizat de desemnare şi de codificare a mărfurilor, din 1988) şi valorile de vamă.

Nu se ştie încă dacă acest organism va fi sau nu integrat în noua Organizaţie Mondială a Comerţului§ .

+Capitolul 2

În căutarea unei Noi Ordini Economice Internaţionale: CNUCED/UNCTAD Conférence des Nations Unies sur le Commerce et le Développement – United Nations Conference on Trade and Development

În anul 1961 Adunarea Generală (AGONU) a solicitat Secretarului General al ONU să analizeze oportunitatea organizării unei Conferinţe a Naţiunilor Unite pentru Comerţ şi Dezvoltare (Conférence des Nations Unies pour le Commerce et le Développement/United Nations Conference for Trade and Development-UNCTAD).

Scopul acesteia ar fi fost de a examina restructurarea comerţului internaţional ce privea, în special, produsele de bază.

Pentru aceasta, la Geneva s-au reunit reprezentanţi a 120 de state, din mai până în iunie 1964, ocazie cu care Declaraţia ţărilor în curs de dezvoltare (Pays en Développement - PED) enunţa deja principiile Noii Ordini Economice Internaţionale (Nouvel Ordre Économique International NOEI):

· independenţa politică este indispensabilă dezvoltării;

· resursele naturale trebuie să servească dezvoltării ţării producătoare;

· ţările sărace au nevoie de asistenţă tehnică şi financiară în procesul lor de industrializare, dar aceste ajutoare nu trebuie să devină o povară de nesuportat pentru debitori;

· principiile nediscriminării (GATT) nu sunt aplicabile decât între egali;

· dezvoltarea economică a tuturor ţărilor este o condiţie a păcii… etc.

Urmare unei recomandări a Conferinţei, Adunarea Generală a ONU a decis, prin Rezoluţia 1995 (XIX) din 30.12.1964 să creeze CNUCED/UNCTAD ca organ al său, conform art. 22 al Chartei ONU. 

Acesta venea ca o contrapondere a instituţiilor financiare internaţionale deja existente, pentru apărarea ţărilor în curs de dezvoltare, prin instaurarea unor relaţii mai echitabile între Nord şi Sud.

La începutul anului 1994, CNUCED/UNCTAD avea 187 de membri şi un buget de 45 milioane US$ proveniţi din bugetul ordinar al ONU, plus 20 milioane US$ din resurse extrabugetare de cooperare tehnică.

Principalele organisme ale CNUCED/UNCTAD sunt:

·  Conferinţa, instanţa supremă şi plenară a Organizaţiei, exercitând toate funcţiile pe care i le conferă Agenţia Generală a ONU. A avut sesiuni la Geneva-1964, New Delhi-1968, Santiago de Chile-1972, Nairobi-1976, Manila-1979, Belgrad-1983, Geneva-1987 şi Cartagina- 1992. Deciziile şi recomandările sale se adoptă prin consens. Conferinţa înfiinţează comisii pentru a o ajuta în îndeplinirea sarcinilor sale.

· Consiliul pentru comerţ şi dezvoltare asigură continuitatea Conferinţei, atunci când aceasta nu este în sesiune. Consiliul are un dublu rol: pregăteşte lucrările şi urmăreşte aplicarea recomandărilor Conferinţei şi examinează repercusiunile internaţionale ale politicilor macroeconomice şi ale interdependenţei economiilor. Consiliul se reuneşte de două ori pe an.

·  Patru comisii permanente (produse de bază, diminuarea sărăciei, cooperarea economică între ţările în curs de dezvoltare şi dezvoltarea sectoarelor serviciilor), instituite pentru o perioadă de patru ani au fost create în mai 1992. Pentru o perioadă de doi ani au fost organizate cinci grupe speciale de lucru (investiţii şi aport financiar, eficienţă comercială, expansiunea debuşeelor comerciale ale ţărilor în curs de dezvoltare, interacţiunea investiţiilor şi transferurile de tehnologie, precum şi compararea experienţei ţărilor membre în domeniul privatizării), precum şi două organe principale (Comitetul special de preferinţe şi Grupul interguvernamental de experţi în practicile comerciale restrictive).

·  Secretariatul asigură continuitatea activităţii CNUCED/UNCTAD, asistând activităţile Conferinţei şi ale Consiliului. Secretarul General, numit de Secretarul General al ONU, conduce personalul, pregăteşte sesiunile, şi îşi oferă bunele oficii.

CNUCED/UNCTAD este compus din state suverane, aparţinând ONU, sau membre ale instituţiilor specializate sau ale AEIA (Agence Internationale pour l’Énergie Atomique).

Membrii Comisiei sunt grupaţi în patru grupe:

· A: Ţările afro-asiatice 

· B: Ţările OCDE (Organisation de Cooperation et de Développement Économique)

· C: Ţările latino-americane

· D: Ţările ex-socialiste.

Criteriile de departajare sunt atât socio-economice cât şi politice. 

În Consiliu, Secretariat şi în Comisii se ţine cont de o repartiţie geografică cât mai echitabilă.

În ultimii 30 de ani CNUCED/UNCTAD a jucat un rol major în transformarea regulilor comerţului internaţional.

 

Secţiunea I

Activitatea CNUCED/UNCTAD

Acţiunea CNUCED/UNCTAD s-a axat pe implementarea Sistemului Generalizat de Preferinţe (SGP – Generalised System of Preferences GSP) şi pe produsele de bază.

 

 

I. Sistemul generalizat de preferinţe

CNUCED/UNCTAD a încercat să dezvolte un sistem generalizat de preferinţe fără reciprocitate şi totodată să determine / creeze preferinţe mutuale între ţările în curs de dezvoltare, dar care nu s-ar extinde şi pentru ţările dezvoltate.

După un eşec la Geneva-1964, membrii CNUCED/UNCTAD au fost unanimi la New Delhi-1968 asupra acestei teme, iar GATT a acceptat această derogare de la regula naţiunii cele mai favorizate, în iunie 1971, pentru o perioadă de zece ani.

Datorită faptului că unele ţări în curs de dezvoltare beneficiau deja de anumite preferinţe speciale pe pieţele unor ţări dezvoltate şi anumitelor preferinţe speciale pe care ţările în curs de dezvoltare le acordaseră deja unor ţări dezvoltate, implementarea SGP/GSP a fost foarte dificilă, punându-se problema compatibilităţii menţinerii lor în cadrul unui sistem generalizat de preferinţe.

S.U.A., de exemplu, refuzau sistemul SGP/GSP, considerând că sistemele preferenţiale regionale (Acordul de la Yaoundé sau cel al Commonwealth-ului) prejudiciau grav piaţa americană.

A. Sistemul generalizat de preferinţe fără reciprocitate

Ţările industrializate se angajează, cu aprobarea GATT, să acorde preferinţe în favoarea produselor finite şi semi-finite provenite din ţările în curs de dezvoltare. 

Acordul Lomé IV – 1989, pentru zece ani, a fost cel mai desăvârşit.

Pentru produsele industriale, Comunitatea Economică Europeană nu prevedea nici o limită sectorială a preferinţelor, cu mici excepţii însă.

S.U.A. au exclus textilele, încălţămintea, produsele petroliere.

Diferenţele priveau de asemenea ţările beneficiare, produsele vizate, clauzele se salvgardare, durata şi amploarea reducerilor tarifare acordate.

Conferinţele de la Nairobi şi de la Manila nu au mai înregistrat acelaşi succes, dar în cadrul Rundei Tokyo s-au obţinut totuşi concesii din partea GATT.

Sistemele plafonului (suprimarea preferinţei tarifare dincolo de o anumită cantitate de mărfuri importate) şi a limitării (procentaj pe care o ţările în curs de dezvoltare nu trebuie să-l depăşească la importurile unui produs în raport cu importurile totale ale ţărilor în curs de dezvoltare) limitează acţiunea acestui SGP/GSP, ţinând cont de marea concentraţie a exporturilor ţărilor în curs de dezvoltare.

B. Preferinţele mutuale

Faţă de eşecul parţial al SGP/GSP fără reciprocitate, CNUCED/UNCTAD încurajează din ce în ce mai mult organizarea de preferinţe mutuale între ţările în curs de dezvoltare, propunere ce a fost acceptată de GATT încă din anul 1971.

Au fost prezentate trei ansambluri de dispozitive:

· extinderea schimburilor mutuale bazate pe un sistem de preferinţe, de plăţi compensatorii şi de cooperare comercială;

· cooperare economică;

· susţinerea preţului produselor de bază, prin finanţarea pe termen lung a investiţiilor în cadrul instituţiilor bancare «ad-hoc», prin politici comune în domeniul balanţelor de plăţi.

CNUCED/UNCTAD susţine în mod special întreprinderile mixte în domeniul producţiei. 

Au fost semnate mai multe acorduri, dar rezultatele globale au rămas slabe.

II. Acordurile internaţionale privind produsele de bază

Activitatea CNUCED/UNCTAD se axează pe negocierea acordurilor internaţionale privind produsele de bază.

Ţările industrializate dezvoltare au încercat mereu să scape de dependenţa lor de materiile prime, prin exercitarea monopolului asupra cercetării tehnice şi ştiinţifice a produselor de substituţie, dominând piaţa, folosindu-se de arme ca foamea şi războiul.

S-au încheiat acorduri de stabilizare a preţurilor pentru a se încerca reducerea fluctuaţiilor.

Angajamente multilaterale de vânzări şi cumpărări precizează faptul că ţările exportatoare vor livra cantităţi determinate, la un preţ maximal, în caz de creştere a preţurilor, precum şi faptul că ţările importatoare vor accepta să cumpere cantităţi determinate, la un preţ minimal, în caz de scădere a preţurilor.

Acordurile privind stocul regulator, preconizate de Haberler, oferă mari avantaje, dar sunt costisitoare şi practic imposibil de pus în practică, din punct de vedere tehnic, pentru anumite produse.

Acordurile de contingentare stabilizează preţurile, limitând cantităţile oferite, conform cursului mondial; aceste acorduri sunt aplicabile doar dacă toate ţările producătoare se pun de acord.

Alte acorduri internaţionale încearcă să depăşească problematica preţurilor, fie prin organizarea pieţelor, fie printr-un program integrat, pentru produsele de bază.

A. Crearea programului integrat pentru produsele de bază (PIPB)

Tentativele de acord, limitate în timp, care au încercat să organizeze pieţele produselor de bază, au o lungă, şi adesea dureroasă poveste.

În prezent coexistă două tipuri de acorduri internaţionale, unul privind producătorii, iar celălalt privind consumatorii.

O dată cu crearea OPEP (Organisation des Pays Exportateurs de Pétrole), producătorii de materii prime au încercat să-şi unească eforturile pentru a putea concura faţă de ţările consumatoare şi de firmele multinaţionale; au apărut astfel Asociaţii (mai mult sau mai puţin puternice) ale producătorilor de cupru, de bauxită, de fier, de mercur, de fosfaţi, etc.

·  Acordul privind crearea Fondului Comun pentru Produsele de Bază, element de bază al dialogului Nord-Sud, a fost deschis spre semnare la sediul ONU, la 1.10.1980. Unul din principalele obiective ale noii instituţii financiare internaţionale — ale cărei capitaluri proveneau atât de la ţările în curs de dezvoltare cât şi de la cele dezvoltate — este acela de a ajuta, în cadrul Acordurilor Internaţionale asupra unui Produs, la finanţarea stocurilor regulatoare, conform măsurilor prevăzute pentru stabilizarea preţurilor. ţările în curs de dezvoltare au considerat acest Fond Comun ca un instrument de bază în stabilirea NOEI. Acordurile internaţionale „păstorite” de CNUCED/UNCTAD au două caracteristici esenţiale: sunt limitate în timp şi pot fi oricând reconsiderate de ţările semnatare, care nu riscă nici o sancţiune. Grâu, cafea, cacao, zahăr, ulei de măsline, cositor, au fost rând pe rând incluse în astfel de acorduri, iar alte produse, ca ceaiul, iuta, bumbacul, bananele, plumbul, zincul, au făcut obiectul unor discuţii în materie.

·  Dacă în 1964, CNUCED/UNCTAD încerca, într-un mod pragmatic, să elaboreze soluţii pentru fiecare produs în parte, cu începere din 1976 (Conferinţa de la Nairobi), s-a declanşat, în cadrul unui program global integrat privind o serie de produse specifice, o acţiune ce viza încheierea sau reînnoirea acordurilor internaţionale privind produsele de bază. Acest program global integrat are trei caracteristici diferite faţă de acordurile punctuale:

· problemele ţărilor în curs de dezvoltare din domeniul produselor primare sunt tratate în ansamblul lor, propunându-se un ansamblu comun de principii, obiective şi linii directoare;

· se recomandă o acţiune internaţională pe grupe de produse, prin măsuri cum ar fi stocurile regulatoare;

· acţiunea asupra fiecărui produs acoperă foarte multe caracteristici: comercializare, diversificare, promovare, acces pe piaţă. În general, programul încearcă să asigure gestionarea globală a resurselor, în scopul dezvoltării, să păstreze puterea de cumpărare a exportatorilor din ţările Lumii a Treia, să evite speculaţiile, prin apărarea preţurilor-limită — la un nivel remunerator pentru producători şi satisfăcător pentru consumatori — , să amelioreze mecanismele de piaţă (distribuţie, transport, etc.), şi să modifice structurile de dependinţă a produselor de bază în raport cu ţările dezvoltate.

·  PIPB (1980) prevedea crearea unui Fond Comun pentru Stabilizarea Cotaţiilor Materiilor Prime, cu un capital de 7 miliarde US$ pentru finanţarea constituirii de stocuri de amortizare şi adoptarea de măsuri privind stabilizarea preţurilor. S-au creat două birouri: unul pentru finanţarea stocurilor regulatoare, iar celălalt pentru favorizarea comercializării şi a R & B§ produselor.

Acordul din martie 1979 a însemnat un recul faţă de cele stabilite la Conferinţa de la Nairobi din 1976: capitalul iniţial (propus la 1 sau 2 miliarde US$) a fost fixat la 750 milioane US$, din care 400 milioane US$ pentru primul birou, iar intrarea lui în vigoare nu a avut loc decât în iunie 1989.

CNUCED/UNCTAD a propus includerea a 18 produse în negocierile globale, ceea ce reprezenta 75% (exceptând petrolul) din exporturile ţărilor în curs de dezvoltare.

Au fost reţinute patru ansambluri de dispoziţii principale:

· reglementarea pieţei — asigurată printr-o politică de gestionare a stocurilor, de angajamente comerciale multilaterale şi diversificarea investiţiilor),

· fonduri comune destinate finanţării acestei politici,

· finanţare compensatorie (pentru stabilizarea încasărilor din exporturi la valori reale)

· întărirea puterii ţărilor producătoare (cu un eventual control al firmelor multinaţionale).

B. Rezultate foarte dezamăgitoare

Unele acorduri au ca obiect stabilizarea preţurilor (în special cauciucul natural, acordurile privind produsele cafea şi cacao fiind suspendate) prevăzând constituirea de rezerve internaţionale, contingentarea importurilor şi a exporturilor precum şi un angajament de cumpărare a unei anumite cantităţi, în limitele unei marje prestabilită a preţului. 

În alte acorduri nu se propune stabilizarea preţurilor: cele privind lemnul tropical (1983), grâul, măslinele şi uleiul comestibil (1986), iuta şi produsele din iută (1989), ele prevăd promovarea produselor, ameliorarea informării privind aceste produse, armonizarea poziţiilor pe piaţă şi intensificarea eforturilor de R & B§ .

Comercializarea produselor primare ridică mari greutăţi, în special datorită instabilităţii preţurilor în comerţul mondial şi importanţei pe care încasările din exporturi o au pentru numeroase ţări în curs de dezvoltare. 

Acordurile acţionează în cadrul unui sistem comercial multilateral, fiind administrate de un Consiliu General şi de un Secretariat permanent, fiind situate adesea la Londra.

Secţiunea II

PUTEREA CNUCED/UNCTAD

După eşecul PIPB şi al SGP/GSP, trebuie să admitem că rolul CNUCED/UNCTAD, deşi fundamental în definirea NOEI, s-a diminuat.

Încercarea de forţe cu GATT, după o perioadă de relativ succes, s-a întors împotriva sa.

1. Principalele acţiuni ale CNUCED/UNCTAD

CNUCED/UNCTAD acţionează în numeroase domenii ale schimburilor internaţionale, plus PIPB şi SGP/GSP:

· a adoptat o rezoluţie privind condiţiile ajustării datoriei publice pentru ţările cu venit naţional redus (1978) şi principiile directoare pentru reeşalonarea datoriilor externe (1980),

· a dezvoltat convenţii în domeniul transporturilor maritime, cum ar fi participarea la traficul navelor de linie (1974), transportul multimodal de mărfuri şi condiţiile de înmatriculare a navelor (1986,

· a creat Fondul Comun al produselor de bază, pentru a facilita finanţarea acordurilor de produs şi pentru a sprijini activităţile R & D§ privind produsele de bază (1989),

· a încercat să stabilească un Cod de Conduită a Societăţilor Multinaţionale (1978),

· a dorită să pună în aplicare un Cod de Conduită al transferurilor de tehnologie (1980),

· a favorizat luarea în considerare a dificultăţilor specifice ale ţărilor insulare sărace (1980),

· a încurajat toate formele de ajutorare tehnică bi şi multilaterală în favoarea ţărilor în curs de dezvoltare, mai ales cooperarea tehnică între ţările în curs de dezvoltare (Coopération Technique des Pays en Développement) care să ducă la autonomia colectivă a ţărilor sărace;

· a acordat asistenţă tehnică în anumite domenii (comerţ exterior, proiecte de asistenţă tehnică privind comerţul exterior şi dezvoltarea internaţională, asistenţa tehnică în domeniul promovării exporturilor din ţările sărace),

· a organizat Conferinţele de la Paris (1981, 1990) pentru ţările mai puţin avansate (Pays Moins Avancés), adoptând noul program substanţial de acţiune (Nouveau Programme Substantiel d'Action) prin care angaja toţi partenerii ţărilor dezvoltate.

· a impus un Cod (voluntar) de conduită privind practicile comerciale restrictive (1980), care se adresa atât întreprinderilor private, mai ales celor ce exercitau o influenţă nefavorabilă asupra schimburilor internaţionale ale ţărilor în curs de dezvoltare, cât şi guvernelor. 

· a recomandat fiecărei ţări dezvoltate să contribuie, pentru ţările în curs de dezvoltare, cu un ajutor de 1% din PNB lor.

· a dat un impuls politic ameliorării facilităţii de finanţare compensatorie a F.M.I., creării de D.S.T.-uri speciale, cererii de majorare a cotelor-părţi a ţărilor sărace (1971).

· a solicitat o reformă a sistemului monetar internaţional (1979).

· a stabilit noi obiective şi fundamente ale dezvoltării (Acordurile de la Cartagena - 1992).

O bună parte a rezultatelor Rundei Tokyo s-a datorat CNUCED/UNCTAD: luarea în consideraţie a intereselor ţărilor în curs de dezvoltare, posibilităţile recunoscute de derogare de la clauza naţiunii cele mai favorizate, discuţiile privind produsele de bază, toate acestea au fost idei pe care CNUCED/UNCTAD le-a apărat încă din 1964 şi pentru care au început să se caute soluţii concrete după 1980.

II. Care va fi noua ordine economică mondială ?

CNUCED/UNCTAD se prezintă ca simbolul şi maestrul noii ordini economice internaţionale. Printre altele, participă la noile programe de acţiune ale ONU destinate rezolvării crizei economice mondiale, având în vedere dificultăţile ţărilor în curs de dezvoltare. Principiile generale ale instaurării unei noi ordini economice internaţionale se bazează pe echitate, egalitate, interdependenţă, solidaritate.

Charta drepturilor şi îndatoririlor economice ale statelor se prezintă ca un act normativ, obiectiv şi universal, care încearcă să reducă risipa de resurse ale planetei noastre şi să reducă sărăcia, toate activităţile CNUCED/UNCTAD fiind orientate spre acest obiectiv.

În ansamblu, rezultatele activităţii CNUCED/UNCTAD sunt slabe, dar totuşi încurajante.

A. Rezultate dezamăgitoare

CNUCED/UNCTAD îşi exercită influenţa în numeroase domenii cum ar fi comerţul şi dezvoltarea, dar mijloacele sale executive sunt foarte reduse. Mai concret, rezultatele obţinute nu par de loc a justifica eforturile risipite într-un mod de neimaginat de această organizaţie.

· Reforma pieţelor materiilor prime, în ciuda existenţei programului integrat, nu a avansat de loc.

· Sistemul generalizat de preferinţe lasă „donatorilor” libertatea de a alege produsele, durata şi avantajele conferite; libertatea de acţiune ce prevalează nu permite acestui sistem să intervină într-un mod concret decât într-un număr limitat de cazuri. În plus, complexitatea acordurilor, caracterul lor parţial şi punctual împiedică o vedere de ansamblu a impactului acestei proceduri iar avantajele sunt împărţite între ţările exportatoare şi firmele multinaţionale. În fine, sistemul însuşi nu permite de loc conştientizarea necesităţii ţărilor ne-industrializate de a-şi acoperi mai întâi propriile lor necesităţi interne; el mai degrabă favorizează dezvoltarea activităţilor bazate mai mult pe export şi astfel poate frâna atât de necesara «introvertire» a economiei.

· Cu toate că sfaturile sale au fost preţioase, CNUCED/UNCTAD nu a avut un rol major în problema datoriilor.

· Obiectivul obţinerii unui ajutor de 1% din PNB (din care 0.7% sub formă de ajutor public) s-a dovedit un eşec. Perioada de criză pe care o traversează economiile occidentale nu dă nici o speranţă că lucrurilor vor lua o turnură mai bună pentru ţările în curs de dezvoltare.

· Firmele multinaţionale par a domina de tot piaţa şi cu toate propunerile de control emise de ţările în curs de dezvoltare, puterea lor a crescut tot mai mult în ultimele decenii. Aceste firme încearcă să impună o diviziune internaţională a muncii, bazată pe ideea profitului maxim.

· CNUCED/UNCTAD s-a preocupat de injectarea de fonduri de asistenţă şi de cercetare, pentru ţările în curs de dezvoltare, încasări din exporturi, datorită acordurilor privilegiate. Această strategie acorda prea multă importanţă soluţiilor tehnocrate şi omitea în mare parte, la nivelul acţiunii, structurile sociale şi politice. CNUCED/UNCTAD a acordat o prea mare importanţă factorilor externi ai procesului de creştere, în detrimentul pieţei interne. Invocând efectele de netăgăduit din exterior, conducătorii ţărilor în curs de dezvoltare au uitat că efectele imitării societăţii de consum, repartiţia inegală a bogăţiilor sau risipa considerabilă ce existau în aceste ţări în curs de dezvoltare constituie de asemenea frâne serioase în calea industrializării. Între altele, CNUCED/UNCTAD nu are puterea de a instiga necesarele revoluţii sociale.

· Grupul celor 77, care a exercitat un rol important în definirea Noii Ordini Economice Internaţionale, nu a reuşit întotdeauna să realizeze şi unitatea în acţiune a ţărilor în curs de dezvoltare, pentru un program precis. Multitudinea problemelor face ca acest front să devină din ce în ce mai puţin coerent.

B. Un prestigiu politic contestat

Timp de 25 de ani, cultivând ideea de solidaritate a ţărilor în curs de dezvoltare, CNUCED/UNCTAD s-a lovit adesea de puterea ţărilor capitaliste, care nu au vrut totdeauna să participe la negocieri.

Principala forţă a CNUCED/UNCTAD era morală, fapt paradoxal pentru o instituţie ce se vrea a fi una economică. Ea a pus problema esenţială a Noii Ordini Economice Internaţionale, pe care organizaţiile dominante o eludau neîncetat; a refuzat să considere liberalismul drept panaceul dezvoltării economice; a cerut o mai mare justiţie în cadrul relaţiilor economice internaţionale, şi a făcut ca dezvoltarea să fie sprijinită prin acţiuni de solidaritate internaţională şi prin efort naţional.

De altfel, derogările pe care le-a solicitat la Tokyo Round erau în contradicţie cu filozofia generală a GATT, care apăra în mod implicit teoria dezvoltării liniare şi ordinea liberală. Principiile ricardiene ale avantajelor comparative erau înfrânte definitiv. 

CNUCED/UNCTAD a fost evident slăbit de prăbuşirea socialismului, iar NOEI pe care a promovat-o nu este decât o utopie într-o lume aflată în criză, exacerbând de egoismele naţionale.

Ţările lumii a treia şi fostele state socialiste au solicitat îndelung unificarea CNUCED/UNCTAD cu GATT şi crearea unui organism unic, şi aplicarea regulii «un stat = un vot». Dar coexistenţa celor două organizaţii a condus încetul cu încetul la preeminenţa GATT, cu toate că şi acesta se afla în criză.

Noua Ordine Economică Internaţională trebuie să înceapă prin crearea unui nou organism internaţional, care să se substituie celor două precedente.

C. Conferinţa de la Cartagena (1982)

La conferinţa de la Cartagena s-a dorit stabilirea unui nou parteneriat pentru dezvoltare, bazat pe comunitatea de interese ce uneşte toate ţările, indiferent de nivelul de dezvoltare. 

Este vorba de analizarea experienţelor politicilor naţionale şi internaţionale şi de promovarea cooperării economice.

Angajamentul de la Cartagena formulează politici pentru viitor în domeniul finanţărilor, comerţului, produselor de bază, serviciilor şi tehnologiei. Aceste recomandări generale scot în evidenţă principii interesante:

· necesitatea dialogului interguvernamental asupra dezvoltării,

· rolul esenţial al pieţei,

· importanţa instaurării democraţiei şi a respectului drepturilor omului, ca imperative ale dezvoltării,

· accentul deosebit ce trebuie să fie acordat reducerii sărăciei şi luării în consideraţie a costurilor privind viaţa omului,

· voinţa de a crea condiţiile necesare unei dezvoltări durabile, bazată pe o gestiune raţională a resurselor naturale, crearea de tehnologii sănătoase din punct de vedere ecologic şi o re-gândire a modelelor de producţie şi de consum existente.

CNUCED/UNCTAD prezintă un bilanţ global negativ, în raport cu speranţele pe care le-a trezit. Ne-am putea întreba asupra viitorului ei, având în vedere viitoarea apariţie a Organizaţiei Mondiale a Comerţului§ , salvarea CNUCED/UNCTAD fiind posibilă doar dacă noi negocieri îi vor deschide posibilitatea de a apăra interese care, pe termen scurt, nu corespund cu cele ale puterilor economice dominante, totuşi CNUCED/UNCTAD este ameninţată cu dispariţia sau căderea în desuetudine.

 

 

 

 

 

 

 

 

 

 

 

 

 

 

 

 

 

 

 

 

 

 

 

 

 

 

 

 

 

 

 

 

 

 

 

 

 

 

 

TABELUL NR. 2.1. 

Ţările cel mai puţin avansate (Pays Moins Avancés)

Conceptul de PMA a fost recunoscut la Conferinţa de la Manila din anul 1979, cu toate că era deja prezent în Constituţia CNUCED/UNCTAD şi în Charta de la Alger (1967). În număr de circa 40, PMA sunt definite pe baza produsului naţional per locuitor (în prezent, de 500 US$), un sector industrial egal sau inferior cu 10% din activitate şi o rată a alfabetizării mai mică de 20%.

În anul 1972 a fost adoptată Charta PMA, însoţită de un program de acţiune imediată şi de un Nou Program Substanţial de Acţiune (NPSA), care prevedeau în mod special o dezvoltare a PMA de peste 7% pe an.

Prima Conferinţă a ONU privind PMA a avut loc la Paris, în septembrie 1981, reunind 31 de ţări (din care două treimi erau ţări africane). Conferinţa a încercat să impună «o clauză a naţiunii cel mai puţin avansată», dar care nu a reuşit să ofere drepturi acestei categorii de state. 

A doua Conferinţă de la Paris (1990) a adoptat un program de acţiune mai concret decât cel al Noului Program Substanţial de Acţiune (NPSA), cu ideea unui control şi a unei transformări a împrumuturilor în donaţii.

Conceptul de naţiune cel mai puţin avansată a fost reţinut şi de Comunitatea Economică Europeană, în cadrul ţărilor ACP (ţări din Africa, din Caraibe şi din Pacific), care admit un sprijin special şi o cooperare economică bazată pe dezvoltare (cu o întărire a principiilor non-reciprocităţii şi a securităţii economice la nivel interregional).

S-a recomandat acordarea către aceste naţiuni cel mai puţin avansate a unui ajutor internaţional, egal cu 0,15% din PNB al ţărilor în curs de dezvoltare (ţări în curs de dezvoltare).

Per total, ajutorul comunităţii internaţionale nu a fost foarte important (0,15% din PIB din partea Franţei, 0,04 din partea S.U.A, şi mai puţin de 0,1% pentru ansamblul naţiunilor industrializate).

Obiectivele de dezvoltare nu au fost atinse.

Cu toate acestea, existenţa acestei categorii de state nu este inutilă, căci aminteşte de principiul non-reciprocităţii în cadrul GATT, incitând totodată la cooperări contractuale între ţările sărace şi ţările industrializate.

 

 

 

 

 

 

 

 

TABELUL NR. 2.1. 

Grupul celor 77

 

Apărarea intereselor colective ale unor state necesită crearea formală sau informală de asociaţii. 

Grupul celor 77 a fost creat în anul 1963, în cadrul primei sesiuni CNUCED/UNCTAD, în timpul Adunării Generale a ONU, de 77 de ţări doritoare de a apăra interesele Lumii a Treia.

Încă de la apariţia sa, Grupul celor 77 a fost o emanaţie a sistemului ONU, care a ajutat la crearea sa încă de la începutul decolonizării.

Grupul celor 77 cuprinde în prezent peste 130 de state membre, din care majoritatea sunt ţări în curs de dezvoltare (cu excepţia Cubei, Mongoliei şi Israelului), precum şi câteva ţări cu statutul de membri asociaţi (Cipru, Malta, România, precum şi ţările din fosta Iugoslavia).

– Este un cadru de negocieri, care s-a instituţionalizat în mod progresiv, cu un Preşedinte (ales în fiecare an), un Secretariat (pe lângă CNUCED/UNCTAD), un Grup de coordonare (creat în anul 1966) şi organe plenare (la nivel ministerial sau al ambasadorilor). Grupul celor 77 reuneşte pe lângă organizaţiile internaţionale, grupuri informale (Organisation des Nations Unies pour le Développement Industriel / ONUDI) sau instituţionale (Grupul celor 24 din cadrul F.M.I.).

– Este de asemenea un instrument de negocieri. Grupul celor 77 se străduieşte să pună la punct strategii comune, mai ales în privinţa materiilor prime, prin favorizarea cooperării între ţări în curs de dezvoltare, dar şi cu ţările industrializate, în cadrul dialogului Nord-Sud. În fine, el apără interesele Lumii a Treia (privind mai ales protecţia PMA sau lupta contra colonialismului, protecţia drepturilor omului sau rasismul). Grupul celor 77 exercită o presiune de loc neglijabilă pentru a impune respectarea regulilor echităţii în ceea ce priveşte pătrunderea firmelor multinaţionale pe pieţele ţărilor în curs de dezvoltare şi pe pieţele materiilor prime şi de energie.

Totuşi, datorită caracterului heteroclit al ţărilor în curs de dezvoltare, şi în ciuda unui program progresist relativ coerent, conflictele interne privind datoria externă, energia sau dreptul mării au fragilizat în mod considerabil acţiunea Grupului celor 77.

 

 

 

Subtitlul II.

Organizarea sectorială a pieţelor

Mai multe organizaţi economice internaţionale au ca obiectiv studiul sau reglementarea unui sector anume al economiei, având ca obiect al acţiunilor lor definirea principiilor ce se aplică activităţii sau ramurii economice în cauză.

Organizaţia Internaţională a Muncii (Organisation Internationale du Travail) îşi propune să promoveze ameliorarea condiţiilor de muncă şi să pună la punct un Cod Internaţional al Muncii. 

Organizaţia Mondială a Proprietăţii Industriale (Organisation Mondiale de la Propriété Industrielle - OMPI) încearcă să dezvolte piaţa brevetelor, a drepturilor de autor şi a drepturilor artiştilor. 

În domeniul agriculturii şi al alimentaţiei, Organizaţia pentru Alimentaţie şi Agricultură a ONU (Food and Agricultural Organisation - FAO), Fondul Internaţional pentru dezvoltare agricolă (Fonds Internationaux de Développement Agricole - FIDA), Consiliul Mondial pentru Alimentaţie şi Programul Alimentar Mondial oferă câteva soluţii pentru problemele specifice ale producţiei agricole şi mai ales pentru problema foametei în întreaga lume.

În fine, Agenţia Internaţională a Energiei Atomice (Agence Internationale de l’Énergie Atomique - AEIA) şi Organizaţia Ţărilor Exportatoare de Petrol (Organisation des Pays Exportateurs de Pétrole - OPEP) au o influenţă majoră pe piaţa energetică.

+Capitolul 3

Munca: Organizaţia Mondială a Muncii (Organisation Internationale du Travail - OIT)

Ideea unei organizaţii internaţionale a muncii a fost menţionată prima dată la 1788 de Necker, care propunea uniformizarea condiţiilor de lucru, pentru evitarea distorsiunilor create de marile diferenţe de remunerare a muncii în cadrul concurenţei internaţionale.

Toate iniţiativele ulterioare s-au axat pe două principii:

· respectarea principiului competitivităţii internaţionale

şi 

· ameliorarea condiţiilor de trai al muncitorilor 

Revoluţia industrială din apus a fost însoţită de o înrăutăţire a condiţiilor de trai, din ce în ce mai intolerabile pentru proletariat, sistemul concurenţial împiedicând reformele sociale. Conferinţa de la Paris din anul 1900 a reuşit să creeze o organizaţie internaţională pentru protecţia legală a muncitorilor, care a publicat legislaţia socială din diverse ţări, şi a dus la încheierea unor convenţii privind munca de noapte şi securitatea condiţiilor de muncă.

Prin tratatul de pace de la Versailles, s-a constituit Organizaţia Internaţională a Muncii (Organisation Internationale du Travail - OIT) ca organ autonom al Societăţii Naţiunilor. În timp, această organizaţie a obţinut rezultate interesante în ceea ce priveşte lupta contra şomajului, durata zilei de lucru, protecţia maternităţii, reglementarea condiţiilor de muncă pentru femei şi copii.

După un exil la Montréal, OIT şi-a reluat activitatea, în anul 1944, adoptând Declaraţia de la Philadelphia, în care se afirma clar preeminenţa obiectivelor sociale în cadrul politicii internaţionale, precum şi nevoia de a lupta contra sărăciei. 

În anul 1946 OIT a devenit prima instituţie specializată din cadrul ONU.

De atunci, OIT a devenit cu adevărat conştiinţa socială a lumii, interesându-se din ce în ce mai mult de muncitorii emigranţi, de societăţile transnaţionale, de mediul înconjurător şi de consecinţele sociale ale instabilităţii monetare.

Faţă de cei 58 de membri din anul 1948, în anul 1994 OIT avea peste 160 de membri. În mod normal, bugetul său este mai mic de 380 milioane US$, dar prin acţiuni de cooperare tehnică, bazată pe resurse extra-bugetare îşi sporeşte bugetul cu peste 150 milioane US$.

OIT a cunoscut şi momente grave de criză politică (retragerea S.U.A., până în anul 1980) şi de ordin financiar.

OIT are în compunere mai multe organisme, bazate pe principiul tripartistmului: angajat, angajator şi reprezentant al guvernului:

·  Conferinţa internaţională a muncii este adunarea plenară a tuturor statelor membre ale OIT. Se reuneşte o dată pe an, la Geneva, alegând un Consiliu de Administraţie, îşi adoptă bugetul (alcătuit din contribuţii ale statelor membre, calculate prorata din Produsul lor Intern Brut), defineşte noile norme internaţionale de muncă şi discută problemele sociale care agită lumea. Fiecare delegaţie naţională are în compunerea sa doi delegaţi din partea guvernului, şi câte unul din partea angajaţilor şi a angajatorilor, fiecare delegat dispunând de o deplină libertate de expresie şi de vot. Aplicând normele internaţionale din domeniul muncii, Conferinţa defineşte politica generală a OIT.

·  Consiliul de Administraţie are trei sesiuni pe an, la Geneva. Este ales o dată la trei ani, de Conferinţa internaţională a muncii, fiind organul executiv la OIT. El conduce activităţile OIT şi ia decizii în ceea ce priveşte orice problemă referitoare la politicile şi programele de acţiune ale Organizaţiei. Zece state, ales în funcţie de importanţa lor din punct de vedere industrial, sunt membre de drept în Consiliul de Administraţie: Brazilia, Canada. China, S.U.A., Franţa, India, Italia, Japonia, UK şi Federaţia Rusă. Un număr de 18 membri sunt aleşi de din partea reprezentanţilor guvernamentali, 14 membri sunt aleşi de angajaţi şi alţi 14 de angajatori. Reforma din anul 1986, care prevedea suprimarea membrilor de drept nu a fost încă ratificată de cele 2/3 din totalul ţărilor membre.

·  Biroul Internaţional al Muncii, al cărui Director este ales de Consiliu, cuprinde un personal important, de circa 2 000 de funcţionari, plus 800 de experţi în misiune în întreaga lume. Biroul Internaţional al Muncii este de fapt Secretariatul Permanent al OIT, organizând şedinţele, dirijând acţiunile de cooperare tehnică în întreaga lume, informând guvernele şi organizaţiile internaţionale asupra problemelor privind munca şi face oficiul de centru de cercetări pentru problemele privind ocuparea forţei de muncă.

·  Mai există şi Conferinţe Regionale, Comisii pentru Industrie, Comisii de Experţi, etc.

Principalele domenii de activitate ale OIT sunt:

· îmbunătăţirea condiţiilor de muncă;

· promovarea forţei de muncă;

· punerea în valoare a resurselor umane;

· dezvoltarea instituţiilor sociale

şi 

· lupta contra sărăciei.

OIT se preocupă în mod cu totul şi cu totul special de reglementarea internaţională a normelor de lucru, de cooperare şi de programe speciale.

Secţiunea I

Reglementarea internaţională a normelor de lucru

Lucrarea de căpătâi a OIT constă în instituirea unui Cod legislativ al muncii, precum şi protejarea drepturilor fundamentale ale omului.

·  Încă de la crearea sa OIT defineşte norme care reglementează condiţiile de lucru. Prin adoptarea a peste 175 de Convenţii şi a peste 180 de Recomandări a fost constituit un adevărat Cod Internaţional al Muncii. Convenţiile au caracter de tratate internaţionale, fiind supuse ratificării Parlamentelor naţionale ale ţărilor membre. Recomandările sunt surse de inspiraţie pentru acţiunile legislative ale guvernelor şi ale partenerilor sociali, mai ales în ceea ce priveşte convenţiile colective de muncă. Convenţiile privind munca forţată, dreptul la organizare şi cele privind negocierile colective sunt ratificate de cel mai mare număr de membri, în vreme ce unele convenţii, cum ar fi cele referitoare la durate zilei de lucru în industria textilă (1937) sau la muncitorii emigranţi (1939), nu au fost ratificate până în prezent de nici unul din statele membre. 

·  Convenţiile şi Recomandările sunt adevăraţi stimuli pentru legislaţia muncii din statele membre. Ratificarea acestor  Convenţii şi Recomandări presupune un control în privinţa transpunerii lor în practică din partea unei Comisii de Experţi (20 de membri), care îşi dă avizul în mod absolut independent. Comisia de aplicare a Convenţiilor şi Recomandărilor Conferinţei Internaţionale a Muncii, organ tripartit (angajaţi, angajatori, reprezentanţi ai guvernelor) discută, pe baza raportului Comisiei de Experţi, cazurile litigioase. Comitetul pentru libertăţi sindicale examinează plângerile privind violarea drepturilor sindicale (numai în anul 1994 au fost peste 1 800 de plângeri). Ţările capitaliste dezvoltate doresc extinderea pentru toate ţările a măsurilor sociale ce le-au fost smulse de forţele sindicale, pentru egalizarea internaţională a costului muncii.

·  Convenţiile OIT privesc de asemenea şi drepturile omului: libertatea de asociere, abolirea muncii forţate, egalitatea şanselor, refuzul apartheidului, protecţia muncii femeilor. Începând cu anul 1973, OIT a condamnat exploatarea prin muncă a copiilor, printr-o Convenţie ce interzice munca sub 14 sau 15 ani (în funcţie de caz); încurajează şcolarizarea, incitând sindicatele să acţioneze în această problemă. 

Secţiunea II

Cooperarea internaţională în domeniul muncii

Cooperarea internaţională în domeniul muncii priveşte aspecte ce ţin de cooperare tehnică, de formare profesională şi de cercetare.

Încă din anul 1920 OIT s-a preocupat de asistenţa tehnică, deoarece sărăcia este o ameninţare la adresa prosperităţii. Această preocupare s-a accentuat în mod deosebit după ce Programul Naţiunilor Unite pentru Dezvoltare (Programme des Nations Unies pour le Développement - PNUD) şi Fondul Naţiunilor Unite pentru activităţile în domeniul populaţiei (Fonds des Nations Unies pour les activités en matičre de population – FNUAP) au încredinţat OIT proiecte adiacente formaţiei profesionale: promovarea forţei de muncă pe plan rural, punerea la punct a unor sisteme de asigurări sociale, dezvoltarea mişcării cooperatiste, securitatea muncii, dezvoltarea artizanatului şi readaptarea profesională.

·  Cooperarea tehnică mizează pe punerea în valoare a resurselor umane, planificarea şi buna întrebuinţare a forţei de muncă, dezvoltarea instituţiilor sociale, îmbunătăţirea condiţiilor de muncă şi de trai. OIT a organizat un program de dezvoltare rurală şi depune mari eforturi pentru formarea profesională a forţei de muncă în ţările în curs de dezvoltare. Peste 50 de ţări au beneficiat de sprijin concret din partea OIT în domeniile promovării şi planificării forţei de muncă, peste 600 de experţi lucrând în acest sens în 77 de ţări. Cu toate că punctual, activitatea OIT nu este de neglijat, totuşi este pusă la îndoială capacitatea sa de a rezolva în mod global problemele forţei de muncă.

·  OIT favorizează de asemenea dialogul asupra problemelor privind forţa de muncă, dar şi îmbunătăţeşte cunoaşterea fenomenelor procesului muncii. În anii 1960 şi 1965 a creat Institutul Internaţional de Studii Sociale de la Geneva (specializat în învăţământul superior şi în cercetarea în domeniile politicilor sociale şi ale forţei de muncă, Institutul încurajează studiile sociale în ţările în curs de dezvoltare, organizează un serviciu internaţional de schimburi de materiale pentru procesul de învăţământ şi efectuează de asemenea propriile sale cercetări), precum şi Centrul Internaţional de la Torino (destinat perfecţionării profesionale şi tehnice, oferă asistenţă funcţionarilor din ţările în curs de dezvoltare şi experţilor în cooperarea tehnică).

·  OIT se străduieşte să îmbunătăţească formarea profesională şi încearcă formarea pe teren a instructorilor, precum şi constituirea de sisteme de formare profesională. Numeroşi experţi ai OIT sunt consilieri guvernamentali în organizarea ministerelor muncii.

· BIT adună şi difuzează o importantă cantitate de documentaţie privind problemele muncii, muncitorii migranţi şi relaţiile între educaţie şi forţa de muncă;

· OIT a întreprins de asemenea multe programe, precum Programul mondial privind forţa de muncă, Conferinţa mondială privind forţa de muncă, Programul internaţional pentru îmbunătăţirea condiţiilor şi a mediului de lucru (Programme International de l’Amélioration des Conditions et de l’environnement du Travail - PIACT), Programul de educaţie muncitorească sau Programul pentru conducătorii de întreprinderi.

Cu toate că războiul rece şi confruntarea Est-Vest au luat sfârşit, subiectele de conflict nu au dispărut:

· Tripartismul, piatra unghiulară a confruntării între socialism (bazat pe unitatea celor trei părţi: angajaţi, angajatori, guvern) şi capitalism (cu divergenţele cunoscute între sindicatele patronale şi muncitori), nu mai constituie cu adevărat o temă de dezbatere.

· Conflictul Nord-Sud rămâne încă de actualitate. Pentru ţările din Sud, Recomandările dau naştere unor norme ce ar trebui să fie «cu geometrie variabilă», ţinând cont de realităţile sociale de la ele, în vreme ce ţările industrializate apără normele uniforme.

· Politizarea Organizaţiei a provocat numai prejudicii (în special condamnarea Israelului), dintre care cel mai grav a fost retragerea temporară a S.U.A. din Organizaţiei (între anii 1977 - 1980).

· Începând cu anul 1976, strategia privind nevoile esenţiale (basic needs), oricât de îndreptăţită ar fi fost ea, pare a fi acordat un loc predominant producţiei de lucruri şi organizării muncii; nu sunt criticate de loc efectele dominatoare, regimurile politice aspre care îşi oprimă propriile popoare sau egoismul marilor firme multinaţionale.

· În fine, bugetul, mereu în suferinţă, al OIT, constituie, fără nici o îndoială, o slăbiciune a Organizaţiei.

Rolul OIT nu este de loc neglijabil, dar trebuie să admitem că, din lipsa unei puteri reale, toate izbânzile sale sunt puse în discuţie în orice moment, printr-o schimbare de guvern sau de regim politic, printr-o situaţie nouă apărută în ordinea economică mondială, sau de criza ce zguduie ţările dezvoltate. Lipsită de orice mijloc coercitiv, prizonieră a numeroaselor şi eterogenelor adeziuni — care formează totuşi o parte a succesului său —, OIT nu poate răspunde problemelor, iar soluţiile sale nu pot fi decât parţiale sau provizorii în sfera productivă, unde se înfruntă interese multiple.

În ciuda tuturor acestora, OIT promovează în lumea întreagă ideea sindicalismului, a condiţiilor de muncă, a unei mai bune repartizări a veniturilor, iar rolul său în deşteptarea forţelor productive pare a fi util.

+Capitolul 4

Proprietatea intelectuală (Organisation Mondiale de la Propriété Intellectuelle - OMPI)

Organizaţia Mondială a Proprietăţii Intelectuale (OMPI) a fost creată în anul 1967, printr-o Convenţie semnată la Stockholm, intrată în vigoare în anul 1970, iar din anul 1974 a dobândit statutul de instituţie specializată a ONU. Convenţia a fost modificată în anul 1979. Controlează un mare număr de acorduri internaţionale, în special cele două instrumente de bază: Convenţiile de la Paris din anul 1883 şi cele de la Berna, din anul 1886, care se referă la proprietatea industrială şi respectiv la protecţia operelor literare şi artistice.

Scopurile organizaţiei sunt:

· promovarea protecţiei proprietăţii intelectuale în întreaga lume, colaborând cu alte organizaţii internaţionale şi cooperând cu statele în cauză 

şi 

· asigurarea cooperării administrative între Uniunile Proprietăţii Intelectuale.

·  Biroul Internaţional de la Geneva este Secretariatul OMPI şi a diverse alte Uniuni ale Proprietăţii Intelectuale, în special a celor de la Paris şi de la Berna. Este plasat sub controlul Adunării Generale a tuturor membrilor OMPI. Directorul General al Biroului Internaţional de la Geneva, ales o dată la şase ani, conduce un personal format din peste 600 de funcţionari, şi are la dispoziţie un buget de peste 100 de milioane de franci elveţieni. Biroul pregăteşte reuniunile Organizaţiei, concepe programe noi, execută proiectele curente, informează, asigură funcţia de depozitar al Tratatelor convenite sub egida OMPI, joacă rolul administraţiei centrale în aplicarea Tratatului de cooperare în domeniul brevetelor (în întreaga lume sunt în vigoare peste 4 milioane de brevete, numărul lor sporind cu circa 500 000 pe an), conduce Serviciul pentru înregistrarea mărcilor (în întreaga lume sunt înregistrate peste 3 milioane de brevete, numărul lor sporind cu circa 300 000 pe an), precum şi Serviciul pentru depozitul internaţional al desenelor şi modelelor industriale (în întreaga lume sunt depuse peste milion de desene şi modele industriale, numărul lor sporind cu circa 200 000 pe an) şi are responsabilitatea Serviciului Internaţional pentru denumiri de origine, înfiinţat începând cu anul 1966.

·  Nouă din Uniunile administrate de OMPI au propriile lor organe interguvernamentale, propriile lor programe de activitate şi propriul lor buget.

·  Adunarea Generală grupează statele membre ale OMPI plus cele ale Uniunilor de la Paris şi de la Berna. Conferinţa adoptă bugetul bianual pentru cheltuielile comune (grupează toţi membrii Uniunii). Cele două organe se reunesc o dată la doi ani, adoptă în comun programele şi bugetele, stabilesc politica generală a Organizaţiei, ţinând cont de rezoluţiile Adunării Generale a ONU. La începutul anul 1994 erau 140 de membri.

·  Resursele principale ale Biroului Internaţional sunt constituite din contribuţiile statelor membre şi din beneficii, taxe şi venituri proprii provenite din serviciile efectuate. Statele membre ale Uniunilor, precum şi membrii OMPI sunt constrânse să achite contribuţii, după un sistem cu şase clase, în funcţie de alegerea făcută de ţara în cauză, dar absolut toate beneficiază de drepturi egale.

OMPI intervine în mod special în domeniile protecţiei internaţionale a proprietăţii industriale (invenţii, mărci şi desene industriale) şi în cel al proprietăţii literare şi artistice (opere literare, artistice, fotografice şi audiovizuale). 

De asemenea, OMPI cooperează cu ţările în curs de dezvoltare şi le acordă asistenţă.

Secţiunea I

Proprietatea industrială

Convenţia de la Paris, din 20 martie 1883, are 114 state membre. Instrumentele de ratificare sau de adeziune se depun la Geneva, la Directorul General al OMPI.

Au mai fost semnate şi alte tratate, aranjamente şi convenţii, care în prezent sunt administrate de OMPI.

·  Convenţia de la Paris priveşte proprietatea industrială, adică invenţiile, desenele sau modelele industriale, mărcile de fabrică sau de comerţ, mărcile de servicii, denumirea comercială, indicaţiile despre provenienţă, denumirile de origine, precum şi reprimarea concurenţei neloiale. Fiecare ţară trebuie să acorde aceeaşi protecţie proprietăţii industriale resortisanţilor unui stat membru al Uniunii ca şi propriilor săi cetăţeni. Dreptul de proprietate protejează brevetele de invenţie în timpul unei perioade ce se scurge între depunerea brevetului sau înregistrare unei mărci şi sfârşitul demersurilor necesare pentru obţinerea unei protecţii în alte ţări. Solicitantul dispune de o perioadă de 6 până la 12 luni pentru a decide în care ţară îşi asigură protecţia produsului său şi pentru a întreprinde demersurile necesare. Au fost acceptate mai multe reguli generale, mai ales independenţa brevetelor acordate în diverse ţări pentru aceeaşi invenţie, măsuri legislative pentru a preveni abuzul în exercitarea — în anumite limite precise — a dreptului exclusiv, protejarea denumirii comerciale în toate ţările Uniunii, fără obligaţia depunerii sau înregistrării acesteia. Statele din Uniune îşi păstrează o mare libertate de manevră: pot exclude din dreptul la brevet de invenţie anumite categorii de produse sau de procedee, pot fixa durata brevetului, pot decide dacă poate fi acceptat un brevet de invenţie, în funcţie de originalitatea sa sau în funcţie de «brevetabilitatea» /posibilitatea de a fi brevetat a / acestuia.

·  Aranjamentul de la Madrid din anul 1891, modificat la Stockholm în anul 1967, privind represiunea / pedepsirea indicaţiilor false sau mincinoase asupra provenienţei produselor, interesează 31 de state (excepţie făcând S.U.A., Federaţia Rusă şi R. P. Chineză).

·  Aranjamentul de la Madrid din anul 1891, modificat în anul 1979, cu aplicare la înregistrarea mărcilor de fabrică prevede înregistrarea mărcilor de fabrică sau de comerţ pe lângă OMPI. Acest aranjament, semnat de 37 de state, la care S.U.A., Federaţia Rusă, R. P. Chineză şi Japonia nu participă, trebuie să fie completat printr-un Protocol în care sunt precizate unele obligaţii şi drepturi.

·  Aranjamentul de la Haga, din anul 1925, modificat în anul 1979, propune o depunere internaţională a desenelor şi modelelor industriale. La el au aderat 22 de state.

·  Aranjamentul de la Nisa, din anul 1957, modificat în anul 1979, permite clasificarea internaţională a produselor şi a serviciilor, în scopul înregistrării mărcilor. A fost revizuit la Geneva şi ratificat de 37 de state, dintre care S.U.A., Franţa şi Japonia.

·  Aranjamentul de la Lisabona, din anul 1958, modificat în anul 1973, privind protecţia denumirilor de origine şi înregistrarea lor internaţională interesează 17 ţări, Franţa şi Italia fiind singurele dintre ţările dezvoltate care au semnat acest Aranjament.

·  Aranjamentul de la Locarno, din anul 1968, instituind o clasificare internaţională pentru desenele industriale, a fost ratificat de 20 de ţări, printre care Franţa şi Federaţia Rusă.

·  Tratatul de cooperare în domeniul brevetelor (Patent Cooperation Treaty – PCT), semnat la Washington în anul 1970, şi revizuit în anul 1984, prevede depunerea unei cereri internaţionale pentru orice invenţie a cărei protecţie este solicitată în mai multe ţări. Instrumentele de ratificare trebuie depuse la Directorul General al OMPI. La acest tratat au aderat 61 de ţări, printre care Franţa, S.U.A. şi Japonia.

·  Aranjamentul de la Strasbourg, sau Uniunea IPC (International Patent Classification) privind clasificarea internaţională a brevetelor, semnat în luna martie a anului 1971 şi modificat în anul 1979, interesează 22 de state. Se încearcă stabilirea unei clasificări internaţionale a brevetelor (au fost acceptate 51 000 de subdiviziuni).

·  Tratatul privind înregistrarea mărcilor, semnat la Viena în luna iunie a anului 1973, modificat în anul 1985, este în vigoare în cadrul relaţiilor dintre cinci state, dintre care şi Franţa. Printre altele, aranjamentul ce instituie o clasificare internaţională a elementelor figurative ale mărcilor nu a obţinut decât două adeziuni, la fel ca şi cel privind protecţia caracterelor tipografice şi depozitul internaţional pentru ele. 

·  Tratatul de la Budapesta, din anul 1977, priveşte recunoaşterea internaţională a depozitului microorganismelor în scopul procedurii în domeniul Brevetelor, priveşte 26 de state. 

Eforturile în domeniul protecţiei industriale sunt considerabile, iar evoluţia economică tinde să accelereze procesul încheierii de acorduri internaţionale, astfel încât să asigure recunoaşterea legală a drepturilor morale şi patrimoniale ale inventatorilor şi să promoveze difuzarea informaţiilor. OMPI caută să amelioreze prevederile Convenţiei de la Paris, pentru a include în prevederile acesteia noi prevederi, favorabile ţărilor în curs de dezvoltare. 

Secţiunea II

Proprietatea literară şi artistică

OMPI protejează operele literare sau artistice. Organizaţia reglementează dreptul de a copia sau de a reproduce, fără autorizaţia autorului sau a reprezentantului său, dreptul de a reprezenta sau de a interpreta în public anumite lucrări, dreptul de a face filme pe baza unei opere literare, dreptul de transmisiune radio. Convenţia de la Berna reglementează acest tip de proprietate, în vreme ce alte Convenţii se ocupă de drepturile înrudite.

·  Convenţia de la Berna, din anul 1886, modificată în anul 1979, a fost semnată de 102 state. Se bazează pe tratamentul naţional (lucrărilor resortisanţilor unei ţări membre capătă aceleaşi drepturi ca şi naţionalii altor state membre). Această protecţie nu este condiţionată de îndeplinirea vreunei formalităţi şi este independentă de existenţa protecţiei în ţara de origine a lucrării. Au fost stabilite reguli precise privind importanţa şi durata protecţiei. Începând cu anul 1971, ţările în curs de dezvoltare se pot deroga în mod parţial şi provizoriu de la anumite reguli, dar în această situaţie ele nu pot exporta produsele ce fac obiectul unei derogări. 

·  Convenţia de la Roma, din luna octombrie a anului 1961, privind protecţia artiştilor interpreţi sau executanţi, a producătorilor de fonograme şi a organismelor de radiodifuziune, a fost semnată de 44 de state. Artiştii interpreţi sunt protejaţi contra unor acte pentru care nu a fost dată nici o autorizaţie prealabilă. Producătorii de fonograme au dreptul de a autoriza reproducerea directă sau indirectă a produselor lor (discuri, casete). La fel, organizaţiile de radiodifuziune au dreptul de a autoriza, şi deci şi de a interzice anumite operaţiuni, cum ar fi redifuzarea emisiunilor lor. Funcţiile de secretariat al Convenţiei de la Roma sunt îndeplinite de OMPI, în vreme de documentele de ratificare trebuie să fie depuse pe lângă Secretarul General al ONU.

·  Convenţia de la Geneva, din anul 1971, privind protecţia contra reproducerii neautorizate a fonogramelor, a fost semnată de 49 de state.

·  Convenţia de la Bruxelles, din a anul 1974, privind distribuirea de semnale purtătoare de programe transmise prin satelit este valabilă pentru 18 state (fără Franţa). Prevede posibilitatea ca statele să poată lua măsurile adecvate pentru a împiedica distribuirea — fără autorizaţie — pe teritoriul lor, sau de pe teritoriul lor, de semnale purtătoare de programe de orice distribuitor trecând prin sateliţi. Pentru ţările în curs de dezvoltare, vor fi autorizate excepţii, în scopuri ştiinţifice sau pentru învăţământ.

·  Tratatul de la Geneva, din 1989, privind înregistrarea internaţională a operelor audiovizuale, a fost ratificat de 9 state.

Secţiunea III

Asistenţă şi cooperare

Activitatea OPMI în domeniul cooperării şi informării este importantă, mai ales în privinţa ajutorului pentru ţările în curs de dezvoltare (burse, documentaţie, recomandări, etc.).

·  Comitetul Permanent al OMPI este însărcinat cu informarea în materie de brevete. El favorizează cooperarea între statele membre a diferitelor Uniuni în ceea ce priveşte informarea în materie de brevete; membrii Tratatului de cooperare în domeniul brevetelor (Patent Cooperation Treaty – PCT) şi ai Uniunii IPC (International Patent Classification), precum şi membrii Uniunii de la Paris, la solicitarea lor, fac parte din acest Comitet Permanent, compus din 9 membri. Comitetul Permanent fixează modul de prezentare al conţinutului documentelor brevetului, codurile de desemnare şi cele de identificare, codarea şi examinarea cereri de acordare a unui brevet, sistemele şi metodele de indexare, etc.

·  Comitetul Permanent, format din 110 membri, este însărcinat să se ocupe de cooperarea pentru dezvoltare în legătură cu proprietatea industrială, considerând că proprietatea industrială poate constitui o cheltuială foarte mare pentru ţările în curs de dezvoltare. OMPI îşi propune să stabilească reguli care să permită ţărilor sărace să-şi reducă cât mai mult cheltuielile în domeniu, să dezvolte activitatea lor inventivă în vederea întăririi potenţialului lor tehnic, să faciliteze operaţiunile de achiziţionare a invenţiilor, să ajute ţările sărace în redactarea legilor-tip din domeniul inventicii şi de a acorda asistenţă serviciilor publice însărcinate cu administrarea proprietăţii industriale.

·  Comitetul Permanent, format din 99 de membri, însărcinat să se ocupe de cooperarea pentru dezvoltare în legătură cu drepturile de autor şi drepturile înrudite, favorizează dezvoltarea creaţiei intelectuale şi la protecţia drepturilor artiştilor.

Adesea, OMPI este neglijată ca organizaţie economică ce ar putea avea o vocaţie economică. Este adevărat că în activitatea sa domină chichiţele juridice, dar influenţa sa economică nu este de loc de neglijat. Organizaţia creează drepturi şi obligaţii, defineşte faimoasele transferuri de tehnologice, fondează, unde este cazul, organizaţia naţională a proprietăţii industriale. De asemenea, încearcă să protejeze, în mod legal, inventatorii sau autorii contra «jefuirii» creaţiilor lor; asigură ţărilor bogate importante resurse în devize. Este de-a dreptul iluzoriu, având în vedere decalajul existent în structurile cercetării fundamentale sau aplicate între diferitele ţări în curs de dezvoltare şi în ţările dezvoltate, să se creadă că punerea la punct a unui sistem bazat pe principiile OMPI va permite un schimb egal între cele două părţi. 

Apărarea creaţiei industriale, a mărcii sau a autorului, înseamnă a sprijini ordinea stabilită, fiind de la sine înţeles că numai cei ce posedă mijloace de cercetare sau mijloace economice şi financiare pot beneficia de sistem. Este adevărat că OMPI participă într-adevăr la asuprirea pe care o suportă ţările sărace. Se cade să se caute proceduri mai puţin inechitabile, cel puţin pentru produse şi creaţii ce ar favoriza bunăstarea imediată a populaţiilor.

+Capitolul 5

Agricultura asigură hrana omenirii şi dă de lucru la jumătate din populaţia globului. Pe o suprafaţă totală de 510 milioane de kilometri pătraţi numai 3% sunt cultivate în mod constant. Or, populaţia mondială creşte într-un ritm accelerat, terenurile agricole devin foarte rare, ţinând cont de urbanizare şi de supra-exploatarea solului. Această problemă fundamentală a fost la originea creării Organizaţiei Naţiunilor Unite pentru Alimentaţie şi Agricultură (Food and Agricultural Organization – FAO). Totuşi, această Organizaţie s-a dovedit complet lipsită de mijloacele necesare pentru a combate în mod eficient problemele grave ale agriculturii şi ale alimentaţiei. Sub egida ONU şi a FAO a fost pus la punct un Program Alimentar Mondial (PAM). Conferinţa mondială a ONU privind alimentaţia, care a avut loc la Roma în luna noiembrie a anului 1974 a proclamat în mod solemn că «fiecare bărbat, femeie şi copil au dreptul inalienabil de a fi eliberaţi de foamete şi de malnutriţie, pentru a se dezvolta complet şi pentru a-şi păstra facultăţile fizice şi mentale». Societatea contemporană are deja resursele, capacităţile organizatorice şi o tehnologie satisfăcătoare şi, plecând de la aceste premize, capacitatea de a atinge aceste obiective. În consecinţă, eliminarea definitivă a foametei este un obiectiv comun al tuturor ţărilor, sub responsabilitatea guvernelor lor. Conferinţa de la Roma a scos în evidenţă problemele mondiale privind nutriţia, necesitatea sporirii producţiei şi a consumului alimentar, îmbunătăţirea repartiţiei lor globale, prin crearea – în mod special – unui sistem de securitate alimentară: Consiliul Mondial al Alimentaţiei (Conseil Mondial de l’Alimentation – CMA) şi Fondul Internaţional pentru Dezvoltare Agricolă (Fonds International de Développement Agricole – FIDA).

Secţiunea I

Organizaţia Naţiunilor Unite pentru Alimentaţie şi Agricultură (Food and Agricultural Organization – FAO)

FAO este succesorul Institutului Internaţional pentru Agricultură, fondat la Roma în anul 1905, dizolvat în anul 1945, care avea ca scop ameliorarea vieţii agricultorilor prin cooperarea interguvernamentală. Conferinţa de la Québec din luna octombrie a anului 1945 a decis ca FAO să fie o instituţie specializată a ONU. În prezent FAO are peste 160 de membri (în anul 1994 noile state, urmaşe ale fostelor state socialiste, încă nu erau membre). A fost adesea considerată o organizaţie a ţărilor dezvoltate, ceea ce justifică şi apariţia Fondului Internaţional pentru Dezvoltare Agricolă. Demn de notat este faptul că în anul 1986 S.U.A. au refuzat să-şi mai achite cotizaţia. 

Obiectivele FAO sunt creşterea bunăstării generale, sporirea gradului de nutriţie şi a condiţiilor de viaţă ale populaţiei, îmbunătăţirea randamentului producţiei, lupta contra foametei şi o mai bună repartiţie a produselor alimentare şi a celor agricole.

·  FAO este condusă de o Conferinţă, care se reuneşte în sesiune ordinară o dată la doi ani, fiecare stat membru dispunând de un singur vot. Deciziile sale sunt recomandări, adoptate în general prin consens. Conferinţa decide asupra politicii generale a Organizaţiei, îi alege Directorul, îi fixează bugetul şi cotizaţiile statelor membre şi numeşte membrii Consiliului.

· Consiliul îndeplineşte funcţia de organ director între două sesiuni ale Conferinţei. Este format din reprezentanţii a 49 de ţări, aleşi prin rotaţie pentru un mandat de trei ani. Consiliul are pe lângă el mai multe Comitete foarte importante, privind dezvoltarea economică, gestiunea financiară, problemele constituţionale şi juridice, produsele, pescuitul, pădurile, securitatea alimentară mondială. Tot el asigură şi funcţionarea Comisiilor, în special pentru protecţia animalelor (fitosanitare, animale, regionale), de luptă contra lăcustelor migratoare, pentru norme alimentare (Comisia FAO/OMS a Codex Alimentarius, care se ocupă de normele alimentare şi de sănătatea consumatorilor), de apărare a activităţilor sectoriale (pescuit, îngrăşăminte, orez), sau regionale, de politici alimentare sau pentru nutriţie.

·  Directorul General, numit de Conferinţă pentru o perioadă de patru ani, are în subordinea sa 6 000 de persoane, din care peste 2/3 lucrează efectiv pe teren. Bugetul programului obişnuit depăşeşte 750 milioane US$, având la bază cotizaţiile ţărilor membre, calculate în funcţie de Produsul Naţional Brut. Sursele de finanţare ale FAO provin şi din alte direcţii: PNUD, Banca Mondială, Băncile Regionale, Campania Mondială contra Foametei, etc. 

·  Informare, alimentaţie, dezvoltare agricolă, acestea sunt cele trei domenii în care acţionează FAO.

1. Informare 

FAO este întâi de toate un centru de informare agricolă (raport anual, statistici sau studii privind problemele alimentaţiei şi ale agriculturii, etc.) FAO a creat (în anul 1975) un sistem mondial de informare şi de alertă rapidă pentru alimentaţie şi agricultură, sistem însărcinat cu:

· supravegherea ţărilor predispuse la catastrofe naturale;

· controlul situaţiei alimentare mondiale în vederea prevenirii crizelor (tendinţele disponibilităţilor alimentare, geografia economică a malnutriţiei, deficitul caloric regional şi zonele atinse de sărăcie) 

şi

· studiul condiţiilor atmosferice, în colaborare cu Organizaţia Internaţională de Meteorologie.

Limitele financiare foarte stricte limitează asistenţa furnizată de sistem. FAO a fost şeful de lucrări al Planului indicativ mondial pentru dezvoltare agricolă, un adevărat cadru internaţional pentru planificarea naţională a agriculturii, dar acest studiu prospectiv nu a avut nici un fel de influenţă asupra politicilor agricole mondiale. 

Tot FAO se ocupă şi de semnalarea evoluţiei bolilor ce afectează plantele şi animalele, organizează Conferinţe în scopul adoptării de tratate internaţionale (protecţia vegetalelor, a populaţiei de thon, etc.)

II. Alimentaţia mondială

FAO a întreprins mai multe măsuri pentru combaterea foametei, cum al fi sistemul de securitate alimentară mondial, rezolvarea problemei excedentelor de produse, programul de prevenire a pierderilor de după recoltă, campania contra foametei/asistenţa pentru dezvoltare şi acţiunile în caz de catastrofe alimentare.

·  În anul 1976, FAO a creat Programul de Asistenţă pentru Securitate Alimentară (Programme d'Assistance á la Sécurité Alimentaire - PASA) în vederea menţinerii şi sporirii stocurilor de bunuri alimentare, pentru a putea acorda ajutoare în perioadele cu recolte proaste sau în caz de catastrofe naturale. Pentru finanţarea acestei activităţi a fost creat un fond fiduciar, finanţat de statele membre şi din contribuţiile multilaterale dirijate prin intermediul Programului Alimentar Mondial, al Programului Naţiunilor Unite pentru Dezvoltare, al Băncilor Regionale şi al Uniunii Europene. FAO ajută guvernele să-şi formuleze politicile şi planurile de acţiune naţionale de securitate agricolă.

·  Se caută să se realizeze desfacerea / vânzarea în mod raţional a excedentelor de produse alimentare, fără a dezorganiza piaţa respectivelor bunuri, dar mai ales nu prin reducerea producţiei acestora, ci prin creşterea consumului lor.

·  În anul 1979, Programul de acţiune pentru prevenirea pierderilor de după recoltare (finanţat prin contribuţii voluntare speciale) avea ca obiectiv de activitate asigurarea unui ajutor practic în raţionalizarea recoltelor, instruirea agricultorilor, asistenţa acordată guvernelor pentru crearea de infrastructuri naţionale, promovarea cercetării şi a schimbului de informaţii, pentru a se evita risipa recoltelor, şi aşa insuficiente. 

·  Deviza sa, „Fiat panis”, a condus FAO la organizarea unei campanii contra foametei, un adevărat program de acţiune educativă şi de mobilizare a opiniei publice. Programe speciale ajută ţările în curs de dezvoltare în combaterea crizelor alimentare (îmbunătăţirea producţiei, aprovizionarea cu îngrăşăminte, lupta contra maladiilor animalelor şi plantelor), furnizându-le ajutoarele de urgenţă necesare (operaţiuni de ajutorare de urgenţă acordate victimelor secetei din Sahel sau operaţiunile speciale de sprijin coordonate a ajutoarelor de urgenţă acordate de guverne sau de alte organisme).

III. Asistenţa tehnică 

Asistenţa tehnică pe care o acordă FAO este importantă. Ea constă în:

· conservarea resurselor naturale (mai ales reîmpăduriri şi rezerve vegetale);

· îmbunătăţirea ameliorării solului (program de administrare a îngrăşămintelor) şi a apelor, pentru obţinerea unei productivităţi cât mai mari (programe de cooperare tehnică pentru oferirea unui ajutor rapid şi direct executării proiectelor de mică anvergură, necesare promovării progresului rural regional);

· lupta contra poluării (salvarea pădurilor tropicale) şi a epizootiilor;

· dezvoltarea pisciculturii (programul Zonei de exclusivitate economică) şi silviculturii (promovarea în ţările în curs de dezvoltare a industriilor forestiere viabile) şi furnizarea asistenţei tehnice şi financiare necesare acestor sectoare;

· stabilizarea pieţelor interne de produse agricole;

· exploatarea resurselor de energie ce se pot reînnoi;

· transferul tehnicilor şi rezultatelor cercetării în domeniul agricol;

· o mai bună repartiţie a produselor agricole şi alimentare (Conferinţa mondială privind reforma agrară şi dezvoltarea rurală.

·  FAO colaborează cu majoritatea organizaţiilor internaţionale în probleme ce sunt direct sau indirect de competenţa sa: program integrat pentru produsele de bază, împreună cu CNUCED/UNCTAD Conférence des Nations Unies sur le Commerce et le Développement – United Nations Conference on Trade and Development, finanţarea de proiecte majore, împreună cu Banca Mondială sau cu PNUD – Programme des Nations Unies pour le Développement, ajutarea Divizie ONU pentru lupta contra drogurilor, protecţia mediului înconjurător, împreună cu PNUE - Programme des Nations Unie pour l'environnement, utilizarea tehnicilor nucleare în agricultură împreună cu AIEA – Agence Internationale pour l’Énergie Atomique, protejarea sănătăţii consumatorilor, împreună cu Organizaţia Mondială a Sănătăţii, etc.

·  Rolul FAO, oricât de interesant ar fi, rămâne relativ mic, iar bugetul ce îi este alocat pune în evidenţă importanţa foarte limitată pe care i-o acordă ţările dezvoltate. Acestea doresc înlocuirea principiului „un stat – un vot” cu cel a proporţionalităţii în funcţie de cotizaţia fiecărui stat, pentru a punea controla mai bine utilizarea fondurilor Organizaţiei. Asistenţa tehnică şi politica sa de „risipire” sunt doar două din cele mai mari reproşuri pe care ţările dezvoltate le adresează Organizaţiei. Dimpotrivă, pentru ţările în curs de dezvoltare influenţa pe care societăţile transnaţionale din sectorul agro-industrial o exercită asupra Organizaţiei este excesivă, ceea ce provoacă distorsiuni nu tocmai favorabile dezvoltării economice a ţărilor sărace. Nu este de neglijat nici activitatea Organizaţiei în domeniul informării şi cel a al ajutoarelor în caz de urgenţă, dar ea nu are mijloacele de a fi altceva decât un organism de sensibilizare a opiniei publice asupra problemelor fundamentale ce subzistă pe Pământ, în domeniul agriculturii şi al alimentaţiei. Au fost create şi alte organisme, ceea ce constituie o dovadă evidentă a insuficienţei tratamentului acordat agriculturii numai de FAO.

Secţiunea II

Alte organizaţii din domeniul agriculturii şi alimentaţiei 

Comunitatea internaţională a întreprins mai multe acţiuni în domeniul agricol şi alimentar. Expresia acestor acţiuni şi-au găsit expresia în mod special prin Programul Alimentar Mondial (PAM), Consiliul Mondial al Alimentaţiei (CAM) şi Fondul Internaţional pentru Dezvoltare Agricolă (FIDA).

I. Programul alimentar mondial

Acest program a fost instituit de ONU şi de FAO în anul 1962 cu scopul de a oferi ţărilor în curs de dezvoltare un sprijin multilateral în distribuirea produselor alimentare excedentare în favoarea regiunilor celor mai sărace. Este un program multilateral permanent. Sediul său se află la Roma, în localurile FAO.

·  Comitetul interguvernamental ONU-FAO, ales de Consiliul Economic şi Social al ONU şi de Consiliul FAO este organul director, având în frunte un Director General, asistat de un Director Executiv. Personalul afectat PAM activează în peste 100 de ţări, având birouri situate în 83 de ţări. Ţările membre ale FAO şi ale ONU cotizează la acest PAM în natură (produse alimentare), în numerar, şi în servicii (mai ales transporturi). Pentru exerciţiul bianual 1993 - 1994 sunt prevăzute 1,5 milioane US$, (din care aproape 2/3 în natură). Acest ajutor reprezintă un sfert din ajutorul alimentar mondial.

·  Programul încearcă să stimuleze şi să accelereze dezvoltarea economică şi socială şi să intervină în situaţii de criză. Totuşi, contribuţia PAM nu reprezintă decât o parte din costul total al proiectelor, restul cheltuielilor (sume de trei sau patru ori mai mari) fiind în sarcina ţării beneficiare. Au fost întreprinse mai multe tipuri de acţiuni:

· valorificarea resurselor umane prin creşterea nivelului de calificare şi de sănătate al noilor generaţii;

· dezvoltarea agricolă prin punerea la punct de proiecte de ameliorări funciare, sprijinirea colonizărilor agricole şi ameliorarea creşterii animalelor;

· dezvoltarea infrastructurii necesare dezvoltării economice (construcţii de locuinţe şi de şcoli, îmbunătăţirea utilităţilor publice urbane, ameliorarea condiţiilor de lucru);

· acţiuni în favoarea victimelor catastrofelor naturale (secetă, cutremure, uragane, etc.);

· program de şcolarizare, prin dezvoltarea proiectelor de alimentaţie la şcoală;

· ajutoare alimentare de urgenţă pentru a face faţă unor situaţii imprevizibile (inundaţii, secetă, război, catastrofe naturale, recolte proaste, economii de tranziţie, refugiaţi, etc.);

· înfiinţarea Rezervei Alimentare Internaţionale de Urgenţă (RAIU), reprezentând o rezervă de 500 000 tone de cereale.

·  Sprijinul alimentar este rezervat celor în şomaj sau celor care nu-şi pot procura hrana. Acesta este calculat în funcţie de numărul de lucrători şi de mărimea familiilor lor, în schimbul unei munci de punere în valoare a pământului sau de dezvoltare a pescuitului. Este vorba de un program ce leagă mijloacele de subzistenţă de muncă, program ce include peste 70 milioane de persoane. Pentru acoperirea nevoilor de hrană, ar trebui ca ajutorul actual să fie de patru ori mai mare. Cu toate că procentual, numărul de persoane care suferă de foame a scăzut în ultimii 20 de ani, în realitate tot mai multe persoane sunt afectate de flagelul foametei.

II. Consiliul mondial al alimentaţiei (CAM)

Consiliul mondial al alimentaţiei (Rezoluţia XXII) are ca misiune observarea situaţiei, armonizarea activităţii agenţiilor ONU şi coordonarea cercetării ştiinţifice în domeniul alimentar.

·  Consiliul mondial al alimentaţiei este compus din 36 de membri, desemnaţi de Consiliul economic şi social al ONU (ECOSOC) şi aleşi de Adunarea Generală a ONU, având în vedere o reprezentare geografică proporţională. Consiliul îşi alege un preşedinte, examinează în mod periodic principalele probleme de politică generală ce influenţează situaţia alimentară mondială şi recomandă măsuri corective. Consiliul îşi stabileşte singur programul de activitate în vederea coordonării instituţiilor şi organelor competente ale ONU, acordând o atenţie specială problemelor ţărilor cele mai puţin avansate. Sediul Consiliului se află la Roma, serviciile de secretariat fiind asigurate de FAO.

Consiliul mondial al alimentaţiei preconizează acţiuni contra foametei (Declaraţia de la Beijing din anul 1987 şi cea de la Cairo din anul 1989, încercând să elimine subnutriţia gravă, malnutriţia copiilor mici, foametea cronică şi maladiile carenţiale). Consiliul mondial al alimentaţiei joacă un rol important în lupta contra degradării mediului înconjurător (Bangkok, 1990) şi în relansarea „revoluţiei verzi”, de creştere a randamentelor agricole, favorizează cooperarea între ţările în curs de dezvoltare, caută să integreze ajutorul alimentar în programele de dezvoltare, cooperează cu un mare număr de organizaţii internaţionale şi încurajează participarea tot mai crescută a organizaţiilor neguvernamentale. Statutul Consiliului rămâne ambiguu, mai ales în ceea ce priveşte coordonarea activităţii organizaţiilor de care el depinde din punct de vedere funcţional, ceea ce dă impresia că uneori dublează activitatea FAO.

III. Fondul Internaţional pentru Dezvoltare Agricolă (FIDA)

Acordul pentru crearea Fondului Internaţional pentru Dezvoltare Agricolă – instituţie specializată a ONU, dorită cu tărie de ţările în curs de dezvoltare – a intrat în vigoare la 30 noiembrie 1977. În prezent FIDA are 157 de membri, repartizaţi în ţări industrializate, membre ale OCDE, ţările membre ale OPEP (ambele furnizând un ajutor cu un fond iniţial de un miliard de US$) şi ţările în curs de dezvoltare, care nu sunt exportatoare de petrol (beneficiarele de ajutor).

·  Obiectivul principal al FIDA este acela de a mobiliza resurse suplimentare pentru a ajuta ţările sărace să-şi îmbunătăţească producţia alimentară şi alimentaţia în sine; printre altele, îşi propune creşterea veniturilor şi a posibilităţilor de lucru a populaţiei sărace rurale. Fondul speră să joace rolul de catalizator, prin încurajarea altor surse în acţiunile de împrumuturi şi de investiţii.

·  După cea de-a treia re-constituire a sa, în luna iunie a anului 1992, (a ajuns atunci la 570 milioane US$), FIDA se confruntă cu necesitatea reînnoirii resurselor, ceea ce provoacă dezacorduri între cele trei grupe de ţări (mai ales furnizorii de capital). În luna ianuarie a anului 1994, după discuţiile privind cea de a patra re-constituire - cifrată la circa 600 milioane US$ - care include restanţe în valoare de 220 milioane US$ din cotizaţii, restanţele din rambursarea împrumuturilor şi peste 1,5 miliarde US$ lichidităţi, cea ce pune în pericol viitorul instituţiei, a fost creat un Comitet special, format din 36 de membri, pentru revizuirea mecanismelor de finanţare a Fondului (mai ales ideea, foarte contestată, de autosuficienţă a Fondului, ceea ce ar permite ţărilor membre din OPEP să se elibereze, cel puţin parţial, de contribuţia lor de 40% la finanţarea Fondului), a dreptului de vor şi a componenţei Consiliului de Administraţie.

·  De la crearea sa, Fondul a investit mai mult de 4 miliarde US$ (din care peste 1/3 în Africa subsahariană) pentru circa 370 de proiecte de finanţare (de care au profitat peste 30 milioane de familii) şi pentru circa 500 de donaţii de asistenţă tehnică, suma totală pentru anul 1994 ridicându-se la mai mult de 350 milioane US$. De exemplu, FIDA a finanţat: 

· împreună cu Asociaţia Internaţională pentru Dezvoltare (Association Internationale de Développement - AID), care a oferit 12 milioane US$, dezvoltarea serviciilor financiare agricole în Malawi, 

· în sprijinul agriculturii şi micilor întreprinderi din Lesotho, în cadrul proiectului PSA (Programme Spécial pour l'Afrique subsaharienne), a oferit 25 milioane US$,

· valorificarea pământurilor afectate de deşertificare în Zimbabwe, oferind 13,8 milioane US$, 

· lupta contra lăcustelor migratoare sau contra muştei ţeţe.

Împrumuturile sunt acordate în condiţii foarte avantajoase şi favorabile, cu dobânzi foarte reduse, în diverse formule: împrumuturi speciale pe o perioadă de 50 de ani, cu o perioadă de graţie de 10 ani şi o dobândă de 1,1%, împrumuturi intermediare, pe o perioadă de 20 de ani, cu o dobândă de 4 sau 5%, şi împrumuturi pe termen scurt, cu o dobândă de 8-9%. FIDA nu exercită direct activităţi operaţionale, limitându-se doar la finanţarea proiectelor şi a programelor. Fondul acordă împrumuturi pentru activităţi legate de păturile sărace ale populaţiei sărace, dezvoltare agricolă, micile exploataţii agricole, cercetarea ştiinţifică în domeniul agriculturii, dezvoltarea creşterii animalelor, pescuitul artizanal. Se doreşte dezvoltarea operaţiunilor de co-finanţare (23% cu AID/BERD, 15% cu BAID/FAID§ , 9% cu OPEP, 6% cu PNUD, 6% cu FADES (Fondul Arab de Dezvoltare Economică şi Socială), 8% cu Banca Islamică pentru Dezvoltare). Pentru 1 US$ împrumutat de FIDA, 63 de cenţi au fost asiguraţi de co-finanţatori şi alţi 62 de cenţi de către ţările beneficiare. Ansamblul proiectelor reprezintă peste 14 miliarde US$, din care 28% sunt în sarcina FIDA.

· Există două tipuri de împrumuturi: proiectele co-finanţate, în colaborare cu alte instituţii financiare şi proiectele datorate iniţiativelor FIDA. Împrumuturile pe care le acordă FIDA nu reprezintă decât o parte din finanţarea unui proiect, fiind solicitată şi o contribuţie din partea guvernelor interesate. Pe de altă parte, FIDA cooperează cu numerose organisme, cum ar fi Banca Mondială sau Băncile continentale pentru Dezvoltare. Fondul trimite misiuni speciale pentru programări într-un număr mic de ţări, însărcinaţi cu punerea la punct, împreună cu guvernele respective, domeniile de intervenţie. Totuşi, FIDA acordă prioritate tehnologiilor simple, care necesită o finanţare redusă, iniţiate de grupuri mici de ţărani, încurajând iniţiativele particulare ale micilor exploataţii agricole şi artizanii.

·  Programul Special pentru Africa Subsahariană (PSA-FIDA) dispune de 300 milioane US$ pentru finanţarea proiectelor din ţările atinse de secetă şi deşertificare. Scopul său este de refacere a mediului ambiant, siguranţa alimentară, sprijinirea fermierilor din regiunile rurale sărace, integrarea celor lipsiţi de mijloace de subzistenţă în programele de redresare economică. Numai în anul 1994 programul a suferit o amputare de 50% din fonduri (dispunea de doar 31 milioane US$), în vreme ce acest program, având în vedere şi co-finanţările, reprezenta 39 de proiecte în 24 de ţări şi peste 660 milioane US$ ca angajamente financiare. Ţinând cont de epuizarea resurselor, o a doua fază a programului a fost angajată în anul 1991, cu obiective similare, dar obiectivul de 300 milioane US$ nu a fost, acoperit de terţi până la începutul anului 1994.

·  FIDA este condusă de un Consiliu al Guvernatorilor, reprezentând fiecare din statele membre, cele trei grupe de state dispun de un număr egal de voturi. Afacerile curente sunt în sarcina unui Consiliu de Administraţie format din 18 membri, Biroul fiind alcătuit din şase Directori Executivi, aleşi de cele trei grupe de state. Majoritatea deciziilor sunt luate prin consens. Preşedintele, care asigură conducerea Fondului, conduce Secretariatul (260 de agenţi), fiind ales de Consiliul Guvernatorilor.

FIDA completează obiectivele de informare, stimulare, ajutor în caz de urgenţă şi asistenţă ale FAO. 

Fondul se prezintă ca un organism însărcinat cu administrarea solidarităţii mondiale în lupta contra foametei.

+Capitolul 6

Energia: Agenţia Internaţională pentru Energie Atomică AIEA şi Organizaţia Ţărilor Exportatoare de Petrol (Organisation des Pays Exportateurs de Pétrole - OPEP)

Căutarea de surse de energie constituie o necesitate a economiilor industrializate. Chiar dacă gazele au o importanţă din ce în ce mai mare, energia nucleară şi petrolul au fost obiectul a numeroase tranzacţii, acorduri sau dezacorduri, conflicte, ce au marcat cea de a doua jumătate a secolului XX, fiind la originea creării a două importante organizaţii internaţionale: AEIA şi OPEP.

Secţiunea I

Atomul: Agenţia Internaţională pentru Energie Atomică (AEIA)

Producţia de energie nucleară este în criză, mai ales după accidentul de la Three-Mile Island şi catastrofa de la Cenobâl, dezvoltarea ei situându-se mult sub aşteptările specialiştilor din anii '70. Oferta de centrale nucleare nu creează o cerere care să corespundă capacităţii susceptibile a fi instalată de constructori. 

În ceea ce priveşte energia atomică folosită în scopuri militare, aceasta a primit o serioasă lovitură, odată cu sfârşitul războiului rece. Riscul proliferării nucleare şi refuzul publicului de a accepta pericolele acesteia constituie piedici importante în calea dezvoltării acestui sector. 

Există organizaţia Euratom, puternic politizată, cu obiectivul declarat de a integra industria nucleară, şi Agenţia pentru Energie Nucleară (AEM), din OCDE (Organisation de coopération et de développement économiques / Organisation for co-operation and economical development - OCED), care încearcă să promoveze dezvoltarea energiei nucleare prin cooperare şi prin concertare asupra exigenţelor ecologice şi economice.

·  AEIA îşi propune să controleze şi să promoveze energia nucleară. A luat naştere în urma faimosului discurs al Preşedintelui S.U.A., Eisenhower «Atoms for Peace» şi a conferinţei de la New York din anul 1956. A început să funcţioneze la 29 iulie 1957, la Viena. Principalele sale obiective sunt creşterea contribuţiei energiei atomice la menţinerea păcii, a sănătăţii şi a prosperităţii întregii lumi şi verificarea utilizării sale în scopuri paşnice.

·  AEIA este o organizaţie interguvernamentală, plasată sub egida ONU. Este condusă de un Consiliu al Guvernatorilor, format din 35 de persoane şi de o Conferinţă Generală (118 state). Un Director General, asistat de un Secretariat General de 2 000 de persoane, asigură administrarea şi îndeplinirea programului aprobat de Consiliul Guvernatorilor şi de Conferinţa Generală. Agenţia îşi formează propriile sale Comitete permanente (de notat cel din anul 1989, pentru problema deşeurilor radioactive şi cel din anul 1990, privind responsabilitatea în cazul de avarii nucleare). Bugetul său este de circa 200 milioane US$, fiind alcătuit din cotizaţiile statele membre şi din cotizaţii voluntare, în special din partea Fondului de Asistenţă şi de Cooperare Tehnică (circa 60 milioane US$. Agenţia primeşte ajutor de la PNUD (Programme des Nations Unies pour le Développement) pentru asistenţa tehnică pe care o furnizează şi pentru formarea de cadre pe care o asigură.

·  AEIA caută să facă energia atomică paşnică, să fixeze normele de protecţie radiologică, să protejeze mediul înconjurător, să favorizeze schimburile de informaţii, să prevină deturnarea de material fisonabil sau de instalaţii nucleare în scopuri militare, să fie puse în practică garanţiile definite în cadrul tratatului de neproliferare (TNP). Activitatea sa priveşte de asemenea dezvoltarea energiei atomice şi a tehnicilor nucleare precum şi garanţiile date pentru utilizarea energiei atomice.

I. Energia nucleară

În ceea ce priveşte energia nucleară şi reactorii nucleari, AEIA îşi propune să asigure informaţiile tehnice şi economice tuturor statelor membre şi să acorde asistenţă tehnică oricărei ţări în curs de dezvoltare care solicită acest lucru. Agenţia evaluează dezvoltarea puterii nucleare instalate, resursele de uraniu, pune în evidenţă fiabilitatea şi performanţele combustibilului utilizat în reactoare, defineşte perspectivele filierelor de mare precizie şi se ocupă de formarea personalului de specialitate.

·  Agenţia a alcătuit o bancă de date cu privire la energie, ceea ce permite extrapolarea viitoarei cereri, graţie unui sistem de modelare; caută să cunoască evoluţia probabilă a preţului combustibilului nuclear, în funcţie de strategiile posibile şi previzibile şi a elaborat un studiu privind evaluarea internaţională a ciclului combustibilului nuclear. Agenţia se preocupă de îmbunătăţirea combustibililor, încurajează schimbul de cunoştinţe în materie de reactori de înaltă clasă, acordând o atenţie deosebită sporirii fiabilităţii instalaţiilor nucleare.

·  Promovarea energiei atomice nu poate reuşi fără sporirea corespunzătoare a securităţii nucleare. AEIA exercită un rol foarte important în domeniul normelor de securitate a instalaţiilor nucleare. Programele OSART pentru siguranţa în exploatare, RAPAT pentru radioprotecţie sau WAMP pentru gestionarea deşeurilor permit o evaluare critică şi elaborarea de recomandări pentru ţările care solicită acest lucru (în special cele din fosta U.R.S.S.). După catastrofa de la Cernobâl, a fost încheiat un Protocol comun al Conferinţei de la Paris (din anul 1960) - prin AEN, şi al Convenţiei de la Viena (din anul 1963) - prin AEIA, privind indemnizarea victimelor, act semnat la Viena în anul 1987 şi intrat în vigoare în anul  1992. Pentru completarea şi întărirea sistemului existent, mai ales în ceea ce priveşte responsabilitatea, a fost instituit un colectiv de lucru.

·  AEIA a jucat un rol important în pregătirea şi semnarea a două convenţii internaţionale, intrate în vigoare în anul 1987, privind notificarea rapidă a accidentelor şi asistenţa de urgenţă. O Conferinţă a Agenţiei (în anul 1991) a încercat să pună la punct o convenţie-cadru privind siguranţa instalaţiilor nucleare. 

·  În ceea ce priveşte gestionarea deşeurilor, Agenţia a căutat să dezvolte şi să îmbunătăţească valoarea practică a procedeelor actuale, publicând numeroase documente tehnice, prin Comitetul Tehnic însărcinat cu eliminarea deşeurilor în sol. În baza prevederilor Convenţiei pentru prevenirea poluării marine, Agenţia a pus la punct o definiţie revizuită a deşeurilor (prin Convenţia de la Londra), precum şi recomandări privind scufundarea în mare a deşeurilor radioactive care nu sunt cuprinse în definiţia dată de Convenţie. 

Evaluarea riscurilor trebuie făcută prin punerea în evidenţă a problemelor tehnice concrete şi prin sublinierea pericolelor legate de alte surse de energie. Agenţia se preocupă de condiţiile de export ale centralelor nucleare şi caută să pună la punct o cât mai eficientă reglementare internaţională în materie.

II. Tehnicile nucleare

Convenţia din luna martie a anului 1980 uniformizează practicile statelor în materie de protecţie şi încearcă să dezvolte cooperarea internaţională în utilizarea paşnică a ştiinţei. Agenţia favorizează dezvoltarea tehnicilor nucleare în domeniile agricol şi ştiinţific.

·  Aplicaţiile tehnicilor nucleare în domeniul agricol sunt numeroase: ameliorarea plantelor şi fitogenetica, fertilitatea solului, irigaţiile şi producţia de plate pentru mari culturi, lupta contra insectelor şi paraziţilor, producţia şi sănătatea animalelor, conservarea alimentelor. Laboratorul Agenţiei a pus la punct o instalaţie de creştere a masculilor de insecte sterili, pentru lupta contra muştei fructelor, în Mexic. Musca de fructe mediteraneană s-a implantat în Guatemala, provocând pierderi de 500 milioane US$ pe an în domeniul agricol. Agenţia a trimis muşte sterile şi s-a ocupat de pregătirea personalului mexican. O experienţă comparabilă are loc în Nigeria, pentru stârpirea muştei ţeţe. Acţiunea Agenţiei se desfăşoară de asemenea şi în domeniul conservării alimentelor – mai multe categorii de alimente, iradiate prin metode adecvate ar putea fi astfel consumate fără nici un pericol pentru sănătatea oamenilor – permiţând construirea de instalaţii-pilot de iradiere. 

·  Pe de altă parte, mai multe metode ce permit definirea deficienţelor solului, natura îngrăşămintelor ce trebuie administrate, ameliorarea puterii de retenţie a apei în sol precum şi favorizarea tehnicilor mutagene (trestie de zahăr, fructe, plante ornamentale, etc.). Agenţia determină cercetări multidisciplinare privind aplicaţiile tehnicilor nucleare în nutriţie, capacitatea de reproducţie şi maladiile parazitare la animale. Comisia Codex Alimentarus (FAO, OMS, AEIA) caută să definească norme generale pentru alimentele iradiate. Tehnicile nucleare servesc la îmbunătăţirea productivităţii agriculturii.

·  Există şi o medicină nucleară, adică o medicină ce utilizează instrumente provenite din domeniul tehnicilor nucleare (pregătirea vaccinurilor contra paludismului, a bilharziozei, a filariozei sau a anchilostomiazei). În domeniul ştiinţelor fizice, Agenţia încearcă să coordoneze lucrările statelor membre şi caută să determine dezvoltarea aplicaţiilor industriale.

III. Garanţiile

Unul din obiectivele enunţate în Statutul Agenţiei este acela de a se asigura că ajutorul pe care îl acordă din proprie iniţiativă sau la cerere, sau sub direcţia sa, sub controlul său, să nu fie folosit astfel încât să poată servi în scopuri militare.

·  Ţările membre se obligă:

· să nu transfere

· să nu ajute să fie produse

· să nu producă

şi 

· să nu cumpere

dispozitive militare sau explozive şi să accepte garanţiile menţionate în acordul care implică verificarea obligaţiilor, «în vederea interzicerii ca energia nucleară să fie deturnată de la utilizările ei paşnice la producerea de arme nucleare sau a altor dispozitive nucleare explozive». Cu toate acestea, încă din anul 1985, Irakul a fost suspectat de deturnarea uraniului îmbogăţit spre utilizări militare, drept pentru care, după Războiul din Golf, Agenţia a dispus o anchetă, în urma căreia, la 18 iulie 1991 această ţară a fost condamnată pentru violarea tratatului, făcând astfel imposibil orice import de tehnologie nucleară. Totuşi, amploarea programului irakian scoate în evidenţă slăbiciunile sistemului de garantare.

·  Tratatul reafirmă dreptul statelor ce nu posedă arma atomică să dezvolte cercetarea, producţia şi utilizarea energiei nucleare în scopuri paşnice şi să primească asistenţă în acest domeniu. Trebuie subliniat că aceste garanţii nu se aplică domeniului militar din ţările ce dispun de arma atomică, şi că persistă două mari pericole: 

· suveranitatea naţională poate incita un stat să se retragă din Tratatul de neproliferare nucleară (TNP) pe timpul cât îşi fabrică o armă atomică

şi 

· dezvoltarea energiei nucleare poate duce la fabricarea, după o perioadă de pregătire mai mult sau mai puţin lungă, de explozivi nucleari în numeroase state.

În ciuda neajunsurilor sale, Tratatul de neproliferare nucleară (TNP) se comportă ca un instrument interesant de reducere a proliferării armei atomice, iar Agenţia joacă un rol esenţial în definirea şi supravegherea garanţiilor în domeniul nuclear. 

·  Convenţia privind protecţia fizică a materialelor nucleare, intrată în vigoare în anul 1987, are ca obiect limitarea riscurilor de furt şi de terorism nuclear.

Totuşi, cele două Convenţii nu sunt suficiente pentru a satisface preocupările celor care pretind că energia nucleară produce (şi este produsă de) o societate centralizată, şi că riscurile la care este expusă omenirea din partea acestei forme de energie nu pot fi comparate cu avantajele economice pe care se presupune că le-ar putea aduce.

 

 

 

Secţiunea II

Petrolul: Organizaţia Ţărilor Exportatoare de Petrol (OPEP)

Cartelul internaţional al petrolului (Acordul de la Achancarry, din anul 1928) a fost creat de trei mari întreprinderi de pe piaţa petrolului de atunci, avându-se în vedere: 

· împărţirea pieţei în funcţie de volumul afacerilor, 

· absenţa investiţiilor adiţionale într-o situaţie de cerere insuficientă, 

· punerea la dispoziţia comunităţii a instalaţiilor existente, 

· încercarea de a eficientiza transporturile, 

· adaptarea producţiei la consum, în funcţie de zonă 

şi 

· încurajarea consumului.

Piaţa americană era exclusă din acest Acord (datorită legii anti-trust, «Sherman Act») iar preţurile petrolului sunt fixate cu referire la preţurile din Golful Mexicului, fără a se ţine seama de originea sa. În ultimele patru decenii au fost semnate mai multe alte convenţii şi alte grupuri petroliere s-au alăturat cartelului.

·  Organizaţia Ţărilor Exportatoare de Petrol (Organisation des Pays exportateurs de Pétrole - OPEP) a fost creată în anul 1960, ca urmare a unei noi reduceri a preţului petrolului brut exportat din Orientul Mijlociu, reducere decisă în mod unilateral de companiile petroliere concesionare în această regiune şi după mai multe încercări făcute de Liga Arabă (Arabia Saudită, Egipt, Irak, Liban, Iordania, Siria şi Yemen) de a se ajunge la un acord. Cele Şapte Surori:

· Exxon

· Texaco

· Socony Mobil Oil

· Standard Oil of California

· Gulf

· Royal Dutch-Shell

şi 

· British Petroleum

mai controlau încă, în anul 1960, peste 83% din sectorul petrolier al ţărilor membre în OPEP.

·  Scopul fundamental al ţărilor exportatoare de petrol era acela de a stabiliza preţurile petrolului şi încasările fiscale de pe urma acestuia; foarte repede obiectivul lor s-a extins la controlul efectiv al industriei petroliere prin canalele participării şi naţionalizării. Acordul de la Bagdad, prin care s-a înfiinţat OPEP, a fost semnat de cinci state:

· Kuweit,

· Iran,

· Irak,

· Arabia Saudită

şi

· Venezuela. 

De atunci, încă alte opt state au aderat la această organizaţie economică internaţională permanentă:

· Qatar, în anul 1961,

· Indonezia, în anul 1962,

· Libia, în anul 1962,

· Abu Dhabi, în anul 1967 (ulterior acesta a devenit parte a Emiratelor Arabe Unite),

· Nigeria, în anul 1971,

· Ecuador, în anul 1973,

· Gabon, în anul 1975

şi

· Argentina, în anul 1990

Doar ţările care dispun de exporturi substanţiale de petrol brut pot face parte din OPEP. Aceasta este o organizaţie internaţională reprezentativă, cu o istorie foarte agitată, care ia în derâdere ordinea mondială, fie contestând-o, (exportul de petrol), fie folosindu-se de ea (capitaluri financiare).

I. Obiectivele şi structurile OPEP

În principiu, toate deciziile sunt luate în unanimitate de ţările membre, cu excepţia admiterii unui nou membru sau a chestiunilor de procedură. Fiecare din state îşi păstrează pe deplin suveranitatea şi are aceleaşi drepturi ca şi celelalte state. Dacă, din cauza aplicării unei decizii a OPEP un stat este sancţionat de o companie petrolieră, vor fi luate măsuri de retorsiune. Organizaţia este compusă din trei organe principale: Conferinţa, Consiliul Guvernatorilor şi Secretariatul. 

·  Conferinţa este autoritatea supremă a Organizaţiei. Se întruneşte bianual, dar există şi sesiuni extraordinare. Conferinţa defineşte politica generală a OPEP, hotărăşte admiterea de noi membri, desemnează Secretarul General şi supleantul său şi solicită studii sau rapoarte.

·  Consiliul Guvernatorilor este organul «de gestiune» al OPEP. Este compus din guvernatori numiţi de ţările membre şi confirmaţi de Conferinţă pentru doi ani. Acest Consiliu trebuie să se reunească cel puţin de două ori pe an. Fiecare din Guvernatori dispune de câte un singur vot, iar pentru adoptarea unei decizii în cadrul său se solicită întrunirea unei majorităţi simple de voturi. 

·  Preşedintele este numit pentru o perioadă de un an, în funcţie de vechimea ţărilor membre în cadrul Organizaţiei. Preşedintele are mai degrabă un lor reprezentativ, competenţele sale fiind relativ restrânse.

·  Secretariatul se ocupă de funcţiile executive ale OPEP, sub conducerea Consiliului Guvernatorilor, fiind având în fruntea sa un Secretar General, numit pentru o perioadă de doi ani şi care este autoritatea reprezentativă legală a OPEP. 

Statutul din anul 1960 scotea în evidenţă, ca obiectiv principal, problema stabilizării preţurilor petrolului brut. Începând cu anul 1965, scopurile principale ale OPEP sunt:

· coordonarea şi unificare politicilor petroliere ale statelor membre şi definirea celor mai eficiente mijloace de salvgardare a intereselor lor individuale şi colective;

· voinţa de a găsi mijloacele susceptibile să asigure stabilitatea preţurilor pe piaţa mondială şi să evite fluctuaţiile nocive;

· garantarea stabilităţii veniturilor ţărilor producătoare de petrol, precum şi a unei aprovizionări eficiente, economice şi regulate pentru ţările consumatoare, o justă repatriere (/ revenire ?) a capitalurilor celor care investesc în industria petrolieră a ţărilor membre OPEC.

Dacă într-o primă etapă OPEP s-a străduit să-şi sporească la maximum veniturile provenite din sectorul petrolier, într-o a doua etapă a căutat asocierea prin participarea la luarea de decizii. De acum înainte, OPEP susţine integrarea completă a industriei petroliere în industria ţărilor producătoare, în cadrul unei strategii de dezvoltare economică bazată pe sectorul petrolier. 

II. Principalele activităţi ale OPEP

Trebuie subliniate patru momente importante ale activităţii OPEP (şi în subsidiar ale Organizaţiei Ţărilor Arabe Exportatoare de Petrol – OPAEP):

· obţinerea redevenţelor din costul producţiei în anul 1962,

· modificarea structurilor preţurilor petrolului brut exportat, cu începere din anul 1970,

· reciclarea capitalurilor,

· examinarea posibilităţii integrării activităţii petroliere în dezvoltarea economică a ţărilor exportatoare.

·  La Conferinţa de la Geneva din luna aprilie a anului 1962 Organizaţia solicita plata redevenţelor ca supliment / în completarea / – şi nu ca deducţie – din impozitul pe venit pe care îl percepeau ţările petroliere (50% din beneficiile teoretice). Constatând că totalul costului de producţie nu depăşea 2,3% din preţul de desfacere / de consum, OPEP a stabilit o rată a redevenţei de 12,5% din preţurile afişate în Orientul Mijlociu, rată aplicabilă numai în Golful Persic, şi care ajungea, după deducerea impozitelor, la o sporire cu 6.5% a veniturilor ţărilor membre. Pe de altă parte, Iranul a propus excluderea cheltuielilor de comercializare / desfacere / a petrolului brut, care erau incluse în costul de producţie. După îndelungi manevre, această decizie a devenit efectivă cu ocazia Conferinţei de la Djakarta, din anul 1964. Ţările beneficiare (Arabia Saudită, Iran, Kuweit, Qatar şi Libia) obţineau o creştere a beneficiilor şi scăpau astfel de vechiul sistem «fifty-fity» stabilit în Orientul Mijlociu în anul 1950. Acordurile de la Teheran din anul 1971 atribuiau 55% din rezultate / preţul obţinut / ţărilor producătoare. 

·  La începutul anilor ’70 cei mari controlau încă 60% din piaţa mondială a petrolului. Războiul de Yom-Kippur îi va încuraja pe producătorii arabi să folosească arma petrolului, şi astfel, au decis, în intervalul a numai două luni, să cvadrupleze preţul petrolului. Structura pieţei a fost dată complet peste cap de acţiunea OPEP în domeniul controlului producţiei. Din anul 1973 până în anul 1980, partea de ţiţei brut ce revenea din punct de vedere juridic ţărilor membre OPEP a crescut de la 43% la aproape 80%, o parte — în permanentă creştere — din acest petrol fiind comercializat direct de producători pe piaţa liberă. OPEP considera la acea vreme că faţă de inflaţia mondială, cel mai bun activ era reprezentat de petrol, că acesta urma să servească nevoilor unei economii pe cale de dezvoltare şi că insuficienţa rezervelor ar trebui să-i facă pe exportatorii de ţiţei să evite să facă risipă. Răspunsul ţărilor consumatoare a fost unul dublu: reducerea dependenţei de petrol a economiilor lor şi o ancorare durabilă a ţărilor din OPEP în tabăra occidentală, prin crearea unei comuniuni de interese. Logica economică ce prevalase în anii ’50 şi ’60 în domeniul pieţei petroliere nu mai funcţiona. În ciuda evoluţiilor mai puţin favorabile ale preţurilor, petrolul rămâne totuşi o marfă rară. Ţările producătoare ezitau în conservarea capitalul lor de rezerve şi încercau să favorizeze dezvoltarea economiei lor interne. OPEP dispune de arme foarte puternice pentru a acţiona contra ordinii economice internaţionale actuale, dar influenţa sa s-a redus în mod progresiv. Înainte de «criza» din anul 1973, principalii producători dispuneau de resurse relativ importante, dar modul de fixare a preţurilor nu asigura deloc stabilitatea încasărilor, inflaţia modificând în mod constant partajul dintre producători şi consumatori iar încasările excedentare erau plasate fără probleme pe pieţele internaţionale. 

·  Cvadruplarea preţului petrolului a provocat apariţia unui surplus financiar. Totuşi, capacitatea pieţelor internaţionale de a atrage aceste excedente a fost subestimată, datorită creşterii volumului importurilor ţărilor OPEP, deteriorării ratelor de schimb (între 20 şi 25%), şi a stagnării cererii de petrol. Istoria petrolului este dominată de problema împărţirii veniturilor între proprietarii zăcămintelor, cei ce le exploatau, autorităţi şi ţările consumatoare. În anul 1980 OPEP exporta ceva mai mult petrol decât în anul 1970, dar veniturile uzuale crescuseră de peste 40 de ori. Majoritatea excedentelor proveneau de la ţările din Golful Persic şi numeroase ţări prezentau solduri negative ale balanţei loc comerciale (Algeria, Nigeria, Gabon, Indonezia, Venezuela). Pentru ţările din Golful Persic, veniturile excedentare au creat economii de rentieri, caracterizate prin importuri masive de bunuri de consum şi prin investiţii pentru bunăstarea colectivă sau investiţii industriale, bazate pe ţiţei; totuşi, cheltuielile angajate sunt foarte reduse în raport cu veniturile disponibile, iar excedentul trebuie să fie plasat în ţările dezvoltate sau să servească drept acoperire a deficitului exterior sau ca sprijin în finanţarea industrială a ţărilor în curs de dezvoltare. Cu toate acestea, veniturile din ţiţei sunt la originea «maladiei olandeze», care conduce ineluctabil ţările în care se descoperă zăcăminte de petrol să sufere de dificultăţi în industrie, în sectoarele ce erau până atunci foarte competitive (creşterea ratei de schimb, reducerea exporturilor, apariţia mentalităţii de rentier, o „aţipire” a economiei), toate acestea ducând la o creştere a masei de euromonedă, un plasament excesiv în domeniul activelor financiare pe termen scurt, care sunt foarte instabile şi o întărire a puterii americane în domeniile organizării bancare a reciclării. Reciclarea capitalurilor petroliere pune o problemă cantitativă şi o problemă de alegere a activelor financiare în care acestea să fie plasate. Între anul 1974 şi anul 1979, băncile comerciale au jucat un rol major în reciclarea surplusurilor OPEP. Această situaţie financiară internaţională deosebită a contribuit, fără nici o îndoială, la apariţie de creditări facile, şi la îndatorarea gravă a ţărilor în curs de dezvoltare, avându-se în vedere concentrarea riscurilor şi deteriorarea bilanţurilor băncilor americane. 

· Ţările producătoare investesc în aval, în rafinării şi în reţele de distribuţie, creând astfel interese comune cu cele ale consumatorilor. Achiziţionarea de titluri de valoare şi participarea în societăţile occidentale au fost în cele din urmă destul de reduse ca amploare, deoarece, pe de o parte, ţărilor din OPEP le este frică de naţionalizări, iar pe de altă parte, acestea au o experienţă foarte redusă în domeniul industrial. OPEP îşi îndeamnă totuşi membrii să participe în societăţile comerciale — pe de o parte pentru a dobândi know-how şi aprovizionările necesare politicii lor de industrializare rapidă şi, pe de altă parte, pentru a urmări «din interior» activităţile ce vor permite asigurarea unei mai bune tranziţii la perioada „de după petrol”. Pentru numeroase ţări din OPEP, veniturile din petrol servesc direct politicii lor de dezvoltare şi aceste ţări nu-şi fac nici un fel de probleme cu reciclarea financiară internaţională.

III. Slăbiciunile OPEP

OPEP prezintă mai multe puncte slabe:

· Este concurată din punct de vedere politic de OPAEP (Organisation des Pays Arabes Exportateurs de Pétrole) şi din punct de vedere economic de NOPEP; trebuie să ţină cont de influenţele din exterior, în mod special de Agenţia Internaţională pentru Energie. Ţările consumatoare de petrol au făcut mari eforturi în economia de energie.

·  Membrii OPEP sunt în constantă concurenţă unii cu alţii, unii având chiar şi conflicte armate directe: Iran – Irak, Irak – Kuweit; multă vreme Arabia Saudită a acceptat să joace rolul de producător de vârf, dar după războiul preţurilor, OPEP a fost obligată să repună pe tapet strategia cotelor. 

·  Interesele membrilor săi sunt adesea contradictorii, mai ales în ceea ce priveşte importanţa rezervelor, capacităţile de absorbţie a veniturilor din petrol (între ţări-rentiere şi ţări îndatorate sau între ţări foarte populate şi petro-monarhii), distribuirea de cote, voinţa de a efectua rafinarea pe plan naţional.

·  OPEP suferă efectele atragerii de către piaţa «spot» (liberă), influenţa marilor companii internaţionale (mai ales pentru acordurile «netbachks» de fixare a preţurilor efective de vânzare a petrolului brut pe baza cursurilor de zi cu zi a produselor petroliere rafinate); dacă în anul 1993 OPEP mai deţinea încă 38% din piaţa mondială (faţă de 60%, cât deţinea în anul 1970), nu mai era deloc suficient pentru a controla piaţa petrolului.

·  OPEP nu mai este regulatorul pieţei mondiale a petrolului: a căzut victimă propriilor sale excese; companiile petroliere şi-au reorientat eforturile de prospectare spre alte zone; diversificarea resurselor energetice a ţărilor consumatoare şi rentabilitatea tot mai crescută a zăcămintelor dificile având în vedere creşterea preţurilor, acestea au fost răspunsurile eficace ca răspuns la ambiţiile sale.

OPEP ezită între contestare (ceea ce implică o solidaritate puternică) şi contestare (care devine un element al concurenţei între producători şi cu alte forme de energie). Prin crearea în anul 1988 a unui Comitet de supraveghere însărcinat să urmărească preţurile şi cotele, OPEP încearcă să re-creeze necesarele solidarităţilor. Acestea s-au mai lărgit, în timpul întâlnirii informale de la Paris din luna iulie a anului 1991, care a avut loc la iniţiativa Franţei şi a Venezuelei, printr-un dialog a 25 de ţări producătoare şi consumatoare de petrol (dar fără participarea S.U.A. şi Japoniei). Bineînţeles, petrolul va trebui să rămână sursa dominantă de energie pentru mai multe decenii, având în vedere efectele poluante ale energiei atomice şi a cărbunelui. În plus, climatul pare favorabil mai degrabă cooperării între producători şi consumatori, dar ţinând cont de preţurile mici şi de investiţiile limitate în prospectare, nu poate fi exclus un nou şoc petrolier în viitor. Cu toate acestea, OPEP este o instituţie care şi-a pierdut caracterul ei simbolic pentru ţările în curs de dezvoltare. Eficienţa sa economică şi politică a fost pusă astfel în cauză.

Titlul II

Organizarea mondială a plăţilor şi a finanţării dezvoltării

Organizarea mondială a plăţilor şi a finanţării dezvoltării nu este asigurată de o singură instituţie. Acordurile de la Bretton Woods au creat două organizaţii internaţionale specifice, una însărcinată cu gestiunea şi controlul ordinii monetare (F.M.I.), cealaltă destinată să favorizeze reconstrucţia şi dezvoltarea economică a statelor membre (B.I.R.D.). Concurate la un moment dat de Consiliul pentru Ajutor Economic Reciproc /CAER-COMECON-CAEM/ (acum dispărut), cele două instituţii joacă încă un rol de prim ordin în spaţiile monetare şi financiare ale economiei de piaţă. Cu toate acestea, caracterul urgent al problemelor finanţării dezvoltării a făcut ca ONU să creeze organisme internaţionale de solidaritate şi de sprijin.

Subtitlul I

Spaţiul internaţional financiar şi monetar

Gestionarea acestui spaţiu financiar şi monetar este, în mod normal, asigurat de F.M.I., care asigură cooperarea monetară şi încurajează dezvoltarea armonioasă a comerţului mondial ameliorând stabilitatea schimburilor, stabilind un sistem multilateral de reglementare al tranzacţiilor curente şi punând la dispoziţia statelor membre, pentru o perioadă limitată, resurse financiare susceptibile a le ajuta în rezolvarea dificultăţilor de conjunctură. Regulile care guvernează raporturile dintre state şi F.M.I. sunt în general inspirate de o logică care ţine de sistemul capitalist. 

Finanţarea mondială a dezvoltării nu este realizată de o singură instituţie, în ciuda tuturor eforturilor şi ambiţiilor B.I.R.D. Concurată o perioadă, în spaţiul fostelor ţări socialiste, de Banca Internaţională de Investiţii, B.I.R.D. apare astăzi tot ca organizaţia internaţională cea mai puternică în domeniul finanţării.

+Capitolul 7

 

Perioada interbelică (1918 – 1939) a fost marcată de situaţii de crize monetare internaţionale foarte dăunătoare creşterii economice şi dezvoltării relaţiilor comerciale internaţionale.

Încă din anul 1943, Aliaţii au început să caute soluţii satisfăcătoare pentru a evita dezordinea în sistemul monetar internaţional şi pentru a favoriza revenirea la multilateralismul plăţilor internaţionale. 

Faimoasele Plan White (prezentat de S.U.A.) şi Plan Keynes (susţinut de UK) au servit drept bază comună de reflexie. 

Cele două planuri aveau mai multe puncte comune, cum ar fi refuzul bilateralismului, respingerea practicilor discriminatorii, chemarea la cooperarea monetară şi încercarea de a controla mişcările internaţionale de capital.

Dar pentru S.U.A. Planul Keynes era prea expansionist şi provoca atât inflaţie cât şi o instabilitate permanentă a ratelor de schimb.

Acordurile semnate la Conferinţa Monetară şi Financiară Internaţională de la Bretton Woods din luna iulie a anului 1944 au fost rezultatul unui compromis între cele două teze.

·  Articolul I din Statutul F.M.I. în fixa acestuia următoarele obiective:

· promovarea cooperării monetare internaţionale prin intermediul unei instituţii permanente, care să asigure un mecanism de consultare şi de colaborare în domeniul problemelor monetare internaţionale;

· dezvoltarea armonioasă a comerţului internaţional pentru a favoriza instituirea sau menţinerea nivelurilor ridicate de utilizare a forţei de muncă şi a venitului real şi de a contribui la dezvoltarea resurselor productive ale tuturor statelor membre, conform obiectivelor fundamentale ale politicii economice;

· ameliorarea stabilităţii schimburilor, menţinerea dispoziţiilor de schimburi ordonate şi refuzul deprecierilor inspirate de un spirit de revanşă;

· stabilirea unui sistem multilateral de reglementare a tranzacţiilor curente şi eliminarea restricţiilor de schimb care puneau piedici comerţului internaţional;

· punerea la dispoziţia statelor membre, pentru o perioadă limitată, de resurse financiare – contra garanţii adecvate – pentru a le ajuta să rezolve dezechilibrele balanţelor lor de plăţi, fără ca acestea să fie obligate să recurgă la măsuri ce ar prejudicia prosperitatea naţională şi internaţională. 

· diminuarea duratei şi reducerea amploarei dezechilibrelor ce afectează balanţele de plăţi ale statelor membre, prin măsurile mai de sus.

·  Acest cod de bună purtare, care preconiza stabilitatea şi fixtitatea ratelor de schimb, un regim liberal al plăţilor internaţionale şi respingerea devalorizărilor concurenţiale a monedelor, trebuia să conducă la expansiunea schimburilor şi a investiţiilor, factori consideraţi esenţiali pentru ocuparea pe deplin a forţei de muncă şi a dezvoltării economice. În afara funcţiilor sale financiare şi de reglementare, F.M.I. este dotat şi cu importante resurse care pot fi puse la dispoziţia ţărilor membre sub formă de trageri şi de cumpărări de monede. În luna martie a anului 1946 F.M.I. avea ca membri doar 40 de state, iar ca monede, erau convertibile numai dolarul S.U.A. şi dolarul canadian şi alte câteva din America Centrală. Totuşi, F.M.I. s-a impus rapid ca o organizaţie internaţională fundamentală a spaţiului capitalist. În luna februarie a anului 1952, Consiliul de Administraţie al F.M.I. a instituit tragerile în tranşe, legând astfel funcţiile sale financiare de funcţiile sale de reglementare şi de control. Instituirea acordurilor de confirmare a deblocat definitiv resursele F.M.I., care, în acelaşi timp cu procedurile de consultanţă şi de negociere, vor da F.M.I. posibilităţi reale de a supraveghea politicile de schimb ale ţărilor membre. Până în anul 1965, majoritatea obiectivelor F.M.I. în domeniul restricţiilor şi al convertibilităţii au fost atinse. Cu toate acestea, sistemul de la Bretton Woods începea să dea semne alarmante de slăbiciune, atât în ceea ce priveşte insuficienţa lichidităţilor, care erau cu adevărat bazate exclusiv pe aur, precum şi dezechilibrele mereu crescânde ale balanţelor de plăţi ale ţărilor industrializate, cât şi în cea ce priveşte criza de încredere care a rezultat din aceste fapte. Pe de altă parte, tot atunci s-a constituit o nouă organizaţie internaţională a statelor cu economie planificată (Consiliul de Ajutor Economic Reciproc – CAER /Conseil d’Aide Économique Mutuel – CAEM / COMECON).

·  După lungi tratative, primul amendament al Statutului a fost aprobat în luna iulie a anului 1969, odată cu crearea unui sistem de finanţare bazat pe Drepturi Speciale de Tragere (D.S.T.-uri), care s-a manifestat ca primul instrument de rezervă creat printr-un Acord Internaţional. După luna august a anului 1971, S.U.A. au suspendat convertibilitatea în aur a rezervelor oficiale de dolari. Fondul a decis autorizarea temporară a ţărilor membre se a adopta rate centrale de schimb şi limite lărgite în loc de parităţi fix şi de limite strâmte. Dar în luna februarie a anului 1973 dolarul era din nou devalorizat, iar sistemul pus la punct la Bretton Woods se prăbuşea. Începând cu anul 1973 au avut loc numeroase tentative de a pune la punct un nou sistem monetar.

· Cel de al doilea amendament la Statutul F.M.I., conform Acordurilor încheiate în Jamaica, în luna februarie a anului 1976, a consfinţit abandonarea sistemului monetar elaborat de Conferinţa de la Bretton Woods, legalizând fluctuarea monedelor. 

F.M.I. a evoluat de-a lungul crizelor monetare internaţionale ale spaţiului capitalist, dar i s-au recunoscut în permanenţă cele trei roluri fundamentale care i-au fost atribuite la Conferinţa de la Bretton Woods:

· gestionarea;

· finanţarea

şi

· controlul 

ordinii monetare internaţionale.

Secţiunea I

Gestionarea ordinii monetare

Gestionarea ordinii monetare presupune în acelaşi timp atât punerea la punct a unei organizări, cât şi definirea principiilor de activitate ale F.M.I.

 

F.M.I. stabileşte reguli de admitere deosebite, în general favorabile liberalizării schimburilor. Organizarea sa este cea uzuală, fiind dotat cu o Adunare Generală, un Consiliu de Administraţie şi un Secretariat.

A. Apartenenţa la F.M.I. 

Admiterea în cadrul F.M.I., instituţie specializată a ONU, este rezervată statelor care declară că acceptă Statutul acestei organizaţii. Consiliul Guvernatorilor fixează condiţiile de admitere, pe care ţările care solicită primirea lor ca membre sunt obligate să le îndeplinească. «Rezoluţia de apartenenţă» stabileşte cota noului membru; ea fixează modalităţile de vărsământ a subscripţiei, defineşte termenele vărsământului, indică data la care acordul intră în vigoare, tot aici este cuprins şi un angajament al statului membru de a furniza toate datele şi informaţiile de care F.M.I. ar putea avea nevoie. Rolul cotelor-părţi (definite cu ajutorul criteriilor economice simple, dar variabile) este esenţial, căci acestea vor determina:

1. subscripţia statelor membre (egală cu cota lor parte, ea trebuie să fie vărsată integral după un anumit interval, suma datorată în moneda naţională fiind păstrată în cont la Băncile Centrale ale statelor membre);

2. valoarea şi modalităţile de tragere pe care statele sunt autorizate să le efectueze ca facilităţi de creditare ale F.M.I.;

3. voturile de care vor dispune statele membre;

şi 

4. partea pe care o vor primi dintr-o alocaţie de D.S.T.-uri speciale.

·  Înainte de anul 1978, cotele trebuiau vărsate până la concurenţa a 25% în aur sau în devize şi a 75% în monedă naţională. Cu începere de la data intrării în vigoare a celui de al doilea Amendament, statele membre pot vărsa, cu acordul Consiliului Guvernatorilor, mai puţin de 25% din cotele lor părţi în monedă de rezervă. Majoritatea statelor plătesc 100% în moneda naţională, în vreme ce 25% din sumele datorare ar fi trebuit să fie achitate, în principiu, în D.S.T.-uri. Un membru primeşte o remuneraţie (dobânzi fixate trimestrial, pe diferite pieţe), atunci când veniturile F.M.I. în moneda acelui stat ajung sub «norma» definită printr-un procentaj din cota sa parte. Totalul cotelor-părţi nu este imuabil, el poate face obiectul unei revizuiri care este decisă de Consiliul Guvernatorilor (cu 85% din voturi).

·  Numărul de voturi de care dispune un stat depinde de cota sa parte (un vot pentru 100 000 de D.S.T.-uri) şi de punerea la dispoziţia fiecărui stat membru a 250 de voturi, numite «voturi de bază». Funcţionând ca o societate pe acţiuni, F.M.I. este dominat de ţările industrializate dezvoltate, cu dreptul de veto al S.U.A.(17,82%); pentru marile decizii în cadrul F.M.I. este nevoie de 85% din voturi, o majoritate simplă dacă se adaugă voturile Germaniei, Japoniei, UK, Franţei, Belgiei, Olandei şi Italiei, şi majoritatea calificată de 70%, adăugând şi Mexicul (asociat cu S.U.A. prin ALENA), Canada, Islanda, Australia, Elveţia şi Arabia Saudită.

·  Apartenenţa la F.M.I. implică respectarea unui cod de bună purtare, mai ales în ceea ce priveşte convertibilitatea monedelor şi respingerea atât a oricărei măsuri de politică economică susceptibilă, pe plan monetar, să provoace o instabilitate a schimburilor, cât şi a deprecierilor inspirate de spirit de rivalitate. Retragerea din cadrul F.M.I. poate fi voluntară (după o simplă notificare adresată la sediul central al organizaţiei) sau forţată (după o procedură complexă), în cazul în care o ţară refuză să aplice regulile stabilite de Fond (cum a fost cazul Cehoslovaciei, în anul 1954).

 

Structura F.M.I. este definită prin Statutul său, în care se stipulează faptul că aceasta este alcătuită dintr-un Consiliu al Guvernatorilor, un Consiliu de Administraţie, un Director General şi din funcţionari (conform Art. XII, secţiunea 1).

·  Consiliul Guvernatorilor se reuneşte o dată pe an, fiind investit cu putere absolută. El decide, în special, admiterea de noi membri, revizuirea cotelor, excluderea unui membru, etc. Fiecare ţară este reprezentată de un Guvernator (împreună cu un supleant), adeseori Ministrul de Finanţe al ţării respective. La începutul anului 1994, F.M.I. avea 178 de ţări ca membri.

·  Consiliul de administraţie este în prezent compus din 24 de membri, din care cinci sunt numiţi direct de: S.U.A., UK, Germania, Franţa, Germania, Japonia şi trei sunt numiţi de facto: Federaţia Rusă, Republica Populară Chineză şi Arabia Saudită. Ceilalţi 16 membri sunt aleşi de 16 grupe de ţări, grupe alcătuite din celelalte ţări membre. Consiliul de administraţie răspunde de funcţionarea Fondului (delegarea puterii Consiliului Guvernatorilor, interpretarea prevederilor statutare, puterea bugetară, consultările cu statele membre, asistenţă în domeniul monetar şi financiar, desemnarea, pentru o perioadă de cinci ani, a Directorului General al Fondului). Nucleu de lucru al F.M.I., Consiliul de administraţie îşi are sediul permanent la Washington.

·  Directorul General (nici Guvernator, nici Administrator) conduce Consiliul de administraţie, asigură gestionarea D.S.T.-urilor şi conduce serviciile (peste 2 600 de persoane).

· Două organe consultative:

· Comitetul interimar, compus din 24 de membri, se reuneşte de două ori pe an, pentru a propune orientările majore privind Sistemul Monetar Internaţional şi funcţionarea F.M.I. Este un bun forum pentru discuţii, dar rolul său este contestat de puterea Grupului celor 7 (care dispune, de altfel, de 45% din voturile din cadrul F.M.I.).

· Comitetul de dezvoltare, alcătuit din 24 de membri, este însărcinat cu dosarul transferului resurselor către ţările în curs de dezvoltare.

 

F.M.I. are o personalitate juridică pe teritoriul fiecărui stat membru. În cadrul Fondului, deciziile sunt luate în general cu majoritatea simplă a voturilor membrilor săi, cu excepţia dispoziţiilor contrare din Statut.

F.M.I. joacă un rol foarte important de consilier în domeniul monetar şi financiar, mai ales prin trimiterea unui raport şi a unei dări de seamă anuale către ONU. Pe de altă parte, joacă şi rolul de expert financiar al GATT. 

F.M.I. şi Banca Mondială întreţin relaţii privilegiate (de exemplu Comitetul de Dezvoltare, creat în anul 1974). Relaţiile F.M.I. cu alte organizaţii internaţionale sunt informale, deşi în ultimii ani aceste relaţii au devenit tot mai numeroase. 

 

Ţările membre ale F.M.I. se angajează să respecte Codul de bună purtare pentru a asigura convertibilitatea monedelor, libertatea plăţilor curente şi stabilirea unei rate de schimb stabile.

A. Menţinerea unei rate de schimb stabile

Până în anul 1971, statelor membre ale F.M.I. le reveneau trei obligaţii: interdicţia devalorizărilor competitive, respectarea ratei de schimb fixe (şi controlul acesteia de către F.M.I.) şi unicitatea rarei de schimb.

·  Cu începere din anul 1971, apariţia ratelor de schimb flotante a pus în discuţie cea de a doua obligaţie: respectarea ratei de schimb fixe, ceea ce a avut drept consecinţă slăbirea respectării primei obligaţii, cea referitoare la devalorizările competitive. Dacă experţi importanţi erau de acord să considere că ratele de schimb trebuiau să dea dovadă de o oarecare supleţe, limitele acestui sistem se manifestau atât prin dezechilibrele cumulative ale soldurilor curente care luau naştere, cât şi prin riscurile crescute ale comerţului internaţional. Variaţiile ratelor de schimb, care sunt fără o legătură directă cu factorii economici fundamentali, pot avea repercusiuni grave asupra structurii comerţului şi a producţiei, compromiţând astfel balanţa de plăţi externe, dezvoltare comerţului exterior şi creşterea investiţiilor.

·  Noul Articol IV, adoptat în anul 1978, prevede că fiecare ţară trebuie să adopte o politică de schimb compatibilă cu angajamentele luate:

1. «de a se strădui să-şi orienteze politica economică şi financiară în vederea încurajării unei creşteri economice organizate, printr-o stabilitate raţională a preţurilor, situaţia sa deosebită fiind luată în considerare aşa cum se cuvine»;

2. «de a căuta să promoveze stabilitatea favorizând condiţiile economice şi financiare de bază precum şi un sistem monetare care să nu constituie o sursă de discontinuităţi incoerente»;

3. «de a evita manipularea ratelor de schimb sau a sistemului monetar internaţional, pentru a împiedica ajustarea efectivă a balanţelor de plăţi sau de a câştiga avantaje competitive necuvenite faţă de alţi membri».

F.M.I. a încercat să-şi definească rolul într-un mediu de schimburi flotante. Criza datoriilor i-a dat un nou mandat, şi anume cel de a menţine stabilitatea sistemului financiar.

B. Eliminarea progresivă a restricţiilor de schimb valutar

F.M.I. militează pentru un cât mai mare liberalism, dar îi este foarte greu să oblige ţările reticente să accepte o convertibilitate totală. Dacă plăţile curente trebuie să fie libere, mişcarea capitalurilor rămâne supusă restricţiilor de schimb. Eliminarea restricţiilor de schimb admite două excepţii: cea a perioadei tranzitorii şi cea a rarităţii monedei. Statutul Fondului prevede că atunci când o ţară membră este un creditor puternic şi constant, Fondul poate proclama raritatea devizei ţării respective, ceea ce autorizează celelalte ţări membre să stabilească restricţii de schimb; pe de altă parte, ţările care stabilesc restricţii de schimb sunt numeroase, dar recunosc principiul libertăţii tranzacţiilor curente. 

C. Obligativitatea convertibilităţii monetare

Dreptul comun stabileşte principiul convertibilităţii, fiecare stat membru angajându-se să colaboreze cu Fondul pentru a asigura menţinerea condiţiilor de schimb valutar prevăzute şi de a promova un sistem stabil al ratelor de schimb.

·  Articolul IV din Statutul F.M.I. stipulează că «fiecare membru va notifica Fondului… condiţiile de schimb valutar pe care vrea să le aplice. Condiţiile de schimb valutar pot fi următoarele:

· menţinerea, de către un stat membru, a unei valori pentru moneda sa în limitele dreptului de tragere special sau a unui alt numitor, altul decât aurul, ales de respectivul stat membru;

· mecanismele de cooperare în baza cărora statele membre menţin valoarea monedelor proprii în raport cu valoarea monedei sau a monedelor altor state membre;

sau

· alte condiţii de schimb valutar pe care le va alege un stat membru.» 

·  Majoritatea ţărilor sunt legate de o monedă importantă sau de un grup de monede, datorită fragilităţii economiei lor şi a dependenţei de schimburile lor. După adoptarea celui de al doilea amendament la Statutul F.M.I., fiecare stat membru trebuie să notifice Fondului sistemul de schimb valutar pe care intenţionează să-l aplice, etalonul-aur fiind exclus. O dată această notificare depusă, sistemele declarate de schimb valutar au fost uneori modificate. Ratele şi condiţiile de schimb sunt stabilite în general în raport cu dolarul S.U.A., cu francul francez, cu D.S.T.-ul, cu un coş format din anumite monede, sau în baza unui regim de cooperare monetară (Sistemul Monetar European — Systčme Monétaire Européen – SME), sau a unui grup de indicatori. Se pare că în acest domeniu predomină o foarte mare toleranţă.

· Odată cu demonetizarea aurului, sistemul de la Bretton Woods a fost abandonat definitiv. Motivele au fost mai întâi de toate, refuzul «exorbitantului privilegiu» acordat S.U.A. de a-şi finanţa deficitele alimentând piaţa cu un dolar definit printr-o greutate fixă în aur, paritate pe care rezervele de aur ale cestei ţări nu-şi permiteau să o menţină. Neîncrederea s-a manifestat printr-o vânzare speculativă de dolari şi o crescută cerere de aur, care a anticipat şi provocat o devalorizare a dolarului în raport cu aurul. Atunci când S.U.A. au suspendat convertibilitatea dolarului în aur, a devenit clar că aurul nu mai putea juca rolul de co-director (împreună cu dolarul), rol pe care îl jucase până atunci. În anul 1976, după Acordul din Jamaica, F.M.I. a acceptat abolirea preţului oficial al aurului, eliminând astfel orice tranzacţie cu aur între statele membre şi disponibilizând astfel o treime din totalul valorilor metalice din tezaurul său, alte două părţi, egale, fiind restituite statelor sau vândute pe piaţă, prin licitaţii. F.M.I. s-a plecat încă o dată pretenţiilor guvernului american. Aurul nu mai era în centrul sistemului monetar internaţional.

Secţiunea II

Finanţarea ordinii monetare internaţionale

Finanţarea organizării monetare internaţionale implică, pe de o parte, utilizarea resurselor F.M.I. pentru balanţele de plăţi ale statelor membre, pe de altă parte, constituirea altor resurse, în afara celor reprezentate de cotele-părţi. Fondul a creat de asemenea un instrument internaţional de rezervă, D.S.T.-ul, destinat să completeze veniturile de rezervă existente.

 

Ţările membre pot recurge la resursele financiare ale F.M.I. pentru a face faţă nevoilor balanţelor lor de plăţi. Pentru aceasta, ele utilizează tranşa de rezervă şi cele patru tranşe de creditare; au posibilitatea de a efectua achiziţii specifice în cadrul mecanismelor permanente sau temporare. Împrumuturile acordurilor de confirmare şi numeroase alte mecanisme sau facilităţi sunt rambursabile, la 39 de luni de la plata / achitarea ultimei tranşe din împrumut, şi aceasta pentru o perioadă de 15 luni, cu o dobândă fixată săptămânală.

A. Tranşele de credit, acordurile de confirmare şi mecanismul lărgit de creditare 

Procedura iniţială de tragere avea un obiectiv limitat. Cumpărările (împrumuturile) nu pot fi operate decât cu titlu subsidiar, atunci când toate celelalte posibilităţile au fost epuizate, şi nu puteau interveni decât în cazul unor dezechilibre temporare ale balanţei de plăţi. Cu începere din anul 1952, condiţiile de cumpărare (împrumut) sunt dominate de două reguli generale: 

· drepturile de trage sunt operate cu titlu provizoriu 

şi 

· drepturile de trage sunt alocate în cantităţi limitate

O tragere se manifestă printr-o creştere a avuţiei Fondului în moneda ţării solicitante şi printr-o scădere similară / corespunzătoare a avuţiei exprimată în monedele cumpărate. Ţara solicitantă se angajează să efectueze tranzacţia inversă (Swap) la o dată ulterioară, atunci când balanţa sa de plăţi şi poziţia sa de rezervă se vor fi ameliorat. În general, răscumpărarea se efectuează după scurgerea unei perioade între trei şi cinci ani, cel care a luat împrumutul plătind o dobândă progresivă, în funcţie de durată. Operaţiunea se prezintă ca un credit pe termen mediu.

·  Tragerile au loc în tranşe, fiecare din aceste tranşe valorând câte un sfert din cota ţării care ia împrumutul. Tranşa-aur, legată de achitarea / vărsarea, în momentul subscripţiei, a 25% din cota-aur, a devenit «tranşa de rezervă» plătită în devize sau în D.S.T.-uri. Nu se percepe nici un fel de dobândă iar rambursarea nu este obligatorie. Tranşa de rezervă poate fi majorată atunci când F.M.I. utilizează moneda unei ţări în operaţiunile sale de împrumut. Pentru prima tranşă de credit (de 25%), acordul este aproape automat. Pentru celelalte trei tranşe de credit, drepturile de tragere fac obiectul unei condiţionalităţi crescânde. Statul în cauză trebuie să semneze un acord de confirmare, tributar unui program de stabilitate economică ce se întinde între 12 şi 18 luni. F.M.I. verifică dacă întrebuinţarea creditului (care poate ajunge până la 68% din cota-parte în cursul unui an) este adecvată şi dacă este în conformitate cu politica sa şi cu prevederile Statutului. Înainte de a solicita o tragere, ţara membră examinează, împreună cu funcţionarii Fondului, programul de stabilizare financiară anual care se referă la variabile monetare, bugetare, comerciale, etc. Acordul de confirmare pentru tranşele superioare de creditare implică trageri eşalonate, specificate pe durata acordului şi care depind parţial de evoluţia anumitor indicatori-cheie descrişi în planul de stabilizare financiară şi se referă la politica în domeniul creditării şi la restricţiile privind schimburile şi plăţile, la nevoile de finanţare ale statului, la evoluţia datoriei exterioare pe termen scurt şi mediu şi la situaţia rezervelor. Aceste criterii permit ţării membre şi F.M.I. să aprecieze executarea programului pe durata acordului de confirmare. 

·  Mecanismul lărgit de creditare vine în sprijinul programelor de reforme economice şi asigură ţărilor membre — a căror balanţă de plăţi este deficitară din punct de vedere structural — un important sprijin (între 204 şi 272% din cotele-părţi), pentru o perioadă de trei până la patru ani, cu un nivel de dobândă atractiv. Dacă ţara în cauză cunoaşte grave dificultăţi structurale ale producţiei, comerţului, preţurilor lor, şi dacă va consimţi la aplicarea măsurile corective timp de doi sau trei ani, sistemul de finanţare lărgit le poate fi aplicat în cazul în care condiţiile tranşelor de credit se dovedesc insuficiente. Cu excepţia cazurilor excepţionale, resursele financiare cumulate din acordurile de confirmare şi din mecanismul lărgit de creditare nu pot depăşi 300% din cota-parte. Ţara solicitantă trebuie să prezinte un program care să definească obiectivele ce vor trebui urmărite pe toată perioada de aplicare a facilităţii extinse, indicând măsurile pe care doreşte să le întreprindă, pentru fiecare perioadă anuală. Tragerile sunt eşalonate iar rambursarea începe la patru ani şi jumătate după împrumut.

Ansamblul celor două mecanisme reprezintă peste 85% din fluxurile totale (peste 30 miliarde D.S.T.-uri în anul 1994) de finanţare ale F.M.I.

B. Mecanismele permanente de cumpărări specifice

Trei mecanisme complementare permanente permit să se facă excepţie de la limita de 200% impusă la capitolul deţinerii unei monede naţionale: 

· sistemul compensatoriu de finanţare;

· finanţarea stocurilor regulatoare;

· facilitarea de creditare

·  Facilitarea compensatorie de finanţare şi de finanţare pentru situaţii neprevăzute (Facilité de Financement Compensatoire pour Imprévus - FFCI) înfiinţată în anul 1988 a întărit facilitatea compensatorie de compensare fondată în anul 1963, permite ţărilor care trebuie să facă faţă unor dificultăţi ale balanţei de plăţi ca urmare a unei scăderi anormale a încasărilor din export sau a unui «şoc exterior» neprevăzut (de exemplu: creşterea preţurilor pentru importurile lor) să recurgă la resursele F.M.I. Fondul se asigură că motivele lipsei de valută sunt trecătoare, că sunt independente de voinţa statului membru şi că statul în cauză va coopera cu el pentru rezolvarea dificultăţilor. O ţară membră poate trage până la 95% din cota sa parte, în afara tragerilor din tranşele de credit şi după aceleaşi metode de răscumpărare, dar se cere cooperarea efectivă a ţării solicitante în vederea rezolvării dificultăţilor sale cu balanţa de plăţi.

·  Sistemul de finanţare al stocurilor regulatoare (înfiinţat în anul 1969) are ca scop limitarea fluctuaţiilor preţurilor de pe piaţă, prin achiziţionarea şi vânzarea de cantităţi adecvate. Prin acest sistem sunt ajutate unele ţări să-şi finanţeze contribuţiile obligatorii la stocurile regulatoare internaţionale ale cursurilor produselor de bază. Tragerile efectuate în această calitate nu pot depăşi 35% din cota-parte, dar ele se adaugă la tranşele de creditare. 

·  Facilitatea de ajustare structurală (Facilité d’Ajustement Structurel FAS) este un ansamblu de concesiuni (50% din cota-parte), cu o dobândă foarte redusă, de numai 0,50%, rambursabilă după un termen de 66 de luni, acordată ţărilor în curs de dezvoltare pentru a le ajuta să aplice programele de trei sau patru ani în vederea ameliorării perspectivelor lor de creştere. 

· Facilitatea de ajustare structurală lărgită (Facilité d’Ajustement Structurel Renforcé FASR) are obiective similare cu FAS, dar împrumuturile sprijină programe mult mai ambiţioase (190% din cota-parte, iar în cazuri cu adevărat excepţionale, chiar 255% din cota-parte.

·  Facilitatea pentru riscuri externe (105% din cota-parte) intervine atunci când problemele balanţei de plăţi au apărut datorită unor catastrofe naturale. Ajutorul de urgenţă nu este condiţionat de îndeplinirea nici unor criterii.

C. Mecanismele temporare de finanţare

Au fost puse la punct mai multe mecanisme temporare de finanţare: mecanismul petrolier, fondurile fiduciare şi facilitatea suplimentară (sau Witteven), dar, în timp, acestea şi-au încetat activitatea.

·  Mecanismul petrolier, care a funcţionat între anii 1975 – 1976, a avut scopul de a ajuta ţările în curs de dezvoltare să facă faţă scumpirilor repetate ale petrolului. Aceste operaţiuni au fost finanţate cu ajutorul împrumuturilor contractate de F.M.I. de la ţările care dispuneau de o poziţie financiară foarte puternică.

·  Contul de bonificaţie, finanţat din contribuţiile voluntare ale ţărilor dezvoltate, a fost creat în luna august a anului 1795, în scopul de a ajuta ţările membre cele mai grav atinse de creşterea preţului petrolului, pentru a le face să beneficieze de o reducere a costurilor de utilizare a mecanismului petrolier. Acest cont de bonificaţie a dispărut în anul 1982, după reglementarea / lichidarea / închiderea mecanismului petrolier.

· Mecanismul de finanţare suplimentară, creat în anul 1977, avea ca scop asigurarea de mijloace de finanţare suplimentare pentru ţările care sufereau de dezechilibre foarte grave ale balanţelor lor de plăţi. Utilizarea acestui mecanism era condiţionată, în cadrul unui acord de confirmare (supus unor imperative de ordin economic, cu clauze de realizare şi cu un calendar pre-stabilit). Resursele puse la dispoziţia ţării solicitante proveneau din resursele uzuale ale Fondului şi din resurse suplimentare (225% sau 480% din cotele părţi pentru ţările dezvoltate sau pentru cele în curs de dezvoltare. 

·  Fondul fiduciar, creat în anul 1976, avea ca obiectiv susţinerea, cu ajutorul unor împrumuturi cu dobânzi bonificate, deficitului balanţelor de plăţi ale ţărilor în curs de dezvoltare. Se convenise asupra faptului că beneficiile provenite din vânzările de aur să fie repartizate ţărilor în curs de dezvoltare, pentru o parte în funcţie de cotele lor părţi, iar pentru cealaltă parte pentru finanţarea împrumuturilor Fondului Fiduciar. Vânzările de aur din rezervele F.M.I. au constituit principala resursă de fonduri.

·  Creată în anul 1993, într-un mod provizoriu, până la sfârşitul anului 1994, Facilitatea pentru transformarea sistemică (Facilité pour la transformation systémique - FTS), adaptată economiilor în tranziţie din fostul CAER şi sateliţii săi, a avut ca obiectiv furnizarea unui ajutor financiar pentru ţările care trebuiau să facă faţă unor grave perturbări ale balanţelor lor de plăţi, datorită instituirii unui comerţ exterior bazat pe piaţa liberă (50% din cota-parte).

·  Începând cu anul 1989, există în fine şi resurse pentru reducerea serviciului datoriei (30% din cota-parte), care vin în completarea unui acord de confirmare sau a unei facilităţi lărgite.

(Vezi Tabelul No. 7.3. anexat)

II. Resursele şi lichidităţile F.M.I. 

Resursele F.M.I. sunt constituite din fondurile proprii, din Acordurile Generale de Împrumut (Accords Généraux d'Emprunt - AGE), din vânzările de aur şi din veniturile operaţiunilor bancare.

· Cea de a noua reconstituire a cotelor părţi (din 28 iunie 1990), care a ridicat valoarea acestora de la 90,1 la 135,2 miliarde D.S.T.-uri (din care 25% plătibile în devize străine sau în D.S.T.-uri), a scos în evidenţă dificultăţile deosebite ale Fondului în materie de lichidităţi. Acestea condiţionează capacitatea Fondului de a acorda împrumuturi ţărilor membre, dar ea este limitată de totalul valorilor în devize care sunt efectiv utilizabile în reglementările internaţionale. Majoritatea ţărilor în curs de dezvoltare nu oferă decât monede de uz intern, iar ele sa înscriu în sfera împrumutătorilor structurali. Pe de altă parte, multe ţări dezvoltate cunosc grave probleme ale balanţelor de plăţi, reducând astfel numărul ţărilor creditoare susceptibile a furniza o monedă naţională solidă, utilizabilă în cadrul finanţării oferite de F.M.I. statelor membre. F.M.I. trebuie să-şi reconstituie propriile-i fonduri. Dacă cea de a zecea revizie generală a cotelor-părţi este în întârziere, ansamblul resurselor depăşeşte în prezent 145 miliarde D.S.T.-uri. Celelalte resurse ale F.M.I. sunt împrumuturile, vânzările de aur (terminate în anul 1980), comisioanele percepute pentru utilizarea resurselor sale, remunerarea poziţiilor creditoare şi rezervele. 

·  Statutul permite F.M.I. să realizeze operaţiuni de împrumut, mai ales pentru a putea dispune de resurse suplimentare pentru a ajuta la atenuarea oricărei dezorganizări a sistemului monetar internaţional. Acordurile Generale de Împrumut (Accords Généraux d'Emprunt - AGE), încheiate iniţial, în anul 1962, pentru patru, apoi pentru cinci ani, au fost prelungite de mai multe ori. F.M.I. realizează în prezent operaţiuni de împrumut cu ţările Grupului celor 7, cu Belgia, Olanda, Suedia şi Elveţia. Cu începere din anul 1983, F.M.I. a crescut amploarea AGE, la un nivel al dobânzii dus la acelaşi nivel ca cel al D.S.T.-urilor, valoarea acesta reprezentând 3,2 miliarde D.S.T.-uri, şi o linie de credit de 18,5 miliarde D.S.T.-uri.

·  Alături de contul resurselor generale, există Contul pentru vărsăminte speciale (alimentat din rambursarea împrumuturilor acordate de Fondul fiduciar şi care finanţează ajutorul concesional, fiind adresat statelor membre cele mai sărace, cu titlul de balanţă de plăţi, în cadrul FAS sau FASR şi al Contului fiduciar al FASR (alimentat prin împrumuturile şi donaţiile statelor membre).

·  F.M.I. percepe diferite comisioane pentru utilizarea resurselor sale, cu excepţia cumpărărilor din tranşa de rezervă. Tragerile efectuate asupra Fondului reduc avuţia sa în moneda vândută. Dacă această avuţie într-o monedă anume, cade sub «normă», ţara membră dobândeşte o poziţie de creditor, în care Fondul varsă o remuneraţie a cărei dobândă este calculată trimestrial, în funcţie de rata dobânzii pe termen scurt practicată pe pieţele din S.U.A., Germania, UK, Franţa şi Japonia. 

·  F.M.I. dispune de un statut de creditor privilegiat, iar resursele sale nu sunt niciodată reeşalonate de Clubul de la Paris. Cu toate acestea, cu începere din anul 1980, arieratele rambursărilor au crescut în cazul mai multor ţări (Sudan, Somalia, Liberia, fostul Zair, Sierra Leone, Bosnia-Herţegovina, Serbia. Unele neplăţi au făcut obiectul unui sprijin financiar din partea ţărilor dezvoltate (Panama, Peru, Vietnam). Cu începere din anul 1992, ţărilor membre care sunt în întârziere cu rambursarea datoriilor sunt sancţionate: li se suspendă atât dreptul de vot, cât şi alte drepturi.

În fine, costurile de funcţionare ale F.M.I. se ridică la 400 milioane US$.

III. Drepturile Speciale de Tragere

Inventat de Adunarea Anuală de la Rio de Jeneiro din anul 1967, D.S.T.-ul este un instrument internaţional de rezervă, care s-a manifestat, în luna ianuarie a anului 1970, prin deschiderea în contabilitatea F.M.I. a unui cont special. D.S.T.-urile sunt alocate ţărilor participante la contul D.S.T.-urilor, în mod proporţional cu cotele lor în cadrul capitalului F.M.I. Dacă Statutul iniţial stipula o valoare a D.S.T.-ului în termenii cantităţii de aur fin, cu începere din anul 1974 s-a decis adoptarea metodei numită «a coşului» (în prezent acest coş cuprinde marca germană, dolarul american, francul francez, lira sterlină şi yenul japonez). Cu începere din anul 1978, orice tranzacţie sau operaţiune bazată pe D.S.T.-uri este efectuată prin intermediul Departamentului Drepturilor Speciale de tragere. F.M.I. a atribuit 21,4 miliarde D.S.T.-uri, în cadrul a şase alocări anuale.

A. Caracteristicile speciale ale D.S.T.-urilor

Drepturile speciale de tragere prezintă mai multe caracteristici originale:

·  Decizia deschiderii D.S.T.-urilor nu a rezultat dintr-un mecanism normal de funcţionare al F.M.I., ci a depins de o decizia a Consiliului Guvernatorilor, în cadrul unei programări multianuale. Se cere o majoritate de 85% din voturi, dând astfel, de facto, S.U.A. şi Uniunii Europene, un drept de veto. Cu începere din anul 1981, nu a mai fost decisă nici o nouă alocare. Toţi membrii F.M.I. pot participa la tragerile de D.S.T.-uri, dar o suspendare a dreptului de utilizare al D.S.T.-urilor poate fi pronunţată contra unei ţări care nu respectă obligaţiile aferente (Cambodgea).

·  Fiecare ţară dispune de o alocare de D.S.T.-uri calculată în funcţie de cota sa. D.S.T.-urile se prezintă ca un drept «necondiţionat» de a obţine monede convertibile ale ţărilor membre. Spre deosebire de dreptul de tragere normal, nu există nici un fel de regulă de condiţionalitate care să ducă la o examinare a politicilor economice şi monetare ale ţării solicitante.

·  Utilizarea D.S.T.-urilor înseamnă şi obligaţii de reconstituire. Participanţii trebuie să procedeze în aşa fel încât media cotidiană a avuţiei lor în D.S.T.-uri în cursul perioadei cincinale să nu fie mai mică decât un anumit procentaj din valoarea cumulativă netă a D.S.T.-urilor alocate. Până în anul 1979, acest nivel de reconstituire era fixat la 30%, ceea ce făcea ca D.S.T.-urile să aibă un caracter permanent, până la concurenţa a 70% din valoarea lor. Cu începere din luna ianuarie a anului 1979, nivelul minim a fa coborât la 15% de reconstituire medie a alocaţiilor, crescând astfel caracterul permanent al D.S.T.-urilor. D.S.T.-urile nu intervin pentru a face faţă unui deficit temporar al balanţei de plăţi, ele permit o acţiune pe termen mai lung, făcând posibilă o creştere a încasărilor Băncilor Centrale. O ţară poate deţine aceste D.S.T.-uri în rezervele sale oficiale, să le schimbe contra unei monede forte, printr-o simplă cerere adresată F.M.I., sau să-şi achite plăţile către Fond.

·  Transferurile D.S.T.-urilor se efectuează fie prin desemnare, fie prin acorduri, fie prin operaţiuni cu contul general.

· Atunci când balanţa sa de plăţi este deficitară, o ţară poate cere Departamentului pentru D.S.T.-uri să-i desemneze o ţară creditoare căreia îi transferă D.S.T.-urile sale. Ţara creditoare nu poate refuza acest lucru decât dacă această obligaţie o face să depăşească dublul alocaţiilor sale în D.S.T.-uri.

· Tranzacţiile prin acorduri implică două ţări care sunt de acord cu efectuarea unei tranzacţii D.S.T.-uri–monedă. Astfel, S.U.A. au folosit D.S.T.-uri pentru a cumpăra de la Republica Federală Germană echivalentul a 600 milioane D.S.T.-uri în mărci germane şi 500 milioane D.S.T.-uri în yeni japonezi, în cadrul unui ansamblu de măsuri luate în vederea întăririi dolarului.

· D.S.T.-urile pot fi creditate în Contul resurselor Generale ale F.M.I. Ţările membre pot utiliza în mod liber D.S.T.-urile lor pentru a efectua răscumpărări, fiind obligate să se servească de aceste D.S.T.-uri pentru a achita plata comisioanelor pentru utilizarea resurselor Fondului, fiind de asemenea obligate să le utilizeze cu ocazia achitării subscripţiei lor iniţiale sau a majorării cotei lor părţi.

B. Creşterea rolului D.S.T.-urilor

D.S.T.-urile au înlocuit parţial aurul ca mijloc de plată, servind ca unitate de cont pentru operaţiunile F.M.I. cu organizaţiile internaţionale.

·  D.S.T.-urile pot fi în prezent transferate în mod liber, prin acorduri între ţările participante la Fond, pentru tranzacţii şi operaţiuni de cumpărare sau de vânzare de D.S.T.-uri (atât pentru tranzacţii şi operaţiuni cash, cât şi la termen), pentru împrumuturi, pentru donaţii, pentru tranzacţii swaps şi pentru gajarea / garantarea D.S.T.-urilor. Dacă termenii şi condiţiile fiecărei operaţiuni pot fi definiţi de cele două părţi, valoarea oficială cash a D.S.T.-ului trebuie să fie aplicată în majoritatea cazurilor.

·  F.M.I. poate desemna alţi deţinători oficiali de D.S.T.-uri în afara participanţilor la Departamentul D.S.T.-urilor şi a Contului resurselor generale ale Fondului. Cincisprezece instituţii sunt agreate pentru a deţine D.S.T.-uri, de exemplu: Fondul Internaţional pentru dezvoltare agricolă FIDA (Fondul Internaţional pentru Dezvoltare Agricolă - Fonds Internationaux de Développement Agricole), BRI (Banca Reglementărilor Internaţionale - Banque des Rčglements Internationaux), BCEAO (Banca Centrală a Statelor din Africa de Vest - Banque Centrale des États de l’Afrique de l’Ouest), B.I.R.D. (Banca Internaţională pentru Reconstrucţie şi Dezvoltare - Banque Internationale pour la Reconstruction et le Développement), etc.

·  Un membru a cărui avuţie în D.S.T.-uri este inferioară alocaţiei sale pe care a vărsat-o cu comisioanele nete de acelaşi procentaj cu cel al comisioanelor vărsate participantului a cărui avuţie în D.S.T.-uri depăşeşte alocaţia sa, fiecare dintre cei doi membrii fiind obiectul unei mici taxări anuale, destinate rambursării cheltuielile administrative ale Departamentului pentru D.S.T.-uri.

·  D.S.T.-ul a fost adoptat ca unitate de cont de numeroase organizaţii. Depozite monetare exprimate în D.S.T.-uri sunt acceptate de Banca Reglementărilor Internaţionale, precum şi de băncile comerciale stabilite în ţările industrializate.

C. Cotul de substituire

La începutul anilor '80, Consiliul de Administraţie a studiat un proiect al unui cont de substituire, examinat de Comitetul celor 20, a cărui creare viza întărirea pe termen lung a sistemului monetar internaţional. Acest proiect propunea schimbul voluntar al rezervelor oficiale în dolari contra unei noi avuţii, sub formă de creanţe exprimate în D.S.T.-uri, în scopul frânării conversiilor speculative şi cu rezultate ce perturbau puternic rezervele în dolari în noile monede de rezervă. D.S.T.-urile ar fi constituit atunci principalul instrument de rezervă iar substituirea ar fi trebuit să pună piaţa schimburilor la adăpost de distorsiunile şi de mişcările nivelurilor dobânzilor născute din diversificarea tot mai mare a portofoliilor în devize ale Băncilor Centrale.

Cu toate acestea, speranţa de a considera D.S.T.-urile ca principalul instrument de rezervă al Sistemului Monetar Internaţional nu s-a materializat, ţinând cont de ambiguităţile şi de dificultăţile utilizării lor. Încă din anul 1981, necesara creştere a rezervelor exclusiv prin recurgerea la acumularea de monede de rezerve s-a dovedit incompatibilă cu obiectivul definit cu ocazia celui de al doilea amendament, de a face din D.S.T.-uri principalul instrument de rezervă al Sistemului Monetar Internaţional. Principalele ţări membre ale F.M.I. consideră că nu există nici o nevoie globală de rezerve, nivelul rezervelor de schimb fiind considerat ca fiind satisfăcător, în ciuda unor penurii sporadice. Avuţia în D.S.T.-uri este în prezent mai mică de 2% din rezervele mondiale în aur şi devize, ceea ce face ca D.S.T.-urile să nu poată fi un instrument important de rezervă în cadrul Sistemului Monetar Internaţional. Totuşi, unele ţări (în special Franţa şi Japonia) cer o nouă alocare de D.S.T.-uri, mai ales în favoarea ţărilor în curs de dezvoltare şi a economiilor în tranziţie. Trei motive justifică această procedură:

· noii aderenţi nu au beneficiat de alocaţiile precedente;

· nivelul scăzut al rezervelor de schimb al ţărilor în curs de dezvoltare şi al ţărilor aflate în perioada de tranziţie spre economia de piaţă nu le permite să-şi relanseze economiile;

· tensiunile inflaţioniste aşteptate ca urmare a unei alocări sunt relativ slabe, ţinând cont de evoluţia preţului produselor manufacturate.

În luna aprilie a anului 1993, Consiliul de Administraţie a studiat eventualitatea unei noi alocări de D.S.T.-uri, în valoare de 36 miliarde D.S.T.-uri.

Secţiunea III

Controlul şi evoluţia sistemului monetar internaţional

F.M.I. a fost însărcinat să controleze Sistemul Monetar Internaţional, dar există voci care cer o modificare majoră a acestui sistem şi a modului de control.

I. Controlul 

Activitatea F.M.I. în domeniul controlului nu este deloc neglijabilă din punct de vedere al politicii de schimb şi lichidităţilor internaţionale, pentru ţările care sunt confruntate cu dezechilibre ale balanţelor de plăţi. Pe de altă parte, F.M.I. propune şi o asistenţă tehnică.

A. Controlul politicilor de schimb

Articolul IV al Statutului F.M.I. prevede că statele membre se vor abţine să manipuleze ratele de schimb pentru a împiedica ajustarea efectivă a balanţei de plăţi sau pentru a-şi asigura un avantaj inechitabil din punct de vedere competitiv. Procedurile care guvernează regulile de supraveghere obligă toate ţările membre să avertizeze Fondul atunci când fac vreo modificare în regimul lor de schimb valutar şi să se consulte în mod regulat cu acesta. Directorul General al Fondului rămâne în relaţii strânse cu statele pentru problemele legate de regimul lor de schimb valutar, şi poate avea iniţiativa unei discuţii explicative speciale cu reprezentanţii unei ţări a cărei politică de schimb i se pare a nu fi în conformitate cu principiile generale. 

· Această supraveghere se manifestă la două niveluri: pe de o parte, Fondul analizează coerenţa balanţei de plăţi şi a regimului schimburilor fiecărei ţări, în cadrul activităţii sale de asistenţă pentru asigurarea stabilităţii economice şi financiare mondiale; pe de altă parte, el identifică politicile de schimb neadecvate şi încurajează modificarea acestora. Această sarcină este îndeplinită în cadrul Consultărilor Normale, a căror sferă s-a lărgit şi diversificat de-a lungul anilor. Repercusiunile politicilor macroeconomice şi structurale asupra creşterii, precum şi lupta contra sărăciei, cheltuielile militare, mediul înconjurător şi piaţa muncii au făcut obiectul unei atenţii din ce în ce mai mari.

·  Acţiunea de supraveghere a F.M.I. este destul de flexibilă, căci condiţiile economice şi financiare ale ţărilor sunt foarte divergente. Această acţiune nu a fost prea eficientă, pe de o parte, dat fiind că situaţia economică a diferitelor ţări nu este întotdeauna foarte sănătoasă, iar pe de altă parte, pentru că forţele pieţei duc la fluctuaţii ale schimbului, fluctuaţii ce nu reflectă evoluţia factorilor economici fundamentali.

B. Controlul finanţării

Consultările rămân, mai mult ca niciodată, un element fundamental al F.M.I., ele permiţând examinarea, într-o manieră completă, a situaţiei economice şi financiare a ţărilor membre, precum şi a politicilor economice urmate, ajutând Fondul să se pronunţe foarte repede asupra cererilor de utilizare a resurselor şi a celor privind regimul sau rata de schimb. Aceste consultaţii oferă fiecărei ţări un «diagnostic» şi, eventual o «terapie» în domeniul economic. Ele debutează, la sediul F.M.I., prin pregătirea unui raport stabilit pe baza datelor furnizate de ţara în cauză, sau solicitate în mod special de Fond. După discutarea acestui prim raport, între funcţionarii ţării membre şi funcţionarii F.M.I., misiunea Fondului pregăteşte un nou raport, care face obiectul unei examinări şi a unei dezbateri în cadrul Consiliului de Administraţie al F.M.I. Este, de asemenea, pregătită o sinteză neoficială, care prezintă concluziile Administratorilor. Administratorul care reprezintă ţara în cauză transmite guvernului interesat analizele şi opiniile exprimate în cadrul acestor dezbateri.

C. Condiţionalitatea

Majoritatea resurselor furnizate de F.M.I., cu excepţia tranşei de rezervă şi a D.S.T.-urilor, sunt însoţite de condiţii mai mult sau mai puţin drastice. Cel de al doilea Amendament la Statut permite F.M.I. să adopte politici specifice pentru probleme speciale ale balanţei de plăţi, însoţite de anumite condiţii. Susţinerea pe care Fondul o acordă programului unei ţări membre este adesea însoţit de avantajul accesului la alte surse de finanţare, atrase de acest «certificat de solvabilitate». Concluziile F.M.I. asupra economiilor naţionale exercită o influenţă foarte mare asupra deciziilor statelor. Pe de altă parte, F.M.I. exercită presiuni foarte mari pe lângă guverne pentru a le determina să treacă la o re-evaluare sau o devalorizare a monedei lor, sau pentru a le încuraja să prezinte un buget echilibrat. Unele ţări refuză să accepte condiţiile impuse de F.M.I. Atunci, acesta acţionează prin sancţiune morală (rapoarte), prin sancţiunile politice (excludere sau suspendare), prin sancţiunile disciplinare (suspendarea dreptului de vot), prin sancţionarea financiară (refuzul de a acorda noi împrumuturi). Ajutorul financiar acordat de F.M.I. serveşte la sprijinirea reformelor economice. Totuşi, condiţionalitatea nu constituie un ansamblu de reguli operaţionale rigide, aplicarea sa este relativ simplă, ţinând cont de consultaţiile permanente. Programele F.M.I. pun accentul pe unele variabile economice, cum ar fi: deficitele sectorului public, rezervele internaţionale, inflaţie, preţul produselor de bază, datoria externă şi creditul interior. Politica de ajustare este bazată pe creştere.

D. Formarea personalului şi asistenţa tehnică

F.M.I. face nenumărate recomandări şi trimite numeroşi experţi în toate ţările membre, la solicitarea acestora. Pe de altă parte, Institutul F.M.I. organizează cursuri destinate formării funcţionarilor Băncilor Centrale din ţările membre. El se adaptează la cerinţele statelor membre, acordând o atenţie tot mai mare unei abordări din ce în ce mai pragmatice, mai ales punând accentul pe ajustarea structurală şi pe termen mediu. Fondul dispune de un program de burse şi, din ce în ce mai des, recurge la co-finanţări (în special împreună cu PNUD - Programme des Nations Unies pour le Développement). În plus, F.M.I. recrutează experţi din afara Fondului, pentru a asigura asistenţă tehnică. Această acţiune nu este deloc neglijabilă, cu atât mai mult cu cât Fondul este cel care fixează care sunt priorităţile economice ce corespund principiilor liberale.

II. Politici, critici, propuneri

Politica F.M.I. este o politică liberală. Adesea rolul pe care îl joacă Fondul este foarte criticat şi apar numeroase propuneri ce vizează o reformă a acestei organizaţii.

A. Politica economică recomandată

Politica Fondului a făcut, în timp, obiectul a numeroase revizuiri, mai puţin în ceea ce priveşte deschiderea frontierelor economice, echilibrul balanţei de plăţi, refuzul de a accepta ca cererea internă să provoace deficite externe, căutarea unui sistem de rate de schimb adecvat şi bine reglementat. Încă de la începutul anilor '60 s-a ţinut cont de deficitele structurale, iar programele de ajustare au inclus în mod esenţial măsuri macroeconomice în vederea încurajării producţiei naţionale. F.M.I. încurajează stabilitatea schimburilor comerciale şi a ratelor de schimb, pe baza acordurilor între membrii săi. Fondul vizează o creştere echilibrată a comerţului internaţional, un grad ridicat de folosire a forţei de muncă, o capacitate productivă mereu crescândă a tuturor ţărilor, favorizează coordonarea politicilor economice între ţările industrializate, pentru ameliorarea creşterii economice pe termen lung, furnizează foarte importante ajutoare financiare precum şi asistenţă tehnică şi educativă, susţine eforturile economiilor aflate în tranziţie, acordă credite concesionale ţărilor cele mai sărace şi alocă D.S.T.-uri.

·  Politica economică ce decurge din toate acestea este o politică de inspiraţie liberală, cu căutarea marilor echilibre (mai ales al balanţei de plăţi şi al bugetului de stat). Este vorba deci de o limitare a cheltuielilor totale ale economiilor naţionale, de o reducere a deficitului sectorului public (care exercită efecte de evicţiune insuportabile), de iniţierea unei politici monetare capabile să furnizeze credite economiei, ţinând totodată în frâu inflaţia, şi de favorizarea unei politici de finanţare externe care să ţină cont de capacitatea de îndatorare a ţării, de angajarea de reforme structurale care să permită instituirea unui sistem economic bazat pe economia de piaţă. Aceste politici presupun:

· liberalizarea preţurilor;

· reforma sistemului bugetar şi a celui fiscal;

· îmbunătăţirea gestionării întreprinderilor publice şi privatizarea acestora;

· întocmirea unei legislaţii comerciale, incluzând legi anti-trust;

· îmblânzirea reglementărilor privind piaţa muncii;

· sporirea eficienţei investiţiilor publice (infrastructuri, sănătate, educaţie);

· mobilizarea economiilor populaţiei la nivel naţional;

· ameliorarea operaţiunilor sistemului financiar;

· liberalizarea sistemelor de schimburi internaţionale şi a ratelor de schimb;

· reforma politicilor sociale (asigurări sociale, sisteme de pensii, etc.);

· instituirea de rate de schimb realiste şi de rate ale dobânzilor superioare ratei inflaţiei.

·  Cu începere din anul 1986, progresul social nu mai este privit doar ca o consecinţă pe termen lung a dezvoltării economice. Lupta contra sărăciei a devenit o prioritate, în mod special menţinerea acţiunilor sociale, atunci când toate celelalte cheltuieli publice sunt reduse la minimum, protejarea grupurilor cele mai sărace contra inflaţiei, instituirea de «plase de protecţie» pe tărâm social, în ajutorul grupurilor afectate de ajustările economice. F.M.I. este parte interesată a Conferinţei la nivel înalt convocată de Adunarea Generală a ONU pentru anul 1995. Este vorba de reducerea sărăciei, crearea de locuri de muncă, promovarea integrării sociale. F.M.I. recunoaşte importanţa-cheie a componentei sociale în orice strategie de creştere cu adevărat de bună calitate. 

·  În timpul crizei datoriilor ţărilor în curs de dezvoltare, F.M.I. a jucat un rol foarte important, cerând aplicarea unei strategii care presupune eforturi atât din partea creditorilor, cât şi a debitorilor. Cu această ocazie, F.M.I. a stabilit o politică de asigurări a finanţării, implicând angajamentul creditorilor de a acorda un volum suficient de noi credite sau de a restructura datoriile. Foarte pragmatică, strategia pusă la punct împreună cu membrii Clubului de la Paris se bazează pe principiul rambursării integrale a datoriilor şi pe caracterul lor intangibil. Condiţiile stabilite în Trinidad (din luna decembrie a anului 1991), care privesc ţările cu venituri foarte scăzute şi care sunt autorizate să se împrumute de la IDA§ , propun un calendar de rambursare progresivă pentru datoriile către Ajutorul Public pentru Dezvoltare (Aide Public au Développement - APD) – reeşalonare pe o perioadă de 30 de ani, din care 12 ani de amânare – şi a datoriilor din afara Ajutorului Public pentru Dezvoltare – cu două opţiuni, prima ducând la o anulare a 50% din datorie şi o reeşalonare la nivelul dobânzii pieţei pentru 23 de ani, cu o amânare de 6 ani, iar cea de a doua permiţând o consolidare a rambursării la rate concesionale ale dobânzii, reducând cu 50% valoarea actualizată). Planul Brady recomandă o susţinere publică pentru operaţiunile de abandonare a datoriilor, devenite obligatorii prin insolvabilitatea ţărilor cele mai îndatorate. Reducerea datoriilor este condiţionată de un program de ajustare economică susţinut de F.M.I., care, cu această ocazie, a abandonat politica sa privind asigurări a finanţării. F.M.I. şi Banca Mondială oferă stimulente financiare pentru a încuraja reducerea datoriilor. Acest plan a avut efecte pozitive. 

·  F.M.I. exercită un rol important în favoarea finanţării tranziţiei ţărilor cu economie planificată spre economia de piaţă. Programele de tranziţie presupun liberalizarea preţurilor, convertibilitatea monedelor şi abandonarea planificării centralizate. Pentru a aduce la îndeplinire aceste deziderate, este nevoie de o mare flexibilitate. Cu toate acestea, criticii consideră că ajutorul Fondului nu este suficient şi nici nu este bine adaptat. Este adevărat că Federaţia Rusă a întreprins o politică de stabilizare macroeconomică, în absenţa oricărei reforme structurale. Altfel spus, stabilizarea emisiunii monetare şi o stăpânire a politicii bugetare sunt insuficiente fără instituirea unei reforme a întreprinderilor, a unei noi forme de proprietate, a controlului complexului militaro-industrial, a unei politici de transferuri sociale şi regionale, a susţinerii unei agriculturi imperfecte. Cu toate acestea, F.M.I. a ştiut să facă strategiile sale să evolueze, pe baza experienţelor concrete şi pragmatice.

B. Criticile

Criticile aduse F.M.I. sunt foarte numeroase şi nu ar fi deloc util să le prezentăm aici pe larg, cu atât mai mult cu cât majoritatea acestora sunt mai degrabă la adresa sistemului monetar internaţional, de care se ocupă Fondul, dar pentru care nu are mijloacele necesare.

·  F.M.I. împarte cu multă dărnicie recomandări cu caracter deflaţionist, în vreme ce lumea suferă deja de o încetinire a activităţii.

·  Ratele de schimb flotante pe care F.M.I. le doreşte stabile, dar ajustabile, nu au produs rezultatele aşteptate de lăudătorii lor, care preziceau un echilibru cvasi-permanent al balanţelor de plăţi, cu preţul unor variaţii infime ale ratelor de schimb. Aceste rate flotante provoacă o accelerare a mişcărilor de depreciere, căci piaţa, limitată la un orizont pe termen foarte scurt, nu înregistrează decât scăderea ratelor de schimb şi degradarea termenilor de schimburi, făcând astfel ca anticipaţiile operatorilor să fie foarte pesimiste şi chiar pin aceasta exercitând un efect depresiv. Efectul pervers al devalorizării, exprimat prin curba în J (ce pune în evidenţă caracterul mai întâi depresiv, mai apoi favorabil, al devalorizării), acţionează din plin şi nu permite ţărilor atinse să ajungă la partea favorabilă a curbei. Pe de altă parte, «cercul vicios» al anteriorităţii mişcărilor de schimb asupra mişcărilor preţurilor produce efecte inflaţioniste dezechilibrante. În fine, numeroasele fluctuaţii, adesea speculative, sunt fără nici un fel de raport cu realitatea economică. Tehnicile de intervenţie nu au eficienţă durabilă, iar F.M.I. nu are întotdeauna mijloacele pentru a acţiona contra unei ţări care încearcă să obţină un avantaj comercial important din variaţiile ratelor de schimb.

·  Nu întotdeauna F.M.I. favorizează ţările în curs de dezvoltare, condiţionalitatea sa impunând clauze prea riguroase pentru ţările sărace. Chiar şi unele din ţările dezvoltate au contestat această regulă a F.M.I., considerând că Fondul impune condiţii ce depăşesc cu mult grija sa de a-şi recupera împrumuturile la date fixe. Abordarea monetară a analizei balanţei de plăţi, care prevalează la experţii F.M.I., conduce la propuneri prea uniforme şi prea rigide. Ca regulă generală, Fondul pleacă de la ideea conform căreia un deficit al balanţei de plăţi se datorează unei cereri interne prea puternice, care poate fi combătută printr-o echilibrare a bugetului, printr-o politică monetară strictă şi prin determinarea unei rate de schimb realiste. Aceste măsuri conduc adesea la o reducere a consumului intern, fără nici un fel de beneficii pentru investiţii. Între altele, măsurile pe termen scurt ale F.M.I. nu ţin cont îndeajuns de faptul că orice ajustare solicită timp.

C. Propunerile de reformă

Din foartele numeroase propuneri de reformă le vor prezenta doar pe cele ale iniţiativei de la Arusha, poziţia Grupului celor 24 (emanaţie a Grupului celor 77) şi ale Raportului Brandt.

·  Iniţiativa de la Arusha doreşte ca ordinea monetară internaţională să răspundă celor două obiective: asigurarea unei stabilităţi monetare şi a unei creşteri durabile şi favorizarea unui proces global de dezvoltare. Principalele sale caracteristici ar trebui să fie următoarele: gestionarea şi controlul democratice (reducerea rolului ţărilor dezvoltate), universalitate (participarea tuturor ţărilor), crearea unei monede internaţionale (care să fie un instrument de schimb internaţional şi un instrument primar de rezervă) şi automatismul transferului resurselor. Pentru a realiza acestea, este necesară crearea unei noi autorităţi monetare, democratică şi universală, capabilă să se adapteze la nevoile diferitelor modele de dezvoltare. 

·  Pentru Grupul celor 24, este necesară instituirea unui sistem monetar internaţional viabil, care să se bazeze pe următoarele principii:

· un regim al ratelor de schimb flexibil şi totodată stabil;

· demararea unui proces de ajustare eficient şi echitabil, compatibil cu ratele ridicate de creştere şi durabile, datorită posibilităţilor de acces la sistemele oficiale de creditare, în condiţii diferenţiate;

· supravegherea unui F.M.I. care să acorde un tratament egal atât ţărilor excedentare, cât şi celor deficitare;

· crearea de lichidităţi internaţionale, mai ales prin stabilirea unei legături între alocarea de D.S.T.-uri şi ajutorul pentru dezvoltare;

· creşterea rolului ţărilor în curs de dezvoltare în cadrul procesului de luare a deciziilor.

·  Propunerile Raportului Brandt vizau instituirea unui mecanism de creare şi de distribuire a unei devize internaţionale care ar fi trebuit să servească la compensările şi la reglementărilor soldurilor în curs între Băncile Centrale, care ar putea fi un D.S.T. ameliorat, a cărui întrebuinţare ar fi uşurată printr-un cont de substituţie. Ţările în curs de dezvoltare ar fi favorizate în distribuirea de lichidităţi de liberă folosinţă, care le vor permite să ducă politici de dezvoltare economică şi socială pe termene lungi. Participarea ţărilor în curs de dezvoltare ar trebui să crească în cadrul F.M.I., iar F.M.I. ar trebui să folosească stocul său de aur ca garanţie a împrumuturilor retrocedate ţărilor din Lumea a Treia.

·  Propunerea de a face din F.M.I. şi din Banca Mondială marea organizaţie financiară şi monetară mondială nu a ajuns încă la maturitate, dar nici nu a fost respinsă definitiv.

Rolul F.M.I. în ultimul deceniu a evoluat mult, iar în anii viitori este posibil să aibă loc şi alte transformări.

În prezent F.M.I. trece printr-o fază de tranziţie şi este foarte dificil de apreciat unde anume va ajunge.

+Capitolul 8##

Banca Mondială 

Statutele Băncii au intrat în vigoare la 27 decembrie a anului 1947, membri fondatori fiind un număr de 28 de state. Banca a început să funcţioneze cu adevărat în lua iunie a anului 1946, cu participarea tuturor ţărilor care au luat parte la Conferinţa de la Bretton Woods, cu excepţia notabilă a U.R.S.S. Filosofia acestei instituţii datora mult liberalismului: împrumuturile pe care le putea acorda erau rezervate executării de proiecte productive destinate reconstrucţiei şi dezvoltării. Cu toate acestea, în ciuda primelor împrumuturi, în valoare de aproape 500 milioane US$, vlăguita Europă nu putea aştepta de la Banca Internaţională pentru Reconstrucţie şi Dezvoltare resursele ce îi erau necesare pentru a ieşi din marasmul economic. Prin planul Marshall, S.U.A. s-au substituit Băncii Mondiale şi au adus, sub formă de donaţii şi de împrumuturi, aproape 13 miliarde US$ între aprilie 1948 şi iunie 1952. Neputincioasă să-şi îndeplinească principalul său rol (reconstrucţia) Banca Mondială nu s-a dovedit capabilă întotdeauna a fi adaptată celui de al doilea rol al său (dezvoltarea). Activitatea ei în domeniul dezvoltării a cunoscut limitele datorate capacităţii de rambursare a ţărilor sărace: a devenit necesară acordarea de credite mai favorabile, în anumite condiţii, ţărilor în curs de dezvoltare. 

Banca s-a consacrat deci în mod esenţial împrumuturilor pentru dezvoltare, pentru care şi-a creat trei filiale:

· Societatea Financiară Internaţională (Société Financičre Internationale - SFI), cu scopul promovării creşterii întreprinderilor private rentabile;

· Asociaţia Internaţională pentru Dezvoltare (Association Internationale pour le Développement - AID sau International Development Association - IDA) însărcinată cu ajutoare în condiţii mai puţin dure către ţările în curs de dezvoltare,

şi 

· Agenţia Multilaterală de Garantare a Investiţiilor (Agence Multilaterale de Garantie des Investissements - AMGI sau MIGA), destinată să încurajeze participarea şi fluxul investiţiilor străine directe spre ţările în curs de dezvoltare.

Secţiunea I

Banca Internaţională pentru Reconstrucţie şi Dezvoltare

Banca Internaţională pentru Reconstrucţie şi Dezvoltare este o bancă interstatală, care are ca scop promovarea dezvoltării economice şi reducerea sărăciei în ţările în curs de dezvoltare; serveşte drept intermediar financiar între furnizorii de capitaluri şi cei care solicită împrumuturi, iar pentru aceasta utilizează numeroase tehnici bancare şi financiare. Dacă Banca nu împrumută decât pentru scopuri productive şi dacă ţine cont de posibilităţile de rambursare, ea solicită în schimb o garanţie guvernamentală pentru fiecare din împrumuturile pe care le acordă. Între altele, Banca trebuie să se asigure că fondurile necesare pentru proiectul vizat nu sunt disponibile din alte surse, în condiţii mai convenabile.

·  Toate puterile Băncii sunt transferate Consiliului Guvernatorilor, compus din câte un reprezentant pentru fiecare stat membru (în total sunt 178 de membri), a cărui importanţă este în funcţie de capitalul subscris al ţării în cauză. Consiliul Guvernatorilor se reuneşte o dată pe an. După o perioadă în care majoritatea puterii sale era delegată Administratorilor, rolul Consiliului Guvernatorilor pare să fi sporit în ultimul timp, odată cu dezvoltarea mijloacelor moderne de comunicare.

·  Consiliul de Administraţie este compus din 24 de Administratori permanenţi, care îşi au sediul la Washington. Cinci ţări îşi numesc direct Administratorii: S.U.A., UK, Germania, Franţa, Japonia. Restul de 19 Administratori sunt aleşi de grupele de ţări pe care aceştia le reprezintă (dar Federaţia Rusă, Republica Populară Chineză şi Arabia Saudită sunt definite ca un grup de regiuni). Aceşti Administratori îl numesc pe Preşedintele Băncii, care se ocupă de funcţionarea administrativă a organizaţiei şi care supune aprobării Administratorilor cererile de împrumut; de la crearea sa, B.I.R.D. a avut întotdeauna ca Preşedinte un cetăţean american. Cei cinci mari acţionari dispun de peste 40% din voturi (proporţional cu subscripţiile lor, fiecare dintre aceştia având 250 de voturi de bază). Trebuie notat că procedura de vot este rară şi că ea nu priveşte aproape niciodată probleme secundare sau deciziile privind împrumuturile, dar acordurile pe bază de consens nu pot masca inegala repartizare a voturilor, care reduce orice tentativă de contestaţie din partea Administratorilor minoritari.

·  Administratorii au două atribuţii principale: apărarea intereselor celor pe care îi reprezintă pe lângă Bancă şi susţinerea intereselor Băncii pe lângă ţările din care ei au fost aleşi. Ei rămân în permanent contact cu guvernele lor şi determină poziţia băncii în conformitate Statutele şi regulile generale fixate de Consiliu; ei studiază propunerile de împrumuturi şi de creditări şi stabilesc bugetul administrativ al Băncii.

·  Preşedintele conduce activitatea a 7 100 de funcţionari, folosiţi de F.M.I. şi aleşi fără a se ţine cont de criteriile geografice. Consiliul Guvernatorilor este abilitat cu acceptarea de noi membrii şi fixează condiţiile adeziunii lor, dintre care cele mai importante sunt statutul de membru al F.M.I. şi angajamentul de a respecta reguli de conduită deosebite în domeniul finanţei internaţionale. Vom analiza funcţionarea Băncii şi activitatea sa specifică în sfera dezvoltării. 

I. Funcţionarea Băncii Internaţionale pentru Reconstrucţie şi Dezvoltare

Majoritatea resurselor financiare ale Băncii sunt procurate de la investitorii privaţi sau publici, prin diverse metode, iar împrumuturile sunt acordate în scopuri productive şi în funcţie de posibilităţile reale de rambursare.

A. Resursele

Acestea sunt de trei tipuri:

· Capitalul social;

· Împrumuturile;

şi 

· Veniturile.

·  Subscripţia unei ţări este fixată, după consultarea Băncii şi a candidatului; ea este calculată luând-se în calcul situaţia economică şi financiară a ţării respective, fiind în general proporţională cu participarea financiară a acesteia la F.M.I. (cotele-părţi). Până în anul 1959, capitalul autorizat era de 10 miliarde US$: 2% eliberabile în aur sau în US$, şi susceptibile a fi utilizabile fără acord prealabil, de Bancă, conform dorinţelor ei; 18% eliberabile în moneda ţării care a subscris, utilizabile de Bancă pe baza acordului ţării în cauză; în fine, soldul de 80% nu poate servi decât pentru operaţiuni de împrumut, chiar dacă Banca ar putea folosi acest procent pentru a face faţă unei obligaţii neprevăzute. Acest procentaj nefolosit era o garanţie oferită celor care subscriau împrumuturi. Cu începere din anul 1959, a părut inutil de a face apel la acelaşi procente de subscripţie iar regulile fixate au fost reduse la jumătate. Monedele supuse restricţiei trebuiau să-şi păstreze valoarea pe care o aveau în momentul subscripţiei. Din peste 150 milioane US$ subscrişi, abia 10 miliarde US$ au fost în realitate vărsaţi, restul nefiind solicitaţi decât în cazul improbabil în cazul în care Banca nu ar putea face faţă obligaţiilor sale rezultate din împrumuturile pe care le-a acordat.

·  Banca ia împrumuturi. Ea a utilizat trei metode generale pentru vânzarea obligaţiunilor sale: oferta publică pe pieţele de capital, plasamente procurate prin bănci, bonuri [de tezaur ?] rezervate Băncilor Centrale şi organizaţiilor internaţionale. Oferta publică a obligaţiilor sale pe piaţă, graţie intermedierii grupurilor bancare de investiţii şi agenţilor de schimb, precum şi plasarea obligaţiunilor direct la Băncile Centrale, organisme publice sau bănci comerciale constituie operaţiuni normale de împrumuturi ale băncii. Obligaţiunile Băncii sunt aceleaşi ca cele emise de societăţile private. Capitalul ne-subscris, o adevărată garanţie a împrumuturilor, încurajează investitorii să cumpere obligaţiile Băncii Mondiale. Emisiunile de obligaţiuni pe termen lung sunt în general supuse dispoziţiilor anuale cărora le sunt supuse fondurile de amortizare (reducând în mod considerabil durata medie a împrumutului). Obligaţiunile plasate pe căi private sunt în general valori pe termen scurt şi mediu pe pieţele financiare sau faţă de Statele membre, la rata pieţei.

·  Încasările brute ale Băncii provin din resurse proprii (rambursări, servicii ale împrumuturilor, comisioane de gestiune achitate de filialele sale, etc.). funcţionarea sistemului de împrumut este foarte eficientă.

B. Împrumuturile

În mod normal, împrumuturile Băncii Mondiale nu sunt acordate decât pentru proiecte bine definite ale unei ţări membre. Rentabilitatea operaţiunii, concepţia acesteia, interesul pentru dezvoltarea economică a ţării sunt criterii fundamentale pentru deciderea acordării împrumutului, la care se adaugă şi calitatea previzibilă a gestiunii, posibilitatea rambursării împrumutului şi dificultatea pe care o va avea cel ce împrumută de a recurge, în condiţii rezonabile, la alte surse de finanţare. Garantarea guvernelor este impusă prin Statute. 

·  În mod normal împrumuturile finanţează o parte din cheltuielile în devize ale proiectelor, dar pot de asemenea să acopere unele cheltuieli în monedă naţională. Aceste împrumuturi sunt rambursate între 15 şi 20 de ani, cu amânări de rambursare între 3 şi 5 ani. Banca Mondială acordă fonduri şi împrumuturi ţărilor în curs de dezvoltare, finanţarea acordată de ea nefiind, teoretic, legată de regimurile politice ale ţărilor solicitante (122 de proiecte, pentru 44 de ţări, în valoare de 16,9 miliarde US$, au fost finanţate numai în anul 1993). Sumele împrumutate provin uneori din contribuţiile statelor membre, dar cel mai adesea acestea depind de activele financiare plasate pe pieţele internaţionale. În general B.I.R.D. nu intervine decât pentru o treime din operaţiune, fiind puse la contribuţie resursele proprii ale ţărilor în curs de dezvoltare. Proiectele sunt elaborate în colaborare cu guvernele, adesea cu o confirmare din partea altor organisme internaţionale.

·  De câţiva ani, B.I.R.D. a amplificat împrumuturile pentru proiecte specifice de investiţii, mai ales pentru infrastructuri (transport, comunicaţii, educaţie, etc.) dar insistă îndeosebi pe amenajarea zonelor cele mai sărace: agricultură, urbanism, echipamente sociale, etc. Adesea B.I.R.D. cooperează şi cu alte organisme internaţionale, fiind preşedintele Grupului Consultativ pentru Cercetare Agricolă Internaţională (Consultative Group for International Agricultural Research - CGIAR), creat, în anul 1970, cu ajutorul PNUD şi al FAO, şi care are ca funcţie ajutorarea centrelor şi programelor internaţionale de cercetare. Pe de altă parte, B.I.R.D. participă la Grupul Consultativ pentru Producţia Agricolă şi pentru Investiţii (Consultative Group for Agricultural Production and Investments - CGPAI), care îşi propune îmbunătăţirea ajutorului financiar şi tehnic în domeniul alimentar pentru ţările în curs de dezvoltare, din surse bi- şi multilaterale. 

·  La condiţiile de solvabilitate financiară se adaugă cele de ordin economic, ceea ce duce la apariţia costurilor de oportunitate ale investiţiei propuse, precum şi situaţia economică generală a ţării solicitante. Banca solicită instituirea unor programe de investiţii multianuale, programe pentru care acordă asistenţa sa din punct de vedere tehnic. Uneori creditele B.I.R.D. sunt însoţite de intervenţia unui puternic grup industrial privat, dar nu refuză nici împrumuturi către întreprinderi publice sau către state. Înainte de a se decide asupra finanţării unui proiect dintr-o ţară anume, B.I.R.D. studiază cu foarte mare atenţie situaţia economică a statului în cauză, procedând la o evaluare a resurselor naturale, a infrastructurii, a calităţii serviciilor administrative, a comerţului exterior, a sistemului de învăţământ, a balanţei de plăţi sau a finanţelor interne. Pe baza acestor evaluări, B.I.R.D. negociază cu autorităţile competente finanţarea proiectelor înscrise în planurile de dezvoltare. Misiunile economice ale B.I.R.D. acordă ajutor în domeniul analizei şi formulării programelor şi politicilor de dezvoltare, primesc informaţiile referitoare la gestionarea şi la situaţia generală din ţara respectivă. Aceste rapoarte permit B.I.R.D. să identifice sectoarele care pot beneficia cel mai bine de pe urma intervenţiei sale.

· În mod normal, un proiect este pregătit de statul care solicită împrumutul, chiar dacă B.I.R.D. ajută numeroase ţări în formularea acestor proiecte. O echipă de specialişti examinează punerea în practică a proiectului şi caută să scoată în evidenţă interesul economic al realizării acestuia la nivelul întrebuinţării forţei de muncă, al balanţei de plăţi, al proceselor cumulative de industrializare, se informează cu privire la planurile detaliate ale construcţiei şi cu privire la exploatarea acesteia, analizează modalităţile şi procedurile, se preocupă de personalul tehnic care este afectat acestui proiect şi propune o modalitate de a se face apel şi la concurenţa internaţională. Aceeaşi echipă se preocupă şi de evaluarea fondurilor. În cazul în care administratorii aprobă proiectul, acesta este semnat şi este demarată o procedură de control.

·  Banca acordă întotdeauna sfaturi sau recomandări în domeniul politicii economice; dacă acordarea creditului nu este obligatoriu condiţionată de aplicarea măsurilor de redresare pe care le consideră necesare, totuşi creditele nu sunt oferite decât atunci când banca are dovada «bunei purtări» a solicitantului. B.I.R.D. verifică executare proiectelor pe care ea le finanţează. Banca achită fracţiuni din împrumuturi în monedele necesare în momentul în care trebuie să fie achitate facturile furnizorilor; ea controlează specificaţiile materialelor livrate, supraveghează modalităţile de achiziţie, întocmeşte un raport de evaluare ex post pentru fiecare proiect la a cărui finanţare a contribuit. 

·  Banca poate acorda un împrumut care să nu fie legat de punerea în practică a unui proiect. Împrumuturile pentru «ajustări structurale» permit ţărilor în curs de dezvoltare să-şi reducă deficitul de cont curent înainte ca acesta să le compromită programele de investiţii. Aceste programe constau în diversificarea economiilor tributare exporturilor unui produs de bază, să facă mai concurenţiale activităţile ţării, să-şi modifice instituţiile pentru a spori eficienţa sistemului de producţie şi de comercializare şi să-şi transforme structura productivă (au fost 30% din credite în acest scop, în anul 1994, faţă de numai 13%, în anul 1987).

·  B.I.R.D. doreşte să-şi dezvolte activităţile de co-finanţare, ca instrument eficient de coordonare a ajutorului, jucând un rol de catalizator al operaţiunilor financiare, prin evaluarea şi supravegherea proiectelor, ajutând pe cel care împrumută să ia contact cu furnizorii şi cu organele de creditare ale exportului. În fine, Banca realizează operaţiuni de co-finanţare şi cu sectorul privat, împrumuturile acordate de băncile comerciale fiind adesea legate de existenţa unui împrumut din partea Băncii Mondiale, care îşi asumă o parte din serviciile administrative. Banca acordă ca împrumut capitaluri Societăţilor Financiare de Dezvoltare (Sociétés Financičres de développement - SFD), case le retrocedează unităţilor productive permiţând astfel ca activitatea Băncii să nu fie redusă doar la proiectele de mari dimensiuni.

·  În fine, Banca acordă împrumuturi pentru asistenţă tehnică şi împrumuturi pentru reconstrucţia urgentă a infrastructurilor afectate de catastrofe naturale.

B.I.R.D. înregistrează profit (peste 1,1 miliarde US$ în anul 1993) care-i conferă o bună poziţie financiară şi-i permite să susţină activităţile Asociaţiei Internaţionale pentru Dezvoltare (Association Internationale pour le Développement - AID sau International Development Association - IDA).

Este demn de notat că de la crearea sa B.I.R.D. nu şi-a modificat în mod substanţial principiile, chiar dacă propune o evaluare «mai calitativă» a proiectelor, scoţând în evidenţă interesul pentru operaţiunile de finanţare în sfera întrebuinţării forţei de muncă, a dezvoltării sau a pregătirii personalului. 

II. Importanţa activităţii Băncii Internaţionale pentru Reconstrucţie şi Dezvoltare

Împrumuturile sunt acordate în moneda antreprenorilor şi în cea a furnizorilor. Banca ia foarte rar în sarcina sa finanţări în monedă internaţională, cu excepţia anumitor proiecte care nu sunt mari consumatoare de devize (de exemplu, educaţia). Importanţa activităţii B.I.R.D. se măsoară mai întâi prin [valoarea] împrumuturilor pe care le acordă, şi apoi prin lărgirea progresivă a activităţii sale în domeniul dezvoltării.

A. Activitatea Băncii Internaţionale pentru Reconstrucţie şi Dezvoltare în domeniul finanţării pentru dezvoltare

Rolul B.I.R.D. în dezvoltarea anumitor sectoare economice nu este de loc neglijabil, mai ales că Banca privilegiază finanţarea activităţilor specifice. Activitatea sa în sectorul energiei ar trebui să crească în anii ce vin, ca urmare a deciziei Administratorilor de a favoriza programul care are ca scop accelerarea producţiei petroliere în ţările în curs de dezvoltare. Acest program prevede o finanţare atât pentru prospecţiuni cât şi pentru producţia în sine. După o perioadă de finanţare cu prioritate a infrastructurii şi a marilor proiecte industriale, apoi a agriculturii şi a energiei, după anul 1975 se acordă o atenţie deosebită «nevoilor esenţiale» ale ţărilor în curs de dezvoltare, (mai ales în ceea ce priveşte educaţia şi sănătatea). Banca a participat la iniţiativa Brady, de reducere a îndatorării ţărilor sărace, prin limitarea poverii împrumuturilor. Acelaşi lucru este valabil şi pentru «Trinidad Terms» (Condiţiile [stabilite în] Trinidad), care fac apel la suprimarea a două treimi din datoria ţărilor în curs de dezvoltare cu venituri reduse. B.I.R.D. este participant activ al Facilităţii Globale pentru Mediul Înconjurător (Global Environment Facility - GEF), care ajută ţările în curs de dezvoltare să rezolve problemele de mediu transnaţionale (aer, apă, ozon şi bio-diversitate). B.I.R.D. participă de asemenea şi la Programul Mediteranean de Asistenţă Tehnică pentru Mediul Înconjurător (Mediterranean Environmental Technical Assistance Program). Împrumuturile sunt rambursate, după o perioadă de cinci ani de graţie, la capătul a 15 sau 20 de ani. cu începere din anul 1983, nivelul dobânzii se schimbă la fiecare şase luni (la mijlocul anului 1994, rata dobânzii era de 7%). Totuşi, rentabilitatea «comercială» fiind cheia necesară obţinerii unui împrumut şi datorită severităţii chiar a condiţiilor de acordare a împrumuturilor, B.I.R.D. ajută în special ţările cu venituri medii (India, Mexic, Indonezia, Republica Populară Chineză, Brazilia, Turcia, Pakistan, Maroc). Banca a făcut un efort deosebit pentru economiile ţărilor aflate în tranzit, mai ales din punct de vedere al asistenţei tehnice, al studiilor economice şi al programului de instruire. 

B. Creşterea rolului Băncii Internaţionale pentru Reconstrucţie şi Dezvoltare

Activitatea B.I.R.D. s-a extins în domeniul sprijinirii dezvoltării. Această activitate se desfăşoară în mai multe domenii:

·  În cadrul operaţiunilor de finanţare, asistenţa tehnică face parte integrantă din activitatea curentă a Băncii. B.I.R.D. dă sfaturi în privinţa proiectelor, studiază diversele programe ale economiilor naţionale, pregăteşte analizele finanţării şi determină priorităţile fundamentale. Asistenţa tehnică pe care o acordă Banca este gratuită, cu excepţia studiilor pregătitoare ale proiectelor; în acest caz guvernele sunt solicitate să ceară un ajutor, fie de la surse bilaterale, fie în cadrul finanţării din parte PNUD, anterioare investiţiilor.

·  În colaborare cu cercetători din exterior, Banca Mondială consacră cercetării economice şi sociale aproape 3% din bugetul său administrativ.

·  Sistemul de evaluare retrospectivă a operaţiunilor permite să se cunoască originile şi consecinţele proiectelor realizate, să se facă analiza politicilor economice şi să se ţină seama de lecţiile trase din experienţă. Între altele, un control al gestiunii indică şi calitatea funcţionării Băncii.

·  B.I.R.D. participă la multiple activităţi în domeniul coordonării ajutorului pentru dezvoltare, mai ales în studierea programelor, în analiza nevoilor şi a concordanţei între aceste două mărimi. Banca poate da viaţă unui ajutor pentru dezvoltare atunci când sunt satisfăcute / îndeplinite mai multe condiţii: un ajutor substanţial din partea mai multor ţări donatoare, recursul Părţilor la mecanismul de concertare al Băncii, importanţa şi complexitatea proiectelor justificând o coordonare.

·  B.I.R.D. cooperează cu numeroase organizaţii internaţionale (Organizaţia pentru Alimentaţie şi Agricultură a ONU - Food and Agricultural Organisation - FAO, Fondul Internaţional pentru dezvoltare agricolă - Fonds Internationaux de Développement Agricole - FIDA, UNESCO, OMS, OIT, PNUD, Băncile Continentale pentru Dezvoltare). Împreună cu PNUD şi cu FAO, Banca patronează Grupul Consultativ pentru Cercetare Agricolă Internaţională (Consultative Group for International Agricultural Research - CGIAR), care are ca scop declarat îmbunătăţirea productivităţii în agricultură. B.I.R.D. finanţează Institutul pentru Dezvoltare Economică (fondat în anul 1955), care se ocupă de instruirea în domeniul tehnicilor şi a politicilor de gestiune a înalţilor funcţionari din ţările în curs de dezvoltare. În fine, Banca Mondială participă la numeroase activităţi ce privesc mai ales educaţia, copii, femeile, programele anti SIDA sau onchocercoză, locuinţe şi mediul înconjurător.

Împrumuturile Băncii Mondiale depind în foarte mare măsură de contribuţiile ţărilor industrializate şi mai ales de politica S.U.A. B.I.R.D. acordă o prioritate deosebită echilibrelor financiare interne şi prin aceasta activitatea sa este adesea echivalentă cu cea a F.M.I.

Secţiunea II

Filialele Băncii Internaţionale pentru Reconstrucţie şi Dezvoltare

Au fost create trei filiale ale B.I.R.D.: Asociaţia Internaţională pentru Dezvoltare (1960), Societatea Financiară Internaţională (1956) şi Agenţia Multilaterală de Garantare a Investiţiilor (1988).

I. Asociaţia Internaţională pentru Dezvoltare (AID sau IDA)

International Development Association (IDA), sau Association Internationale pour le Développement (AID), adică Asociaţia Internaţională pentru Dezvoltare este un organism interguvernamental prin intermediul căruia Banca Mondială dă cu împrumut capitaluri / fonduri, cu dobânzi preferenţiale, celor mai săraci dintre membrii săi. Regulile de funcţionare şi de finanţare ale B.I.R.D. sunt menţinute, mai ales în ceea ce priveşte rentabilitatea şi locul fiecărui proiect în lista priorităţilor. Creditele pe care le acordă AID impun o povară financiară relativ minimă statului care se împrumută, datorită ratei foarte mici a dobânzii şi a lungimii scadenţei rambursării. AID are 154 de membri (în luna august a anului 1993), care sunt obligatoriu şi membri ai B.I.R.D. numărul de voturi atribuit fiecărei ţări este proporţional cu valoarea subscripţiei acesteia (plus cele 500 de voturi fixate pentru fiecare ţară), dar procedurile de reconstituire permit ţărilor mai puţin dezvoltate să dispună de o cotă de voturi mai mare decât cea corespunzătoare valorii subscripţiei lor.

A. Resursele Asociaţiei Internaţionale pentru Dezvoltare 

Fondurile AID provin din cinci surse diferite:

·  Subscripţiile ţărilor membre sunt repartizate în două categorii: ţările denumite din «Primul segment» (21 de ţări) au un venit ridicat, iar ţările din «Al doilea segment» sunt considerate drept ţări sărace. Ţările din «Primul segment» achită în totalitate subscripţia lor în devize convertibile, pe care AID le poate utiliza în totalitate, în mod liber. Ţările din «Al doilea segment» nu achită decât 10% din subscripţia lor în devize convertibile, restul fiind vărsat în moneda naţională, neputând fi utilizat fără autorizaţia ţării membre. Toate subscripţiile suplimentare sunt achitate în monedă naţională.

·  Reconstituirea resurselor permite AID să-şi procure fonduri de la guverne. S.U.A. şi-au redus contribuţia lor în anul 1981, ceea ce a provocat o criză gravă în funcţionarea AID în perioada dinte anul 1984 şi anul 1987. O dată cu cea de a zecea reconstituire a resurselor (1993-1996), noile contribuţii de după 1988 au adus AID aproape 46 miliarde US$ ca resurse suplimentare, pentru lupta contra sărăciei (presupunând uneori o reorientare a cheltuielilor publice), pentru demararea reformelor economice şi pentru a proteja mediul înconjurător (în special în cadrul Planului de Acţiuni Naţionale pentru Mediul Înconjurător). 

·  Transferurile provenite din profiturile B.I.R.D., care nu sunt de loc neglijabile.

·  Venitul net al AID provine din comisionul administrativ de 0,75% şi dintr-un comision de angajament de 0,50% asupra valorilor neachitate încă, pe care Asociaţia le percepe din fracţia pe care o achită din creditele ei şi din plasamentele sale pe termen scurt. Rambursările împrumuturilor în perioada dintre anul 1993 şi anul 1996 ar fi trebuit să îi aducă 4 miliarde US$, pentru a fi redistribuiţi. 

În privinţa personalului şi al logisticii, AID este în întregime tributară B.I.R.D., drept pentru care Asociaţia achită Băncii Mondiale o retribuţie destinată acoperirii costurilor aferente acestei dependenţe.

·  AID mai poate, de asemenea, beneficia şi de subscripţii suplimentare sau de contribuţii voluntare.

AID nu poate lua bani cu împrumut, trebuind să se mulţumească doar cu fondurile publice, ceea ce face să se pună în permanenţă problema reconstituirii resurselor sale. Cea de a noua reconstituire a adus Băncii Mondiale 15,2 miliarde US$.

B. Creditele

Toate organizaţiile publice sau particulare din Lumea a Treia pot lua împrumuturi de la AID, chiar dacă aceste credite sunt, în mod tradiţional, acordate statelor. AID îşi propune să ofere împrumuturi ţărilor cele mai sărace, dar care să nu ducă la creşterea serviciului datoriei lor externe. Pentru acordarea împrumuturilor, Asociaţia ţine cont de venitul per locuitor — mai puţin de 1305 US$ per locuitor, dar în general această limită este fixată la mai puţin de 805 US$ per locuitor — pentru a aprecia dacă o ţară îndeplineşte prima condiţie pentru obţinerea unui împrumut. Pe de altă parte, este analizată capacitatea ţării respective de a se împrumuta, unele ţări dispunând de resurse naturale ce nu sunt deloc de neglijat. În fine, rentabilitatea proiectului este condiţia sine qua non a finanţării sale. Trebuie notat, de asemenea, că un guvern care primeşte creditul din partea AID îl poate retroceda unei întreprinderi, în condiţiile pieţei naţionale, ceea ce permite astfel o redresare a balanţei de plăţi şi asigurând o gestionare riguroasă, atât de necesară reuşitei proiectelor. Creditele nu sunt acordate în funcţie de o listă anume pregătită, ci depind de nevoile specifice fiecărei ţări. În anul 1993, AID a participat cu suma de 6,8 miliarde US$ la finanţarea celor mai sărace ţări (110 proiecte în 45 de ţări).

·  Activitatea AID se desfăşoară în special în agricultură şi în dezvoltarea rurală, transporturi, energie, şi mai ales finanţările în afara proiectelor (12%). Africa şi Asia de Sud au profitat cel mai mult de creditele pentru dezvoltare. Ţările cel mai puţin avansate (Pays les moins avancés – PMA). Programul Special de Asistenţă (Special Program of Assistance – SPA) pentru Africa a permis ducerea luptei contra mizeriei, atât prin programele de reforme sociale, cât şi prin coordonarea ajutoarelor (consorţiu al donaţiilor bilaterale şi multilaterale, gestionat de Banca Mondială).

·  AID în lasă în general partea solicitantă să caute o parte sau chiar totalitatea finanţării în moneda naţională. Co-finanţarea se arată a fi foarte echitabilă, fiecare parte aducând în medie 50% din sumă, dar condiţiile diferă în funcţie de situaţia fiecărei ţări şi de importanţa fiecărui proiect. Uneori, AID intervine, împreună cu B.I.R.D., pentru a uşura cu o mică parte povara datoriei unei ţări în curs de dezvoltare, dar Asociaţia participă de asemenea la acorduri comune de finanţare bilaterale şi multilaterale.

·  În general creditele pentru dezvoltare sunt rambursabile în 50 de ani, nefiind purtătoare de dobânzi. După o amânare de zace ani – de amortizare – creditul trebuie să fie rambursat cu câte 1% pe an timp de zece ani, apoi cu 3% pe an pentru timpul rămas. Din contră, AID percepe 0,75% pe an din fiecare tranşă achitată pentru fiecare credit, pentru acoperirea cheltuielilor sale administrative.

AID favorizează punerea în practică a proiectelor ţărilor cele mai sărace.

II. Societatea Financiară Internaţională (SFI)

Apărută în anul 1956, Societatea Financiară Internaţională (Société Financičre Internationale – SFI) este o instituţie afiliată la B.I.R.D., Preşedintele şi Consiliul de Administraţie fiind comune celor două instituţii. În domeniul dezvoltării SFI împărtăşeşte aceleaşi obiective ca şi Banca, având totuşi ca ţintă principală promovarea întreprinderilor productive din sectorul privat. SFI îşi propune finanţarea proiectelor productive cu caracter privat din ţările în curs de dezvoltare şi înlesneşte crearea de pieţe financiare; caută să dea încredere investitorilor, nu solicită garanţii guvernamentale şi nu intră în concurenţă cu sectorul particular. Doar statele membre ale Băncii Mondiale pot deveni membri ai SFI. În prezent, Societatea Financiară Internaţională are 156 de membri. Toată puterea este concentrată într-un Consiliu al Guvernatorilor, compus din câte un Guvernator din partea fiecărui stat membru. Direcţiunea operaţiunilor generale este asigurată de Consiliul de Administraţie al Băncii Mondiale. În cadrul activităţilor sale, SFI face investiţii directe în întreprinderile particulare, evaluează proiectele, favorizează crearea şi finanţarea societăţilor financiare ce acţionează în domeniul dezvoltării şi încurajează expansiunea pieţelor financiare în ţările Lumii a Treia, face recomandări guvernelor cu privire la măsurile ce trebuie întreprinse pentru a favoriza dezvoltarea sectorului privat şi încurajează exportatorii de capital să-şi plaseze capitalurile în ţările în curs de dezvoltare.

A. Resursele

·  SFI are un capital de 2,3 miliarde US$. Societatea poate lua împrumuturi de capital de la Banca Mondială pentru finanţarea propriilor sale operaţiuni, cu condiţia ca valoarea împrumutului să nu depăşească de patru ori valoarea capitalului subscris plus rezervele. Totalul angajamentelor SFI pe anul 1994 depăşeşte 6 miliarde US$.

·  Dornică să mobilizeze capitalurile private şi să asigure rularea propriilor fonduri, SFI caută în permanenţă să vândă participaţiunile / acţiunile ? / sale investitorilor privaţi; societatea invită pe cei ce pot acorda împrumuturi să se asocieze la operaţiunile ei, fie în momentul investiţiei iniţiale (participarea are loc în aceleaşi condiţii ca şi SFI), fie ulterior (iar condiţiile evoluează în funcţie de situaţia economică). SFI încearcă să vândă părţile / acţiunile ? / sale cetăţenilor din ţările în care este situată întreprinderea, dar ţine cont foarte mult de punctul de vedere / recomandările / al asociaţiilor săi în momentul transferului. În conformitate cu o practică acceptată din punct de vedere contabil / acceptată în contabilitate /, se constituie în fiecare an un provizion / o rezervă / pentru pierderi, prin afectarea unei părţi din beneficiul exerciţiului financiar; SFI ţine cont de riscurile operaţiunilor recente şi de nivelul rezervei ce trebuie menţinute pentru compensarea pierderilor sau a scăderii valorilor ce se constată în investiţiile ajunse la maturitate. În general, beneficiul brut al SFI este reinvestit.

B. Împrumuturile

Principiile de intervenţie sunt următoarele:

·  SFI nu este decât un furnizor de fonduri, ca şi cei de-o seamă cu ea, iar asistenţa sa nu se poate exercita asupra ansamblului unei operaţiuni. Aportul său nu depăşeşte 25% din costul proiectului, rareori se cifrează sub un milion de US$, participarea nu poate depăşi 20% din capital, iar SFI nu trebuie, în principiu, să fie acţionarul principal. Societatea caută să mobilizeze şi să completeze capitalurile private, ea nu finanţează proiectele care pot obţine finanţări / împrumuturi / în condiţii rezonabile, tinde să favorizeze şi să încurajeze învestitorii în acţiunea lor productivă.

·  Proiectul trebuie să fie rentabil.

·  SFI nu solicită nici o garanţie din partea statului şi nu face nici o investiţie decât dacă guvernul nu ridică nici o obiecţiune contra activităţii sale. Finanţările nu pot fia acordate statelor sau entităţilor guvernamentale. 

·  SFI asigură atât finanţarea, cât şi o asistenţă tehnică, jucând un rol, deloc neglijabil, de catalizator; finanţările pe care ea le asigură au adesea un caracter de contribuţie, dar îi încurajează pe ceilalţi investitori potenţiali să i se alăture, având în vedere credibilitatea sa tehnică.

·  SFI cooperează cu întreprinderi de tot felul: cooperative, societăţi economice mixte, dar şi cu întreprinderi publice — în anumite cazuri deosebite — în cazul în care acestea pot conduce direct sau indirect la o dezvoltare a iniţiativei private; societatea favorizează eforturile întreprinderilor naţionale, dar de asemenea atrage capitalurile şi specialiştii străini în ţările în curs de dezvoltare.

·  Împrumuturile pe care le acordă SFI au o scadenţă între şapte şi doisprezece ani, rambursabile trimestrial sau semestrial, după expirarea unui termen de amortizare. Societatea asigură totalitatea riscurilor inerente investiţiilor sale, aportul său nefiind însoţit de nici o garanţie juridică sau financiară deosebită. Aşteptând roadele capitalului investit, SFI acceptă să investească în capitaluri cu risc. Nivelul dobânzii la împrumuturile acordate de SFI reflectă costul real al banilor pe care i-a luat cu împrumut Banca Mondială de pe piaţa internaţională, căci SFI nu beneficiază de condiţiile privilegiate oferite de B.I.R.D. Capitalurile procurate nu sunt legate de nici o achiziţie deosebită de utilaje şi pot servi la cumpărarea de echipamente de producţie plătibile în devize sau în moneda naţională, sau la finanţarea fondului de rulment al întreprinderii. Pe de altă parte, SFI acordă finanţări condiţionate (standby) sau acordă garanţia sa (under-writing) unor emisiuni publice sau private de acţiuni şi de obligaţiuni (sau de alte valori imobilare).

·  SFI participă la Consiliul de Administraţie ca acţionar şi asigură o asistenţă tehnică importantă, mai ales prin Foreign Investment Advisory Service – FIAS (Serviciul de Consiliere al Investitorilor Străini), instituit împreună cu Agenţia Multilaterală de Garantare a Investiţiilor (AMGI sau MIGA) şi cu B.I.R.D., în vederea ajutorării ţărilor în curs de dezvoltare să atragă mai multe capitaluri private. Societatea face recomandări unui mare număr de guverne din ţări cu economie de tranziţie şi caută să creeze sau să consolideze pieţele financiare din ţările în curs de dezvoltare.

III. Agenţia Multilaterală de Garantare a Investiţiilor (AMGI sau MIGA)

Creată în anul 1988 (după Convenţia de la Seul din anul 1985), Agenţia Multilaterală de Garantare a Investiţiilor (Multilateral Investments Guarantee Agency – MIGA, Agence Multilatérale de Garantie des Investissements – AMGI) priveşte peste o sută de ţări (numărul lor va creşte, până la finele anului 1994, la peste 140). Agenţia îşi propune să protejeze în proporţie de 90% investiţiile ce se vor face în ţările în curs de dezvoltare. Dispunând de un capital relativ redus, de numai un miliard D.S.T.-uri subscrise, este obligată să fie foarte selectivă în definirea eligibilităţii investiţiilor ce urmează a fi garantate. AMGI încurajează investiţiile private în ţările în curs de dezvoltare şi acordă garanţii investitorilor (15 ani) pentru riscuri ne-comerciale: conflicte armate, inconvertibilitatea monedelor, interdicţia de efectuare a transferurilor financiare, expropriere sau război civil. Agenţia face recomandări guvernelor şi încurajează dialogul dintre mediile de afaceri internaţionale şi guvernele ţărilor-gazdă. AMGI a elaborat 27 de proiecte pentru 14 ţări în curs de dezvoltare în valoare totală de două miliarde US$. Acoperirea maximă de risc nu trece de 50  milioane US$. Activitatea AMGI depăşeşte cadrul unui simplu mecanism de asigurare, permiţând astfel stabilirea condiţiilor de investiţii în ţările în curs de dezvoltare ce vor adera.

În concluzie, Banca Mondială joacă un rol ce nu trebuie neglijat în domeniul investiţiilor ţărilor în curs de dezvoltare, chiar dacă posibilităţile sale financiare sunt limitate. Activitatea sa este în acelaşi timp criticată şi lăudată de cei cărora li se adresează.

·  Banca Mondială se amestecă în politica economică a ţărilor sărace şi ***

Sub-titlul II

Susţinerea mondială şi regională a dezvoltării

În ciuda eforturilor importante la care a consimţit ONU pentru promovarea dezvoltării economice a ţărilor sărace, trebuie totuşi să admitem că rezultatele obţinute sunt departe de a fi mulţumitoare. Adunarea Generală a adoptat mai multe strategii decenale ale dezvoltării, asigurând astfel cadrul instituţional de punere în practică, de guverne, a recurgerii la instituţiile internaţionale pentru a favoriza progresul economic şi social al tuturor ţărilor. Ţările din lumea întreagă îţi recunosc astfel o responsabilitate comună în legătură cu dezvoltarea, dar acest lucru nu este însoţit de nici o obligaţie juridică pentru guvernele lor. Negocierile privind Noua Ordine Economică Internaţională (NOEI) sunt în prezent limitate la soluţii conjuncturale. Cu toate acestea, ONU administrează şi animă programele de sprijin pentru dezvoltare şi îşi foloseşte influenţa pe lângă instituţiile specializate pentru a impune obiectivele dezvoltării în activităţile Organizaţiilor internaţionale, ale căror scopuri nu sunt în mod special economice.

Totuşi există alte organisme regionale de finanţare, care acordă un important sprijin dezvoltării continentelor şi regiunilor.

Ajutorul direct al ONU pentru dezvoltare

În ciuda eforturilor importante la care a consimţit ONU pentru promovarea dezvoltării economice a ţărilor sărace, trebuie totuşi să admitem că rezultatele obţinute sunt departe de a fi mulţumitoare.

Negocierile privind instaurarea unei ordini economice internaţionale mai juste nu progresează deloc, chiar dacă ONU dispune de mijloace importante pentru a găsi soluţii parţiale la dezvoltarea insuficientă a ţărilor sărace, în mod special administrând programe de ajutor.

Două din organizaţiile ONU au obiective direct economice: 

· Programul Naţiunilor Unite pentru Dezvoltare (PNUD)

· Organizaţia Naţiunilor Unite pentru Dezvoltare Industrială (ONUDI)

Secţiunea I

Programul Naţiunilor Unite pentru Dezvoltare (PNUD)

Programul Naţiunilor Unite pentru Dezvoltare (PNUD) a luat naştere în anul 1965, prin fuzionarea Programului de Asistenţă Tehnică (PEAT) creat în anul 1948 şi a Fondului Special al Naţiunilor Unite (FSNU), devenind astfel cel mai important mecanism mondial de asistenţă tehnică şi de pre-investiţii. Totuşi, participarea sa la ansamblul ajutorului pentru dezvoltare descreşte (chiar în interiorul sistemului ONU) şi nu depăşeşte 2% din ajutorul public mondial din anul 1994. Cu toate acestea, PNUD mobilizează resurse financiare şi umane necesare dezvoltării ţărilor cele mai sărace, favorizează programe multilaterale, intervine în mod eficient pentru valorificarea resurselor naturale, în extinderea schimburilor şi a cooperării regionale, exercită un rol catalizator în domeniul studiilor, al formării şi al cercetării investiţiilor potenţiale. Programul acţionează astfel în cinci domenii principale:

· studiul resurselor necesare dezvoltării;

· evaluarea resurselor necesare dezvoltării

· încurajarea investiţiilor;

· formarea cadrelor şi asistenţa ţărilor în curs de dezvoltare în domeniul tehnologiei;

· formarea cadrelor şi asistenţa ţărilor în curs de dezvoltare în domeniul planificării economice.

·  Organ subsidiar al Organizaţiei Naţiunilor Unite, PNUD participă la mişcarea de centralizare a activităţilor pentru dezvoltare ale ONU. Programul este condus de un Consiliu de Administraţie, constituit din reprezentanţii a 47 de naţiuni (din care 27 ţări în curs de dezvoltare) aleşi, (de către membri, instituţii specializate şi AEIA) de pe o listă de candidaţi aparţinând mai multor zone geografice. Consiliul de Administraţie fixează marile linii politice ale PNUD, deciziile fiind luate adesea prin consens.

·  Administratorul PNUD răspunde de executarea programelor şi prezintă raportul său Consiliului de Administraţie. Există 114 birouri regionale servind ca agenţi de legătură cu statele. Are sedii la Geneva şi la New York.

Vom analiza funcţionarea PNUD din punct de vedere financiar, activităţile sale specifice în domeniul dezvoltării şi rolul său în politica generală a ONU.

I. Funcţionarea PNUD din punct de vedere financiar

·  PNUD primeşte o susţinere financiară benevolă (deci fără nici un fel de constrângere) din partea guvernelor. Resursele sale trebuiesc reînnoite anual, în cadrul unei Conferinţe de anunţare a contribuţiilor. Resursele disponibile totale au depăşit, în anul 1993, suma de 1,3 milioane US$, marcând o reducere progresivă a importanţei fondurilor. Principalele contribuţii provin din partea S.U.A., ţările Europei de Nord, Germaniei, Japoniei, Canadei, Belgiei, Elveţiei şi Franţei; Africa a fost principalul beneficiar al ajutorului.

·  Reprezentantul-rezident de pe teren este un element de bază al sistemului. El este însărcinat cu menţinerea legăturii cu statul de reşedinţă, având latitudinea de a aproba singur proiecte a căror valoare nu depăşeşte 400 000 US$, în domenii cum ar fi: agricultura, pescuitul, sănătatea, industria şi mediul înconjurător. Această voinţă de descentralizare a activităţilor PNUD nu vine de loc în întâmpinarea garantării neutralităţii resurselor. Ţările donatoare nu pot pune condiţii cu privire la modalitatea de utilizare a contribuţiilor lor, cu excepţia donaţiilor speciale. Începând din anul 1979, reprezentanţii-rezidenţi, care sunt de fapt reprezentanţi ai Programului Naţiunilor Unite pentru Mediul Înconjurător (Programme des Nations Unies pour l'Environnement - PNUE) şi ai Programului Alimentar Mondial (Programme Alimentaire Mondial - PAM) sunt însărcinaţi să coordoneze ajutorul pentru dezvoltare furnizat de sistemul Naţiunilor Unite în ţara de care aceştia răspund. De asemenea PNUD îşi oferă sprijinul tehnic şi administrativ pentru coordonarea ajutorului bilateral primit.

·  Ţările beneficiare participă, până la concurenţa a 55% (în natură sau în bani), la finanţarea proiectelor. Procesul de planificare al asistenţei pe care PNUD o oferă cuprinde trei etape:

· Începând cu anul 1970, PNUD face planificare per ţară. O estimare a resurselor financiare disponibile în următorii viitori cinci ani permite stabilirea cifrelor indicative de planificare (CIP), pentru fiecare ţară. Aceste cifre indicative de planificare (bazate pe indicatori privind populaţia, PNB şi criterii privind sărăcia) sunt de asemenea stabilite şi pentru proiectele regionale, internaţionale sau mondiale. Nu este vorba de angajamente formale.

· Fiecare guvern elaborează un program, ţinând cont însă de cifrele indicative de planificare (CIP), defineşte domeniile prioritare de acţiune pentru PNUD şi alocă resursele necesare, după care programul este supus spre aprobare Consiliului de Administraţie al PNUD.

· Pregătirea diverselor cereri de proiecte duce la definirea principalelor obiective ale fiecărei operaţiuni (cost, durată, responsabilităţile respective, ale guvernului şi ale organismelor ONU). Activităţile PNUD sunt finanţate pe de o parte pe plan local (salariile personalului indigen, construcţii şi întreţinerea acestora, furnituri şi servicii disponibile la faţa locului) în proporţie de peste 50% din costul total al operaţiunii, iar pe de altă parte, restul este acoperit din contribuţii voluntare.

·  PNUD se ocupă de activităţile îndeplinite de instituţiile internaţionale din sistemul pentru dezvoltare al ONU, în colaborare cu guvernele beneficiare. Rolul său este de concepţie, bazat pe ideea unei planificări mondiale, celelalte organe ale sistemului ONU fiind doar simpli executanţi. PNUD favorizează dezvoltarea informaţiei, acordă consultanţă guvernelor, recrutează experţi internaţionali, ajută planificatorii. Tot el decide, împreună cu guvernele interesate, instituţiile care participă la un proiect, chiar şi în cazul în care sunt implicate mai multe instituţii. Unele proiecte pot fi executate chiar de PNUD, mai ales cele ce implică mai multe competenţe, multidisciplinare, care solicită mai multe surse de finanţare. Guvernelor li se încredinţează responsabilitatea execuţiei proiectului, chiar dacă reprezentanţii rezidenţi sunt cei care elaborează planurile de gestionare al programului pentru ţara respectivă, în scopul de a măsura dificultăţile în realizarea operaţiunii şi determină, de acord cu guvernul şi cu instituţia responsabilă specializată, utilitatea revizuirilor.

Valoarea totală a investiţiilor angajate de PNUD în ultimii cinci ani depăşeşte suma de 65 milioane US$, fiind implicate peste 150 de ţări şi peste 10 000 de proiecte.

II. Ajutorul pentru finanţare

PNUD acordă un ajutor substanţial în domeniile studiilor şi evaluării resurselor privind dezvoltarea, încurajează investiţiile, formarea cadrelor specializate, ajută la determinare alegerii tehnicilor şi a asistenţei în sfera planificării economice.

·  PNUD încurajează prospecţiunile miniere în întreaga lume. Rezultatele globale ale activităţii sale în domeniul anchetelor şi studiilor asupra evoluţiei pământurilor arabile sau asupra zăcămintelor industriale de minereuri reprezintă o plus-valoare estimată la peste 150 miliarde US$. Această activitate este intensificată prin crearea unui Fond al Naţiunilor Unite (Fond ce se reînnoieşte automat) pentru explorarea resurselor naturale.

·  Intervenţiile PNUD nu au loc decât la solicitarea guvernelor. Prin acţiunile sale, PNUD caută să îmbunătăţească productivitatea întreprinderilor şi nivelul de trai al populaţiei, favorizând adese industrializarea descentralizată şi dezvoltarea infrastructurilor.

·  Activitatea PNUD în domeniul pregătirii cadrelor specializate şi al educaţiei este considerabilă, mai cu seamă în Africa. Pot fi prezentate mai multe exemple: crearea unei şcoli normale pentru pregătirea de învăţători pentru şcolile primare şi secundare în Lesotho (şef de lucrări: UNESCO), înfiinţarea unui centru de pregătire profesională în Columbia (şef de lucrări: OIT), pregătirea medicilor „omnipracticieni” în Camerun (şef de lucrări: OMS). În plus – tot cu ajutorul PNUD –  au fost înfiinţate numeroase centre de cercetare aplicată, mai ales în domeniile agro-alimentar şi în cel al sănătăţii (lupta contra onchocercosei).

·  PNUD asigură asistenţă tehnică gratuită sau în condiţii foarte avantajoase, mai ales ţărilor mai puţin avansate, Africa fiind principalul beneficiar (peste 400 milioane US$ în anul 1992, din care peste 50% numai pentru remuneraţii, mai ales în agricultură, industrie şi resurse naturale).

·  PNUD tinde să dea noi fundamente dezvoltării, ajutând ţările în curs de dezvoltare să-şi asigure administratori publici competenţi şi sprijinindu-le în alegerea unui model de dezvoltare satisfăcător, bazat pe autonomie, descentralizarea activităţilor şi pe cooperarea tehnică între ţările sărace. PNUD exercită un rol foarte important în cadrul Instituţiilor şi Programelor ONU.

III. Activitatea în cadrul sistemului Naţiunilor Unite

PNUD susţine programele Adunării Generale a ONU şi administrează unele fonduri speciale.

A. Susţinerea programelor Adunării Generale a ONU

·  PNUD contribuie la punerea în aplicare a Programului de acţiune pentru realizarea Noii Ordini Economice Internaţionale, dezvoltând o concepţie novatoare privind cooperarea tehnică. A ajutat la formularea Programului integrat al CNUCED/UNCTAD Conférence des Nations Unies sur le Commerce et le Développement – United Nations Conference on Trade and Development privind produsele primare, patronează proiecte interregionale destinate pregătirii ţărilor sărace pentru negocieri multilaterale şi încearcă să crească asistenţa acordată în sfera organizării activităţii productive. Pe de altă parte, încurajează cercetările în problema autosuficienţei tehnice a ţărilor în curs de dezvoltare în domeniul energiei (biogaz sau energie solară). În fine, încearcă să îmbunătăţească transportul bunurilor alimentare în Africa, pentru a evita pierderile de produse.

·  Conferinţa Naţiunilor Unite pentru cooperare tehnică între ţările în curs de dezvoltare (Coopération Technique entre Pays en Développement - CTPD) de la Buenos Aires a încercat să dezvolte raporturile tehnologice între ţările în curs de dezvoltare, iar planul de acţiune al Conferinţei a acordat PNUD mari responsabilităţi pentru promovare şi sprijin, scoţând în evidenţă în acelaşi timp rolul suveran al statelor. Obiectivele Conferinţei Naţiunilor Unite pentru cooperare tehnică între ţările în curs de dezvoltare (Coopération Technique entre Pays en Développement - CTPD) sunt următoarele:

· încurajarea autonomiei ţărilor în curs de dezvoltare;

· dezvoltarea capacităţilor tehnice ale Lumii a Treia;

· dezvoltarea comunicaţiilor;

· o mai bună absorbţie şi adaptare a tehnicilor şi competenţelor;

· folosirea în comun a informaţiilor privind cele mai adecvate tehnici;

· creşterea volumului activităţilor de cooperare internaţională;

· cunoaşterea problemelor specifice ţărilor cele mai sărace.

Această Conferinţă a făcut 38 de recomandări, Administratorul PNUD trebuind să ia noi măsuri pentru a da orientarea necesară acţiunilor, programelor şi proiectelor PNUD, pentru a sprijini obiectivele Conferinţei Naţiunilor Unite pentru cooperare tehnică între ţările în curs de dezvoltare (Coopération Technique entre Pays en Développement - CTPD).

·  CNUCED/UNCTAD Conférence des Nations Unies sur le Commerce et le Développement – United Nations Conference on Trade and Development a cerut PNUD să-şi sporească resursele disponibile pentru proiecte regionale, interregionale şi mondiale, şi să favorizeze:

· elaborarea şi punerea în aplicare a unui sistem de informaţii comerciale privind comerţul exterior al ţărilor în curs de dezvoltare;

· pregătirea şi publicarea unui manual modern privind organizaţiile comerciale ale statului;

· îmbunătăţirea serviciilor de consultanţă a diferitelor organizaţii naţionale pentru comerţ;

· asigurarea unei asistenţe tehnice pentru încheierea acordurilor de comercializare multinaţionale ale statelor în curs de dezvoltare;

· analizarea şi formularea posibilităţilor de înfiinţare şi de promovare de întreprinderi mixte de comercializare între ţările sărace

şi 

· intensificarea acţiunilor CNUCED/UNCTAD Conférence des Nations Unies sur le Commerce et le Développement – United Nations Conference on Trade and Development, în colaborare cu ONUDI (Organisation des Nations Unies pour le Développement Industriel) în domeniul întreprinderilor productive multinaţionale din Ţările Lumii a Treia.

B. Organizaţiile conduse de PNUD

Adunarea Generală a ONU consideră că activităţile acestor Fonduri sunt prea strâns legate de cea a PNUD pentru a nu le grupa sub umbrela aceluiaşi organ administrativ.

·  Fondul de Înzestrare al ONU (Fonds d'Équipement des Nations Unies - FENU) a fost creat în anul 1966, serveşte la finanţarea proiectelor care, din lipsa garanţiilor suficiente, nu pot beneficia de împrumuturi de la bănci. Ţările cele mai sărace beneficiază de asistenţă sub formă de donaţie din partea acestui Fond. FENU răspunde rapid unor nevoi precise, cu un minim de proceduri şi formalităţi administrative; favorizează iniţiativele populare de mică amploare.

·  Fondul ce se reînnoieşte automat pentru exploatarea resurselor naturale (Fonds auto-renouvelable pour l'exploration des ressources naturelles - FAERNA) a fost creat în anul 1974 pentru a finanţa prospectarea zăcămintelor naturale a căror exploatare ar putea fi rentabilă. Finanţarea prospectărilor, care implică elemente de risc deloc neglijabile, poate fi asigurată parţial de acest Fond, iar rambursarea nu este solicitată decât în cazul în care prospecţiunile se termină cu rezultate satisfăcătoare.

·  Programul Voluntarilor ONU funcţionează cu începere din anul 1970: el permite voluntarilor competenţi de a participa în mod direct la dezvoltarea ţărilor sărace, în domenii cum ar fi agricultura, îngrijirea sănătăţii, economie, etc. aceşti voluntari acţionează în general în ţările cel mai puţin dezvoltate.

·  Biroul Naţiunilor Unite pentru regiunea Sudano-Saheliană, înfiinţat în anul 1978, are ca obiect al activităţii sale asigurarea redresarea agriculturilor din regiune (32 de ţări !), puternic lovite de secetă şi deşertificare. Biroul încearcă să rezolve problemele imediate, dar fără a ignora activităţile fundamentale ale dezvoltării.

·  Fondul special de afectare pentru ţările şi popoarele coloniale, creat în anul 1978, acorda asistenţă umanitară mişcărilor de eliberare, recunoscute de Organizaţia Unităţii Africane, în domenii cum ar fi sănătatea, educaţia, pregătirea profesională a cadrelor, formarea şi pregătirea administraţiilor publice. În prezent acest Fond nu mai funcţionează.

·  Fondul special al Naţiunilor Unite pentru ţările în curs de dezvoltare fără ieşire la mare, creat în anul 1979, ajută ţările enclavizate să depăşească dificultăţile în domeniul transporturilor.

·  Fondul Naţiunilor Unite pentru activităţi în problema populaţiei (Fonds des Nations Unies pour les activités en matičre de population - FNUAP) funcţionează din anul 1969. Fondul sprijină eforturile ţărilor în formularea şi punerea în practică a politicilor demografice, susţine colectarea de date exacte privind structura şi evoluţia populaţiei, facilitează planificarea voluntară a familiei, organizează campanii de educaţie, furnizează materiale anticonceptive, educă femeile în domeniul îngrijirilor prenatale. Cu toate că depinde de Consiliul de Administraţie al PNUD, fie prin Reprezentanţii acestuia, sau fie că suportul administrativ îi este asigurat de Secretariatul PNUD, Fondul Naţiunilor Unite pentru activităţi în problema populaţiei (FNUAP) asigură singur direcţia propriilor sale programe.

·  Fondul Naţiunilor Unite pentru ştiinţa şi tehnica în serviciul dezvoltării a fost creat la Viena în anul 1979. El asigură capitaluri şi serviciile experţilor pentru executarea proiectelor care vizează întărirea capacităţii ţărilor în curs de dezvoltare în utilizarea ştiinţei şi tehnicii în dezvoltarea acestor ţări.

·  Fondul Naţiunilor Unite pentru femei (Fonds de développement des Nations Unies pour la femme - UNIFEM) a fost creat în anul 1977 pentru a susţine implicarea femeilor în dezvoltare.

·  Fondul pentru măsuri speciale în favoare ţărilor cele mai puţin avansate le asigură acestora o asistenţă tehnică pentru întărirea capacităţii lor de planificare şi de analiză a politicilor economice.

·  Fondul «Asociaţi pentru dezvoltare» acordă subvenţii pentru iniţiativele organizaţiilor neguvernamentale în domenii cum ar fi sănătatea, educaţia, administrarea rezervelor de apă, crearea de locuri de muncă sau a producţiei de substanţe alimentare.

C. Pentru o nouă abordare a problemei dezvoltării

·  «Noile dimensiuni» ale PNUD tind să întărească mijloacele de care dispun ţările în curs de dezvoltare, să acorde sprijin cooperării tehnice, să acorde mai multe responsabilităţi ţărilor din Lumea a Treia în gestionarea propriilor lor proiecte, să furnizeze capitaluri «de amorsare» sau să concentreze eforturile pentru a ajunge la rezultate mai importante, pentru un mic început în soluţionarea problemei sub-dezvoltării. Lucrând în cooperare cu aproape toate ţările din lume şi cu peste 25 de instituţii internaţionale, PNUD asigură asistenţă în cadrul a peste 10 000 de proiecte în toate ţările în curs de dezvoltare. În mod general, el acordă ajutor oricărei ţări care îl solicită, cu singura condiţie ca aceasta să fie membră a ONU sau a uneia din organizaţiile care îi sunt afiliate. Această regulă asigură universalitatea şi independenţa PNUD faţă de presiunile politice. Activitatea sa este dificilă, căci trebuie să dozeze imperativele pe termen scurt şi necesităţile pe termen lung, iar dacă a fost făcute unele critici în legătură cu această activitate (de exemplu creşterea şomajului), trebuie ţinut minte că un proces de dezvoltare provoacă în mod ineluctabil dezechilibre parţiale sau conjuncturale, care îl pot compromite.

·  Cu începere din anul 1990, PNUD îşi propune să angajeze o adevărată dezbatere cu privire la dezvoltarea umană. Este condamnată utilizarea exclusivă a indicatorului «PIB per locuitor» şi se propune extinderea criteriilor ce ar trebui reţinute în sfera dezvoltării. Astfel, s-au stabilit două noi bareme:

· IDH (Indice de développement humain) indicele dezvoltării umane, care ţine cont, în calculul dezvoltării economice de nivelul de alfabetizare, de speranţa de viaţă, de venitul naţional, etc.;

· ILH (Indicateur de Liberté Humaine) indicatorul libertăţii umane, care scoate în evidenţă drepturile omului în materie de egalitate a raselor, a sexelor, de religie, de libertatea de circulaţie, de opoziţia politică, etc.

Aceste analize completează rezultatele prea generale furnizate de calculele obişnuite ale Băncii Mondiale şi redefinesc nivelurile de dezvoltare. Astfel se poate observa că state sărace cheltuiesc adesea mai mult pentru armată decât pentru educaţie. O astfel de atitudine are ca rezultat modificarea atitudinii altor instituţii internaţionale şi mai ales incită F.M.I. şi Banca Mondială să ţină cont în programele lor şi de indicii privind cheltuielile pentru securitatea naţională şi pentru educaţie. 

·  Încetul cu încetul, rolul PNUD s-a erodat, odată cu multiplicarea Fondurilor speciale (preferate de ţările industrializate în locul finanţării pe ansamblu din partea PNUD), şi creşterea rolului lor multiplu şi cu sporirea gradului de complexitate al organizaţiei. Printre cele mai mari realizări ale sale, putem enumera eradicarea aproape completă a onchorecosei, proiect exact şi foarte bine desfăşurat. Din contră, continuarea marilor proiecte generale, ambiţioase, nu s-a dovedit a fi deloc eficace. Acţiunea sa se limitează la limitele mandatului organizaţiei. Respectul pe care-l datorează suveranităţii naţionale nu îi permite să acţioneze asupra elementelor esenţiale ce blochează dezvoltarea ţărilor sărace: tirania, risipa, efectul de dominaţie, neglijenţa, indiferenţa, goana după putere, regimuri politice şi economice neadaptate realităţilor ţării. Din contră, PNUD este obligat să colaboreze strâns cu guvernele la identificarea obstacolelor specifice fiecărei ţări şi este clar că unele din aceste obstacole sunt trecute sub tăcere, cu bună ştiinţă. Această limitare a activităţii PNUD este inevitabilă.

Secţiunea II

Dezvoltarea industrială: Organizaţia Naţiunilor Unite pentru Dezvoltare Industrială (ONUDI – Organisation des Nations Unies pour le Développement Industriel)

Adunarea Generală a ONU a decis, în luna decembrie a anului 1965 crearea unui organism autonom în vederea sprijinirii dezvoltării industriale a ţărilor în curs de dezvoltare şi de a încuraja, în acest scop, mobilizarea resurselor naţionale şi internaţionale. Acestei noi structuri i-au fost atribuite mai multe funcţii: promovarea industrializării, dezvoltarea metodelor moderne de producţie, programarea şi planificarea industrială, difuzarea informaţiilor privind descoperirile din domeniul tehnicii, ajutorul pentru formarea cadrelor din industrie, cooperarea cu organismele internaţionale sau regionale din domeniul protejării proprietăţii industriale, găsirea de capitaluri externe pentru ţările în curs de dezvoltare. La Conferinţa de la Lima din anul 1975 s-a subliniat necesitatea procesului de industrializare pentru asigurarea unei dezvoltări socio-economice auto-întreţinute şi integrată, în cadrul unei noi ordini economice internaţionale bazată pe comuniunea de interese şi cooperarea tuturor ţărilor. S-a reafirmat, de asemenea, dreptul oricărui stat de a-şi exercita în mod liber suveranitatea şi de a controla în mod permanent resursele sale naturale, precum şi necesitatea de a controla şi de a institui reglementări pentru societăţile multinaţionale. Pentru realizarea obiectivelor fixate de Conferinţa de la Lima (25% din producţia mondială a anului 2000, faţă de cele 9% din anul 1980, trebuiau să fie realizate în ţările în curs de dezvoltare), ar fi trebuit să se investească anual circa 500 miliarde US$ (în anul 1975), din care cel puţin 20% ar fi trebuit să provină din ţările dezvoltate. Conferinţa de la New Delhi, din anul 1979 a oferit opt propuneri, printre care şi constituirea unui sistem de reglementare a diferendelor industriale, care ar acorda o cale de recurs ţărilor în curs de dezvoltare şi instituirea unui Fond mondial de încurajare a industriei pentru favorizarea transferurilor masive de resurse spre ţările sărace. Dar, din nefericire, deciziile concrete au lipsit. ONUDI a fost transformată în instituţie specializată a ONU prin Actul Constitutiv, adoptat la Viena, în anul 1979, şi intrat în vigoare abia în anul 1986. Conform prevederilor acestui Act Constitutiv, ONUDI trebuie să ajute la formularea de programe ştiinţifice şi tehnologice de dezvoltare şi la punerea în practică a planurilor pentru industrializarea sectoarelor publice, cooperatiste şi private. 

I. Organizare şi resurse 

ONUDI are peste 100 de membri. Organizarea sa este cea clasică, în vreme ce finanţarea este relativ complexă.

·  ONUDI are mai multe organe, fiind condusă de Conferinţa Generală a tuturor statelor membre, care se reuneşte o dată la doi ani pentru definirea strategiei, aprobarea bugetului şi adoptarea convenţiilor şi acordurilor. 

Consiliul dezvoltării industriale, cu 53 de membri (din care 33 de membri reprezintă Africa, Asia şi America Latină), se reuneşte o dată pe an pentru a trece în revistă programele acceptate de Conferinţă şi formulează recomandări. 

Comitetul pentru programe şi bugete, cu 27 de membri, ajută Consiliul, emite avize şi face propuneri.

Secretariatul, cu peste 500 de membri, este condus de Directorul General, numit de Conferinţă, la propunerea Consiliului. 

La Birourile Externe ale ONUDI sunt afectaţi 40 de directori, care lucrează în strânsă colaborare cu Reprezentanţii-rezidenţi ai PNUD.

· Pentru finanţarea cheltuielilor administrative şi pentru cercetare, ONUDI încasează contribuţii obligatorii de la statele membre, donaţii financiare voluntare şi contribuţii din partea PNUD (care rămâne principala sa sursă de finanţare). Cheltuielile uzuale sunt suportate de membri, după o repartizare fixată în conformitate cu baremul cotelor-părţi decis de Conferinţă cu majoritatea a două treimi din membrii prezenţi şi votanţi. Directorul General poate accepta contribuţii materiale voluntare. Dacă principalele cheltuieli ocazionate de proiectele ONUDI sunt în sarcina ţărilor beneficiare şi a PNUD, ONUDI aduce serviciile experţilor săi şi mijloacele de pregătire a cadrelor. Finanţarea sa rămâne totuşi nesigură, având în vedere întârzierile şi acumularea arieratelor care produc grave probleme trezoreriei. Cu începere din anul 1972, ONUDI a condus, în 180 de ţări, peste 17 000 de proiecte, ceea ce a reprezentat o cheltuială de peste 2 miliarde US$.

II. Domeniile de activitate

Departamentul pentru operaţiuni industriale execută proiectele pe teren, încercând să folosească materiile prime naţionale şi să favorizeze autosuficienţa industrială. A fost creat un departament al ţărilor în curs de dezvoltare, pentru a avantaja programele acestor ţări.

·  ONUDI joacă rolul unui intermediar şi al unui catalizator, organizând contacte directe între investitori şi industriaşi din ţările dezvoltate pe de o parte, şi ţările în curs de dezvoltare, de cealaltă parte. Organizaţia încearcă să impună ideea interdependenţei dintre ţări şi a necesităţii progresului industrial, şi încurajează transferul de tehnologii curate. Datorită sprijinului pe care Organizaţia îl acordă mai multor centre de cercetare-dezvoltare, ea face publice ultimele noutăţi tehnologice, care altfel ar fi inaccesibile ţărilor în curs de dezvoltare.

· ONUDI cooperează în domeniul tehnic (recomandări privind restructurarea industrială, ajutor în elaborarea sistemelor de informare, promovarea întreprinderilor mici şi mijlocii, furnizarea de servicii de gestiune şi de modernizare industrială, difuzarea de informaţii statistice, integrarea femeilor ă procesul de industrializare, sprijin organismelor industriale). ONUDI acordă sprijin direct întreprinderilor industriale şi private.

·  ONUDI organizează colocvii, seminarii, şi stagii de instruire, prin informaţiile pe care le adună, le analizează şi le confruntă joacă rolul de bancă de date. De exemplu, a ajutat Senegalul să creeze zone industriale, a susţinut pregătirea de cadre şi de tehnicieni agricoli în Ghana, a încurajat crearea unui program de asistenţă tehnică pentru industria pielii din India. Cu începere din anul 1972, ONUDI a permis la mai mult de 25 000 de persoane din ţările în curs de dezvoltare să participe la aceste pregătiri destinate perfecţionării competenţei tehnice şi de conducere.

·  Pe de altă parte, ONUDI participă la acţiuni în domeniul industrial, cu ajutorul a numeroase organizaţii internaţionale, altele decât PNUD. În colaborare cu OMS, s-a preocupat de problemele fabricării produselor farmaceutice şi de eliminare a deşeurilor. Alături de CNUCED/UNCTAD Conférence des Nations Unies sur le Commerce et le Développement – United Nations Conference on Trade and Development a întreprins studii de piaţă şi campanii de promovare a exporturilor ţărilor în curs de dezvoltare. Împreună cu OUA a întocmit un plan de acţiune pentru instruirea personalului tehnic şi industrial din regiune. 

·  În fine, a inclus în preocupările sale şi cele privind mediul înconjurător.

În prezent, dezvoltarea resurselor umane, promovarea capacităţii de concurenţă internaţională, transferurile de tehnologie, cooperarea regională, promovarea investiţiilor străine, dezvoltarea durabilă din punct de vedere ecologic a sectorului industrial privat, constituie direcţiile de acţiune prioritare ale ONUDI, care, printre altele, a pus la punct o informare şi o acţiune în favoarea unei politici industriale curate.

III. Serviciile specifice

·  Programul serviciilor industriale speciale (SIS) ale ONUDI a fost creat încă din anul 1996 pentru a completa activităţile Naţiunilor Unite în domeniul dezvoltării industriale pentru a furniza, în caz de urgenţă, un ajutor pe termen scurt ţărilor în curs de dezvoltare pentru a face faţă unor situaţii neprevăzute. Această procedură simplă şi accelerată, finanţată atât din contribuţii voluntare cât şi din resursele PNUD, administrată împreună de Directorul PNUD şi de Directorul Executiv al ONUDI, permite trimiterea de experţi pentru misiuni de scurtă durată şi puţin costisitoare.

·  Biroul programelor pentru cooperare în domeniul investiţiilor (Bureau des programmes de coopération en matičre d’investissement – BPCI) serveşte ca intermediar între promotorii proiectelor industriale şi furnizori. Este necesar ca acest Birou să aibă o bună cunoaştere a pieţelor, pentru a acorda o asistenţă decisivă în domeniul pre-investiţional. Prin intermediul Biroului programelor pentru cooperare în domeniul investiţiilor, ONUDI depune eforturi pentru stimularea întreprinderilor mici şi mijlocii în ţările sub-dezvoltate. Biroul foloseşte mai multe mijloace de promovare a investiţiilor în ţările în curs de dezvoltare: căutarea de parteneri pentru reamplasarea instalaţiilor de producţie, consolidarea sau stabilirea de legături între intermediarii financiari şi investitorii din ţările în curs de dezvoltare, furnizarea unei asistenţe tehnice în stadiul de pre-investiţie, etc.

·  Serviciul pentru cumpărări şi tranzacţii (Service des achats et des marchés - SAM) încheie contracte pentru cumpărarea materialului şi a produselor necesare, precum şi pentru furnizarea de servicii de consultanţă, conform regulilor contabilităţii ONU. Grupul pentru Tehnologie al ONUDI se ocupă de problemele pe care le pun elaborarea şi transferul tehnicilor, şi în special de difuzarea informaţiilor. Acest Grup a fost creat de Banca pentru Informaţii Industriale şi Tehnice şi constituie o etapă importantă pentru culegerea şi difuzarea informaţiilor. În fine, ONUDI aplică programele de Cooperare Tehnică între Ţările în Curs de Dezvoltare (Coopération Technique entre Pays en Développement – CTPD) şi cel de Cooperare Economică între Ţările în Curs de Dezvoltare (Coopération Économique entre Pays en Développement – CEPD), care sunt susţinute de ONU şi ţine cont, în alegerea acţiunilor sale, de nivelul de dezvoltare al ţărilor interesate.

·  ONUDI dispune şi de un Fond de dezvoltare industrială (Fonds des Nations Unies de Développement Industriel - FNUDI), finanţat prin contribuţii voluntare şi administrat de un Director General. În funcţie începând cu anul 1978, proiectele sale se adresează în special ţărilor cele mai sărace, fără ieşire la mare, sau statelor insulare, pentru punerea la punct şi transferul tehnologiilor industriale, pregătirii cadrelor şi întreprinderilor de transformare a resurselor naturale locale, precum şi industriilor care satisfac nevoile esenţiale pe plan local.

·  În cadrul Programului pentru inovaţii tehnice, ONUDI a creat, în anul 1983, Centrul Internaţional pentru geniul genetic şi biotehnologie (Centre International pour le Génie Génétique et la Biotechnologie – CIGGB), în scopul accelerării punerii la punct şi transferului tehnologiei către ţările în curs de dezvoltare. La New Delhi, sunt privilegiate agricultura şi sănătatea oamenilor, iar la Trieste, microbiologia industrială, recuperarea energiei plecând de la biomasă, precum şi activităţile uzinelor-pilot sunt domeniile principale de activitate. Există, de asemenea, o reţea regională de micro-electronică pentru America Latină (REMLAC).

·  Centrele pentru cooperare industrială internaţională de la Beijing şi de la Moscova facilitează participarea întreprinderilor străine la firme mixte (joint ventures).

·  în sfârşit, mai există şi Birouri de promovare a investiţiilor (SPI) la Atena, Milano, Cologne, Paris, Tokyo, Seul, Viena, Varşovia, Zurich şi Washington cu rolul de a pune în contact pe responsabilii proiectelor industriale din ţările în curs de dezvoltare cu investitorii din ţările dezvoltate.

ONUDI lucrează împreună cu numeroase organizaţii internaţionale. Cu toate acestea, obiectivele sale, mai ales cele definite la Conferinţa de la Lima, s-au dovedit nerealiste, iar cooperarea între ţările în curs de dezvoltare nu a funcţionat în mod corect. Această instituţie fundamentală a dialogului Nord-Sud nu a fost prea eficace iar ultimele Conferinţe Generale ale organizaţiei au constituit tot atâtea eşecuri. Oricum, pentru o eficienţă cu adevărat vizibilă a ONUDI se pare că s-ar impune o transformare profundă a sa.

+Capitolul 10

Ajutorul indirect al ONU pentru dezvoltare 

Mai multe organisme internaţionale exercită o influenţă considerabilă asupra factorilor economici ai dezvoltării, dar fără ca prin aceasta obiectivele lor fundamentale să se situeze în sfera economicului. Nu se poate prezenta o listă exhaustivă a acestor organizaţii, căci practic orice acţiune are origini şi consecinţe economice. Ne vom opri dor la organismele economice care exercită cu adevărat o influenţă reală asupra dezvoltării şi care privesc în special mediul înconjurător, sănătatea, educaţia sau ramuri ale economiei mondiale, cu un accent deosebit pe mediul înconjurător, din ce în ce mai puternic legat de dezvoltare.

Secţiunea I

Programul Naţiunilor Unite pentru Mediul Înconjurător (Programme des Nations Unies pour l'Environnement - PNUE)

La iniţiativa Consiliului Economic şi Social al ONU (Conseil Économique et Social de l'ONU - ECOSOC) şi a Organizaţiei ONU pentru educaţie, ştiinţă şi cultură (United Nations for Education, Science and Culture Organisation - UNESCO) prima Conferinţă mondială, la nivel guvernamental, privind mediul înconjurător, a avut loc la Stockholm, în anul 1972, când ar fi trebuit creat Programul Naţiunilor Unite pentru Mediul Înconjurător (Programme des Nations Unies pour l'Environnement - PNUE), însărcinat cu traducerea în fapt a rezoluţiilor delegaţilor celor 110 guverne. 

PNUE se prezintă ca o instituţie specializată a ONU, al cărui sediu se află la Nairobi, în Kenya, cu birouri regionale în Bahrein, Bangkok, Mexic şi Geneva. Consiliul său de administraţie este compus din 58 de membri, aleşi de Adunarea Generală a ONU pentru o perioadă de trei ani, (39 de membri aparţin Ţărilor din Lumea a Treia). Acest Consiliu emite reguli generale pentru conducerea şi coordonarea programelor de mediu ale ONU. El joacă rolul unui catalizator al punerii în practică a numeroase proiecte şi încurajează liderii politici să ia în consideraţie imperativele protecţiei naturii, antrenează cooperarea internaţională, orientează programele ONU şi pregăteşte rapoarte periodice în materie de mediu, depune eforturi în domeniul cercetării şi al cunoaşterii ştiinţifice şi repertoriază politicile naţionale aplicate în ţările dezvoltate. 

PNUE dispune de un Secretariat, condus de un Director Executiv.

Programul girează două fonduri: Fondul PNUE şi Biroul pentru Industrie şi Mediu (Bureau de l'industrie et de l'environnement - BIE), care întocmesc, pentru ţările în curs de dezvoltare, politici şi informări cu privire la industriile şi tehnicile nepoluante, şi redactează instrumente juridice internaţionale privind accidentele industriale grave, ocupându-se de asemenea şi cu evaluarea impactului mai multor industrii asupra mediului. 

I. Principiile

La naşterea sa, PNUE a moştenit principiile Conferinţei de la Stockholm, dar fondurile ce i-au fost alocate reduc într-un mod aparte acţiunile sale.

A. Declaraţia de la Stockholm

La Conferinţa de la Stockholm au fost reţinute 25 de principii, din care menţionăm:

· Sărăcia este o sursă de poluare;

· Omul are dreptul la libertate, egalitate şi la condiţii de viaţă satisfăcătoare (condamnarea imperialismului, a apartheidului şi a colonialismului);

· Resursele naturale trebuie să fie protejate în interesul generaţiilor viitoare, printr-o planificare sau printr-o gestionare atentă a necesităţilor;

· Omul are o răspundere deosebită în apărarea patrimoniului; resursele ce nu pot fi reînnoite nu trebuiesc exploatate până la epuizarea lor rapidă;

· Este interzisă poluarea mărilor, mai ales când acest lucru aduce atingere sănătăţii oamenilor;

· Politica naţională de protecţie a mediului nu trebuie să ducă la slăbirea ţărilor în curs de dezvoltare şi în acest scop trebuie să li se acorde o asistenţă tehnică şi financiară. Normele privind poluarea nu pot fi aceleaşi în ţări cu niveluri diferite de dezvoltare. Politica de mediu trebuie să fie integrată în procesul planificării dezvoltării. Statele rămân suverane în exploatarea propriilor lor resurse, dar au datoria să se asigure că activitatea lor nu provoacă neplăceri celorlalte state;

· Statele trebuie să vegheze ca organizaţiile internaţionale să joace un rol coordonat, eficace şi dinamic în protejarea şi ameliorarea mediului ambiant. Se cade să se apeleze la ştiinţă şi la tehnică pentru a combate pericolele ce ameninţă mediul înconjurător şi trebuie încurajată educarea, informarea şi pregătirea.

Declaraţia de la Stocholm a fost urmată de Declaraţia de la Nairobi - Kenia, din anul 1982, care «recomandă tuturor guvernelor şi popoarelor lumii să se achite de responsabilitatea lor istorică, în mod colectiv sau individual, pentru ca mica noastră planetă să fie lăsată moştenire generaţiilor viitoare într-o stare care să garanteze tuturor o viaţă demnă».

B. Insuficienţa mijloacelor disponibile

· Sursele de finanţare sunt constituite de Secretariat, din subsidiile de la bugetul ordinar al ONU şi din contribuţiile voluntare care asigură funcţionarea PNUD.

·  Există de asemenea fonduri de alocaţii speciale care privesc protecţia Mării Mediterane (Convenţia de la Barcelona din anul 1976) sau mediul înconjurător din Caraibe (Convenţia de la Cartagina din anul 1983). Astfel, peste 100 de ţări au făcut donaţii la FEM (Fonds pour l'Environnement Mondial - FEM, fond special al PNUE), Fond instituit cu ajutorul PNUD şi al Băncii Mondiale, dotat cu peste 500 milioane US$ pe an, pe bază de contribuţii voluntare, acordarea de D.S.T.-uri speciale la Banca Mondială sau donaţii bilaterale. Au fost definite patru acţiuni principale:

1. Protejarea păturii de ozon;

2. Reducerea emisiunilor de gaze ce produc efectul de seră;

3. Protejarea biodiversităţii;

4. Protejarea apelor internaţionale.

·  Spre deosebire de alte organisme specializate ale ONU, PNUE nu îşi asumă responsabilitatea executării proiectelor din programul său de acţiune. Cu toate acesta, se consideră că pentru un dolar vărsat de PNUE, alţi patru dolari vin de la organizaţiile de susţinere şi de la state. Ţările în curs de dezvoltare primesc cea mai mare parte din fonduri. Până în anul 1990, PNUE furniza puţin peste 50 milioane US$, dar pentru anii următori a fost solicitat un efort suplimentar, o majorare cu 250%, pentru a întări activităţile PNUE.

·  Posibilităţile de acţiune ale PNUE sunt destul de reduse, dat fiind că se limitează la a convinge statele să renunţe la o parte din suveranitatea lor; de fapt, PNUE solicită câteva informaţii din sfera mediului înconjurător şi dă indicaţii de politici ecologice, pe care guvernele le urmează sau nu. Au fost definite trei niveluri de decizie:

Nivelul I permite identificarea problemelor care apar şi trebuie să reţină atenţia guvernanţilor.

Nivelul II defineşte un program de acţiune destinat să atingă obiectivele; instrumentele esenţiale în acest caz sunt funcţionarii din cadrul programelor care expun metoda conceptuală de abordare a programării, care creează un cadru operaţional şi care desemnează actorii principali şi acţiunile de urmat.

Nivelul III cuprinde acţiuni din cadrul Nivelului II, acţiuni ce au fost alese pentru a primi sprijinul FEM (Fonds pour l'Environnement Mondial - FEM, fond special al PNUE), Fond instituit cu ajutorul PNUD şi al Băncii Mondiale.

II. Activitatea PNUE

Încă de la începuturile sale, PNUE s-a ocupat de evaluarea mediului înconjurător, de gestionarea acestuia şi de măsurile de susţinere (faimosul triunghi al PNUE).

A. Informare, drept şi supraveghere

·  Planul VIGIE (supraveghere, observare) urmăreşte să caute, să evalueze şi să examineze informaţiile privind mediul înconjurător, pentru a putea supraveghea ameninţările la adresa vieţii. Este compus din patru sub-programe:

· GEMS - sistemul mondial de supraveghere continuă a mediului;

· INFOTERRA - mecanismul de schimb de date privind mediul;

· RISCPT - Registrul internaţional al substanţelor chimice cu potenţial toxic;

· GRID

El asigură susţinerea logistică a Convenţiei CITES (privind protecţia florei şi a faunei şi a Centrului pentru activităţi al Programului Mărilor Regionale. Participă de asemenea la studiul mai general al ONU privind limitele extreme ale vieţii (evaluarea necesităţilor fundamentale ale omului, în funcţie de limitele climaterice, sociale, economice). Îşi propune de asemenea să determine schimbările climatice provocate de intervenţia omului.

·  PNUE participă la acordurile internaţionale în problema dreptului mediului, din care a coordonat mai mult de o treime din convenţii. Administrează Convenţia de la Washington din anul 1973 asupra comerţului internaţional cu specii ale faunei şi florei ameninţate cu dispariţia, precum şi Convenţia de la Bonn, din anul 1979, asupra conservării speciilor migratoare. A participat la acordurile instituţionale privind stratul de ozon, deşeurile periculoase, modificările climatice şi diversitatea biologică, respectiv la Convenţiile de la Viena, Montréal şi Bâle. Tot PNUE este la originea Programului internaţional de securitate a substanţelor chimice (Programme international de sécurité des substances chimiques - PISSC), al Programului de acţiune pentru combaterea deşertificării (Programme d'action pour combattre la désertification - PACD), al Grupului interguvernamental pentru evoluţia climelor (Groupe intergouvernemental sur l'évolution des climats - IPCC) şi al Grupului pentru conservarea ecosistemelor.

·  Tot PNUE patronează şi educaţia şi instruirea în domeniul mediului înconjurător, în cadrul Programului internaţional privind mediul înconjurător (Programme international relatif á l'environnement - PIEE). Activitatea sa împreună cu Organizaţiile neguvernamentale este importantă: a creat un Centru de Schimb (în anul 1982) în scopul stabilirii unei legături între centrele donatoare şi ţările în curs de dezvoltare, pentru a favoriza o dezvoltare raţională şi curată a acestor ţări.

B. Alte domenii de activitate

· Ca „zonă de concentrare” a fost aleasă regiunea mediteraneană. PNUE speră ca într-o bună zi să fie catalizatorul care va acorda ţărilor riverane o asistenţă metodică. Reuniunea interguvernamentală de la Barcelona din anul 1975, la care au participat 16 ţări, propunea ameliorarea calităţii informaţiei, o alegere raţională între diferitele modele posibile de dezvoltare şi deciderea alocării resurselor necesare. La sfârşitul reuniunii, a fost aprobate şapte proiecte pilot, referitoare la petrol şi la hidrocarburi, metale (mercur, cadmiu), pesticide, cercetarea privind efectele poluării asupra comunităţilor şi a sistemelor ecologice marine, problema mişcării poluanţilor de-a lungul coastelor şi controlul calităţii apelor de coastă. În perioada de după Conferinţă, au fost dezvoltate alte şase proiecte, privind studiul biochimic al poluanţilor în largul coastelor, rolul sedimentării în poluare, analiza poluanţilor de origine telurică, etalonarea comparativă a tehnicilor de analiză şi a serviciilor de întreţinere comune, aportul poluanţilor transportaţi de atmosferă şi analiza pe module a sistemelor marine. La aceste programe participă mai multe organizaţii internaţionale, în special: Organizaţia Meteorologică Mondială (Organisation météorologique mondiale - OMM), UNESCO, FAO, OMS, AEIA, ONUDI, Organizaţia interguvernamentală pentru navigaţie maritimă (Organisation intergouvernementale de navigation maritime OMCI). De fapt, întreaga protecţie a Mediteranei depinde de bunăvoinţa statelor.

·  Printre priorităţile sale, comitetul director a plasat habitatul, sănătatea şi bunăstarea umană, dar şi spaţiile terestre şi maritime, apa, deşertificarea, protejarea naturii şi a resurselor energetice.

·  Gestionarea resurselor de apă dulce a dus, în anul 1986, la crearea Programului pentru o gestionare raţională a apelor interioare. Primul proiect l-a constituit fluviul Zambezi, interesând opt ţări. Alte proiecte sunt în pregătire, pentru Lacurile Aral şi Titicaca, fluviile Nil şi Dunăre.

·  Protecţia contra degradării solului şi deşertificării a făcut ca PNUE să ducă o politică a solurilor la nivel mondial (împreună cu FAO şi cu UNESCO), încă din anul 1982. Realizarea acestui plan se dovedeşte însă a fi foarte lentă.

·  Conferinţa Naţiunilor Unite privind mediul înconjurător şi dezvoltarea, de la Rio de Janeiro, din luna iunie a anului 1982, a marcat semnarea Convenţiei privind diversitatea biologică, cu o finanţare adecvată.

· Convenţia de la Bâle din anul 1989 controlează mişcările transfrontaliere a deşeurilor periculoase şi a evacuării acestora.

·  PNUE se ocupă de aspectele şi consecinţele planificării aşezărilor umane care pot influenţa mediul înconjurător. Este în contact permanent cu Directorul executiv al Habitatului (Centrul ONU pentru aşezările umane, creat în anul 1978, cu sediul la Nairobi - Kenya). Au fost întreprinse mai multe studii asupra aşezărilor umane considerate ca sisteme ecologice în sine (în Guyana, Papua-Noua Guinee). 

·  PNUE favorizează cunoaşterea ecosistemelor terestre (codrii, pădurile tropicale, munţii, insulele, coastele şi uscatul), luptă contra deşertificării, participă la protecţia apei, faunei şi florei sălbatice, întreprinde cercetări privind resursele genetice. În domeniul energiei, propune câteva soluţii curate (dar consacră numai un milion de dolari pentru aceste programe). PNUE intervine în caz de catastrofe naturale.

Tandemul mediul înconjurător - dezvoltare ocupă un lor important în preocupările PNUD, care caută să influenţeze statele să ţină cont, în politicile lor de dezvoltare, de problemele mediului. Mediul nu mai este privit ca o ramură deosebită, separată de dezvoltare. PNUE a iniţiat o consultare utilă a experţilor guvernamentali, din industrie, şi din organizaţiile internaţionale, consultare ce permite evaluarea problemelor de mediu din industrie, ramură cu ramură, şi stabilirea principiilor directoare pentru soluţionarea acestor probleme.

C. Obiectivele

Au fost reţinute 11 acţiuni esenţiale:

· lupta contra degradării solurilor în regiunile aride;

· crearea unui centru al ONU pentru crizele ecologice;

· reducerea cu 30% a producţiei de deşeuri periculoase, faţă de anul 1990;

· adoptarea de măsuri care să garanteze principalelor instituţii de finanţare a dezvoltării că activităţile finanţate de ele nu sunt «deteriorante» pentru mediul înconjurător;

· încorporarea în estimările naţionale a unei evaluări a resurselor ecologice şi naturale;

· includerea în statistici a aporturilor de capitaluri legate de comerţul internaţional de resurse naturale;

· elaborarea, pentru ţările al căror PNB real per locuitor depăşeşte 5 000 US$, a unui program de reducere al consumului resurselor naturale ce nu se pot reînnoi;

· stabilizarea consumului de energie la nivelurile atinse în anul 1992, pentru ţările al căror consum per locuitor depăşeşte 80 giajuli (obiectivul maxim trebuie să fie respectat în timp);

· încetarea defrişărilor pe picior;

· estimarea costurilor globale asociate absenţei măsurilor eficiente contra poluării (terestră, deşeuri toxice, pătura de ozon, biodiversitatea, schimbările climatice, deteriorarea mărilor şi a ţărmurilor);

· calcularea resurselor adiţionale pentru a putea promova transmiterea cunoştinţelor şi tehnicilor specifice către ţările în curs de dezvoltare.

Au fost prevăzute măsuri de susţinere pentru reîmpăduriri, scăderea poluării marine la nivelul anului 1990, interdicţia exportării deşeurilor spre ţările în curs de dezvoltare şi reducerea producţiei acestor deşeuri, prevenirea şi cooperarea internaţionale în situaţii de urgenţă, reglementarea comerţului cu substanţe chimice, elaborarea unui cod de conduită pentru transferul de tehnologii în favoare ţărilor în curs de dezvoltare, etc.

În ciuda unei activităţi debordante, PNUE nu dispune întotdeauna de mijloacele necesare pentru a îndeplini în mod corect rolul său. Este ajutat de două organisme neguvernamentale, Uniunea Internaţională pentru conservarea naturii şi a resurselor sale (UICN) şi Fondul Mondial pentru Natură (World Wildlife Fund - WWF). 

Vocea PNUE serveşte totuşi ca detonator pentru scoaterea în evidenţă a problemelor privind problemele mediului înconjurător în întreaga lume.

Secţiunea II

Organizaţii cu puternice repercusiuni economice: sănătate şi educaţie

Dezvoltarea economică include şi calitatea sănătăţii şi a educaţiei naţiunilor. Printre altele, ONU, împreună cu ECOSOC (Economic and Social Council), de un organ specific economic, prevăzut în Capitolul X al Chartei, din care majoritatea sunt ţări în curs de dezvoltare.

I. Organizaţia Mondială a Sănătăţii (OMS)

Creşterea foarte rapidă a cheltuielilor pentru sănătate a favorizat dezvoltarea economică a sănătăţii, dar statele au fost obligată să facă anumite opţiuni, să-şi controleze cheltuielile din domeniul sănătăţii şi să asigure o mai bună utilizare a resurselor disponibile. 

Organizaţia Mondială a Sănătăţii a fost creată în luna iulie a anului 1946, prin reunirea Biroului Internaţional de igienă publică (fondat în anul 1907) şi Biroul pentru igienă al Societăţii Naţiunilor (creat în anul 1919). Este o organizaţie sanitară şi medicală unică şi universală, dar nu este un serviciu mondial pentru sănătate. Statele au responsabilitatea sănătăţii propriilor popoare; OMS nu ar putea să le înlăture de la această obligaţie: ajutorul pe care îl acordă statelor se face numai la cererea acestora, şi în conformitate cu reguli bine definite. OMS favorizează dezvoltarea cercetării, difuzează informaţii, dă sfaturi în ceea ce priveşte investiţiile în domeniul sanitar şi ajută în mod concret statele în lupa lor contra bolilor.

·  OMS face parte din sistemul ONU; este o instituţie specializată, care acceptă constrângerea reprezentării reciproce, schimbul de informaţii, adoptarea de practici administrative comune cu alte organizaţii ale ONU. Organizaţia dispune de proprii săi membrii, de propriul său buget, de propriile sale organe de conducere (conform aceloraşi principii ca ale instituţiilor specializate ale ONU, cu o Adunare Generală, un Consiliul Executiv, un Secretariat şi un Director General). Statutul OMS prevede în mod formal descentralizarea, drept pentru care au fost înfiinţate şase organizaţii regionale (la Alexandria, Brazzaville, Copenhaga, Manila, New Delhi şi Washington). OMS are peste 5 000 de funcţionari (1 500 la Geneva şi 1 300 în Africa), dar, de exemplu, doar pentru gripă, există peste 100 de centre naţionale care colaborează cu OMS.

·  Obiectivul OMS este acela de a lupta contra bolilor şi de a ridica cât mai mult nivelul de sănătate al popoarelor.

· OMS a participat la elaborarea unei adevărate legislaţii sanitare internaţionale, reglementând în primul rând aditivii alimentari, împreună cu Comisia Codex Alimentarus;

· Organizaţia şi-a dezvoltat activităţile în domeniile vaccinării, al aprovizionării cu apă potabilă, al eliminării a deşeurilor, al protecţiei materne, al îngrijirilor de sănătate primare;

· În domeniul sănătăţii OMS informează, previne, îngrijeşte, cooperează, propune, organizează. Pentru aceasta, apelează la consultanţi sau la consilieri temporari, creează comitete de experţi pentru problemele cruciale şi constituie grupe de studii, ale căror rapoarte sunt publicate;

· Un comitet consultativ pentru cercetarea medicală este însărcinat cu sfătuirea Directorului General asupra dezvoltării programului de intensificare a cercetărilor;

· Cu începere din anul 1987 OMS conduce şi coordonează Programul Mondial de luptă contra SIDA (informare, educare, coordonare);

· Există de asemenea numeroase reuniuni tehnice destinate responsabililor sanitari din una sau mai multe regiuni, seminare itinerante însărcinate cu administrarea sănătăţii publice, geniului sanitar şi a învăţământului, împreună cu alte organizaţii internaţionale (AEIA, ONU, FAO, etc.) şi al centrelor care colaborează cu OMS.

·  Bugetul ordinar este finanţat prin contribuţiile anuale ale statelor membre. În anul 1994 acest buget se cifra la suma de 800  milioane US$, din care 67% pentru regiuni şi ţări. Creditele extrabugetare, de ordinul a circa un miliard US$, trebuiau puse la dispoziţia OMS, în cadrul unui program special, dotat cu structuri proprii. Acţiunea OMS de desfăşoară, pe de o parte, în cadrul luptei direct şi al cercetărilor privind terapiile contra maladiilor, şi de pe altă parte, în efortul pentru ameliorarea infrastructurii medicale şi sanitare.

II. Educaţia, ştiinţa şi cultura: UNESCO

Organizaţia Naţiunilor Unite pentru Educaţie, Ştiinţă şi Cultură (United Nations for Education, Science and Culture Organization - UNESCO) a fost creată în anul 1946, în scopul de a instaura pacea între popoarele lumii, prin strângerea colaborării între naţiuni în domeniul educaţiei, al culturii şi al ştiinţei. UNESCO îşi propune să apere respectarea universală a justiţiei, a legilor, a drepturilor omului şi a libertăţilor fundamentale, fără distincţie de rasă, sex, limbă sau religie. 

În acest scop, Organizaţia sprijină educaţia de masă şi difuzarea culturii, acordă concursul său organelor de informare în masă, favorizează avansul şi difuzarea cunoştinţelor. În prezent, programele sale majore privesc educaţia (alfabetizare, sisteme de şcoli asociate, burse pentru perfecţionare, pregătirea cadrelor didactice), ştiinţele (naturale, sociale şi exacte), cultura (protejarea şi valorificarea patrimoniului mondial, datorită Fondului patrimoniului mondial) şi comunicaţiile (împreună cu NOMIC – le Nouvel Ordre Mondial de l'Information et de la Communication - Noua Ordine Mondială a Informării şi a Comunicării şi cu PIDC – le Programme International pour le Développement de la Communication - Programul Internaţional pentru Dezvoltarea Comunicării), dar şi concepţia şi strategia dezvoltării, căutarea păcii, drepturile omului şi refuzul oricărei forme de discriminare. UNESCO întreţine relaţii strânse de colaborare cu Universitatea Organizaţiei Naţiunilor Unite de la Tokyo.

Organizaţia are proprii săi membri, propriul său buget, propriile sale organe de conducere (în conformitate cu aceleaşi principii ca şi celelalte instituţii specializate ale ONU: o Adunare Mondială, un Consiliu Executiv format din 51 de membri, un Secretariat şi un Director General). Bugetul său ordinar este mic şi nu depăşeşte maximum 225 milioane US$/an. Fondul Patrimoniului Mondial este alimentat de contribuţii obligatorii sau voluntare, de campaniile naţionale sau internaţionale şi din donaţii. 

Prin retragerea S.U.A. şi a UK şi prin neplata contribuţiei de către ţările din ex-U.R.S.S., UNESCO este într-o permanentă gravă criză financiară. 

Se pare totuşi că disensiunile tind să se aplaneze, iar universalitatea Organizaţiei poate fi luată din nou în calcul.

Secţiunea II

Organizaţiile tehnico-economice

Marea familie a Naţiunilor Unite cuprinde ONU, organismele semi-autonome create sub egida sa, instituţii specializate şi Agenţia Internaţională pentru Energie Atomică.

I. ONU şi organismele sale semi-autonome

Organizaţia Naţiunilor Unite, al cărui sediu se află la New York, a fost creată la 25 octombrie a anului 1945 numără 180 de membri, adică, la nivelul anului 1994, aproape toate statele lumii, cu excepţia Principatului Monaco, a Statului Vatican şi a Confederaţiei Elvetice (care beneficiază de statutul de observator) şi a altor patru state: Tonga, Tuvalu, Taiwan şi Kiribati.

Scopurile Organizaţiei sunt: menţinerea păcii, protecţia drepturilor omului, promovarea politică a popoarelor dependente, instituirea unei diplomaţii multilaterale şi dezvoltarea economică şi socială. Cele două organe principale ale sale sunt Consiliul de Securitate şi Adunarea Generală. 

Consiliul de Securitate se compune din 15 membri, din care cinci permanenţi: China, Franţa, S.U.A., U.R.S.S. şi UK, şi 10 membri nepermanenţi, aleşi pentru o perioadă de doi ani de Adunarea Generală a ONU; fiecare membru dispune de un drept de veto pentru problemele cele mai importante, Consiliul de Securitate fiind totuşi singurul organ al ONU care poate lua decizii obligatorii aplicabile ţărilor membre.

Adunarea Generală a ONU este compusă din toate statele membre şi se reuneşte în fiecare an, dar se poate întruni şi în sesiuni extraordinare. ONU se ocupă de probleme sociale şi economice, la fel ca şi de chestiuni pur politice. 

Charta ONU a prevăzut crearea unui Consiliu Economic şi Social (Economic and Social Council - ECOSOC), compus în prezent din 54 de membri (14 state din Africa, 11 din Asia, 10 din America Latină, 13 din Europa Occidentală ş alţi 6 din Europa Orientală).

În prezent ONU este în pragul falimentului, cu arierate de peste 800 milioane US$, numai la capitolul buget ordinar şi peste 1,8 miliarde US$ la capitolul misiuni pentru menţinerea păcii, al căror buget nu depăşeşte totuşi 800 milioane US$.

Începând din anul 1964, Adunarea Generală a ONU a creat organizaţii car nu sunt instituţii specializate, fiind definite ca organe ale Adunării Generale, funcţionând cu o largă autonomie, CNUCED/UNCTAD Conférence des Nations Unies sur le Commerce et le Développement – United Nations Conference on Trade and Development şi PNUD (Programme des Nations Unies pour le Développement) sunt exemple tipice pentru aceste organe. 

Există şi alte asemenea organe, care nu par a avea scopuri economice imediate, dar care exercită totuşi un rol ce nu trebuie neglijat asupra unora din variabilele economice şi sociale ale economiilor regionale, naţionale sau internaţionale. Este cazul în special al FNUAP (Fonds des Nations Unies pour les activités en matičre de population), al UNICEF, al UNITAR (Institut des Nations Unies pour la formation et la recherche - United Nations Institute for Training and Research) UNHCR (United Nations High Commissar for Refugees - Haut Commissaire des Nations Unies aux Réfugiés) şi al UNDRO (United Nations for Disasters Rescues Organization).

·  Fondul Internaţional al Naţiunilor Unite pentru Salvarea Copiilor (UNICEF - Fonds International des Nations Unies de Secours á l'Enfance – FISE) a fost creat în anul 1946, cu sediul la Geneva. Se ocupă de sănătatea şi de bunăstarea mamelor şi a copiilor, de ajutoare de urgenţă de readaptare (peste 12 milioane de copii mor în fiecare an de foame, de malnutriţie şi de maladii curente, şi peste 150 milioane supravieţuiesc în condiţii proaste de sănătate şi fără a fi şcolarizaţi). Activitatea sa de cooperare se traduce printr-o asistenţă în domeniul planificării şi concepţiei politicilor şi serviciilor pentru copii, prin livrarea de echipamente necesare şi prin pregătirea şi orientarea personalului naţional. UNICEF utilizează metoda serviciilor de bază al căror scop este acela de a furniza un ansamblu de servicii conexe simple, destinate ameliorări condiţiilor de viaţă ale copiilor din zonele urbane şi de la sate. Fondul, cu susţinerea OMS, caută să amelioreze asistenţa sanitară primară, cooperează în cadrul campaniilor de vaccinare, determină finanţarea cercetărilor aplicate în domeniul aprovizionării cu apă, contribuie la lupta contra carenţelor nutriţionale, furnizează mari cantităţi de alimente, colaborează la îmbunătăţirea producţiei nutriţionale familiale, favorizează învăţământul şcolar şi cel ne-şcolar, dezvoltă serviciile de protecţie socială pentru copii, acordă ajutorare de urgenţă şi pentru reconstrucţie în caz de catastrofe.

În anul 1990, UNICEF a făcut să fie adoptată Convenţia cu privire la drepturile copilului. 

Bugetul anual al Fondului este mai mic de un miliard de US$.

· Fondul Naţiunilor Unite pentru activităţi în problemele populaţiei (Fonds des Nations Unies pour les activités en matičre de population - FNUAP), creat în anul 1967, cu sediul la New York, are ca obiectiv principal promovarea elaborării de politici demografice legate de programele de dezvoltare economică şi socială. FNUAP colectează datele de bază, formulează şi evaluează politicile şi programele demografice, propune programe de planificare familială, informează şi organizează învăţământul specific.

· Institutul pentru instruire şi cercetări al Naţiunilor Unite (United Nations Institute for Training and Research - UNITAR), creat în anul 1965, se ocupă de creşterea eficienţei ONU cu ajutorul cercetărilor şi al instruirii destinate diferitelor persoane internaţionale.

·  Înaltul Comisariat pentru Refugiaţi al ONU (UNHCR United Nations High Commissar for Refugees - UNHCR – Haut Commissaire des Nations Unies aux Réfugiés), creat în anul 1951, are scop umanitar, şi nu unul politic, protejând refugiaţii (dreptul de azil) şi îi asistă din punct de vedere material. Aceeaşi misiune o are şi UNWRA (United Nations Works and Rescue Assistance – Office de secours et des travaux des Nations Unies pour les réfugiés de Palestine dans le Proche-Orient) care dirijează activitatea a peste 17 000 de persoane.

·  Biroul de coordonare al Naţiunilor Unite pentru ajutoare în caz de catastrofe (United Nations for Disasters Rescues Organization - UNDRO) are ca obiectiv esenţial asistarea ţărilor sau a regiunilor, victime ale catastrofelor naturale sau a unor situaţii comparabile. Este condus de un Coordonator numit de Secretarul General al ONU. Acest Birou, cu sediul la Geneva, trebuie să stabilească şi să întreţină relaţii de cooperare cu toate organizaţiile interesate, să mobilizeze şi să orienteze ajutoarele, să primească donaţiile, să ajute guvernele ţărilor lovite de dezastre să-şi evalueze necesităţile în ordinea priorităţilor, să promoveze studiul, prevenirea şi previziunea catastrofelor naturale, să adune şi să difuzeze informaţiile şi să reducă progresiv operaţiunile de ajutorare, în funcţie de stadiul de refacere al ţării sau al regiunii respective.

II. Organizaţiile specializate ale ONU

Instituţiile specializate ale ONU sunt autonome şi au un buget propriu, cu toate că Adunarea Generală le poate adresa recomandări şi există o reprezentare reciprocă a celor două organizaţii. Printre aceste instituţii specializate, adesea tehnice, un număr important exercită o importantă influenţă economică.

·  Uniunea Poştală Universală (UPU), creată în anul 1974, cu sediul la Berna, se ocupă de îmbunătăţirea serviciilor poştale, incluzând aproape toate statele lumii.

·  Uniunea Internaţională a Telecomunicaţiilor (UIT), creată în anul 1865, cu sediul la Geneva, coordonează utilizarea telefoniei, a radiodifuziunii şi a telegrafiei pe plan internaţional. Militează pentru stabilirea unor reguli uniforme în domeniu.

·  Organizaţia Meteorologică Mondială (OMM), creată în anul 1951, contribuie la îmbunătăţirea observaţiilor meteorologice şi încurajează adoptarea de reguli comune pentru punerea la punct şi difuzarea observaţiilor. Activitatea sa este pusă în serviciul siguranţei telecomunicaţiilor şi a agriculturii. Datele pe care le furnizează sunt considerate de FAO ca foarte utile pentru pregătirea programelor de dezvoltare agricolă.

·  Organizaţia interguvernamentală consultativă a navigaţiei maritime sau Organizaţia Maritimă Internaţională (OMI), creată în anul 1959, cu sediul la Londra, contribuie la ameliorarea securităţii pe mare şi la perfecţionarea mijloacelor de transport maritim. Se pare că importanţa sa este în creştere, aşa cum o atestă schimbarea denumirii sale, în Organizaţia Maritimă Internaţională (OMI).

·  Organizaţia Aviaţiei Civile Internaţionale (OACI), creată în anul 1947, c sediul la Montréal, în Canada, asigură dezvoltarea ordonată a aviaţiei internaţionale, cu respectarea normelor de securitate. Încurajează acordurile pentru uniformizarea măsurilor de securitate şi favorizează reglementările privind operaţiunile sau tehnicile de zbor.

Aceste instituţii specializate exercită un rol economic sectorial de netăgăduit, în domeniul transporturilor aeriene, al navigaţiei maritime, al telecomunicaţiilor, al schimburilor poştale sau al previziunilor meteorologice.

+Capitolul 11

Finanţarea dezvoltării în funcţie de apartenenţa geo-politică

Au fost create mai multe organisme bancare pentru a favoriza dezvoltarea economică a ţărilor cele mai sărace. Pe de o parte există Băncile Continentale, care joacă un rol important în finanţarea continentelor african, american şi asiatic, iar pe de altă parte, Băncile Regionale, care caută să favorizeze dezvoltarea anumitor ţări, în funcţie de mai multe criterii de selecţie: politice, religioase, economice sau ideologice. 

Secţiunea I

Băncile continentale###

Banca Africană de Dezvoltare, Banca Interamericană de Dezvoltare şi Banca Asiatică de Dezvoltare s-au inspirat pe larg din experienţa Băncii Mondiale şi a filialelor ei. Fiecare din aceste Bănci încearcă să finanţeze cele mai bune proiecte, pentru a-şi spori propria reputaţie şi de a favoriza creşterea economică în ţările ce beneficiază de sprijinul lor.

I. Banca Interamericană de Dezvoltare

A. Resursele

B. Împrumuturile

II. Banca Asiatică de Dezvoltare (BAsD)

A. Resursele

B. Împrumuturile

III. Banca Africană de Dezvoltare (BAfD)

A. Resursele

B. Finanţările

 

 

 

Secţiunea II

Băncile regionale şi cele interregionale###

Deşi numeroase, Băncile Regionale nu au întotdeauna o activitate care să se ridice la nivelul ambiţiilor lor. 

Este practic imposibil să se facă un tur de orizont complet, de la Banca de Dezvoltare a Africii Orientale, la Banca Vest-Africană de Dezvoltare, trecând pe la Banca de Dezvoltare a Statelor din Africa Centrală şi pe la Banca Central-Americană pentru Integrare Economică. 

Toate au ca obiectiv finanţarea proiectelor de dezvoltare, şi uneori, a procedurilor de integrare. Totuşi, eşecurile sunt numeroase. Aceste organisme financiare cunosc fluctuaţii considerabile în activitatea lor, datorate în special instabilităţii politice din statele membre. 

În fine, unele din aceste bănci nu furnizează toate informaţiile necesare pentru punerea în evidenţă a activităţii lor. 

Banca Europeană de Investiţii, chiar dacă nu este pe deplin reprezentativă pentru alte bănci regionale, scapă acestor critici şi permite analizarea utilităţii unui organism financiar în cadrul unui proces de integrare economică.

Băncile Regionale, axate în principal pe finanţarea unei regiuni, şi cele interregionale, fondate pe criterii ce depăşesc toate consideraţiile regionale, permit finanţarea dezvoltării.

I. Băncile Regionale. Exemplul Băncii Europene de Investiţii (BEI)

A. Resursele şi activităţile interne ale BEI

B. Finanţările ajutorului comunitar pentru dezvoltare

II. Băncile şi Fondurile de Dezvoltare interregionale

Există totodată şi Bănci, şi Fonduri, primele mai interesate de rentabilitatea imediată a proiectelor, celelalte mai interesate de dezvoltarea economică pe termen lung a ţărilor membre. Banca Europeană pentru Reconstrucţie şi Dezvoltare (BERD), ca nouă instituţie, se prezintă ca o organizaţie cu un potenţial interesant.

 

A. Băncile de origine arabă

Băncile de origine arabă sunt foarte numeroase, fiind situate în general în lumea arabă. Dintre ele, putem cita:

·  Banca Islamică de Dezvoltare, creată în anul 1974, cu sediul al Riyad, are puteri extinse, cum ar fi participarea la capitaluri sociale şi la investiţii, la cooperarea tehnică, la promovarea comerţului exterior, cercetarea de întreprindere. Calitatea de membri este rezervată doar ţărilor care fac parte din Conferinţa Islamică.

·  Banca Arabă pentru Investiţii şi Comerţ Exterior, creată în anul 1974, cu sediul la Kuweit, îşi propune mobilizarea resurselor în favoarea ţărilor africane şi arabe. Are o activitate redusă.

· Banca Arabă pentru Dezvoltarea Economică a Africii, creată în anul 1974, propune aceleaşi servicii. La această Bancă au acces numai ţările arabe.

·  Societatea Arabă de Garantare a Investiţiilor acoperă pierderile riscurilor ne-comerciale. Are sediul la Kuweit, fiind rezervată, de asemenea, numai ţărilor arabe.

·  Societatea Arabă pentru Investiţii Petroliere, cu sediul la Dammam, este o iniţiativă a Organizaţiei Ţărilor Arabe Exportatoare de Petrol (Organisation des Pays Arabes Exportateurs de Pétrole - OPAEP).

·  Societatea Arabă pentru Investiţii orientează capitalurile arabe spre dezvoltarea economică a ţărilor arabe.

B. Fondurile pentru dezvoltare, de origine arabă

Şi aceste Fonduri sunt foarte numeroase. Dintre ele, menţionăm:

·  FADES (Fondul Arab de Dezvoltare Economică şi Socială), creat în anul 1973, cu sediul la Kuweit, finanţează proiectele economice considerate esenţiale pentru lumea arabă.

·  Fondul Arab pentru acordarea de împrumuturi ţărilor Africii, creat de Liga Statelor Arabe, acordă, în condiţii foarte interesante, împrumuturi ţărilor africane.

·  Fondul Arabo-African pentru Asistenţă Tehnică finanţează programele de asistenţă tehnică ale Ligii Statelor Arabe.

· Se mai pot menţiona Fondul Special al OPEP şi Fondul Special al OPAEP, care asigură fonduri pe termen lung în vederea consolidării plăţilor ţărilor în curs de dezvoltare şi pentru asigurarea unor ajutoare de urgenţă pentru toate ţările sărace.

C. Banca Europeană pentru Reconstrucţie şi Dezvoltare###

Titlul III

Structurile de concertare*, de cooperare şi de integrare

Organizarea mondială a economiilor naţionale implică acţiuni mai puţin „universaliste” şi conduce la acorduri parţiale, limitate în spaţiu. Mai multe organizaţii internaţionale caută să favorizeze cooperarea între un grup limitat de state, care au interese comune. Aceste instituţii pot de asemenea să favorizeze concertarea, să dezvolte cooperarea monetară şi comercială sau, într-un mod mai ambiţios, să promoveze un proces de integrare economică.

Subtitlul I.

Structurile de concertare*

Procedurile de concertare interstatale sunt relativ numeroase, dar au, în domeniul economic, un rol dacă nu limitat, o organizare oarecum slab structurată. 

Astfel, ţările în curs de dezvoltare se regăsesc uneori în cadrul Grupului celor 77, al cărui rol pe lângă CNUCED/UNCTAD a fost deja prezentat.

La rândul lor, ţările cel mai dezvoltate din punct de vedere economic se regăsesc în cadrul Grupului celor 7, unde se reunesc S.U.A., Japonia, Germania, Franţa, UK, Italia, Canada, şi din ce în ce mai des, Rusia.

Clubul celor bogaţi se întruneşte o dată pe an, şi, deşi are un rol important în conducerea politicii economice mondiale, dezacordurile şi opoziţiile sale care îşi au rădăcinile în interese ce deseori sunt divergente, îi diminuează eficacitatea.

Cu toate acestea, Comisiile economice ale ONU se prezintă ca nişte structuri de concertare interesante, la fel ca şi deja faimoasa OCDE (Organisation de coopération et de développement économiques / Organisation for co-operation and economical development - OCED).

+Capitolul 12.

Comisiile economice ale ONU

Consiliul economic şi social al ONU (ECOSOC)a instituit cinci comisii economice regionale:

· Comisia Economică pentru Europa (Geneva)

· Comisia Economică pentru Africa (Addis Abbeba) 

· ESCAP sau Comisia Economică şi socială pentru Asia şi Pacific (Bangkok)

· Comisia Economică pentru Asia Occidentală (Bagdad)

· CEPAL sau Comisia Economică pentru America Latină (Santiago)

Aceste Comisii au ca obiective esenţiale dezvoltarea economică şi strângerea relaţiilor economice între ţările membre şi restul lumii; ele funcţionează sub controlul ECOSOC, având ca instanţă supremă AGONU.

Cu excepţia Comisiei CEE-ONU, celelalte Comisii urmăresc de asemenea şi integrarea regională.

Printre altele, toate aceste organisme publică numeroase studii privind evoluţia economică şi socială a regiunilor şi ele au stat la originea creării băncilor regionale de dezvoltare.

 

 

 

Secţiunea I.

Comisia economică a ONU pentru Europa (CEE-ONU)

Comisia economică a ONU pentru Europa a fost creată de ECOSOC la 28 martie 1947, în scopul favorizării cooperării economice a statelor membre.

Vreme îndelungată, scopul său major a fost acela de a reuni, în vederea unui efort comun, ţări cu sisteme economice şi politice diferite. În ciuda tensiunilor politice, au fost încheiate numeroase acorduri privind armonizarea politicilor, a legislaţiilor sau asupra unor acţiuni de comun interes. După încetarea confruntării Est-Vest, activitatea şi scopurile CEE-ONU s-au schimbat. Comisia a rămas o instanţă interguvernamentală permanentă tp cooperarea economică între toate statele Europei şi S.U.A., Canada şi Israel. În trei ani, numărul membrilor Comisiei a trecut de al 34 la 54 de state, mai ales datorită creării noilor state independente din fosta U.R.S.S.

·  Organul suprem al Comisiei este Sesiunea Plenară, care adună o dată pe an pe reprezentanţii tuturor guvernelor. Se adoptă programul general de lucru, se creează noi organisme cărora Comisia le stabileşte atribuţiile şi le controlează activitatea, se fac recomandări guvernelor ţărilor membre şi se prezintă un raport anual ECOSOC. În general rezoluţiile se votează prin consens. Comisia studiază problemele economice de interes comun, formulează recomandări concrete şi elaborează acorduri şi convenţii interguvernamentale. Reuniunile Comisiei şi ale organismelor subsidiare ei sunt pregătite de Secretariat, care mai are şi alte atribuţii: stimulează schimbul de informaţii şi de opinii, intervine în domeniul cercetării economice generale, ajută la punerea în practică a acordurilor convenite în urma negocierilor. Secretarul Executiv al Comisiei, numit de Secretarul General al ONU, îşi are sediul la Geneva.

·  Peste 70 de organizaţii profesionale internaţionale (mai ales în domeniul comerţului, al cooperării industriale, protecţiei mediului înconjurător, transporturilor, agriculturii şi forestier) beneficiază de un statul consultativ pe lângă CEE-ONU. La rândul ei, Comisia apelează la sectorul privat pentru studiile şi conferinţele sale, furnizează informaţii privind noile legislaţii sau posibilităţi de investiţii, mai ales în economiile de tranziţie.

·  În principiul, programul CEE-ONU îndeplineşte patru funcţiuni, inegal respectate de-a lungul vremii:

· schimbul de informaţii,

· elaborarea de regulamente, convenţii şi norme, 

· elaborarea de măsuri de facilitare a comerţului şi a transporturilor,

· planificarea şi punerea în practică a proiectelor operaţionale.

În realitate, accentul este pus pe informaţie, cooperare şi concertare, dar şi pe implementarea proiectelor operaţionale şi a obiectivelor pe termen lung, mai ales a celor privind mediul înconjurător.

 

I. Mijloc de informare

·  CEE-ONU este un mijloc de informare foarte interesant, atât la nivelul culegerii şi a schimbului de date satistice cât şi la nivelul studiilor teoretice, pe care le încurajează. Secretariatul întocmeşte studii statistice, iar conferinţa statisticienilor europeni, în comun cu membrii Comisei statistice a ONU, au dobândit o reputaţie internaţională pentru calitatea lucrărilor sale, lucrări ce se ocupă, pe de o parte, de problemele metodologice privind colectarea, tratarea şi prezentarea datelor, iar pe de altă parte de punerea la punct şi dezvoltarea nomenclaturilor, clasificărilor şi normativelor în domeniul statistic. Divizia de satistică a CEE-ONU publică buletine statistice în diverse domenii şi culege informaţii sociale, demografice, economice sau privind mediul înconjurător, date solicitate de principalele organe subsidiare ale CEE-ONU sau necesare lucrărilor Secretariatului.

·  Consilierii economici examinează problemele creşterii economice, definesc criteriile pentru investiţii şi propun proiecţii pe termen lung. CEE-ONU dispune de un grup de experţi guvernamentali însărcinaţi cu promovarea metodelor economiei matematice şi a tehnicilor informatice în cercetarea economică. Una din propunerile Comisiei este aceea a unei centralizări internaţionale a statisticilor de previziune.

II. Instrument de concertare industrială şi comercială

Comerţul internaţional constituie un domeniu de studiu şi de acţiune fundamental al CEE-ONU. La început Comisia a acţionat pentru dezvoltarea comerţului internaţional şi pentru creşterea schimburilor Est-Vest.

·  Acţiunea întreprinsă de CEE-ONU are la bază mai ales lucrările de normalizare. Reducerea neconcordanţelor dintre normele naţionale favorizează dezvoltarea comerţului internaţional. CEE-ONU şi-a dat concursul la crearea pieţei internaţionale de automobile, a definit normele rutiere de securitate, a pus la punct Convenţia TIR privind transportul internaţional de mărfuri pe şosele. Pe de altă parte, mai multe acorduri de normalizare, privind fructe şi legume, locuinţe, lemn, gaz, energie electrică, apă, a fost convenite în cadrul CEE-ONU.

·  CEE-ONU a căutat să promoveze comerţul cu fostele ţări socialiste. Activităţile sale vizează în acelaşi timp atât reducerea progresivă şi eliminarea obstacolelor din calea comerţului, cât şi promovarea schimburilor comerciale europene. Comitetul pentru dezvoltarea comerţului stabileşte condiţiile generale de vânzare (sub formă de contracte-tip) pentru echipamente mecanice şi electrice, cereale, lemn, combustibili solizi sau citrice. Comitetul a elaborat principii privind întocmirea contractelor de transfer internaţional de „kow-how”, sau pentru realizarea de ansambluri industriale internaţionale. Aceste acorduri se prezintă sub diverse forme: licenţe de fabricaţie, livrări de uzine sau de benzi complete de producţie, însoţite de clauze de cumpărare a producţiei, sub-tratare pe termen lung, întreprinderi mixte de producţie şi de comercializare, specializare în fabricarea anumitor produse, operaţiuni concertate de ofertare către clienţi din terţe ţări.

·  Guvernele contribuie la fondul special afectat care finanţează planificarea şi coordonarea CEE-ONU pentru proiecte specifice, cum ar fi Autostrada Trans-Europeană (TEM) sau Reţeaua Feroviară Trans-Europeană (TER).

III. Celelalte funcţii şi priorităţi de după 1990

·  CEE-ONU are la activul său reuşita punerii în aplicare a recomandărilor Conferinţei pentru Securitate şi Cooperare în Europa (CSCE). Ea a fost desemnată de Conferinţa de la Helsinki (1975) ca instrument-cheie al cooperării pan-europene, iar reuniunile CSCE au creat ocazia de a fi amintit rolul pe care trebuie să-l aibă pentru protecţia mediului înconjurător şi pentru a încuraja cooperarea economică. Ea cooperează cu Uniunea Europeană, OCDE, Consiliul Europei şi BERD, atât pentru schimbul de informaţii cât şi pentru implementarea proiectelor executate în comun. De asemenea, nu trebuie neglijat de loc acţiunile, concertările, negocierile pe care CEE-ONU le poartă la nivel sectorial şi regional (în special în ceea ce priveşte dezvoltarea inegală).

·  În anul 1990, CEE-ONU s-a axat pe patru domenii principale de activitate:

· protecţia mediului înconjurător,

· transporturile,

· statistica,

· dezvoltarea comerţului

În domeniul protecţiei mediului înconjurător, CEE-ONU a contribuit din plin la pregătirea Conferinţei de la Stockholm, care a creat Programul ONU pentru mediul înconjurător (PNUE - Programme des Nations Unie pour l'environnement). Cu începere din anul 1990, toate programele CEE-ONU trebuie să aibă în vedere o dezvoltare durabilă, bazată pe respectul mediului uman, reducerea poluării şi folosirea la minim a resurselor ce nu pot fi reînnoite (un loc aparte îl ocupă proiectul operaţional numit «Eficacitate Energetică 2000»). În fine, CEE-ONU i-a impulsionat pe membrii săi să ajute economiile în tranziţie din ţările PECO (Pays d'Europe Centrale et Orientale).

Deşi discrete, acţiunile CEE-ONU nu sunt lipsite de interes.

Secţiunea II

Celelalte comisii economice ale ONU

Activităţile celorlalte Comisii economice ale ONU sunt comparabile, dar insistăm asupra Comisiei Economice a ONU pentru Africa.

 

I. Comisia economică a ONU pentru Africa

Creată în anul 1958, această Comisie se prezintă ca o organizaţie economică internaţională deosebit de interesantă, ţinând cont de balcanizarea continentului african şi de sechelele colonialismului. Dacă în primul an din Comisie au făcut parte doar 16 state, din care şase puteri coloniale, în cele din urmă aceasta a manifestat o foarte puternică voinţă de „africanizare”: una din principalele dovezi ale acestei orientări a fost crearea Institutului pentru dezvoltare economică şi planificare (Dakar), pentru formarea cadrelor indigene ce urmau să lucreze în domeniul dezvoltării. Activitatea Comisiei Economice a ONU pentru Africa (CEA) se manifestă în domeniul cooperării şi al integrării economice, al planificării şi al politicilor din diverse domenii, cum ar fi: dezvoltare, învăţământ şi formarea cadrelor, dezvoltare industrială, comerţ internaţional, valorificare şi conservare a resurselor naturale şi minerale, energie, cartografie, mediul înconjurător, populaţie, finanţe publice, politici fiscale şi monetare, ştiinţă şi tehnică, dezvoltare socială, statistică, transporturi, comunicaţii, turism şi sănătate. Bineînţeles că această activitate se limitează doar la concertări şi negocieri.

Totuşi, CEA are o influenţă ce nu trebuie să fie neglijată, asupra viitorului continentului african.

A. Organizare

·  Articolul 1 al mandatului CEA stipulează că, sub rezerva de a nu întreprinde nici o măsură faţă de vreuna din ţările africane fără acordul guvernului acesteia, obiectivele Comisiei sunt:

· luarea de măsuri şi participarea la punerea lor în practică, pentru a facilita acţiuni concrete în vederea dezvoltării economice şi sociale a Africii, întărind relaţiile economice dintre ţările continentului, atât între ele cât şi cu alte ţări ale lumii;

· întocmirea de studii şi realizarea de anchete privind problemele economice ale Africii;

· colectarea, evaluarea şi difuzarea de informaţii de ordin economic, tehnologic şi statistic privind ţările africane;

· furnizarea - la cererea ţărilor membre - de servicii de consultanţă, dar fără a se suprapune cu serviciile specializate ale ONU;

· sprijinirea Consiliului Economic şi Social în îndeplinirea funcţiilor acestuia în regiune, în ceea ce priveşte problemele economice;

· formularea şi punerea la punct de politici coordonate servind drept bază unei acţiuni practice menite să favorizeze dezvoltarea economică, socială şi tehnologică a regiunii.

·  Comisia emite recomandări. Orice membru african al ONU poate deveni membru al CEA, iar ţările ce nu aparţin zonei pot deveni membri asociaţi: în această calitate, ei participă la toate reuniunile Comisiei, dar fără drept de vot. Bugetul administrativ al CEA este finanţat din fondurile ONU. Biroul Comisiei se compune dintr-un preşedinte, doi vicepreşedinţi şi un Raportor. Comisia poate înfiinţa comitete însărcinate cu efectuarea de studii sau elaborarea de rapoarte specifice privind oricare din punctele de pe ordinea de zi. Secretarul executiv prezintă Comisiei un raport asupra programului de lucru al secretariatului, pregăteşte întrunirile, face estimări privind costul propunerilor, conduce secretariatul, care se află la Addis Abbeba; activitatea sa se desfăşoară în baza autorităţii ce i-a fost conferită de Secretarul General al ONU.

B. Strategia de dezvoltare pentru regiunea africană

În cadrul celui de al treilea deceniu al dezvoltării, CEE-ONU a luat notă de faptul că strategiile şi programele de dezvoltare propuse în mod tradiţional erau eronate, căci au dus la accentuarea dependenţei de exterior pe planul aprovizionării cu alimente, al tehnologiei, al echipamentelor şi al serviciilor, al pieţelor şi chiar al modului de viaţă.

· Programele de dezvoltare trebuie să ţină cont de următoarele caracteristici:

· Stilul de viaţă şi modul de producţie şi de consum, importate, trebuie să fie respinse, căci menţin o situaţie de dependenţă şi produc contraste majore ale câştigurilor şi ale bogăţiilor, ducând în cele din urmă la pierderea progresivă a identităţii culturale.

· Sistemul de producţie occidental produce o gravă deteriorare a mediului înconjurător, o creştere considerabilă a costurilor sociale, o urbanizare anarhică, deteriorarea calităţii vieţii.

· Relaţiile economice internaţională produc dezechilibre structurale grave, care stopează practic orice proces de dezvoltare.

· Se perpetuează colonizarea intelectuală şi tehnologică, punând statele africane într-o permanentă stare de inferioritate.

·  CEA-ONU a propus:

· instaurarea de procese auto-întreţinute şi endogene de dezvoltare,

· autonomie colectivă sub-regională şi regională,

· activarea resurselor umane pentru a asigura o mai largă participare a muncitorilor la procesul de dezvoltare,

· o repartiţie echitabilă a beneficiilor dezvoltării,

· accelerarea procesului de industrializare în contextul mediului social şi economic al fiecărei ţări.

·  Priorităţile ar trebui să fie autosuficienţa producţiei alimentare, crearea unei baze industriale solide, dezvoltarea capacităţilor necesare pentru a asigura fiecărei ţări africane suveranitatea asupra resurselor sale naturale şi creşterea ponderii comerţului intracontinental. Ţinând cont de evoluţiile internaţionale de după anul 1990, CEA-ONU nu prea este capabilă să provoace o reacţie a Africii în faţa degradării situaţiei pe ansamblu. Desigur, Comisia a fost la originea creării Băncii Africane de Dezvoltare şi a favorizat realizarea unor vaste proiecte, dar realizările sale concrete au rămas foarte slabe, datorită lipsei de mijloace financiare şi a balcanizării Africii.

II. Comisia economică a ONU pentru America Latină (CEPAL)

Existând in anul 1948, ea cuprinde state membre la ONU, din America de Nord, de Sud şi Centrală, precum şi Franţa, Olanda şi UK. De notat că şi Cuba face parte din această Comisie, ceea ce îi permite să rămână în contact cu vecinii săi sud-americani. Ani de-a rândul CEPAL a jucat un rol foarte important în domeniul integrării economice, contribuind la crearea de diverse grupări regionale în zonă şi a Băncii Interamericane de Dezvoltare.

·  CEPAL a fost marcată de tezele lui Raoul Prebish, care i-a fost Secretar General (înainte de CNUCED/UNCTAD Conférence des Nations Unies sur le Commerce et le Développement – United Nations Conference on Trade and Development). În opinia Comisiei, dezvoltarea economică nu poate exista în mod independent, fără industrializare, care trebuie să fie puternic susţinută de o politică de import-substituţie. Această politică este dificil a fi pusă în practică, pe de o parte pentru că relaţiile internaţionale asimetrice duc la degradarea termenilor de schimb al ţărilor în curs de dezvoltare, iar pe de altă parte pentru că există un cerc vicios al sărăciei care împiedică ţările mai puţin dezvoltate să-şi sporească productivitatea muncii, veniturile, economiile şi, implicit, investiţiile.

·  Ţările membre ale CEPAL trebuie să-şi protejeze deci o mare piaţă internă, capitalul internaţional ocupându-se de celelalte activităţi. Această politică, de loc apreciată de instanţele internaţionale şi de S.U.A., nu a fost totuşi o reuşiră, din trei motive principale:

· legătura insuficientă între industrie şi agricultură,

· incoerenţa structurii industriale,

· absenţa voinţei politice de a transforma structurile sociale.

CEPAL a avut o influenţă foarte puternică asupra dezvoltării economice a Americii Latine, dar rolul său pare a stagna, ba chiar a se diminua.

III. Comisia economică şi socială pentru Asia şi Pacific

Înlocuieşte vechea Comisie pentru Asia şi Extremul-Orient (creată în anul 1947). Noua Comisie are ca obiectiv identificarea problemelor comune şi facilitarea dezvoltării economice şi sociale a membrilor săi, precum şi îmbunătăţirea nivelului de trai al populaţiilor acestora. Comisia şi-a propus, printre altele, să fie loc de negociere şi de discuţii, de a acorda asistenţă tehnică şi de a informa. Începând cu anul 1974, eforturile ei s-au concentrat în şase domenii:

· agricultură şi alimentaţie;

· energie;

· materii prime;

· transfer de tehnologie;

· dezvoltare rurală integrată;

· comerţ internaţional, transfer de resurse şi firme multinaţionale.

La iniţiativa Băncii Asiatice de Dezvoltare (BAsD), Comisia a creat Centrul Regional pentru Transfer de Tehnologie din Bangalore, India, şi a finanţat Institutul Asiatic al Naţiunilor Unite pentru Dezvoltare şi Planificare din Bangkok, Thailanda, Centrul de Administrare a Dezvoltării din Asia şi Pacific din Kuala Lumpur, Malaezia, Centrul de Dezvoltare şi Bunăstare Socială pentru Asia şi Pacific din Manila, Filipine, Institutul de Statistică pentru Asia şi Pacific din Tokyo, Japonia, Centrul pentru Femei şi Dezvoltare pentru Asia şi Pacific din Bangkok, Thailanda şi Centrul pentru Dezvoltare al Asiei şi Pacificului, din Kuala Lumpur, Malaezia.

IV. Comisia economică pentru Asia Occidentală

Cea mai nouă Comisie a ONU nu are încă rezultate importante, deşi studiile sale privind dezvoltarea economică şi socială a regiunii s-au dovedit foarte interesante. Această parte a lumii, care a jucat şi mai joacă încă un rol esenţial în relaţiile comerciale internaţionale, se va putea servi de această Comisie pentru a favoriza negocierile comerciale, dar mai cu seamă pentru a suscita o mişcare de integrare economică. Totuşi, conflictele ce au marcat permanent această regiune nu a permis de loc o acţiune economică eficace.

Sub-diviziunea II

Cooperarea monetară şi financiară

Mai multe organizaţii internaţionale şi-au asumat ca obiectiv cooperarea economică, financiară, comercială şi monetară între mai multe ţări. Acordurile monetare dintre state au luat amploare după anul 1930, odată cu punerea în aplicare a zonelor monetare şi a acordurilor regionale de schimb. Grupul celor 7 s-a străduit să dirijeze evoluţia ratelor de schimb, informând pieţele şi coordonând politicile economice. Cu începere din anul 1987, el a reuşit să stabilizeze ratele de schimb reale marcă/dolar şi chiar dolar/yen. Activitatea sa are totuşi limite, atunci când imperativele interne prevalează asupra reducerii dezechilibrelor plăţilor internaţionale (ceea ce reduce pertinenţa ţintelor de schimb pe termen scurt). Între altele, inconstanţa schimburilor pe termen scurt nu a fost domolită, iar politicile monetare nu au contribuit la stabilitatea schimburilor. Moneda este legată nemijlocit de coerenţa unei ordini politice şi sociale.

Cooperarea monetară şi financiară a fost marcată de rolul considerabil pe care l-a jucat Banca Reglementărilor Internaţionale, care este una dintre cele mai vechi organizaţii financiare internaţionale. În afară de asta, zonele monetare au jucat un rol important în numeroase regiuni, chiar dacă acest concept este de acum încolo în pierdere de viteză. Sistemul Monetar European, de dinainte de Maastricht a prefigurat noile acorduri monetare internaţionale, al căror obiectiv mărturisit este unitatea monetară.

+Capitolul 15

Zonele monetare

Două zone monetare par a prezenta un interes important: zona francului şi Sistemul Monetar European de dinainte de Maastricht.

Secţiunea I

Zona francului

Odată cu dezvoltarea monedei scriptice în reglementările comerciale internaţionale şi după pierderea rolului monetar al aurului, funcţiile necesare de compensare sau de reglementări internaţionale au făcut adesea obiectul unor acorduri între state. În anul 1931, pentru ţările Commonwealth (mai puţin Canada, plus Irakul şi Portugalia) UK, principala putere economică din acea epocă, era principalul client şi furnizor al statelor membre şi ea titularul creanţelor pe termen lung, plătibile în lire sterline. Atunci când mai multe state au decis să-şi stabilizeze moneda în raport cu etalonul de schimb lira sterlină, ele au creat de facto o zonă monetară, «zona sterlină». Zona monetară este definită prin patru caracteristici esenţiale:

· o relaţie fixă între moneda de la centru şi monedele ţărilor satelit,

· o convertibilitate şi transferabilitate nelimitate a monedelor, ceea ce implică o reglementare uniformă a schimburilor,

· gestionarea de către ţara de la centru a rezervelor de schimb,

· instituirea de mecanisme comune care să permită funcţionarea sistemului.

Zonele sterlină şi rubla au dispărut, dar zona franc a evoluat, iar rolul său nu este deloc neglijabil.

 

 

 

 

 

 

 

 

 

 

 

 

 

 

Tabelul 15.1. Zona sterlină

	Zona sterlină a luat naştere odată cu devalorizarea lirei sterline din anul 1931. A cunoscut iniţial o expansiune foarte puternică, apoi a decăzut.

· După o perioadă de adeziune la zonă a ţărilor scandinave, a Iranului şi a Letoniei (1931-1939), Băncile Centrale şi-au luat obiceiul, în absenţa oricărei instituţionalizări, să păstreze o mare parte din rezervele lor sub formă de depozite în lire sterline („balances sterling”) şi să dorească fixitatea parităţilor şi stabilitatea capitalurilor în lire sterline, datorită instituirii unui fond de stabilitate.

· Între anii 1939-1958, cu toate că Egiptul, Birmania şi Africa de Sud s-au retras, zona sterlină se comporta ca un adevărat acord internaţional de integrare monetară (control analog al schimburilor, constituirea unui pool al aurului, plasarea în comun a devizelor rare, relaţii fixe între monede), ceea ce a produs o sporire a „balances sterling”.

· Începând cu anul 1958, zona sterlină şi-a pierdut din importanţă. UK a procedat la devalorizare şi a organizat abandonarea progresivă a funcţiei de rezervă a monedei sale naţionale. Apoi principiul liberului transfer al capitalurilor a fost suprimat, iar accesul pe piaţa Londrei a fost limitat pentru rezidenţii zonei. După devalorizarea lirei sterline din anul 1967, fluctuaţiile din anul 1972 şi suprimarea garanţiei de schimb din anul 1974, zona sterlină nu mai prezenta caracteristicile principale ale unei zone monetare, devenind mai degrabă o simplă asociaţie, destul de timidă, de interese comerciale şi financiare.

Această dezintegrare are trei motive:

· Intrarea UK în Piaţa Comună a deteriorat relaţiile comerciale din interiorul zonei şi lira sterlină şi-a pierdut rolul de monedă de rezervă;

· Aplicarea inegală de către ţările membre a regulilor zonei, în special a celor privind devalorizările, transferul liber al capitalurilor în cadrul zonei sau sistemul de control al schimburilor (care, de fapt, nu mai funcţiona încă din anul 1970) a dus la o reducere a forţei centripete a zonei sterline.

· Dacă „balances sterling” au permis UK să menţină un deficit extern şi să finanţeze investiţii favorabile exporturilor, tot ele au favorizat apariţia unei dependenţe politice faţă de ţările creditoare şi au dus la aplicarea de decizii macroeconomice neadaptate situaţiei economice a centrului în perioada marilor speculaţii.

În prezent, zona sterlină nu mai are atributele unei zone monetare coerente.


 

 

 

 

 

 

 

 

I. Evoluţia zonei francului

Zona francului a cunoscut patru perioade semnificative:

· 1930 – 1945: s-a constituit ca o reacţie atât la criza monetară şi economică internaţională, cât şi la sporirea protecţionismului. Toate monedele erau legate de francul metropolitan (cu excepţia rupiei din stabilimentele franceze din India), printr-o coeziune ce a fost întărită prin controlul ratei de schimb din anul 1939. După război, Uniunea a fost subiect de discuţii.

· 1945 – 1958: îşi fac apariţia francul CFA (Colonies Françaises d’Afrique), francul CFP (Colonies Françaises du Pacifique) şi francul metropolitan (Maghreb) iar valoarea lor a fost disociată. Din punct de vedere comercial, principiul pactului colonial şi preferinţa vamală reciprocă ofereau metropolei debuşee privilegiate şi produselor tropicale preţuri superioare faţă de cursurile mondiale. Zona franc a Uniunii Franceze era organizată după un model foarte centralizat (reglementare, control al comerţului exterior, liber convertibilitatea, unitatea trezoreriei şi pool-ul de rezervă.

· 1958 – 1968: decolonizarea duce la slăbirea zonei. Pentru unii (Monaco sau Teritoriile de peste Mări – Territoires d’Outre-Mer§ ), legăturile monetare nu au fost modificate. Din contră, francul CFA, francul malgaş şi francul malian au devenit expresie a noii independenţe a acestor ţări, împreună cu apariţia Instituţiilor de Emisiune proprii. În fine, ţările Maghrebului, care nu erau beneficiare ale unui cont curent la Trezoreria Franţei, au fost obligate să-şi definească propriul control al ratelor de schimb. În anul 1966 Guineea, Tunisia, Marocul şi Algeria au părăsit zona francului, unde au mai rămas doar ţările ale căror Instituţii de Emisiune participau la contul operaţiunilor.

· Până în anul 1994, zona francului a fost un instrument de cooperare foarte suplu, cu o oarecare «africanizare» a Instituţiilor de Emisiune, cu posibilitatea convertirii a 35% din avuţia exterioară netă neconvertită în franci. Soldul creditor al conturilor de operaţiuni de la Tezaurul Francez beneficiază de o garantare de schimb în raport cu D.S.T.-urile.

 

 

 

 

II. Caracteristicile zonei francului

Convenţiile bilaterale ale zonei francului prevedeau ataşarea de franc, o convertibilitate la parităţi fixe, o gestionare comună a devizelor, libertatea transferurilor în interiorul zonei şi similitudinea reglementărilor financiare.

· Cu începere din anul 1975, Institutul de Emisiune al departamentelor de peste mări, care emitea (din anul 1959) bancnote speciale pentru Antile şi Guyana a pus în circulaţie bancnote metropolitane. DOM-TOM au propria lor monedă, francul CFP, emis de Institutul de Emisiune al TOM. Dobândirea independenţei de către Insulele Comore a fost însoţită de menţinerea privilegiului emisiunii în favoarea Institutului de Emisiune al Insulelor Comore, care emite francul CFA. În zona francului există două Bănci Centrale multinaţionale, instituţii publice de drept internaţional:

· Banca Centrală a Statelor din Africa de Vest (Banque Centrale des États de l’Afrique de l’Ouest BCEAO) este administrată de un Consiliul de Administraţie şi de Comitete Naţionale de Credit (Benin, Mali, Côte d’Ivoire, Burkina Fasso, Niger, Senegal şi Togo). Ea îndeplineşte funcţiile unei Bănci de Emisiune. Unitate monetară este francul comunităţii financiare africane, legat de francul francez printr-o paritate fixă.

· Banca Statelor Africii Centrale (Banque des États de l’Afrique Centrale) emite francul cooperării financiare din Africa Centrală (FCFA), cu aceeaşi paritate ca şi moneda vest-africană. Statutele ei sunt asemănătoare celor ale BCEAO. Camerun, Republica Centrafricană, Congo, Gabon, Guineea Ecuatorială şi Ciad sunt membri ai acestei bănci.

· Este vorba de o uniune monetară de state independente, care îşi gerează în comun Institutul de Emisiune, state legate de Franţa prin acorduri de cooperare. Centralizarea automată a trezoreriilor şi rezervele de schimb de la Paris nu mai există. Mai subzistă transferul liber al averilor în interiorul zonei francului, precum şi fixitatea ratelor de schimb; această din urmă regulă comportă un dublu angajament: pe de o parte, satisfacerea nevoilor Tezaurului Francez în monede locale şi convertirea acestor monede în franci, şi pe de altă parte, asigurarea schimbului monedelor din zonă în devize, cu unica limitare a controlului propriu al schimburilor; tot Institutul remunerează soldurile conturilor creditoare pe baza ratei de intervenţie a Băncii Franţei asupra efectelor publice. Statele din regiune sunt independente în politica lor faţă de F.M.I. Politicile monetare ale Băncilor Centrale sunt definite în comun şi Franţa dispune de un drept de veto. Zona francului a creat un Fond de Solidaritate, alimentat 50% de Franţa, pentru a oferi bonificaţii la dobânzi şi garanţii.

· Detractorii consideră că zona francului nu mai este un spaţiu de cooperare în care să fie implicate egalitatea în drepturi şi obligaţiile statelor, că incidenţele crizelor monetare ale francului creează dezechilibre la periferia zonei, că sistemul funcţionează mai degrabă în sensul politicii deflaţioniste şi nu în sensul dezvoltării, că nu acordă ajutoare şi nu oferă investiţii în profitul ţărilor africane (soldul transferurilor fiind mai degrabă în favoarea Franţei) şi că garanţia convertibilităţii nu a funcţionat decât foarte rar, ţinând cont de soldurile în general creditoare pentru Tezaurul Francez.

III. Realinierea francului CFA din 1994

·  Realinierea francului CFA, din luna iunie a anului 1994, a provocat un şoc economic în Africa. Această realiniere a fost decisă ca urmare a scăderii cu peste 50% a termenilor de schimb ai ţărilor membre – în intervalul 1985-1993 – şi a pierderii de competitivitate a zonei franc, agravată de aprecierea francului francez faţă de monedele clienţilor şi ale furnizorilor. Toate acestea au dus la o degradare a finanţării sectorului public, o creştere a costurilor salariale, o îndatorire internă şi externă, precum şi la instituirea de politici structurale interne de ajustare ce au dus la reduceri masive a cheltuielilor pentru sănătate sau educaţie, agravând astfel condiţiile dezvoltării economice. Amploarea modificărilor parităţii (50% pentru francul CFA şi 33% pentru francul comorian) a fost decisă pe baza unor indicatori economici precişi, pentru a se restaura competitivitatea zonei francului şi a reface marile echilibre economice.

·  În ideile cuprinse în declaraţia comună a şefilor de stat s-au menţionat ameliorarea condiţiilor de viaţă a populaţiei, instaurarea unui cadru propice unei creşteri susţinute şi durabile, reducerea şomajului, relansarea exporturilor, revenirea capitalurilor naţionale plasate în străinătate, verificarea şi lichidarea progresivă a datoriei interne şi externe, cu ajutorul Franţei şi al instituţiilor Bretton Woods. Guvernanţii îşi reafirmă ataşamentul la principiile şi la stabilitatea ce caracterizează zona francului. Este vorba de relansarea economiei şi de lupta contra politicilor prea deflaţioniste. Devaluarea favorizează sectoarele cele mai dinamice, precum şi politicile de substituire a importurilor. Este de aşteptat o rată de creştere suplimentară cu 4 până la 6% pentru 1994§ , ceea ce ar conduce la o restabilire progresivă a finanţelor publice. Cu toate acestea, pentru a evita tensiunile inflaţioniste, este prevăzut un ajutor substanţial din parte Franţei şi a F.M.I. În mod special, Franţa a decis uşurarea substanţială (25 miliarde franci) a datoriei ţărilor din zonă, fie în totalitate pentru statele cele mai sărace, fie la jumătate pentru celelalte, angajându-se de asemenea să contribuie la acoperirea nevoilor de finanţare a statelor, în cadrul programelor convenite cu F.M.I. care, la rândul său, a acceptat acorduri de confirmare cu 12 state din zonă, acorduri transformate ulterior în FASR (Facilité d'Ajustement Structurel Renforcé). Pentru a se ţine cont de dimensiunea socială a ajustării, a fost pus la punct un fond special de dezvoltare, pentru ameliorarea condiţiilor de viaţă a populaţiei din zonele cele mai defavorizate. La final şefii de stat din zonă au semnat la Dakar tratatul Uniunii Economice şi Monetare - TUEM - care se substituie Uniunii Monetare Vest-Africane (UMOA), pentru a se facilita integrarea economică şi solidaritate politică a statelor membre. S-a hotărât ca reuniunea la vârf să aibă loc cel puţin bianual, urmând a se discuta probleme economice de interes comun.

·  Cooperarea monetară din zona francului ar trebui să se integreze într-o politică globală de dezvoltare. Africa devine din ce în ce mai conştientă de faptul că ea însăşi deţine cheia problemelor ei, şi pentru acesta ea trebuie să ducă la bun sfârşit câteva procese de integrare economică. Cooperarea eurafricană trebuie să se bazeze pe un adevărat contract de dezvoltare.

Secţiunea II

Sistemul monetar european 

La naşterea sa, Europa tratatului de la Roma nu avea nici o identitate monetară, fiind prevăzută doar o procedură de consultare în cadrul comitetului monetar. În anul 1964 a fost decisă crearea Comitetului Guvernatorilor, compus din Guvernatorii Băncilor Centrale, pentru a pregăti instituirea unei uniuni monetare, cu instalarea de instrumente statistice armonizate, consultări privind principiile generale ale politicilor Băncilor Centrale, schimburi de informaţii referitoare la diferite măsuri de resortul Instituţiilor de Emisiune şi o concertare permanentă între autorităţile monetare din ţările Comunităţii.

I. Evoluţia spre Sistemul Monetar European

La conferinţa de la Haga (din luna decembrie a anului 1969) şefii de stat şi de guvern au hotărât realizarea, pe etape, a unităţii monetare a Europei.

·  În anul 1970, un grup de lucru condus de Pierre Werner a elaborat, pe baza lucrărilor pregătitoare ale Comisiei Europene, un plan pe etape privind integrarea monetară, al cărui termen era fixat pentru cel mai târziu, anul 1980. Principalele propuneri, cele pe termen scurt, au fost acceptate de guverne, dar concluziile politice pe termen lung nu au fost luate în considerare. Măsurile concrete prevedeau o limitare a marjei de fluctuaţie între monedele europene şi posibilitatea intervenţiilor în moneda comunitară. În domeniul politicii monetare, uniunea trebuia să ducă la instituirea unei monede comunitare unice (sau eventual la o convertibilitate totală şi ireversibilă, la cursuri fixe, a monedelor europene), la centralizarea politicii monetare şi la crearea de lichidităţi, precum şi la instituirea unui Fond European de Cooperare Monetară (FECO), a cărui activitate va trebuie să încerce să administreze în mod gradual rezervele Băncilor Centrale la nivel comunitar.

·  Începând cu anul 1972, principalele monede mondiale acceptau fluctuaţia liberă a unora faţă de alta. Statele membre ale CEE au dorit atunci să aducă la 2,25% marja de fluctuaţie maximă a ratelor de schimb între monedele lor, astfel încât să menţină coeziunea Comunităţii. Au fost prevăzute mai multe intervenţii concrete pentru a susţine monedele ce erau ameninţate pe moment. Banca Centrală a ţării în cauză trebuia să cedeze din devizele sale şi să-şi răscumpere propria monedă, pentru a-i întări cursul pe piaţă, iar partenerii săi se angajau de asemenea să cumpere moneda ameninţată, obligaţia de intervenţie fiind în principiu nelimitată. Creditele acordate de statele Comunităţii monedei slabe trebuiau rambursate într-un termen de 4 - 8 săptămâni, cu excepţia consolidării pe termen mai lung, în cadrul mecanismului de susţinere. Acest mecanism se traduce grafic printr-o bandă sinuoasă a cărei lăţime depinde de fluctuaţiile monedelor, unele în raport cu celelalte, de unde şi numele de «şarpe în tunel» (devizele europene fiind ancorate de dolar, în limitele aceleiaşi marje, ca urmare a acordurilor de la Washington din luna decembrie a anului 1971). Şarpele european, cu un diametru de 2,25, trebuia să se desfăşoare într-un tunel cu un diametru de 4,5, care măsura amplitudinea variaţiilor devizelor europene faţă de dolar. Acest experiment s-a dovedit curând a fi mult prea constrângător. UK (1972), Italia (1973), Franţa (1974, apoi după o scurtă revenire, 1976), precum şi Suedia (1977 şi Norvegia (1978), ţări care i se asociaseră, au abandonat şarpele. În luna martie a anului 1973 şarpele a ieşti din tunel şi Fondul European de Cooperare Monetară (FECOM) a început primele sale operaţiuni şi a introdus «multilateralizarea» operaţiunilor de intervenţie într-un sistem care până în acel moment a fost doar bilateral.

·  Pentru relansarea ideii integrării monetare, a fost nevoie să se aştepte apariţia de noi speculaţii asupra dolarului şi o creştere a instabilităţii ratelor de schimb, care puneau în pericol situaţia economică a Comunităţii. Consiliile Europene de la Copenhaga (luna aprilie a anului 1978), de la Bremen (luna iulie 1978) şi de la Bruxelles (luna decembrie 1978) au instaurat Sistemul Monetar European (SME). Doar voinţa politică a Franţei conjugată cu cea a Germaniei pot explica rapiditatea acestei acţiuni.

II. Instituirea Sistemului Monetar European (SME)

Obiectivele principale ale SME sunt: 

· o stabilitate monetară mai mare în cadrul Comunităţii, 

· promovarea unei strategii de creştere în stabilitate,

· un efect stabilizator asupra relaţiilor economice şi monetare internaţionale,

· convergenţa proceselor de dezvoltare economică,

· un nou impuls procesului Uniunii Europene.

Mai ambiţios decât «şarpele monetar» (o simplă modalitate de gestionare a schimburilor), SME încearcă o dezvoltare a coordonării politicilor economice ale ţărilor din Comunitate; el se prezintă deci atât ca un organism de gestionare a schimburilor, cât şi ca un dispozitiv de coordonare a politicilor economice.

A. Gestionarea schimburilor

Patru elemente definesc instituirea ratelor de schimb stabile şi ajustabile:

· un numerar comun,

· fixarea marjelor de fluctuaţie,

· posibilitatea modificării cursurilor-pivot în ECU şi 

· organizarea de relaţii între monedele Comunităţii şi ale monede internaţionale.

·  ECU (European Currency Unit) este elementul central al sistemului. El este în acelaşi timp numerarul mecanismului de schimb, baza stabilirii unui indicator de divergenţă pentru monedele cotate pe piaţă, unitatea de cont pentru creanţe şi datorii şi o modalitate de reglementare între Băncile Centrale ale Comunităţii. A fost definit ca un coş de monede ce pot fi revizuite, dar totuşi diferă faţă de D.S.T.-uri: doar monedele membre ale SME sunt definite printr-un curs-pivot faţă de ECU, în vreme ce nu există nici o relaţie fixă între D.S.T. şi monedele ce compun coşul său. ECU se prezintă ca un activ central care, prin disciplina cursurilor-pivot, beneficiază de un oarecare grad de stabilitate. Datorită acestui fapt, el constituie un embrion al unui activ de rezervă, deoarece prin depunerea a 20% din rezervele lor în devize şi în aur, statele membre primesc ECU; acest activ internaţional asigură o protecţie contra riscului de schimb şi oferă o facilitate de mobilizare a aurului Băncilor Centrale. ECU exercită deci un rol fundamental atât ca unitate de cont, instrument de rezervă şi, pentru viitor, instrument de intervenţie.

·  Fixarea marjelor fluctuaţiilor stabilite de o parte şi de alta a cursurilor-pivot bilaterale permit definirea cursului de intervenţie, începând de la care ţările membre trebuie să acţioneze. Indicatorul de divergenţă funcţionează ca o sonerie de alarmă. Fiecare monedă are o rată-pivot legată de ECU. Iniţial, de o parte şi de alta a acestei rate de schimb au fost autorizate marje de fluctuaţie de 2,25%, cu o marjă specială de 6% pentru Italia, iar UK nu a participat la acest sistem. Atunci când sunt atinse limitele marjelor de fluctuaţii, Băncile Centrale trebuie să intervină în monedele Comunităţii, eventual în monede externe. Pe de altă parte, monedele de intervenţie sunt cunoscute, deoarece este imposibil ca o monedă să atingă una din limitele sale de intervenţie în raport cu o altă monedă, fără ca aceasta să nu ajungă, simetric, la cursul său limită opus. Obligaţiile de intervenţie se aplică în mod egal celor două monede, chiar dacă este mai uşor ţării cu monedă puternică să injecteze noi lichidităţi în economia sa decât ţării deficitare să extragă din rezervele sale de schimb.

·  Stabilitatea cursurilor-pivot este garantată printr-o procedură de acord mutual care implică şi cooperarea tuturor membrilor din SME. Este nevoie de unanimitate pentru modificarea cursurilor-pivot. SME încearcă stabilirea unei zone de relaţii de schimb stabil, care să nu fie legat de nici o altă monedă terţă (contrar situaţiei tunelului şarpelui), chiar dacă este prevăzută implementarea unei politici comunitare specifice faţă de dolar pentru a reduce tensiunile din cadrul SME. Sistemul exercită un efect stabilizator asupra relaţiilor monetare internaţionale. ECU public sau oficial are deocamdată un rol modest. El nu a fost creat ex nihilo, nu este o adevărată monedă de rezervă iar FECOM nu este o Bancă Centrală. Viitorul ECU privat este legat de stabilitatea sa.

B. Coordonarea politicilor

Coordonarea politicilor tinde, de o parte, să stabilească o repartizare mai justă a costurilor intervenţiei, iar pe de altă parte, să favorizeze amplificarea solidarităţii intracomunitare pe plan monetar.

·  «Şarpele european» făcea ca povara cheltuielilor de intervenţie să revină monedei cele mai slabe, şi numai moneda cea mai îndepărtată de obligaţiile ei era nevoită să acţioneze. Indicatorul de divergenţă permite detectarea monedelor ce se îndepărtează de ECU. Autorităţile trebuie deci să ia măsuri corective pe piaţa de schimb, în domeniul politicii monetare sau să folosească dispozitivul de creditare comunitar. Ţara care trebuie să intervină este ţara a cărei monedă este în dezacord, şi nu în mod obligatoriu cea care dispune de moneda cea mai slabă. Indicatorul de divergenţă facilitează concertarea şi conduce la o mai bună repartiţie a costurilor intervenţiilor de pe piaţa schimburilor. Atunci când o ţară atinge pragul său de divergenţă monetară, ea beneficiază de o prezumţie de acţiune pentru a corecta situaţia; în cazul în care nu acţionează, ţara respectivă trebuie să se explice în faţa instanţelor comunitare.

·  Fondul European de Cooperare Monetară (FECOM) a fost creat în anul 1973 pentru a facilita funcţionarea sistemului european de schimb. El a cimentat solidaritatea ţărilor membre. Condus de un Consiliu de Administraţie compus din Guvernatorii Băncilor Centrale, el primeşte depozitele de rezervă prevăzute în cadrul acestui acord. Punerea în comun a unei părţi din rezerve se prezintă ca o manifestare a solidarităţii ţărilor membre în domeniul monetar. Fiecare Bancă Centrală trebuie să ţină în permanenţă 20% din rezervele sale ca depozit la FECOM. Este prevăzută o revizie trimestrială. Cu toate acestea, statutul FECOM rămâne ambiguu, marcat de caracterul provizoriu al acţiunii sale în cadrul Sistemului Monetar European.

·  Dispozitivul de creditare a fost întărit în mod considerabil. El conţine patru elemente:

· o finanţare pe termen foarte scurt, de 45 de zile,

· o susţinere monetară pe termen scurt,

· un ajutor financiar pe termen mediu şi 

· împrumuturi comunitare pe termen scurt.

Liniile de creditare oferite de SME sunt cu siguranţă mult mai importante decât cele oferite de F.M.I., cu o condiţionalitate absolut redusă.

III. Importanţa SME înainte de Maastricht

Uniunea economică nu poate exista fără o uniune monetară, ceea ce implică o convertibilitate a monedelor la rate de schimb fixe şi un control comun al masei monetare. Comunitatea Economică Europeană a dorit crearea unei a doua monede mondiale puternice, capabilă să lupte contra valului protecţionismului. SME se prezintă ca un instrument al integrării europene, dacă este acceptat de toţi.

·  În cele din urmă problemele aflate în expectativă au rămas foarte numeroase. Dacă indicatorul de divergenţă pare a fi funcţionat corect, mai ales în perioadele în care s-a speculat mai puţin, ulterior a cunoscut grave dificultăţi, mergând până la abandonarea mecanismului SME. Între altele, autorităţile monetare şi-au păstrat independenţa în domeniul monetar. SME a avut ca efect simplificarea modalităţii lor de calcul şi respingerea introducerii noului MCM (Montants compensatoires monétaires Sume / ? / compensatorii monetare) dar a lăsat multă vreme nerezolvată problema «vechilor» MCM.

·  Per ansamblu, CEE a cunoscut o mare stabilitate monetară, având în vedere evoluţiile sistemului monetar internaţional. Instituirea sistemului a redus incertitudinile ce apăsau comerţul internaţional. Convergenţa politicilor economice s-a îmbunătăţit, mai ales prin consultările periodice din cadrul Comitetului Monetar. Cu toate acestea, nu este deloc o zonă de o extremă stabilitate (Vezi tabelul 15.2).

·  Criza monetară din luna august a anului 1993, chiar dacă nu a pus cu adevărat în cauză funcţionarea SME, a dat o grea lovitură încrederii operatorilor în zona monetară europeană. Trebuie spus că, dată fiind superioritatea capitalurilor speculative faţă de rezervele Băncilor Centrale europene, o mişcare speculativă va da naştere unei instabilităţi cronice. Aceasta a fost marea lecţie a crizei, ceea ce i-a făcut pe mulţi analişti să pună sub semnul întrebării continuarea SME. În opinia mai multor mari economişti (în special Modigliani sau Samuelson), Europa ar avea de câştigat dacă şi-ar schimba priorităţile, ocupându-se mai întâi de şomaj, începând cu o reducere substanţială a ratei dobânzii. Mecanismul de schimb cu parităţi fixe şi hegemonia Bundesbank au avut un rol pozitiv în trecut, dar o dată ce s-a căutat să se obţină o inflaţie redusă, statele au abandonat obiectivul creşterii economice într-o situaţie de recesiune. Europa nu se poate reduce doar la monedă. Alte economii liberale obiectează, afirmând că nu există legături între şomaj şi SME şi că devalorizarea este o falsă rezolvare a unor adevărate probleme.

·  Banca Centrală Europeană îşi propune să fie independentă şi să se preocupe numai de stabilitatea preţurilor, dar în acest caz se pune problema controlului democratic. Mai este şi problema de a şti cine garantează legitimitatea puterii monetare ? Acceptarea monedei este bazată pe încredere şi stabilitatea monetară este un stâlp al democraţiei. Legitimitatea monedei nu poate fi lăsată îndelung pe seama statului, datorită abuzului de putere monetară, dar nici nu poate fi lăsată la cheremul pieţei, datorită instabilităţii procesului concurenţei semnelor monetare. Banca Centrală trebuie să anunţe obiective generale, să exercite o putere echitabilă şi să rămână în afara altor organe de putere. Pentru UEM, puterea monetară va fi centralizată la nivel european şi vor trebui lăsate Sistemului European al Băncilor Centrale (SEBC) competenţele «împrumutătorului de ultimă instanţă». Între altele, este necesară coordonarea politicilor bugetare, precum şi stabilitatea sistemelor financiare. ECU va fi în sfârşit în situaţie concurenţială şi UEM are şanse să arate ca un pol monetar credibil, ce se va înscrie în contextul unei puneri în discuţie a locului de lider monetar mondial, odată cu instituirea unui sistem cu mai multe monede de rezervă.

După Acordurile de la Maastricht, statutul SME a fost schimbat, el nu mai funcţionează doar ca o zonă monetară; nu numai că vizează crearea, pentru viitor, unei monede unice, dar face din elementul monetar instrumentul privilegiat al Uniunii Europene. SME devine vectorul central al voinţei de unitate a unui continent, şi de aceea îl vom analiza o dată cu Uniunea Europeană. 

 

 

 

 

 

 

 

 

 

 

 

 

 

 

 

 

 

 

 

 

 

 

 

 

 

 

 

 

 

 

 

 

Tabelul 15.2

CRIZA MONETARĂ EUROPEANĂ 

DINTRE ANII 1979 – 1994 

	Septembrie 1979
	Reevaluarea DM (cu 2%), devalorizarea coroanei (cu 3%), urmată de o alta, în noiembrie (de 5%).

	Martie 1981
	Devalorizarea LIT cu 6%.

	Octombrie 1981
	Reajustare generală. Reevaluare a DM şi a Hfl (cu 5,5%) şi devalorizarea FF şi LIT cu 3%.

	Februarie 1982
	Devalorizarea FB (cu 8,5%) şi a coroanei (cu 3%).

	Iunie 1982
	Reajustare generală. Reevaluare a DM şi a Hfl (cu 4,25%) şi devalorizarea FF (cu 5,75%) şi a LIT (cu 2,75%).

	Martie 1983
	A treia reajustare generală. Reevaluare a DM (cu 5,5%), a Hfl (cu 3,5%), a coroanei (cu 2,5%), a BF (cu 1,5%) şi devalorizarea IRŁ (cu 3,5%), a FF şi a UKŁ (cu 2,5%).

	Septembrie 1984
	Revizuirea componenţei ECU. Intrarea în coş a GRD. 

	Iulie 1985
	Reevaluarea tuturor monedelor (cu 2%), cu excepţia LIT care se devalorizează (cu 6%).

	Aprilie 1986
	Reajustare generală. Reevaluare a DM şi a Hfl (cu 3%), a BF şi a coroanei (cu 1%), devalorizare FF (cu 3%).

	August 1986
	Devalorizarea LIT (cu 8%).

	Ianuarie 1987
	Reevaluarea DM şi a Hfl (cu 3%) şi a BF (cu 2%).

	Iunie 1989
	Peseta spaniolă (SP) se alătură SME (cu o marjă de 6%). Revizuirea compoziţiei ECU, prin includerea în coş a SP şi a escudo portughez (PE).

	Ianuarie 1990
	LIT fluctuează cu o marjă adusă la 2,25% faţă de 3,667%. 

	Octombrie 1990
	UKŁ intră în SME, cu o marjă de 6%.

	Aprilie 1992
	PE intră în SME, cu o marjă de 6%.

	Septembrie 1992
	Reajustare generală. Reevaluare a tuturor monedelor (cu 3,5%), cu excepţia LIT, care se devalorizează (cu 3,5%).

	Septembrie 1992
	UKŁ şi LIT părăsesc SME, iar SP se devalorizează (cu 5%).

	Noiembrie 1982
	Devalorizare a SP şi a PE (cu 6%).

	Februarie 1993
	Devalorizarea IRŁ (cu 10%).

	Mai 1993
	Devalorizare a SP (cu 8%) şi a PE (cu 6,5%).

	August 1993
	Ridicarea temporară a pragurilor de intervenţii marginale obligatorii ale participanţilor la mecanismele de schimb la plus sau minus 15% faţă de cursurile-pivot bilaterale.


 

 

 

 

 

 

Subtitlul III

De la zona de liber-schimb la procesul de integrare economică

Există mai multe niveluri de integrare prin piaţă:

1. Zona de liber-schimb propune abolirea taxelor vamale şi a barierelor netarifare între ţările membre, dar politicile vamale externe rămân independente.

2. Uniunea vamală este o zonă de liber-schimb, cu un tarif vamal extern comun.

3. Piaţa comună este o uniune vamală ce propune o liberă circulaţie a persoanelor şi a capitalurilor, precum şi absenţa obstacolelor nevamale.

4. Uniunea economică este o piaţă comună ce se angajează într-o armonizare sau o cooperare a politicilor monetare, financiare şi sociale.

5. Integrarea economică presupune unificarea politicilor economice.

Zona de liber-schimb şi uniunea vamală constituie acorduri comerciale simple. Celelalte organizaţii de angajează în proceduri comune de dezvoltare. 

Integrarea economică prezintă mai multe avantaje: economii de scară*, complementaritatea economiilor, specializare, creştere a puterii economice, constituirea de întreprinderi concurenţiale la nivel internaţional, sporirea debuşeurilor. Cu toate acestea, această procedură ridică grave probleme conjuncturale de echilibru al avantajelor, de efecte asimetrice, în mod special de crize conjuncturale şi sectoriale, greu de depăşit.

+Capitolul 16

Cooperarea comercială

Există numeroase asociaţii, comunităţi, organizaţii, create de state în vederea ameliorării relaţiilor lor comerciale. Cooperare comercială este interesantă, căci menţine independenţa naţională, dă ocazia dezvoltării economiilor de scară* şi creşte eficacitatea concurenţei. Aceste organizaţii s-au dezvoltat – uneori anarhic – astfel încât acum este greu să li se facă o analiză exhaustivă omogenă. 

Asociaţia Europeană a Liberului Schimb (Association Européenne de Libre Échange AELE), care a fost multă vreme eşantionul unui grup de ţări hotărâte să-şi păstreze o puternică autonomie, dezvoltând în acelaşi timp o zonă de liber-schimb, este pe moarte, în ciuda creării Spaţiului Economic European. (Vezi tabelul 16.1. AELE (Asociaţia europeană a liberului-schimb).

 

 

 

 

Tabelul Nr. 16.1. AELE (Asociaţia Europeană a Liberului-Schimb)

Asociaţia Europeană a Liberului-Schimb a intrat în vigoare în anul 1960, având ca obiectiv formarea unei zone de liber-schimb pentru ţările ne-membre ale Comunităţii Economice Europene. Iniţial, cuprindea şapte state: Austria, Danemarca, Norvegia, Portugalia, UK, Suedia şi Elveţia. În prezent, membrii ei sunt: Austria, Finlanda, Islanda, Norvegia, Suedia, Elveţia şi Liechtenstein (membru asociat). Cu o structură redusă, Asociaţia îşi are sediul la Geneva, în Elveţia, iar Consiliul său, care reprezintă toate statele membre, ia decizii în unanimitate. 

AELE are ca obiectiv dezvoltarea liberului-schimb industrial (abolirea progresivă a taxelor vamale, suprimarea restricţiilor cantitative, controlul ajutoarelor guvernamentale şi al comportamentului întreprinderilor publice, lupta contra dumping-ului. 

În domeniul agricol, acordurile prevăd că se va ţine cont de interesele fiecărui stat membru, scop în care au fost semnate acorduri bilaterale. 

AELE nu se aplică în domeniul transporturilor, băncilor, asigurărilor, profesiilor liberale, serviciilor, în general. 

Acţiunea globală a AELE a fost mai degrabă pozitivă, în ciuda handicapurilor unei asemenea asociaţii (depărtare geografică, nivel al dezvoltării diferit, structuri politice eterogene). Pragmatismul său a favorizat instituirea unei zone de liber-schimb, deschisă unei cooperări internaţionale, dar comerţul interregional a rămas redus.

Trei sunt evenimentele ce au precipitate candidatura statelor AELE la Uniunea Europeană:

– prăbuşirea comunismului,

– reunificarea Germaniei

– perspectiva unei monede unice europene.

Ţările din AELE sunt prospere, iar integrarea lor în Uniunea Europeană se dovedeşte cu atât mai uşoară, cu cât Cei doisprezece derulează un sfert din comerţul lor cu aceste ţări, ceea ce dovedeşte marea prosperitate a lor, nivelul lor ridicat de dezvoltare (egal sau chiar superior celui din Uniunea Europeană), capacitatea lor de a continua procesul Uniunii Monetare Europene (ţinând cont de criteriile de adeziune).

Începând cu anul 1973, cele două entităţi întreţin relaţii preferenţiale, privind suprimarea taxelor vamale şi a restricţiilor cantitative, definirea regulilor comune privind acordarea de ajutoare publice şi asupra concesiilor reciproce în domeniile agriculturii şi pescuitului. 

Cu începere din luna iulie a anului 1993, CEE şi AELE au semnat un acord privind EEE (Espace Économique Européen), în scopul de a extinde şi asupra ţărilor membre ale AELE dispoziţiile privind piaţa comună, considerându-se că integrarea mai rapidă a acestora va permite trecerea accelerată la Uniunea Economică şi Monetară.

Paradoxul AELE constă în faptul că dovada reuşitei sale se face tocmai prin dispariţia sa. Mai multe ţări au părăsit AELE pentru a se integra în Comunitatea Economică Europeană (UK, Danemarca, Portugalia), iar altele se pregătesc deja să o facă: Austria, Suedia, Finlanda, Norvegia. Celorlalte ţări din AELE (Elveţia, Islanda şi Liechtenstein) le va fi greu să nu ceară şi ele aderarea la Uniunea Europeană.

 

 

 

În prezent, Asociaţia de Liber-Schimb Nord Americană (Association de Libre-Échange Nord Américaine ALENA / North American Free Trade Association NAFTA) este cel mai interesant exemplu de cooperare comercială. 

Totuşi, şi alte asociaţii merită o sumară prezentare.

Secţiunea I

Asociaţia de Liber-Schmb Nord-Americană (NAFTA)

Este succesoarea Acordului de liber-schimb dintre S.U.A. şi Canada (Canadian Free Trade Agreement CFTA).

Acest Acord trebuia să elimine, până în anul 1998, toate barierele tarifare şi netarifare dintre cei doi parteneri. Schimburile dintre cele două ţări au cunoscut o dezvoltare considerabilă, exporturile Canadei sporind cu peste 84% între 1987 şi 1992.

· Noua Asociaţie cuprinde şi Mexicul, fiind cu atât mai remarcabilă, dat fiind că, pe lângă doi giganţi industrializaţi, introduce un nou partener, cu un nivel de dezvoltare foarte diferit (Produsul Naţional Brut al Mexicului este de şapte ori mai mic decât cel al vecinilor de la nord de Rio Grande). Rezultatele acestui Acord continuă să se aplice şi în cadrul ALENA, acord semnat la 17 decembrie 1992, intrat efectiv în vigoare la 1 ianuarie 1994 (după câteva ciondăneli parlamentare referitoare în special la violarea regulilor politicii americane a mediului înconjurător).

· Instituţia principală a ALENA este Comisa pentru Comerţ (Trade Commission), care se reuneşte anual, fiind compusă din miniştri sau reprezentanţi desemnaţi de fiecare ţară. Munca de zi cu zi a Comisiei este asigurată de oficiali ai celor trei membri, participanţi la diverse comitete şi grupuri de lucru, mandataţi de Acord, pe bază de consens. Secretariatul este în serviciul Comisiei, al organelor subsidiare şi al grupurilor de lucru însărcinate cu reglementarea conflictelor (care folosesc în general bunele oficii, mediaţia sau concilierea). Este de interesant de văzut, pe de o parte, care este conţinutul Acordului şi, pe de altă parte, care sunt efectele scontate. 

I. Conţinutul Acordului

Principiul Acordului este eliminarea tuturor taxelor vamale ale bunurilor originare din Canada, S.U.A. şi Mexic, după o perioadă de tranziţie. Simpla lectură scoate în evidenţă tehnicitatea şi complexitatea negocierilor angajate de cei trei parteneri.

· ALENA trebuie să elimine imediat barierele netarifare, în domeniul agriculturii, cu o perioadă de tranziţie de protecţie naţională de 10 ani (pentru produsele specifice) şi de 15 ani (pentru produsele cele mai sensibile). Totuşi, pentru unele produse protejate, vor trebui alocate importuri în cantităţi suficiente, cu drepturi de vamă preferenţiale (TRQ sau Tariff Rate Quota).

· Contingentările sunt interzise, cu excepţia cazurilor limită privind protecţia persoanelor, a animalelor sau a mediului înconjurător; există reguli speciale pentru agricultură, automobile, energie şi textile.

· Un program (pentru anul 2001§ ) stabileşte suspendarea taxelor vamale inter-regionale de export, pentru evitarea dublei impuneri.

· Au fost prevăzute legi anti-dumping, o dată cu crearea unui Special Comitee to Safeguard the Panel Process. ALENA doreşte să adopte măsuri contra practicilor anti-competitive, mai ales prin votarea de legi comune. Va fi angajată şi o acţiune anti-monopolistă.

· Achiziţiile guvernelor vor trebui să facă obiectul unei adevărate competiţii inter-regionale, chiar dacă Mexicul beneficiază de o perioadă de tranziţie în ceea ce priveşte aplicarea regulilor.

· Regulile ţărilor de origine ale produselor sunt definite cu claritate, pentru ca Mexicul să nu devină o platformă a altor ţări pentru pieţele regiunii.

· Protejarea drepturilor intelectuale şi definirea regulilor sanitare sau a celor privind mediul înconjurător (bazate pe standarde internaţionale) permit limitarea concurenţei neloiale şi protejarea bunurilor colective.

· Există de asemenea posibilitatea acţiunilor de urgenţă, mai ales atunci când activitatea esenţială a unei ţări este ameninţată de exporturi, dar compensaţiile / compensările vor trebui să fie negociate. Au fost luate numeroase dispoziţii privind comerţul frontalier al serviciilor, transporturilor şi telecomunicaţiilor.

· ALENA suprimă barierele specifice în domeniul investiţiilor, în special prin introducerea unor importante reguli de protecţie în favoarea investitorilor şi stabilirea unui mecanism pentru reglementarea conflictelor. Deciziile nu trebuie să fie discriminatorii, nu se solicită performanţe obligatorii, iar transferurile investitorilor din NAFTA trebuie să devină posibile prin convertirea monedei lor în moneda ţării primitoare.

· Furnizorii de servicii financiare din cadrul ALENA îşi pot desfăşura în întreaga regiune activităţile bancare, de asigurări sau alte servicii. Ţările membre totuşi îşi pot menţine dreptul de a stabili anumite măsuri prudenţiale rezonabile.

· ALENA nu a creat şi o piaţă comună a muncii, fiecare stat având posibilitatea de protejare a-şi proteja piaţa de muncă de concurenţa imigranţilor. Cu toate acestea, câteva categorii de lucrători (activităţi în afaceri internaţionale, transferuri în cadrul aceleiaşi societăţi, vânzători sau anumite categorii profesionale cu o înaltă pregătire) nu sunt supuşi acestor constrângeri.

II. Efectele scontate

Instituirea NAFTA nu a fost unanim apreciată. Rămân mai multe probleme în suspensie.

A. Avantajele scontate

· S.U.A. consideră că deschiderea Mexicului pieţei americane ar trebui să creeze peste 200 000 de locuri de muncă şi să menţină nivelul de competitivitate al întreprinderilor industriale, prin exploatarea optimă a avantajelor comparative. ALENA garantează protecţia invenţiilor şi inovaţiilor şi accesul pieţelor canadiene şi mexicane la întreprinderile americane, mai ales achiziţii publice, şi acordă un avantaj comparativ de loc de neglijat firmelor americane faţă de concurenţa mondială pe aceste pieţe. În prezent, nivelul mediu de protecţie al pieţei mexicane este de 10%, iar 80% din exporturile americane sunt interesate. Per total, în vreme, impactul acordului asupra pieţei muncii din S.U.A. ar trebui să fie redus, datorită unei creşteri cu 30%, cel puţin în primii cinci ani, a exporturilor americane în Mexic şi a unei reduceri semnificative a imigraţiei ilegale.

· Conform Comisiei Americane a Comerţului Internaţional, ALENA trebuie să stimuleze, pe termen scurt şi pe termen lung creşterea economică a celor trei parteneri. Investiţiile S.U.A. în Mexic ar trebui să crească foarte mult. Problema care se pune este mai ales cea a alegerii consumatorilor (ce produse să cumpere: mexicane sau americane) şi a implantării firmelor (unităţi de producţie în Mexic sau în S.U.A.).

· Conform majorităţii studiilor, Mexicul ar trebui să fie cel mai mare beneficiar direct al Acordului. Pentru Institute for International Economics, impactul principal ar trebui să fie o reducere a inflaţiei şi o creştere suplimentară a economiei de ordinul a 3, până la 4% pe an. Mexicul ar trebui să beneficieze de restructurarea industriilor (telecomunicaţii, transporturi, textile) şi de pătrunderea de noi capitaluri. Studiul confirmă totuşi că S.U.A. ar putea să obţină câştiguri de loc neglijabile de pe urma acestui Acord, în special prin exporturile sale.

 

B. Evoluţiile şi criticile

· ALENA se prezintă ca un bloc comercial important, al cărui rol în desfăşurarea noilor acorduri comerciale inter-regionale se dovedeşte a fi esenţial. Asupra membrilor APEC (Asia Pacific Economic Association) se exercită presiuni puternice, pentru a defini, până în anul 1996, o zonă de liber-schimb. Ţările Americii Latine cer lărgirea zonei pieţelor lor. În acest scop au fost deja angajate discuţii, în special cu Republica Chile, dar reticenţele sunt numeroase, având în vedere fundamentul nu îndeajuns de solid al ALENA. Dar este sigur că cea mai mare ambiţie a ALENA este aceea de a deveni o zonă de liber-schimb pentru ansamblul Americilor. 

· Preşedintele AFL/CIO (sindicat din S.U.A. cu peste 15 milioane de militanţi) a criticat pe faţă Acordul, considerând că scopul principal al ALENA nu este liberul-schimb (it takes an awful lot of protectionism to get a free trade agreement), ci doar protecţia proprietăţilor, a brevetelor şi profiturilor societăţilor americane implantate în Mexic, în vreme ce, din contră, locurile de muncă din S.U.A. sunt ameninţate, ţinându-se cont de salariile mexicane, care sunt foarte mici. Alţi critici consideră că reforma sistemului de sănătate, progresul în protecţia mediului înconjurător şi protecţia lucrătorilor îşi vor pierde caracterul de urgenţă şi că se vor schimba priorităţile. Studiile econometrice începute în anul 1994 par a nu accepta aceste ultime ipoteze.

· ALENA constituie o zonă de liber-schimb susţinută de GATT, la fel ca şi în cazul celorlalte noi zone de liber-schimb; se pare că ar fi la originea marilor paşi făcuţi în domeniul liber-schimbului în numeroasele ţări asociate la noi acorduri.

Secţiunea II

Alte asociaţii de cooperare comercială

Dacă eforturile pentru dezvoltarea cooperării comerciale au fost relativ importante, ele au fost în general realizate în cadrul integrării economice, dar trebuie admis totuşi că majoritatea organizaţiilor economice internaţionale create în acest scop nu au obţinut rezultate la înălţimea ambiţiilor lor.

I. Asia

·  ASEAN (Association of South-East Asian Nations), proiect al unei organizaţii comerciale reunind Thailanda, Malaezia, Filipine, Singapore şi Indonezia, cunoscută sub numele de Declaraţia de la Bangkok, a fost creată în luna iulie a anului 1967, având ca obiect accelerarea creşterii economice, progresul social şi dezvoltarea culturală a ţărilor membre, prin eforturi comune întreprinse în spirit de înţelegere şi de egalitate. Protejarea păcii, a stabilităţii în regiune, dezvoltarea colaborării şi asistenţa reciprocă în toate domeniile de interes comun (educaţie, tehnologie, ştiinţă), dezvoltarea comerţului, ameliorarea transporturilor şi a comunicaţiilor, căutarea unei mai bune utilizări a agriculturii şi a industriei, îmbunătăţirea nivelului de trai, cooperarea cu alte organizaţii, toate aceste vor completa aceste obiective fundamentale ale Asociaţiei. În anul 1976 membrii ASEAN au semnat un acord privind reducerea progresivă a barierelor vamale ce jenează schimburile intracomunitare, dorind să se ajungă la instituirea unei zone de liber-schimb. Acest acord prevedea:

· vânzarea şi cumpărarea preferenţiale de produse de bază (mai ales orez şi petrol), în perioade de ofertă excedentară sau de penurie.

· acordarea de preferinţe la cererile de oferte publice.

· reducerea tarifelor mutuale.

· realizarea în comun a mai multor proiecte industriale.

Primele măsuri privind avantajele vamale şi de partajare a industriilor au fost luate în anul 1977. Creşterea acestei regiuni a fost excelentă, de ordinul a 7% pe an. În luna ianuarie a anului 1992, membri ASEAN au decis să facă un pas spre integrarea economică, şi au creat zona de liber-schimb a ASEA (Asiatic Free Trade Agreement – AFTA), cu o durată de 15 ani, şi cu taxele vamale reduse la 5%. Dar absenţa unei organizaţii comune şi a unei instanţe de rezolvare a conflictelor poate distruge aceste proiecte. Între altele, ASEAN a dezvoltat numeroase relaţii cu Noile Ţări Industrializate (Nouveaux Pays Industriels - NPI) şi cu numeroase «cluburi», relaţii în general iniţiate de diaspora chineză. Prevăzut pentru anul 1993, obiectivul integrării încă îndepărtat, a fost iniţiat cu adevărat în luna ianuarie a anului 1994.

· APEC (Asia Pacific Economic Co-operation) este un forum internaţional (pentru piaţă şi investiţii) al cărui program este asigurat de PECC (Pacific Economic Co-operation Conference), care reuneşte oameni de afaceri, universitari, şi factori de decizie politică. Regiunea Asia-Pacific este ce mai dinamică din lume. APEC (ASEAN, Australia, Canada, Japonia, Noua Zeelandă, Coreea de Sud, S.U.A., Taiwan, China, Hong Kong, Papua Noua-Guinee, Mexic şi Chile în 1985) a înregistrat o creştere foarte ridicată în ultimul deceniu. A prevalat ideea unui regionalism deschis în domeniul economic, ceea ce a permis încheierea de acorduri cu alte aaranjamente regionale, precum NAFTA, Acordul pentru relaţii economice mai strânse (1983) dintre Australia, Noua Zeelandă şi ASEAN. Taiwanul şi Republica Populară Chineză negociază datorită acestei asociaţii. S.U.A. ar dori ca liber-schimbul să fie instituit în această încă din anul 1996. Printre altele, se caută soluţii regionale privind mediul înconjurător şi problemele energetice, şi instituirea de infrastructuri şi de reţele interregionale.

·  EAEG (East Asia Economic Group - Groupe économique d'Asie de l'Est), care grupează ASEAN, Hong Kong, Japonia, Coreea de Sud şi Taiwanul, încă nu s-a dezvoltat concret.

II. Africa

Continentul african este un mare consumator de instituţii internaţionale. Dar, din nefericire, acest lucru nu este un semn bun, căci fenomenul dovedeşte o oarecare incapacitate a statelor africane de a se înţelege şi de a dezvolta, dincolo de cuvintele din cadrul Conferinţelor, proiecte şi un viitor comun.

·  CEA (Communauté Économique Africaine) îşi propune crearea unei pieţe comune în Africa. Tratatul a fost semnat în luna iunie a anului 1991.

·  UDEAC (Union des États d'Afrique Centrale) prevede suprimarea taxelor vamale pentru importuri şi exporturi de produse ce fac obiectul schimburilor mutuale, adoptarea unui tarif vamal comun şi libera circulaţia a capitalurilor şi a persoanelor. Creat şi semnat în anul 1964 de Camerun, Ciad, Congo, Guineea Ecuatorială, Gabon şi Republica Centrafricană, UDEAC nu a dat rezultatele aşteptate.

·  Consiliul Antantei este cea mai veche organizaţie economică internaţională din Africa; creat în anul 1959, la Conferinţa de la Abidjan, a avut ca membri fondatori: Côte d'Ivoire, Dahomey, Haute-Volta, şi Niger, Togo aderând abia în anul 1966. Obiectivul său principal este acela de a armoniza politicile membrilor săi. Comitetul pentru industrializare regională, planul de stabilizare regională şi de comercializare a principalelor produse alimentare de bază, precum şi alte câteva activităţi specifice în domenii precum creşterea animalelor, transporturi şi comunicaţii, au constituit doar câteva din acţiunile acestui Consiliu, care a permis, pe de o parte, o uniune vamală totală, privind taxele pentru exporturi şi importuri. Există un Fond de Solidaritate ce reprezintă 10% din încasările bugetare ale fiecărui stat membru, iar resursele acestui Fond sunt distribuite conform unor modalităţi de repartiţie care favorizează ţările cele mai sărace.

·  CEAO (Communauté Économique de l'Afrique de l'Ouest), care cuprinde Bénin, Burkina Fasso, Côte d'Ivoire, Mali, Mauritania, Niger şi Senegal, este urmaşa a două alte organizaţii: Uniunea Vamală şi Economică a Africii de Vest şi a Uniunii pentru Dezvoltarea Economică a Africii de Vest. Aceste uniuni preconizau un tarif vamal extern comun, o reglementare armonizată şi reducerea taxelor vamale. Creată în anul 1970 la Bamako, CEAO şi-a fixat trei obiective şi anume: 

· promovarea industrializării,

· ameliorarea infrastructurilor,

· dezvoltarea schimburilor intracomunitare,

dar are mai cu seamă ambiţia de a fi o uniune vamală. CEAO gerează şi ea un Fond de Solidaritate de şi Dezvoltare, care finanţează activităţile economice comune. Integrarea se realizează în mod progresiv, prin piaţă, căci politicile economice nu sunt coordonate iar ambiţioasele obiective comune nu rezistă niciodată preocupărilor absolut naţionaliste. 

·  CEDEAO (Communauté Économique des États de l'Afrique de l'Ouest) grupează membrii CEAO, plus Capul Verde, Gambia, Ghana, Guineea, Guineea-Bissau, Liberia, Nigeria, Togo şi Sierra Leone. A fost creată în anul 1975, având sediul în Lagos.

·  Zona preferenţială a pieţei statelor din Africa de Est şi de Sud, cu sediul la Lusaka, a fost creat în anul 1981, în scopul de a dezvolta comerţul intracomunitar. Acţiunea sa este limitată.

·  CEEAC (Communauté Économique des États d'Afrique Centrale), creată în anul 1983, cu sediul la Libreville, se angajează în dezvoltarea intereselor economice comune ale statelor.

·  MRU (Union du Fleuve Mano Mano River Union) grupează Guineea, Liberia şi Sierra Leone. A fost creată în anul 1973, cu sediul la Freetown. Îşi propune să dezvolte schimburile mutuale, prin eliberarea barierelor vamale.

·  CEPGL (Communauté Économique des Pays du Grand Lac) reuneşte Burundi, Rwanda şi fostul Zair. A fost creată în anul 1976, are sediul la Gisenyi (Rwanda), reprezentând o comunitate economică cu acţiune redusă.

·  SADCC (Southern African Development Co-ordination Conference) include toate ţările din Africa australă: Angola, Tanzania, Malawi, Zambia, Zimbabwe şi membrii SACU (cu excepţia Africii de Sud). A fost creată în anul 1979, având sediul la Gaborone, în Bostwana.

·  SACU (South African Customs Union), creată în anul 1969, cu sediul la Pretoria, având ca membri Bostwana, Lesotho, Namibia, Swaziland, şi Africa de Sud, dă acesteia din urmă posibilitatea de a deveni un centru de dezvoltare.

III. Orientul Mijlociu 

În zonă s-au dezvoltat organizaţii internaţionale regionale, dar situaţia politică şi strategică a regiunii le face să fie extrem de fragile.

·  Comitetul permanent consultativ al Maghreb-ului este un proiect de acord între Algeria, Maroc şi Tunisia, semnat în anul 1964, privind o reducere liniară parţială a taxelor vamale şi a restricţiilor cantitative aplicate comerţului cu produse industriale. Acest proiect, neratificat, a avut o aplicare limitată, având în vedere antagonismele politice şi militare dintre statele membre.

·  Uniunea Magreb-ului Arab, creată în anul 1989, pentru a dezvolta relaţiile dintre Algeria, Libia, Mauritania, Maroc şi Tunisia, nu a produs până acum prea multe efecte.

·  GCC (Gulf Co-operation Counsel) - Consiliul de Cooperare al ţărilor din Golf: Bahrein, Kuweit, Qatar, Oman, Arabia Saudită, Emiratele Arabe Unite a fost creat în anul 1981, în scopul creării unei zone de liber-schimb.

·  Organizaţia de cooperare economică regională pentru dezvoltare, creată în anul 1964 de Iran, Pakistan şi Turcia, a fost reactivată în anul 1976 şi în anul 1990, propune crearea unei zone de liber-schimb şi promovarea de proiecte cu caracter regional.

·  ACM (Arabian Common Market) incluzând Egiptul, Irakul, Libia, Mauritania, Siria şi Yemenul, a fost creată în anul 1964, dar nu a supravieţuit conflictelor ce au zguduit regiunea, de multe ori chiar între membrii ACM.

III. America

·  CBI (Caribbean Basin Initiative) cuprinde majoritatea insulelor mici din bazinul Caraibelor, constituite în state independente. Având sediul la Washington, a fost iniţiată în anul 1983, în scopul creării unei zone de liber-schimb progresivă între statele regiunii Caraibelor.

· CARICOM (Caribbean Community), creată în anul 1973, cu sediul al Georgetown (Guyana), activează pentru instituirea unei pieţe comune a micilor state din Caraibe.

·  OECS (Organization of Eastern Caribbean States), a fost creată în anul 1968, fiind inclusă în CARICOM, şi îşi are sediul la Saint John's, în insula Antigua, activând pentru instituirea unei zone vamale în regiune.

·  MCAC (Marché Commun de l'Amérique Centrale) a fost creat în anul 1960, şi îşi are sediul la Guatemala. Îşi propune crearea unei pieţe comune între Costa Rica, El Salvador, Guatemala, Honduras şi Nicaragua. Datorită tulburărilor politice din regiune, funcţionarea sa este dificilă. În prezent se discută încheierea unui acord cu Mexicul.

·  MERCOSUR (Piaţa Comună a Sudului), include Argentina, Brazilia, Paraguay şi Uruguay, fiind creată prin tratatul de la Asuncion, din anul 1991. Sarcina sa ar fi crearea unei pieţe comune între cei patru membri, prin armonizarea regulilor concurenţei.

·  ALADI (Asociaţia Latino-Americană de Integrare) provine direct din ALALE (Asociaţia Latino-Americană de Liber-Schimb), care a fost creată încă din anul 1960, prin Tratatul de la Montevideo, de Argentina, Brazilia, Chile, Mexic, Peru şi Uruguay, lărgită ulterior cu Bolivia, Columbia, Ecuador şi Venezuela, pentru stabilirea unei zone de liber-schimb (dar fără tarif extern comun şi fără libera circulaţie a mâinii de lucru şi a capitalurilor. Prin noul tratat de la Montevideo, din anul 1980, ALADI vrea să instituie o piaţă comună a regiunii, într-un mod gradual şi progresiv, capabilă să ajungă la un proces de integrare. Tratatul a stabilit o arie de preferinţe economice, cu instituirea unui tarif regional preferenţial. Acest Tratat, care a intrat în funcţie abia în luna martie a anului 1991, este bazat pe principiile non-reciprocităţii şi al cooperării comunitare.

·  ANCOM (Andean Common Pacte) sau Pactul Andin, creat în luna mai a anului 1969, prin Acordul de la Cartagena, se prezintă ca o grupare regională a ALADI şi reuneşte Columbia, Ecuador, Peru, Bolivia, Chile şi Venezuela, în vederea încheierii unui proces de integrare economică. Acest Acord prevede un program liniar şi automat de liberalizare a barierelor la import, o suprimare progresivă a restricţiilor cantitative, adoptarea unui tarif extern comun, o armonizare fiscală, o cooperare în domeniul planurilor de dezvoltare a agriculturii şi a industriei. Pactul Andin îşi propune să favorizeze dezvoltarea integrată a zonei şi prevede un mecanism de programare al integrării industriale. După retragerea Republicii Chile, în anul 1976, din cauza liberalismului, Piaţa Comună Andină a fost reînnoită în anul 1991. Se prezintă ca una din cele mai interesante tentative de integrare economică în ţările în curs de dezvoltare.

+Capitolul 17

Uniunea Europeană

După ultimul Război Mondial, au fost prezentate numeroase tentative de integrare economică, dar rezultatele nu au fost întotdeauna la înălţimea speranţelor. Astfel, ţările socialiste, în cadrul diviziunii internaţionale socialiste a muncii, au instituit Consiliul de Asistenţă Economică Reciprocă, în prezent dizolvat. 

Uniunea Europeană a fost adesea prezentată ca exemplul cel mai reuşit de integrare economică. La ieşirea din cel de al Doilea Război Mondial, naţiunile europene erau confruntate cu două probleme: restaurarea activităţii economice a continentului şi împiedicarea revenirii războiului şi a conflictelor.

·  Jean Monnet şi Robert Schuman au propus, în numele guvernului francez, să fie puse în comun producţia şi consumul de cărbune şi de oţel, şi de a crea în acest scop o organizaţie europeană, deschisă tuturor ţărilor de pe continent, organizaţie ce urma să fie condusă de o Înaltă Autoritate, care să exercite o reală putere supranaţională. Pe termen lung, obiectivul definit era acela de a crea o Federaţie Europeană. Şase ţări (Republica Federală Germania, Belgia, Luxemburg, Olanda, Italia şi Franţa s-au raliat acestei propuneri şi, au instituit, în anul 1951, Comunitatea Economică a Cărbunelui şi a Oţelului (Communauté Européenne du Charbon et de l'Acier - CECA), având ca obiectiv principal o reală integrare economică, limitată bineînţeles la un singur sector industrial, dar exemplară şi de o mare importanţă economică. Guvernele renunţau la drepturile lor în ceea ce privesc taxele vamale, subvenţiile şi la orice practică discriminatorie în domeniul comerţului, iar în acelaşi timp erau luate măsuri pentru a interzice cartelurile.

·  O a doua etapă importantă a fost Tratatul de la Roma, care a instituit Piaţa Comună şi Euratomul. Cei «şase» au decis să aplice principiile CECA şi ansamblului economiilor lor, angajând-se să realizeze o piaţă comună ce urma să se caracterizeze prin libera circulaţie a personalelor, a capitalurilor şi a mărfurilor, definirea politicilor economice comune şi înfiinţarea unui aparat instituţional. Procesul de integrare era în acea epocă bine angajat. El a continuat prin realizarea (cu un avans de 18 luni) uniunii vamale, prin fuziunea Executivelor a trei comunităţi: CECA, EURATOM şi Comunitatea Economică Europaenă, în 1967, prin Conferinţa de la Haga (din anul 1969), care a marcat voinţa fermă a statelor din Comunitatea Economică Europeană de a realiza o uniune economică şi monetară, prin lărgirea grupului cu UK, Danemarca şi Irlanda (în anul 1973), Grecia (în anul 1981), Spania şi Portugalia, şi fără îndoială, cu Austria, Suedia, Norvegia şi Finlanda, şi prin crearea Sistemului Monetar European (în anul 1979).

·  Odată cu semnarea, în luna februarie a anului 1986, a Actului Unic European, au fost şterse mai multe frontiere tehnice, fizice, psihice, fiscale; se marca astfel o renaştere a Comunităţii, insistându-se pe cinci principii:

· transformarea Pieţei Comune într-o «mare piaţă unică»;

· cooperarea europeană în domeniul politicii externe;

· o întărire a coeziunii economice şi sociale a Comunităţii;

· instituţionalizarea Consiliului European (reunit cel puţi de două ori pe an) pentru a evita blocajele unanimităţii;

· cooperarea monetară.

Uniunea Economică şi Monetară (UEM) instituie o suveranitate supranaţională prin Acordurile de la Maastricht, dar atunci când construcţia europeană este rezultatul unei voinţe politice, ea nu se angajează obligatoriu şi spre uniunea politică. 

Tratatul de la Maastricht a fondat Uniunea Europeană şi i-a fixat mai multe obiective:

· se vor lărgi competenţele sectoriale ale Comunităţii prin aprofundarea politicilor comune din Tratatul de la Roma şi prin iniţierea de noi acţiuni comune în domeniile social, de mediu înconjurător, educaţional şi cultural;

· instituirea unei uniuni politice printr-o acţiune viguroasă în favoarea democratizării Europei, şi prin definirea unei politici externe şi de securitate comune;

· sporirea puterilor Parlamentului European (puterea de co-decizie în anumite domenii) şi instituirea cetăţeniei europene.

În prezent, Comunitatea Europeană este condusă de şase instituţii:

· Comisia Europeană este compusă din membri desemnaţi de comun acord pentru o perioadă de patru ani de guvernele statelor membre şi supuşi doar controlului Parlamentului European. Are ca misiune să asigure respectarea regulilor comunitare, de a propune Consiliului de Miniştri toate măsurile ce îi par utile la nivel european, de pune în aplicare politicile comunitare pe baza deciziilor Consiliului sau a dispoziţiilor tratatelor. Comisia Europeană dispune de puteri întinse în sectoarele cărbunelui şi al oţelului (CECA), al energiei nucleare (EURATOM) şi al concurenţei. De asemenea, administrează fondurile şi programele comune (Fondul european de orientare şi de garanţie agricolă, credite pentru sectoarele cărbunelui şi al oţelului, Fondul social, Fondul european de dezvoltare regională), susţine solidaritatea Europei cu ţările Lumii a Treia (Fondul european de dezvoltare, programe de ajutor alimentar) şi încurajează cercetarea ştiinţifică (centre comune de cercetare). Comisia Europeană, organul de conducere şi motorul Comunităţii, dispune de o administraţie concentrată la Bruxelles şi la Luxemburg. 

· Consiliul de Miniştri este însărcinat să decidă asupra principalelor politici ale Comunităţii. Este asistat de un Comitet de Reprezentanţi Permanenţi (COREPER), care coordonează lucrările preparatorii, şi de un Secretariat General. Începând cu anul 1975, de trei oi pe an, Consiliile Europene, reunind şefii de state şi de guverne ai ţărilor membre, joacă un rol deloc de neglijat de impulsionare şi de orientare. Consiliul de Miniştri este deci organul de decizie al Comunităţii.

· Parlamentul European este ales prin sufragiu universal începând cu anul 1979. El nu dispune de puteri analoge celor ale adunărilor naţionale, căci iniţiativa aparţine Comisiei Europene, iar Consiliul de Miniştri defineşte cea mai mare parte a legislaţiei comunitare. Puterea Parlamentului European rezidă în controlul Comisiei Europene şi al Consiliul de Miniştri, în avizele pe care le poate da asupra Comisiei Europene, în puterile sale bugetare. Parlamentul European poate demite Comisia Europeană, cu o majoritate de două treimi.

· Curtea de Justiţie are puterea de a decide dacă actele instituţiilor europene sunt compatibile cu tratatele. Se pronunţă şi în cazul în care statele membre nu-şi respectă obligaţiile.

· Curtea de Conturi dispune de puteri întinse pentru a verifica legalitatea şi corectitudinea încasărilor şi cheltuielilor Comunităţii. Bugetul este alimentat din contribuţiile şi taxele achitate privind importurile provenite din restul lumii şi printr-o prelevare (de maximum 1%) din totalul comun al TVA încasată de statele membre. Trebuie notat că aproape 3/4 din sume sunt cheltuite pentru susţinerea preţurilor agricole. Trebuie de asemenea arătat că transferul resurselor financiare ale Comunităţii nu se limitează doar la buget. Într-adevăr, Fondul European de Dezvoltare şi Mecanismul Ortoli (la facilité Ortoli) nu sunt incluse în buget şi parţial scapă controlului Parlamentului. Pe de altă parte, Banca Europeană de Investiţii şi Fondul European de Cooperare Monetară (FECOM) au o activitate proprie. De altfel, bugetul dă naştere la numeroase conflicte între Parlamentul European, Consiliul de Miniştri şi statele membre.

· Comitetul Economic şi Social este un organ consultativ ce reprezintă angajatorii, sindicatele lucrătorilor şi numeroase grupuri de interese, cum ar fi consumatorii şi agricultorii.

· Resursele proprii provin din trei izvoare: beneficiul di taxele vamale percepute pentru importul produselor din terţe ţări, prelevările agricole percepute în cadrul Politicii Agricole Comunitare şi o prelevare în valoare de 1% (1,4%) din TVA percepută de la statele membre ale Comunităţii. Or, aceste fonduri nu pot creşte. În prezent, resursele nu pot depăşi un anumit procentaj din PNB (1,2% la nivelul anului 1992). Problema contribuţiei statelor membre a fost mereu obiect de contestaţii din partea UK.

Comunitatea Europeană emite reglementări ce sunt impuse tuturor statelor membre. Comunitatea Europeană se prezintă ca o instituţie destinată să realizeze mai întâi unitatea vamală, apoi cea economică a ţărilor membre.

Secţiunea I

Uniunea vamală

O Uniune vamală poate fi definită în mod sumar ca un angajament convenţional a două sau mai multe state de a suprima orice barieră / obstacol vamal / ă între ele şi de a adopta, faţă de terţe ţări, o atitudine comună care să asigure pentru fiecare produs un nivel uniform de protecţie. În acest sens, Uniunea vamală diferă de zonele de liber-schimb, unde fiecare ţară îşi păstrează libertatea politicii sale vamale şi tariful său vamal extern faţă de ţările terţe. Uniunea vamală tinde să elimine orice distorsiune în tratamentul agenţilor economici; Uniunea implică stabilirea unei legislaţii şi a unui tarif vamal comun, interzicerea, în cadrul schimburilor intracomunitare, a taxelor vamale sau a reglementărilor restrictive şi concentrarea taxelor vamale percepute. Uniunea vamală organizată de Comunitatea Economică Europeană (CEE) a implicat instituirea unei Pieţe Unice, înfăptuirea unei politici comerciale comune faţă de ţările terţe, şi încheierea de acorduri preferenţiale cu ţările în curs de dezvoltare.

I. „Piaţa Unică”

„Piaţa Unică” este definită ca un spaţiu economic fără frontiere interioare, deschis liberei circulaţii a produselor (mărfuri sau servicii) şi factorilor de producţie (mână de lucru şi capital). Va duce la o reglementare comună a fiscalităţii.

·  Suprimarea taxelor vamale (în anul 1968) şi a restricţiilor cantitative (în anul 1962, pentru produsele industriale, şi anul 1968, pentru produsele agricole) a pornit pe un drum bun. Mai există clauze de salvgardare ce constituie obstacole ne-permanente în calea liberei circulaţii a mărfurilor, dar ele sunt din ce în ce mai bine controlate de Comisie. Barierele ne-tarifare, având teoretic obiective foarte lăudabile (apărarea naturii, lupta contra inflaţiei sau protecţia consumatorului) sunt mai dificil de suprimat, imaginaţia (administraţiilor) funcţionarilor fiind mare în materie de protecţionism indirect, dar raţiunea lor de a fi se bazează prea adesea pe voinţa de reducere a concurenţei internaţionale. În fine, piedicile tehnice, cu caracter industrial, ce privesc siguranţa în exploatare a produselor sau calitatea produselor, sunt reduse prin acţiunea Comisiei în domeniul legilor şi reglementărilor, prin înlocuirea principiului armonizării cu cel al recunoaşterii mutuale (care nu defineşte în mod unanim decât cerinţele esenţiale), cu excepţia cazurilor particulare (industriile farmaceutică, chimică şi alimentară). Formalităţile vamale şi fiscale au fost simplificate la începutul anului 1988 prin Documentul Administrativ Unic (DAU). Cu începere din luna ianuarie a anului 1993, frontierele fizice au fost abolite pentru schimburile intra-comunitare, chiar dacă mai există, cu autorizaţia Comisiei, un control în ceea ce priveşte originea produselor.

·  Libera circulaţie a persoanelor a intrat în vigoare în anul 1993. Între lucrătorii ţărilor membre nu trebuie să existe nici un fel de discriminare. În Tratatul de la Roma se acceptase ca libera circulaţie a mâinii de lucru să se exercite în cadrul posturilor oferite efectiv. Dincolo de acest principiu, întreaga politică socială a Comunităţii (securitate socială, posturi de lucru, migraţie sau formaţie profesională) era pusă în discuţie. Charta socială din luna decembrie a anului 1989 reprezintă un act politic şi nu unul juridic (căci aplicarea celor 46 de directive / indicaţii face necesară unanimitatea ţărilor membre, cu excepţia domeniilor sănătate şi securitatea lucrătorilor). Libera circulaţie pentru profesiile liberale pune câteva probleme (nerecunoaşterea diplomelor şi a calificărilor), dar acest obstacol este pe cale de dispariţie. Libertatea prestării serviciilor este recunoscută, chiar dacă unele activităţi mai sunt încă reglementate.

·  Libera circulaţie a capitalurilor a intrat în vigoare în luna iulie a anului 1990, odată cu suprimarea controlului schimburilor valutare. În domeniul bancar, definirea comună a fondurilor proprii, rata de solvabilitate şi agrearea unică a băncilor, pentru a concretiza libertatea de a înfiinţa* instituţii bancare, au făcut obiectul directivelor / indicaţiilor europene. Cu începere din anul 1993, băncile agreate pot furniza serviciile lor în toate statele membre, pe baza controlului exercitat de ţara de origine (principiul prestării libere de servicii şi circulaţia liberă a produselor financiare). În materie de asigurări, burse şi valori mobiliare, Piaţa unică trebuia să intre în vigoare în anul 1995. Piaţa unică de capitaluri face necesară o armonizare a fiscalităţii directe, ceea ce duce la o sub-impozitare a veniturilor din capitaluri. O directivă / indicaţie din anul 1992 permite ca societăţile care îşi exercită activităţile pe teritoriul a mai multor state să nu mai fie dezavantajate pe plan fiscal.

·  Articolul 85 al Tratatului de la Roma interzice practicile concertate / de monopol şi exploatarea abuzivă a unei poziţii dominante. Totuşi, acelaşi articol autorizează acordurile, dacă ele îmbunătăţesc producţia sau distribuirea produselor, sau dacă ele contribuie la progresul tehnic, menţinând în acelaşi timp o concurenţă. Interpretarea textelor se dovedeşte a fi foarte delicată şi o jurisprudenţă a dus la aprecierea acordurilor bune şi rele.

·  Instituirea Pieţei unice presupune o armonizare a fiscalităţii indirecte. Metoda aplicată cu începere din anul 1993 constă în fixarea unui nivel minim (atât pentru TVA, cât şi pentru accize). Locul de taxare / impozitare a fost mereu cel al ţării importatoare, dar logica Pieţei unice implică achitarea TVA în ţara producătoare. Această soluţie face obiectul a numeroase critici, privind mai ales fiabilitatea administraţiilor fiscale din ţările membre. Până în anul 1992 a existat un sistem tranzitoriu, care menţinea taxarea / impozitarea la locul consumului.

II. O politică în domeniul comercial comună

Politica în domeniul comercial comună se exprimă pe de o parte prin utilizarea unei legislaţii şi a unui tarif vamal comune şi, pe de altă parte, prin acorduri internaţionale, care angajează toţi membri Comunităţii.

·  Articolul 19 al Tratatului de la Roma prevede că taxele tarifului vamal comun (Tarif douanier commun - TDC) trebuiau stabilite ca o medie aritmetică a tarifelor naţionale. Tariful vamal comun a devenit operaţional încă din anul 1968. Administraţiile naţionale nu mai pot modifica în mod unilateral acest tarif. Comunitatea Economică Europeană a luat măsuri de apropiere a dispoziţiilor vamale naţionale, în măsura posibilităţilor, prin stabilirea unei taxe vamale comunitare care să se substituie pur şi simplu dispoziţiilor naţionale în materie. Cu aceasta a fost însărcinată Comisia, şi s-a constituit astfel o adevărată legislaţie comunitară în domeniul vamal. Cu toate acestea, odată cu valul mondial al liber-schimbului, sub conducerea negocierilor GATT, s-a observat o eroziune a tarifului vamal comun. Din aceasta a rezultat o renaştere / reapariţie a obstacolelor ne-tarifare, adesea decise chiar de state; în acest domeniu construcţia europeană pare mai degrabă a fi dat înapoi.

·  O directivă / indicaţie europeană din anul 1993 încearcă să înlocuiască în domeniul achiziţiilor publice opţiunea naţională cu opţiunea europeană. În perioada dintre 1989 şi 1993, trei directive / indicaţii europene au deschis calea concurenţei în domeniul achiziţionării de furnituri pentru lucrări publice, în domeniul apei potabile, al telecomunicaţiilor şi al energiei (cu excepţia gazului şi a energiei electrice), iar o alta a instituit în toate statele membre ale Comunităţii recursuri juridice şi administrative. 

·  Începând cu anul 1970, Comunitatea este singura abilitată să poarte negocieri tarifare. Acordul între Comunitatea Economică Europeană şi Asociaţia Europeană a Liberului-Schimb privind instituirea unui Spaţiu Economic European (Espace Économique Européen - EEE) vizează extinderea la membrii Asociaţiei Europene a Liberului-Schimb a majorităţii prevederilor Pieţei Comune. EEE pare a fi pentru membri săi o simplă perioadă de tranziţie înainte de aderarea acestora la Uniunea Europeană. Lărgirea Uniunii Europene cu ţările Europei Centrale şi Orientale (Pays de l'Europe Centrale et Orientale - PECO) şi cu Rusia nu este încă de actualitate, dar numeroase acorduri comerciale şi politice consolidează aceste democraţii nou-născute şi nu închid, pentru viitor, căile integrării. Mai multe acorduri speciale şi parţiale, privind eliminarea obstacolelor din calea comerţului, au fost încheiate cu numeroase ţări sau grupuri de ţări.

În cadrul acestei politici liberale, s-au făcut mai multe ipoteze:

· Libera-circulaţie este profitabilă atât pentru producători, cât şi pentru consumatori. Conform Raportului Cecchini, costul unei non-Europe va produce o sporire cu de 5 până la 15% a cifrei de afaceri. Se presupune că efectele Pieţei unice ar fi pozitive, cu un «efect de creştere» de 4,5 până la 7% în zece ani, crearea de 1,8 până la 5 milioane de locuri de muncă, un efect deflaţionist de 4,5 - 6% şi o ameliorare a soldurilor bugetare şi externe.

· Intensificarea concurenţei şi apariţia economiei de scară ar trebui să amelioreze forţa competitivă a Europei.

· Integrarea economică presupune pe de o parte, o solidaritate sporită a membrilor, datorită accentuării disparităţilor structurale dintre ţări şi regiuni, a apariţiei riscurilor «dumping-ului social», a puternicelor perturbaţii provocate de libera circulaţie a capitalurilor (ceea ce va implica şi crearea Uniunii Economice şi Monetare), iar pe de altă parte, respectul liberei concurenţe în cadrul unei armonizări a condiţiilor competenţei economice.

III. Acordurile de la Lomé 

Acordurile de la Lomé, din anul 1975, semnate pentru o perioadă de cinci ani de 46 de state, au urmat Convenţiilor de la Yaoundé din anii 1963 şi 1969, privind regimul schimburilor, stabilizarea încasărilor din exporturi, cooperarea industrială, financiară şi tehnică, precum şi crearea de instituţii. Acordul Lomé IV, semnat pentru o perioadă de 10 ani, interesează 69 de state. 

·  Aproape toate produsele originare din ţările din Africa, Pacific şi Caraibe (Pays d'Afrique, Caraďbes et du Pacifique - ACP) pot pătrunde pe piaţa Comunităţii fără achitarea taxelor vamale. Lista produselor ce beneficiază de intrare liberă a fost extinsă prin Acordurile Lomé II (1979), din moment ce ea acoperă peste 99,5% din produsele exportate de ţările ACP, celelalte produse, în general produse agricole, beneficiind totuşi de un regim preferenţial (carne de vită, orez, banane, rom). Nici o reciprocitate nu a fost solicitată de Comunitate, sub rezerva de a nu exista nici un fel de discriminare între statele membre, şi ca tuturor să le fie aplicată clauza naţiunii cele mai favorizate,

·  Stabilizarea încasărilor din export (mecanismul STABEX - Systčme de Stabilisation des Recettes ŕ l'Exportation) constituie contribuţia cea mai originală a Convenţiilor de la Lomé. Acest mecanism compensează, condiţionat de nivelului de dependenţă (5% reducere a încasărilor din exporturi sau 1% pentru ţările cel mai puţin avansate) şi de nivelul de declanşare (scădere a veniturilor cu 5% sau 1% pentru ţările cel mai puţin avansate în raport cu media a patru ani precedenţi) scăderea încasărilor din export şi funcţionează ca o asigurare contra anilor nefavorabili pentru exportatori. Uniunea Europeană asigură un venit minim ţărilor cel mai puţin avansate din Africa, Pacific şi Caraibe pentru încasările pe care acestea le obţin din exporturile produselor lor de bază. În general, acest ajutor comunitar trebuie să fie rambursat / înapoiat atunci când exporturile ating un nivel normal, excepţie făcând doar 35 de state dintre cele mai puţin avansate. STABEX a permis acoperirea pierderilor la export rezultate din scăderea preţurilor pe piaţa mondială sau din scăderea producţiei. În anul 1978, acest mecanism a salvat Senegalul de la faliment. Totuşi, mecanismul nu acoperă decât anumite produse şi doar dincolo de anumite niveluri (nivelul de dependenţă şi nivelul de declanşare). Rezultatele sunt foarte diferite, iar ţările cu un flux de export spre Uniunea Europeană redus nu au nici o şansă să-şi vadă veniturile din export stabilizate (de exemplu fostul Zair). Între altele, nivelul de declanşare nu ţine cont de creşterea preţurilor produselor industriale. Atunci când preţul exporturilor scade frecvent, STABEX oferă un răspuns foarte limitat reducerilor încasărilor din exporturi ale ţărilor în curs de dezvoltare. În fine, acelaşi mecanism reduce posibilităţile de comerţ între ţările din Africa, Pacific şi Caraibe. Acordul Lomé II a creat SYSMIN pentru 8 minerale (în prezent 10), care nu are rolul de a stabiliza încasările din export, ci acordă credite pentru relansarea producţiei de minereuri a ţărilor din Africa, Pacific şi Caraibe, atunci când exporturile lor scad cu cel puţin 10%. Această procedură permite Uniunii Europene să-şi asigure debuşeele.

·  Fondul European de Dezvoltare (FED), administrat de Comisie, în baza avizului statelor membre, prin intermediul Comitetului pentru Fonduri, contribuie la finanţarea ţărilor din Africa, Pacific şi Caraibe, pe baza programelor stabilite pentru fiecare dintre ele. În cadrul Convenţiei, Comunitatea Economică Europeană s-a angajat să furnizeze un ajutor financiar, din care 2/3 sub formă de donaţie. Ţările din Africa, Pacific şi Caraibe participă şi ele la administrarea ajutorului şi sunt prevăzute măsuri speciale în favoarea ţărilor cele mai defavorizate. De notat de asemenea că şi Banca Europeană de Investiţii (BEI) propune împrumuturi în condiţii speciale în cadrul acestei cooperări financiare. Alimentat de contribuţii speciale ale statelor membre, Fondul European de Dezvoltare nu este inclus în bugetul Comunităţii şi nu este supus controlului Parlamentului European. Acordul Lomé IV va majora aceste mijloace financiare cu peste 20%, în termeni reali. Cu toate acestea, extrema încetineală cu care se execută operaţiunile Fondului este foarte criticată. În anul 1989, doar 29% din creditele Lomé III au fost cheltuite. 

·  Un Centru pentru Dezvoltare Industrială, creat în anul 1977, stabileşte şi organizează proiectele industriale.

·  Responsabilitatea administrării Convenţiei revine unei Conferinţe Ministeriale, care defineşte acţiunile ce trebuiesc întreprinse, pentru a aduce la îndeplinire prevederile acesteia. Programarea plurianuală şi importanţa controlului programelor indicative anuale şi naţionale ale ţărilor din Africa, Pacific şi Caraibe lasă să se întrevadă un nou dialog nord-sud. Or, asistăm la o marginalizare economică a celor 69 de state din Africa, Pacific şi Caraibe şi la o creştere accentuată a asimetriei schimburilor lor comerciale cu Europa. Bineînţeles, Convenţia Lomé IV abordează problemele ajustării structurale şi ale datoriei externe, dar zestrea sa financiară (72 miliarde FF pentru perioada anilor 1990-1995), este echivalentul a 13% din ajutorul public al celor Doisprezece. În afară de asta, Convenţia este foarte complexă, iar ţările din Africa, Pacific şi Caraibe nu fac faţă tuturor capcanelor. Să mai adăugăm şi faptul că şi-a făcut apariţia şi o condiţionare politică, legată în special de democratizare şi de drepturile omului, în special în ceea ce priveşte fostul Zair, Sudanul, Somalia sau Malawi. Modelul de la Lomé nu a răspuns speranţelor unui nou dialog Nord-Sud, mai ales în ceea ce priveşte datoria externă, ajutoarele sau programul de ajustare. Relansarea unui dialog de cooperare apare ca indispensabil.

Secţiunea II

Uniunea economică

Comisia a stabilit că bugetul Comunităţii trebuie să crească de la 71,5 la 87,5 miliarde FF între anii 1994 - 1997, plafonul resurselor proprii trebuind să fie ridicat la 1,37 din Produsul Naţional Brut. Principiul subsidiarităţii implică şi faptul că fiecare din politicile comunitare trebuie să se bazeze pe o evaluare economică precisă, ceea ce presupune de asemenea proceduri de încurajare şi de substituţie. Intervenţia Comunităţii este justificată în trei cazuri:

· Buna funcţionare a pieţei interne;

· Posibilitatea creării de economii «de scară»;

· Luarea în considerare a efectelor externe.

Uniunea Europeană are de asemenea sarcina de a favoriza integrarea economică. Împreună cu politicile monetare şi cu ajutorul acordat către Lumea a Treia, Uniunea Economică implică un minim de coordonare a politicilor economice. Politica agricolă comună joacă un rol central, mai ales prin importanţa sa financiară /(52% din cheltuielile bugetare în anul 1992 şi mai puţin de 45% în anul 1997). Evoluţia plafonului cheltuielilor agricole rămâne determinată de creşterea Produsului Naţional Brut (regulă introdusă în anul 1988). În cadrul actualei mişcări liberaliste, celelalte politici se dovedesc mai puţin eficiente sau pretenţioase. 

I. Politica agricolă comună (PAC)

Agricultura contemporană se caracterizează prin dependenţă faţă de procesele naturale, prin dificultăţile sale în a se adapta la evoluţia condiţiilor economice ale creşterii industriale precum şi printr-o întârziere a veniturilor persoanelor ce lucrează în acest domeniu. Tratatul de la Roma a rezervat un loc important Politicii Agricole Comune.

A. Liniile directoare ale Politicii Agricole Comune 

În afara problemelor relaţiilor externe, politica agricolă comună cuprinde două componente principale:

· o politică a pieţelor şi a preţurilor;

· o politică structurală.

·  În ceea ce priveşte politica pieţelor şi a preţurilor, predomină trei principii:

A. Unicitatea pieţei (libera-circulaţie a produselor, armonizarea legislaţiilor şi a reglementărilor, parităţi monetare stabile);

B. Preferinţa comunitară (care protejează piaţa unică contra importurilor la preţuri scăzute şi a fluctuaţiilor pieţelor mondiale); precum şi 

C. Solidaritatea financiară, care se exprimă prin Fondul European de Orientare şi de Garanţie agricolă (Fonds Européen d'orientation et de garantie agricole - FEOGA).

Acest fond face posibilă intervenţia preferinţelor comunitare, încearcă să reglementeze pieţele agricole din cadrul Comunităţii, finanţează o parte din produsele europene de export şi participă la finanţarea politicii comune de ameliorare a structurilor agricole. Secţiunea «Garanţii» rambursează / achită statelor cheltuielile efectuate pentru susţinerea pieţelor agricole, iar secţiunea «Orientări» încearcă să amelioreze producţia şi comercializarea (comasări, stocare, dezvoltare a debuşeelor). Sistemul de preţuri se bazează pe trei concepte:

A. Preţul indicativ (care serveşte de bază sistemului preţurilor şi care este stabilit pentru majoritatea produselor),

B. Preţul de intervenţie (fixat sub preţul indicativ, care obligă autorităţile / organismele oficiale să cumpere cantităţile oferite, în cazul în care cantitatea cerută la acest preţ este insuficientă);

C. Preţul-limită (reprezentând preţul minim de import).

Organizaţiile comune ale pieţelor se divid în patru mari categorii care utilizează mecanisme diferite:

· Preţ de susţinere (acoperă 70% din producţie);

· Protecţie externă (flori, anumite vinuri, fructe şi legume);

· Ajutor complementar pentru produse (care permite agricultorilor să perceapă / încaseze diferenţa între preţurile pieţei şi preţurile garantate) 

şi 

· Ajutorul forfetar per hectar (nu acoperă decât 0,6% din producţie).

Faţă de ţările terţe, Politica Agrară Comună stabileşte un sistem de prelevări la importuri şi de restituiri la exporturi. Odată cu punerea la punct a dispozitivul de valori compensatorii, care va apropia preţurile exprimate în monedă flotantă, agricultorii a căror monedă naţională s-a apreciat faţă de alte monede au perceput / încasat o indemnizaţie care «compensează» diminuarea poziţiei lor concurenţiale. Această măsură ţinea de finanţarea statelor cele mai bogate sau cele mai puţin îndatorate. 

·  Politicile structurale interesează de asemenea Fondul European de Orientare şi de Garanţie agricolă (Fonds Européen d'orientation et de garantie agricole - FEOGA), care se ocupă de modernizarea exploataţiilor, de încurajarea încetării activităţii agricole, de informarea socio-economică şi de calificarea profesională a persoanelor care lucrează în agricultură. Marile axe ale acestei politici socio-structurale se bazează pe dezvoltarea industriilor agro-alimentare şi pe dimensiunea şi modernizarea exploataţiilor agricole. De fapt, Politica Agricolă Comună este indisolubil legată de politica regională şi de politica privind mediul înconjurător (mai ales în legătură cu ajutoarele pentru agricultura în zonele muntoase dau dezvoltarea regiunilor mediteraneene).

B. Rezultatele

Creşterea productivităţii, un nivel de viaţă crescut pentru agricultori, o stabilitate a pieţei, siguranţa aprovizionării, preţuri de consum rezonabile, acestea erau obiectivele Politicii Agrare Comune.

·  Creşterea productivităţii este un fapt de necontestat, chiar dacă este datorată şi evoluţiei tehnice, intensităţii muncii, unei oarecare reduceri a calităţii, utilizării pesticidelor (ceea ce creează mari probleme mediului înconjurător). Agricultura este un sector «în regresie», supus legilor creşterii productivităţii, a căutării privind ajungerea la cel mai scăzut cost şi noilor deschideri comerciale ale Rundei Uruguay.

·  În ceea ce priveşte veniturile agricole, creşterea lor este adesea inferioară altor categorii de venituri. Şomajul care bântuie în Europa Occidentală a dus la încetinirea exodului rural şi, prin aceasta, ameliorarea structurilor agricole a fost puternic «frânată».

· A crescut evident stabilitatea pieţelor, aceasta fiind asigurată pe termen scurt. Stabilitatea a fost obţinută prin mecanismele de intervenţie ce au permis o protecţie a pieţei contra fluctuaţiile pieţei mondiale şi o extindere a ofertei prin desfacerea stocurilor sau prin importuri suplimentare. Siguranţa aprovizionării nu ridică nici o problemă pentru produsele «vitale» destinate alimentaţiei umane. Preţurile agricole au progresat mai puţin repede ca preţurile de consum.

·  Şi totuşi politica agricolă este victima crizei monetare. Mecanismul sumelor compensatorii, care ştergea, cu ocazia schimburilor agricole, efectele modificărilor parităţii, frânează necesara adaptarea a structurilor agricole şi provoacă numeroase obstacole administrative. Mecanismele sumelor compensatorii sunt pe cale de dispariţie.

·  Interesele statelor faţă de politica agrară nu sunt aceleaşi. Pentru unele, producţia agricolă este un factor important al producţiei, pentru altele, are o valoare mai mică, ducând la căutarea de surse de aprovizionare la cele mai bune preţuri de pe piaţa internaţională. Administrarea curentă a Politici Agricole este dificilă, iar sistemul european funcţionează cu crize succesive.

·  În fine, excedentele sunt deseori prezentate ca fiind preţul independenţei alimentare. Este vorba de preţul succesului şi al independenţei. Totuşi, costul Politici Agricole Comune devine exorbitant şi au fost deja începute mai multe reforme. Este nevoie totuşi să se facă distincţie între excesele structurale şi excesele conjuncturale. În vreme ce primele trebuie să fie resorbite printr-o planificare adecvată, celelalte sunt inevitabile, căci provin din fluctuaţiile producţiei. Trebuie puse bazele unei politici axate pe patru direcţii principale, chiar dacă acestea sunt adesea contradictorii:

· Reechilibrarea pieţelor agricole;

· Preluarea ca sarcină financiară de producători a desfacerii excedentelor;

· Concentrarea resurselor disponibile în exploataţiile agricole 

şi 

· Garantarea veniturilor agricultorilor prin măsuri structurale şi o uşoară majorare a preţurilor.

În anul 1972, sub presiunea S.U.A., a fost întreprinsă o nouă reformă a Politicii Agricole Comune, privind în special garantarea veniturilor, protecţia mediului înconjurător, promovarea calităţii produselor şi controlul strict al producţiei.

·  Politicile structurale sunt mai degrabă naţionale decât europene, politicile fiscale falsifică parţial libera concurenţă iar sistemele de protecţie socială a agricultorilor diferă mult de la o ţară la alta.

II. Alte politici comune

Ţările membre ale Comunităţii Economice Europene duc mai multe politici comune, dar trebuie să recunoaştem că nu toate au aceeaşi forţă, nici aceleaşi consecinţe. Ne vom opri asupra politicilor industriale, regionale, de mediu, sociale şi de transport.

·  Tratatul de la Roma a dat Comunităţii puteri foarte reduse în domeniul industrial. Acesta a fost triumful intervenţionismului liberal, Comisia respingând orice formă de dirijism industrial, ţinând cont de profundele dezacorduri dintre guvernele europene. Politica europeană controlează ajutoarele publice naţionale şi această politică permite să se acţioneze asupra structurilor producţiei industriale. Politica industrială se reduce la puţin: încurajarea normalizării intracomunitare, crearea biroului european pentru brevete, o politică unitară în domeniile cărbunelui şi al oţelului (libera circulaţie a produselor, controlul investiţiilor şi al concentrărilor, publicitatea preţurilor, reconversia lucrătorilor, modernizarea instalaţiilor). Comunitatea este încurajată să se ocupe de sectoarele în criză, cum ar fi construcţiile navale şi industria textilă. Ea recomandă neutralizarea capacităţilor excedentare şi o reconversie a personalului. Trebuie notat că EURATOM, creat tot prin Tratatul de la Roma, are ca misiune accelerarea aplicaţiilor paşnice ale energiei atomice. Comunitatea joacă un rol important în instituirea de legături între cercetare şi producţie (programele Eureka, Comett, Sprint, etc.). În domeniul energetic, acţiunea Comunităţii Economice Europene nu este de neglijat, dar nu a permis o reducere a dependenţei în acest sector esenţial al economiei. Politica comună este dificil de pus în practică, deoarece interesele statelor sunt foarte divergente, în ciuda a numeroase lucrări, comisii, negocieri.

·  Semnatarii Tratatului de la Roma s-au angajat să asigure dezvoltarea armonioasă a economiilor lor, reducând diferenţele dintre diferitele regiuni şi întârzierile ţărilor mai puţin favorizate. Ori, dezechilibrele regionale s-au mărit după crearea Comunităţii Economice Europene. Comunitatea nu are o politică regională globală, chiar dacă dispune de instrumente susceptibile capabile să influenţeze dezvoltarea regională şi chiar dacă tot ea controlează asistenţa naţională. Comunitatea Europeană a Cărbunelui şi Oţelului (Communauté Européenne du Charbon et de l'Acier - CECA) a intervenit puternic pentru reconversia lucrătorilor care şi-au pierdut locul de muncă în regiunile carbonifere şi siderurgice. Fondul European de Orientare şi de Garanţie agricolă (Fonds Européen d'orientation et de garantie agricole - FEOGA), în cadrul secţiei sale «Orientare» a finanţat modernizarea structurilor agricole în regiunile cele mai defavorizate. În anul 1975, a fost creat un comitet pentru politici regionale, precum şi un Fond European pentru Dezvoltare Regională (Fonds Européen de Développement Régional - FEDER) ale cărui obiectiv este dezvoltarea pe termen mediu şi lung a regiunilor cele mai defavorizate. El funcţionează adesea ca un simplu mecanism de refinanţare a bugetelor naţionale. Programele naţionale de iniţiativă comunitară, programele iniţiativelor comunitare şi operaţiunile integrate de dezvoltare structurează politica regională, ale cărei fonduri structurale s-au dublat între anii 1988 şi 1993.

·  În domeniul social, acţiunea Comunităţii Economice Europene s-a manifestat mai întâi prin crearea unui Fond Social European (Fonds Social Européen) şi a unui program de acţiune socială. Creat în anul 1951, Fondul Social European a suferit numeroase reforme, ceea ce dovedeşte o incompatibilitate între mijloacele de care dispunea şi obiectivele pe care şi le fixase. Scopul principal al Fondul Social European este de a promova îmbunătăţirea condiţiilor de viaţă a europenilor. Activitatea lui se axează mai ales pe opt sectoare prioritare:

· regiunile în dificultate;

· tinerii şomeri;

· handicapaţii;

· migranţii;

· femeile;

· adaptarea întreprinderilor la progresul tehnic;

· industria textilă;

· agricultura.

Activitatea în domeniul social a Comunităţii Economice Europene este în continuare foarte insuficientă. Charta socială adoptată la Strasbourg la sfârşitul anului 1989 se limitează la o enumerare a principiilor generale, ţinând cont de refuzul UK.

·  Politica în domeniul transporturilor este necesară, atât pentru optimizarea avantajelor acestor cheltuieli, pentru a favoriza circulaţia produselor, cât şi pentru a suprima orice denaturare a concurenţei. Această politică are ca obiect eliminarea tuturor punctelor de strangulare a infrastructurilor transfrontaliere. În domeniul transporturilor rutiere, sunt armonizate prin numeroase directive / indicaţii europene normele naţionale, este facilitată trecerea frontierelor, calitatea şi siguranţa transporturilor sunt asigurate parţial prin reglementări comunitare. Totuşi, aceste convergenţe ale legislaţiilor nu sunt suficiente pentru a se realiza o reţea europeană de infrastructură. Absenţa unei politici reale în domeniul transporturilor nu este de mirare, ţinându-se cont de slăbiciunea politicii regionale şi de o adevărată planificare pe termen lung. Actul unic şi Tratatul de la Maastricht marchează în acest domeniu etape importante spre o Europă a transporturilor. 

·  Există şi o politică a mediului înconjurător, ale cărei consecinţe apar deocamdată a fi foarte slabe, chiar dacă studiile întreprinse în domeniu nu sunt deloc lipsite de interes. În anii 1973 şi 1992 Consiliul a adoptat patru programe de acţiune în domeniu, iar în luna mai a anului 1990 a fost creată o Agenţie Europeană a Mediului, care dispune de mijloace financiare foarte reduse. Trebuie totuşi admis că acţiunile sale sunt defensive, ele nu creează, ci reduc, sau eventual orientează, şi nu exercită nici un fel de influenţă decisivă asupra economiei ţărilor europene.

Totuşi, prin Uniunea Monetară şi Acordurile de la Maastricht, ambiţia unei adevărate integrări politico-economice a fost definită cu claritate.

Secţiunea III

Uniunea Europeană şi moneda unică

Unsprezece din cele douăsprezece state membre au decis la Maastricht să realizeze, în trei etape, Uniunea Economică şi Monetară (Union économique et monétaire), cu ECU drept monedă unică. Totuşi, mai multe evoluţii politico-economice au făcut procesul de integrare economică mai greu decât fusese prevăzut iniţial.

I. Primele două etape (1990 - 1997)

Principiile au fost stabilite cu claritate prin Tratatul de la Maastricht, dar rezultatele nu au fost la înălţimea aşteptărilor.

A. Principiile

·  Prima etapă a început în iulie 1990, ca o perioadă de „ucenicie” a convergenţei evoluţiilor economice a ţărilor membre, care prezintă Comunităţii un examen multilateral al situaţiei lor economice.

·  Cea de a doua etapă a început la 1 ianuarie 1994, după ratificarea Tratatului de la Maastricht. Condiţia aderării la mecanismul de schimb nu este obligatorie, chiar dacă majoritatea membrilor Comunităţii trebuie să i se ralieze. Finanţarea monetară a deficitelor bugetare este exclusă, precum şi orice responsabilitatea a Comunităţii şi a altor state în privinţa datoriilor vreunuia din membri. Creat prin Tratatul de la Maastricht, ca instituţia centrală de tranziţie spre Uniunea Economică şi Monetară (UEM), Institutul Monetar European (IME) a fost inaugurat la 1 ianuarie 1994, sub preşedinţia lui Alexandru Lamfalussy. Independenţa IME nu înseamnă deloc izolarea sa instituţională. Deşi independent din punct de vedere al performanţelor, IME nu are responsabilităţi în politica monetară directă, în perioada celor două prime etape. Băncile Centrale naţionale sunt reprezentate în Consiliul IME şi pe durata fazei pregătitoare se cere votul unanim. IME constituie un dispozitiv de tranziţie spre o Bancă Centrală Europeană, chiar dacă numeroase bănci naţionale doresc ca Institutul să aibă doar rol de consilier. Una din funcţiile sale constă în coordonarea politicilor monetare, administrarea ECU, supravegherea funcţionării Sistemului Monetar European, evidenţierea riscurilor ce pot apare ca urmare a unei «policy mix» dezechilibrată, reluarea funcţiilor Fondului European de Cooperare Monetară (FECOM) care a fost dizolvat ca şi Consiliul Guvernatorilor, şi pregătirea instrumentelor viitoarei politici monetare unice. Toate Băncile Centrale participă la IEM, oricare ar fi poziţia statului respectiv faţă de UEM. Institutul pregăteşte cea de a treia fază [armonizarea regulilor şi practicilor, elaborarea regulilor de operare ale Băncilor Centrale în cadrul Sistemului European al Băncilor Centrale (SEBC), supravegherea biletelor de bancă emise în ECU§ , obiective intermediare ale politicii monetare în vederea stabilizării preţurilor]. IEM va favoriza funcţionarea pieţelor private de ECU şi va supraveghea clearing-urile în ECU.

B. Rezultatele

Criza din vara anului 1993 a repus în discuţie scenariul tranziţiei spre Uniunea Economică şi Monetară. Speculaţia a reuşit să demonstreze că Sistemul Monetar European nu cuprindea reguli suficient de puternice pentru a face compatibile procesul spre Uniunea Monetară şi conjuncturile foarte disparate ale statelor membre ale Uniunii Europene.

·  Marja de fluctuaţie de 30% ar putea permite guvernelor şi Băncilor Centrale să manipuleze nivelul dobânzii şi rata de schimb, dar disciplina europeană a învins, piaţa s-a calmat şi majoritatea monedelor atacate au revenit la nivelul precedent, sau s-au apropiat de el (francul belgian, coroana daneză). Dar speculanţii pot reveni oricând iar acest risc limitează creşterea investiţiilor pentru crearea de noi locuri de muncă. O modificare cu 20% a preţurilor schimbă datele competiţiei, într-o situaţie de concurenţă severă. În primăvara anului 1993, autorităţile monetare au respectat regulile de comportament, dar au subestimat puterea pieţelor, care deţin în fiecare zi de trei sau patru ori rezervele deţinute de Băncile Centrale ale celor şapte naţiuni cele mai bogate din lume. Nici o Bancă Centrală nu are cu adevărat capacitatea de a răspunde singură unui atac lansat contra mai multor devize. De aceea dezbaterile privind încetinirea sau accelerarea Uniunii Monetare Europene au o importanţă politică majoră. Băncile Centrale ar putea semna mai ales acorduri bilaterale, cu definirea unui cod exact privind comportamentul, care să limiteze pericolele provocate de speculaţii. Între altele, pare a fi necesară constituirea de noi rezerve obligatorii, pentru contracararea speculaţiilor.

·  Parlamentul European a tras concluziile crizei din 23 octombrie 1993, şi propune remodelarea Sistemului Monetar European, dând ECU un rol central, în relaţie fixă cu cea mai puternică deviză. Fiind prevăzute intervenţii, IME va deveni de facto Banca Centrală a Comunităţii, care va stabili obiectivele politicii monetare a statelor membre şi acceptând ECU drept o deviză de tranziţie. Dacă politica monetară a unei ţări membre se îndepărtează de obiectivele sale, IME o va putea corecta.

IME va trebui să-şi utilizeze independenţa pentru a fi un sprijin puternic al Tratatului de la Maastricht, el putând să fie un medium ideal pentru a transmite mesajul conform căruia o mai mare consolidare fiscală este o pre-condiţie a reducerii nivelului dobânzii.

II. A treia etapă

Uniunea monetară este prevăzută pentru cel mai târziu anul 1999. Totuşi, în toate partidele politice şi naţiunile au contestat puternic însuşi principiul procedurii. Comitetul Guvernatorilor s-a limitat la a se adresa Conferinţei printr-un proiect de protocol privind Statutul Sistemului European al Băncilor Centrale (SEBC) şi cel al Băncii Centrale Europene (BCE). Odată cu instituirea Băncii Centrale Europene (BCE), Institutul Monetar European va fi dizolvat, iar Băncile Centrale naţionale îşi vor desfăşura activitatea în cadrul definit de Sistemul European al Băncilor Centrale (SEBC).

A. Condiţiile

Pentru ca cea de a treia etapă să demareze la 1 septembrie 1997, trebuie să fie reunite mai multe condiţii de convergenţă (cu excepţia cazurilor excepţionale sau a unei evoluţii durabile care evoluează în sensul cerut), de cel puţin şapte din membri:

· rata inflaţiei nu trebuie să fie mai mare de 1,5% din media ratei inflaţiei înregistrată în primele trei state, cele mai performante în domeniu;

· deficitul bugetar nu trebuie să fie mai mare de 3% din Produsul Intern Brut;

· datoria publică nu trebuie să fie mai mare de 60% din Produsul Intern Brut;

· dobânda pe termen lung nu trebuie să depăşească cu două puncte cea înregistrată în primele trei state, cele mai performante în domeniu;

· deviza naţională trebuie să facă parte din mecanismul ratelor de schimb al Sistemului Monetar European de cel puţin doi ani, să respecte marja redusă de fluctuaţie, dar fără devalorizare.

Toate statele, cu excepţia UK (care şi-a rezervat dreptul de a consulta în prealabil Parlamentul), şi-au luat angajamentul ireversibil de a crea moneda unică cel mai târziu în anul 1999. Cu toate acestea, criteriile de convergenţă par uneori contradictorii, mai ales în ceea ce priveşte triplul obiectiv de reducere a datoriei publice, de menţinere a parităţii de schimb pentru cel puţin doi ani şi reducerea deficitului bugetar. Contextul internaţional actual este defavorabil Uniunii Economice şi Monetare, mai ales deoarece conflictele dintre politicile economice se înmulţesc. Cuplul motor franco-german al integrării economice şi financiare trebuie să rămână sudat, dacă se doreşte continuarea procesului de integrare.

B. Unitatea monetară

Dacă aceste criterii nu vor fi respectate, Consiliul va trebui să selecţioneze, până cel mai târziu la 1 iulie 1998, statele membre care ar putea accede la faza ultimă a Uniunii încă de la 1 ianuarie 1999.

·  Institutul Monetar European va participa la crearea condiţiilor necesare tranziţiei, prin administrarea perfecţionărilor spre convergenţă şi îndeplinirea de către Băncile Centrale a cerinţelor statutare pentru a deveni membre ale Sistemului European al Băncilor Centrale (SEBC). IME va efectua analize privind politicile ce afectează situaţia monetară internă şi externă, şi în mod special funcţionarea Sistemului Monetar European, va institui un dialog permanent între responsabilii politicii monetare şi autorităţile responsabile pentru alte politici economice. Banca Centrală Europeană va înlocui IME, chiar dacă Băncile Centrale ale statelor membre, în virtutea principiului subsidiarităţii, îşi vor putea continua activitatea, cu condiţia ca aceasta să nu se interfereze cu domeniile de competenţă ale Uniunii Economice şi Monetare.

·  ECU îşi va schimba natura, nu va mai fi un coş de monede, ci o monedă emisă direct. Ambiguitatea în privinţa utilizării sale persistă încă, deoarece Tratatul arată: «Consiliul ia de asemenea celelalte măsuri necesare introducerii rapide a ECU drept monedă unică a statelor care îi sunt membre».

Pentru Institutul Monetar European (IME), realizarea monedei unice pentru 1997 pare imposibilă, dar probabilă pentru 1999. În realitate, de-reglementarea capitalurilor a destabilizat procesul deja angajat. Dar rădăcinile răului sunt mai profunde, ele privesc în mod special insuficienta convergenţă a ratei inflaţiei (în anul 1992 aceasta a fost de 2,9% pe an în Danemarca, 6,5% în Spania, 9,2% în Portugalia şi 15,7% în Grecia), puternicele divergenţe bugetare (datoria publică reprezenta 134% din Produsul Intern Brut al Belgiei, 108% din cel al Italiei, 98,1% din cel al Irlandei, iar în cazul Luxemburgului ea reprezenta 5,3% din Produsul Intern Brut, 41,9% în cazul UK şi 50% în cazul Franţei), precum şi dificultăţile ivite odată cu reunificarea Germaniei, care au provocat o creştere a ratei dobânzii şi au declanşat un proces de căutare de capitaluri externe. O economie este cu atât mai sensibilă la modificările ratei sale de schimb cu cât gradul său de deschidere este mai mare. În cazul unei deschideri optime, se impune uniunea monetară. Totuşi, aceasta rămâne greu de impus în condiţiile unei dezvoltări foarte eterogene. Moneda unică nu convine tuturor statelor membre, şi cum arma bugetară este exclusă (bugetul Comunităţii va creşte de la 1,2% la 1,37% din Produsul Intern Brut al Uniunii Europene), statele sunt din ce în ce mai reticente în a urmări logica Maastricht-ului.

III. Lărgirea Uniunii Europene

Uniunea Europeană este un pol de atracţie de necontestat. Pentru ţările din Asociaţia Europeană a Liberului Schimb (Association Européenne de Libre Échange AELE), negocierile au fost angajate la începutul anului 1993, iar alegătorii elveţieni au dat un vot negativ Spaţiului Economic European (Espace Économique Européen - EEE), care, din 1992, instituţionalizează şi întăreşte liberul-schimb între Asociaţia Europeană a Liberului Schimb şi Uniunea Europeană. Din contra, Austria, Finlanda, Norvegia şi Suedia au iniţiat procesul de adeziune. Solicitarea Marocului a fost respinsă, Tratatul de la Roma impunând ca al ţările membre să fie din Europa. Pentru Turcia, Cipru, Malta şi ţările din Europa Centrală şi Orientală (Pays d'Europe Centrale et Orientale - PECO), nu se întrevede deocamdată perspectiva adeziunii.

·  Integrarea ţărilor din Asociaţia Europeană a Liberului Schimb (Association Européenne de Libre Échange - AELE) trebuie să se facă în două etape, mai întâi printr-o întărire a liberului-schimb cu ţările Spaţiului Economic European (Espace Économique Européen - EEE), iar ca obiectiv final, prin aderare.

·  Studiile economice arată că ţările din Asociaţia Europeană a Liberului Schimb (Association Européenne de Libre Échange - AELE) vor avea de plătit un preţ deloc neglijabil pentru această aderare, dar trecerea de la Spaţiul Economic European (Espace Économique Européen - EEE) la Uniunea Europeană este motivată în primul rând de considerente politice. Ţările candidate vor trebui să aplice normele Comunităţii şi să participe la o politică externă şi de securitate comune. În ciuda crizei din vara anului 1993, stabilitatea monetară a constituit un punct constant de atracţie.

Tratatul de la Maastricht a decis începerea unificării economice prin monedă, şi nu prin impozit. Această cale mai uşoară, mai puţin costisitoare din punct de vedere politic şi cu un puternic efect simbolic datorat unificării prin ECU rămâne totuşi periculoasă în absenţa unei voinţe adevărate de integrare. Problema este de a şti dacă cetăţenii europeni doresc să plătească impozitul comunitar, cu un control democratic ce va da o mare putere Parlamentului. Legitimitatea instituţiilor comunitare este încă embrionară, ţinând cont de puterea mai degrabă consultativă a Parlamentului European, în ciuda progreselor prevăzute de Tratatul de la Maastricht, putere limitată de principiul subsidiarităţii şi de absenţa unui cod special al comportamentului bugetar. Bugetul şi moneda presupun legitimitatea puterii şi încrederea agenţilor particulari. Or, cele două instrumente funcţionează împreună şi ne putem întreba cum se defineşte politica monetară, ţinând cont de nivelul de libertate al politicilor bugetare naţionale ?

Din punct de vedere istoric, integrarea politică a precedat întotdeauna integrarea monetară (aceasta a fost adesea îndeplinită / realizată sub egida unei ţări sau a unei monede dominante), ceea ce nu este obligatoriu în cazul integrării comerciale. Ancorarea de un etalon de referinţă este necesară, iar regula conform căreia moneda cea rea o alungă pe cea bună s-a dovedit întotdeauna exactă. Integrarea implică o voinţă de schimbare economică, o entitate culturală şi lupta contra unui pericol comun. În aceste condiţii, Europa a progresat, dar va trebui realizată omogenitatea sa politică şi culturală.

Concluzie generală

Studiul organizaţiilor economice internaţionale pune în evidenţă instituţiile care sunt la baza ordinii economice mondiale. Totuşi trebuie remarcat faptul că aceste organizaţii sunt concurate din plin de firme multinaţionale private, al căror rol în structurarea şi dezvoltarea economiei internaţionale apare ca fiind esenţial. Aceste două forme de organizare sunt complementare, căci firmele încurajează crearea de instituţii transnaţionale, în vreme ce acestea stabilesc reguli ce favorizează dezvoltarea comerţului şi a finanţării dezvoltării mondiale.

Dacă în perioada anilor '60 şi '70, ţările în curs de dezvoltare au pus oarecum în discuţie schema clasică a acestor relaţii, ca de altfel şi economiile socialiste, astăzi trebuie să admitem că ordinea economică a pieţei a triumfat, în ciuda crizei economice persistente. Dacă organizaţiile economice internaţionale au constituit, pentru ţările din Sud şi pentru cele din Est locuri privilegiate de acţiune şi de contestare, evoluţia economică şi strategică mondială nu le-a fost prea favorabilă, iar rolul lor în aceste organizaţii economice internaţionale a fost de asemenea restrâns. Faimoasele critici la adresa firmelor multinaţionale, a păcatelor liberalismului în zonele de dezvoltare contrastante, cele privind ordinea economică a capitalismului, sunt tot mai discrete, şi adesea, în cadrul instanţelor internaţionale, ţările în curs de dezvoltare solicită din partea ţărilor dezvoltate o mai mare deschidere a pieţelor şi mai puţin protecţionism.

Mondializarea economiei provoacă restructurări majore ale fluxurilor şi ale factorilor economici, iar dezvoltarea organizaţiilor internaţionale este un răspuns la dezechilibrele ce iau naştere din această situaţie. Trebuie să ne aşteptăm în anii ce vor veni la crearea de noi organizaţii sau de evoluţii noi a celor deja existente. Răspunsul la apariţia unei noi ordini economice depinde de ieşirea din criza economică şi de soluţiile aduse de liberul-schimb. Organizaţiile internaţionale care susţin liberalismul actual pot de asemenea, în timp, să devină instrumente ale contestării, dacă rezultatele aşteptate nu se vor îndeplini. Aceste organizaţii internaţionale au fost dintotdeauna rezultatul raporturilor de forţe mondiale sau interregionale. 

